
PADĖKOS ŽODIS 


Rašydama šią knygą buvau apsupta būrio nuostabių žmonių, kurie 
drąsindavo, duodavo patarimų ir suteikdavo emocinio peno, o jo 
reikėjo, kad veržčiausi į priekį. Nepaprastai dėkoju savo agentei, bi- 
čiulei ir kelrodei žvaigždei Megei Ruley, taip pat Jane Berkey, Donui 
Cleary'ui ir pasakiškiems „Jane Rotrosen agentūros“ darbuotojams. 
Esu dėkinga ir savo puikiajai redaktorei Lindai Marrow, Ginai Cen- 
trello už neblėstantį entuziazmą, Louisui Mendezai už tai, kad viską 
įveikiu, ir Gilly Hailparn bei Marie Coolman, padėjusioms man pa- 
kelti liūdnas, tamsias dienas po Rugsėjo 11-osios ir atsigauti. Dė- 
koju Peteriui Marsui už informaciją apie Bostono policiją ir Selinai 


Walker, mano gerbėjų vadei anapus Atlanto. 


Ir nuoširdžiausiai ačiū mano vyrui Jacobui, žinančiam, kaip 


sunku gyventi su rašytoja, ir vis tiek nepaleidžiančiam manęs. 


ans Prologas E 


Šiandien žiūrėjau, kaip miršta žmogus. 

Netikėtas įvykis, ir aš tebesistebiu, kaip čia galėjo būti, kad toji 
drama rutuliojosi prie pat mano kojų. Gyvenimas pateikia tiek daug 
jaudinančių akimirkų, kurių negali numatyti, todėl privalome išmokti 
mėgautis iškylančiais reginiais ir branginti retai pasitaikantį malonų 
virpulį, kuris pertraukia šiaip jau monotonišką laiko tėkmę. O mano 
dienos išties čia slenka lėtai, šitame pasaulyje tarp sienų, kur žmonės 
paprasčiausiai tėra numeriai, atskiriami ne pagal pavardes ar Dievo 
duotus talentus, bet pagal nusižengimų pobūdį. Rengiamės vienodai, 
valgome tą patį, skaitome tas pačias nutrintas knygas, pasiimtas iš to 
paties kalėjimo vežimėlio. Visos dienos vienodos. O paskui koks nors 
pribloškiantis atsitikimas primena, kad gyvenimas kaipmat gali pasi- 
sukti kitaip. 

Šitaip ir atsitiko šiandien, rugpjūčio antrą dieną, kuri taip nuos- 
tabiai prisirpo, apipildama karščiu ir saule, — būtent tokia, kokią 
mėgstu. Kiti vyrai prakaituoja, velkasi lyg apspangę galvijai, 0 aš stoviu 
pasivaikščiojimo kiemo viduryje, atsukęs veidą į saulę nelyginant drie- 
žas, traukiantis šilumą. Esu užsimerkęs, todėl nematau, kaip švysteli 
peilis, nematau, nė kaip tas vyras verčiasi atbulas ir griūva ant žemės. 


Bet išgirstu sunerimusių balsų gaudesį ir atsimerkiu. 


Kiemo kampe guli krauju apsipylęs vyras. Visi traukiasi atgal, už- 
siklijavę abejingas kaukes — nieko nematau, nieko nežinau. 

Vienintelis aš einu prie gulinčio žmogaus. 

Minutėlę stoviu ir žiūriu į jį. Jo akys atsimerkusios, sąmoningos, 
matyt, atrodau kaip juoda išpjova spindinčiame danguje. Jis jaunas, 
šviesutėliais plaukais, barzda mažai kuo skiriasi nuo pūkelių. Vyras 
prasižioja, suburbuliuoja rausvos putos. Ant krūtinės plečiasi raudonas 
lopas. 

Aš atsiklaupiu prie jo, atplėšiu marškinius ir apnuoginu žaizdą, 
kuri yra šiek tiek į kairę nuo krūtinkaulio. Ašmenys praėjo tiksliai tarp 
šonkaulių ir neabejotinai pradūrė plautį, o gal įpjovė ir širdiplėvę. Mir- 
tina žaizda, ir jis tai žino. Jis bando kažką pasakyti, lūpos be garso 
juda, žvilgsnis stengiasi susitelkti. Jis nori, kad pasilenkčiau arčiau, ma- 
tyt, kad išgirsčiau priešmirtinę išpažintį, bet man nė kiek nerūpi, ką jis 
turi pasakyti. 

Aš verčiau įsižiūriu į žaizdą. Į kraują. 

Esu puikiai susipažinęs su krauju. Žinau viską iki mažiausios da- 
lelytės. Laikiau rankose begalę mėgintuvėlių su juo, gėrėjausi įvairiau- 
siais raudonumo atspalviais. Centrifugavau jį, atskirdavau dvispalves 
ląstelių kolonėles ir šiaudų spalvos serumą. Žinau jo blizgesį, šilkinę 
tekstūrą. Mačiau, kaip plūsta atlasinės srovės iš ką tik įrėžtos odos. 

Kraujas liejasi jam iš krūtinės lyg šventas vanduo iš stebuklingojo 
šaltinėlio. Prispaudžiu delną prie žaizdos, panerdamas odą į skystą šilu- 
mą, kraujas uždengia ranką kaip skaisčiai raudona pirštinė. Jis mano, 
kad aš bandau pagelbėti jam, akyse šmėsteli dėkingumo kibirkštėlė. 
Greičiausiai šitas vyras per savo trumpą gyvenimą ne kažin kiek sulaukė 
geraširdiškumo. Kaip ironiška, kad mane palaikė gailestingu. 

Už manęs pasigirsta šlepsėjimai ir komandos: 

— Traukitės! Visi pasitraukite! 

Kažkas griebia mane už marškinių, pastato ant kojų. Grūda tolyn 


nuo mirštančiojo. Mus visus suvaro į kampą, dulkės sukasi verpetais, ore 
skamba šūkčiojimai, keiksmai. Mirties įrankis, suomiškas peilis, guli 
paliktas ant žemės. Sargybiniai reikalauja atsakymų, bet nė vienas nie- 
ko nematė, nė vienas nieko nežino. 

Kitaip ir nebūna. 

Kieme chaosas, aš stoviu nuošaliau nuo kitų kalinių, kurie visa- 
da privengė manęs. Pakeliu ranką, nuo jos tebelaša kraujas, ir įkvepiu 
malonaus metalinio aromato. Vien iš kvapo nustatau, kad čia jaunas 
kraujas, ištryškęs iš jauno kūno. 

Kaliniai vėpso į mane ir slenka dar toliau. Žino, kad aš kitoks, 
visada nujautė. Kad ir kokie sužvėrėję, jie nepatikliai žiūri į mane, 
nes supranta, kas aš esu. Nužvelgiu jų veidus, ieškodamas tarpe jų savo 
kraujo brolio. Tokio kaip aš. Netgi šioje monstrų buveinėje jo nematau. 

Tačiau jis tikrai yra. Žinau, kad ne vienintelis toks vaikštau šioje 
žemėje. 

Kažkur yra dar vienas. Ir jis laukia mangs. 


Musių jau knibždėjo. Sudarkytas kūnas, keturias valandas kepęs ant 
įkaitusio šaligatvio pietiniame Bostone, buvo kaip pietų skambutis, 
pritraukęs zvimbiančių musių spiečius. Nors tai, kas liko iš liemens, 
dabar buvo uždengta marška, vis tiek dar nemažai audinių kyšojo 
maitėdų puotai. Pilkosios smegenų medžiagos ir kitų nenustatomų 
kūno dalių gabaliukai mėtėsi gatvėje trisdešimties pėdų spinduliu. 
Kaukolės skeveldra buvo įkritusi į antro aukšto gėlių lovelį, sustatyti 
automobiliai aplipę audinių gabalais. 

Detektyvės Džeinės Ricoli skrandis visada buvo stiprus, tačiau 
netgi jai prireikė stabtelėti, užsimerkti, sugniaužti kumščius ir keik- 
ti save už silpnumo akimirką. Laikykis. Laikykis. Būdama vienintelė 
moteris detektyvė Bostono policijos žmogžudysčių tyrimo skyriuje, 
ji žinojo, kad visų prožektoriai visada yra negailestingai nukreipiami 
į ją. Visi fiksuoja kiekvieną klaidelę, kiekvieną triumfo akimirką. Jos 
partneris Baris Frostas jau visų akivaizdoje prarado savo pusryčius ir 
dabar sėdėjo furgone nunėręs ant kelių galvą, laukdamas, kol kondi- 
cionuotame ore nurims skrandis. Ji negalėjo tapti pykinimo auka. Įvy- 
kio vietoje Ricoli buvo matomiausia teisėsaugos pareigūnė, ir kitoje 
policijos ištemptos juostos pusėje stovinti minia stebėjo ir registravo 


kiekvieną jos judesį, kiekvieną išvaizdos pokytį. Žinoma, ji atrodė jau- 

nesnė nei trisdešimt ketverių ir nejaukiai jautėsi, stengdamasi išlaikyti 
savo pozicijas. Ugio stygių kompensuodavo tiesiu žvilgsniu, atloštais 
pečiais. Išmoko to meno, kliaudamasi savo vidine stiprybe. 

Tačiau karštis jau sekino ir jos ryžtą. Atvyko čia apsirengusi 
įprastine striuke ir plačiomis kelnėmis, tvarkingai susišukavusi plau- 
kus. Dabar striukė buvo numesta, palaidinukė susiglamžiusi, o drėg- 
mė tamsius plaukus suraitė neklusniomis garbanomis. Kvapai, mu- 
sės, veriantys saulės spinduliai atakavo ją visais frontais. Nebegalėjo 
vienu metu visko aprėpti. O visų akys buvo įsmeigtos į ją. 

Dėmesį patraukė garsūs balsai. Marškinėtas vyras su kaklaraiš- 
čiu bandė prasibrauti pro policijos patrulį. 

— Klausykite, turiu nuvažiuoti į pardavimų konferenciją. Jau 
ir taip valandą vėluoju. Bet jūs atitvėrėte mano automobilį ta pra- 
keikta juosta ir dabar sakote, kad negaliu jo pasiimti? Tai mano su- 
mautas nuosavas automobilis! 

— Čia yra nusikaltimo vieta, sere. 

— Čia nelaimingas atsitikimas! 

— To dar nenustatėme. 

— Arjums, vyrai, reikia visos dienos išsiaiškinti? Kodėl neklau- 
sote, ką sakome? Visa apylinkė girdėjo, kaip tai atsitiko! 

Ricoli priėjo prie to prakaitu apsipylusio vyro. Pusė dvyliktos, 
saulė beveik zenite ir akinamai spindėjo. 

— Ką konkrečiai jūs girdėjote, sere? — paklausė ji. 

Vyras suprunkštė. 

— Ką ir visi. 

— Stipraus smūgio garsą. 

— Taip. Apie pusę aštuntos. Aš kaip tik išėjau iš dušo. Pažiū- 
rėjau pro langą, o jis ten, guli ant šaligatvio. Patys matote, koks čia 
bjaurus posūkis. Žiopliai vairuotojai lekia kaip akis išdegę. Turbūt 
koks vilkikas rėžėsi į jį. 

— Ar matėte tą vilkiką? 

— Ne. 

— Girdėjote jį? 

— Ne. 

— Ir nematėte jokio automobilio? 

— Automobilis, vilkikas. — Jis gūžtelėjo pečiais. — Šiaip ar 
taip, iš avarijos vietos pabėgta. 

Lygiai tą patį pustuzinį kartų kartojo ir to vyro kaimynai. 
Maždaug tarp ketvirčio po septintos ir pusės aštuntos ryto gatvėje 
nuaidėjo stiprus trenksmas. Faktiškai paties įvykio niekas nematė. 
Tiesiog girdėjo tą garsą ir rado vyro kūną. Ricoli jau svarstė ir atmetė 
galimybę, kad žmogus iššoko pro langą. Aplinkui buvo dviaukščiai 
namai, tačiau iš tokio aukščio iššokęs šitaip katastrofiškai nesusižalo- 
si. Nesimatė nė sprogimo ženklų, o tai paaiškintų tokį baisų sudar- 
kymą anatominiu požiūriu. 

— Klausykite, ar jau galiu išvažiuoti automobiliu? — nenuri- 
mo vyras. — Tuo žaliu fordu. 

— Kurio bagažinė aptaškyta smegenimis? 

— Taip. 

— O kaip pats manote? — atkirto ji ir apsisukusi nuėjo prie 
teismo medicinos eksperto, kuris kelio viduryje tyrinėjo asfaltą. — 
Šios gatvės gyventojai — bukagalviai, — pareiškė Ricoli. — Visiems 
nusispjauti į auką. Nė vienas nežino ir kas jis toks. 

Daktaras Ešfordas Tirnėjus nepakėlė galvos, toliau spoksojo į 
kelią. Galvos oda, pridengta retomis pražilusių plaukų sruogelėmis, 
tviskėjo nuo prakaito. Dar tokio susenusio ir nuvargusio daktaro 
Tirnėjaus jai neteko matyti. Dabar, ketindamas atsistoti, jis ištie- 
sė ranką — nebylus prašymas padėti. Taip ir jautėsi per jo kaulus 
sklindantis artrito susuktų sąnarių braškėjimas. Jis buvo senas pi- 


etietis džentelmenas, Džordžijos čiabuvis, niekada nejautęs simpa- 

tijos Ricoli bostonietiškam stačiokiškumui — lygiai taip pat, kaip 
ir ji nejautė prielankumo jo pedantiškumui. Viena, ką jiedu turėjo 
bendra, — žmonių palaikai, kurie patekdavo ant daktaro Tirnėjaus 
skrodimo stalo. Tačiau kai padėjo jam atsistoti, ją paveikė jo trapu- 
mas ir priminė senelį, kuriam ji buvo mylimiausia anūkė — galbūt 
dėl to, kad matydamas jos išdidumą ir atkaklumą senelis atpažin- 
davo save. Ricoli prisiminė, kaip padėdavo jam pakilti nuo krėslo, 
kaip insulto sukaustyta plaštaka gulėdavo jai ant rankos lyg apsun- 
kusi letena. Laikas sutraiško netgi tokius patrakėlius vyrus kaip Aldą 
Ricoli, lieka tik trapūs kaulai ir maudžiantys sąnariai. Ir daktarui 
Tirnėjui tas pat. Jis net susvirduliavo karštyje, kai išsiėmė nosinę ir 
kampeliu nusišluostė nuo kaktos prakaitą. 

— Labai suveltas atvejis mano karjeros pabaigoje, — ištarė 
jis. — Na, tai pasakyk, ar būsi mano išleistuvių į pensiją vakarėlyje, 
detektyve? 

— Aa... kokiame vakarėlyje? — paklausė Ricoli. 

— Tame, kuriuo visi planuojate padaryti man siurprizą. 

Ji atsiduso ir prisipažino: 

— Taip, būsiu. 

— Cha. Aš visada galėjau iš tavęs sulaukti tiesaus atsakymo. Tai 
kitą savaitę? 

— Po dviejų savaičių. Bet aš nepasakiau šito, gerai? 

— Džiaugiuosi, kad pasakei. — Jis nukreipė akis į asfaltą. — 
Nelabai mėgstu siurprizus. 

— Ir ką mes čia turime, daktare? Pabėgimą iš avarijos vietos? 

— Regis, čia ta vieta, kur buvo kirstas smūgis. 
nį į uždengrą lavoną, gulintį ant šaligatvio už gerų dvylikos pėdų. 

— Sakote, jis pirmiausiai trenkėsi ant žemės čia, o paskui atšo- 


kęs nulėkė ten? — pasitikslino Ricoli. 

— Taip atrodytų. 

— Turėjo būti gan didelis vilkikas, kad šitaip ištaškytų. 

— Ne vilkikas, — pasigirdo mįslingas Tirnėjaus atsakymas. 
Įbedęs akis į žemę, jis nužingsniavo gatve. 

Ricoli nusekė iš paskos, vaikydama musių pulkus. Tirnėjus su- 
stojo už kokių trisdešimties pėdų ir parodė į pilkšvą gniutulą ant kel- 
kraščio. 

— Va, dar smegenų, — parodė jis. 

— Taigi čia ne vilkiko darbas? — paklausė Ricoli. 

— Ne. Ir ne automobilio. 

— O iš kur atsirado padangų žymės ant aukos marškinių? 

Tirnėjus atsitiesė, permetė akimis gatvę, šaligarvius, pastatus. 

— Ar kas nors krito į akis šioje vietoje, detektyve? 

— Neskaitant ten gulinčio lavono išraškytomis smegenimis? 

— Pažiūrėk į pačią vietą, kur buvo kirstas smūgis. — Tirnėjus 
mostelėjo ton pusėn gatvėje, kur anksčiau jis buvo pritūpęs. — Ma- 
tai, kaip išmėtytos kūno dalys? 

— Taip. Jis ištiško į visas puses. Smūgio vieta yra pačiame centre. 

— Teisingai. 

— Čia judri gatvė, — pasakė Ricoli. — Mašinos posūkyje iš 
tiesų per greitai lekia. Be to, ant aukos marškinių yra padangų žy- 
mės. 

— Eime dar kartą apžiūrėsime tas žymes. 

Grįžtant prie lavono, prie jų prisidėjo Baris Frostas, pagaliau 
išlindęs iš automobilio, bet atrodė bekraujis ir šiek tiek sutrikęs. 

— O, varge, varge, — sudejavo jis. 

— Nesergi? — pasiteiravo Ricoli. 

— Manai, kad susičiupau skrandžio uždegimą ar ką? 


Jai visada patiko Frostas, visada vertino jo linksmą ir nuolaidų 


15 


būdą, todėl dabar buvo nesmagu matyti taip pažemintą jo orumą. 
Ji patapšnojo jam per petį ir motiniškai nusišypsojo. Regis, Frostas 
prašėsi netgi tokios nemotiniškos Ricoli globos. 

— Kitą kartą reikės įdėti tau maišelį, kad turėtum į ką ožius 
lupti, — pareiškė ji. 

— Žinai, — pasakė jis slinkdamas iš paskos, — aš tikrai ma- 
nau, kad čia paprasčiausias uždegimas... 

Jie priėjo prie gulinčio liemens. Tirnėjus krenkštė pritūpdamas, 
nes sąnariai protestavo dėl pakartotinės prievartos. Paskui pakėlė ap- 
klotą. Frostas išblyško ir žengė atgal. Ricoli vos laikėsi, kad nepasek- 
tų jo pavyzdžiu. 

Liemuo buvo nutrauktas perpus, ties bamba atsiskyręs. Viršu- 
tinė dalis, aprengta smėlio spalvos medvilniniais marškiniais, tysojo 
pakrypusi iš rytų į vakarus. Apatinė dalis mėlynais džinsais gulėjo 
išdrikusi šiaurės pietų kryptimi. Abi dalis prilaikė tiktai keli odos ir 
raumenų pluošteliai. Vidaus organai išsivertę, likusi tik tiršta košė. 
Užpakalinė kaukolės dalis sutrupėjusi, smegenys išsitaškiusios. 

— Jaunas vyriškis, drūtas, atrodo, kilęs iš Lotynų Amerikos 
arba Viduržemio jūros regiono, nuo dvidešimties iki keturiasdešim- 
ties metų amžiaus, — kalbėjo Tirnėjus. — Matau akivaizdžius krū- 
tinkaulio, šonkaulių, raktikaulių ir kaukolės lūžius. 

— Ar vilkikas negalėjo šitaip padaryti? — paklausė Ricoli. 

— Vilkikas neabejotinai galėjo taip sužaloti. — Šviesiai mėly- 
nos akys raginamai žiūrėjo į ją. — Tačiau niekas negirdėjo ir nematė 
tokios mašinos. Ar ne? 

— Deja, ne, — sutiko ji. 

Pagaliau Frostui pavyko prabilti: 

— Žinote, aš nemanau, kad ant jo marškinių padangos žymės. 


Ricoli įsižiūrėjo į juodus dryželius ant nukentėjusiojo marš- 

kinių priekio. Pirštinėta ranka ji palietė vieną dėmelę ir pažvelgė į 
pirštą. Latekso pirštinė išsitepė juodai. Minutėlę žiūrėjo į ją, mintyse 
apdorodama naują faktą. 

— Tu teisus, — pasakė. — Tai ne padangos pėdsakas. Tai te- 
palas. 

Ricoli atsitiesė ir žiūrėjo į kelią. Jokių kruvinos padangos žy- 
mių, jokių automobilio nuolaužų. Nei stiklo, nei plastiko gabaliu- 
kų, kurių būtų pribirę nuo tokio smūgio į žmogaus kūną. 

Kurį laiką visi tylėjo, žiūrėdami vienas į kitą. Ir staiga išryškėjo 
vienintelis galimas paaiškinimas. Virš galvų suūžė reaktyvinis lėktu- 
vas, tartum patvirtindamas tą teoriją. Ricoli prisimerkė, palydėdama 
akimis „Boeing-474“, besiruošiantį leistis Logano tarptautiniame 
oro uoste už penkių mylių į šiaurės rytus. 

— O, Jėzau, — ištarė Frostas, prisidengdamas nuo saulės 
akis. — Kokia baisi kelionė. Prašau pasakyti, kad jis jau buvo nebe- 
gyvas, kai nukrito. 

— Galėjo būti ir taip, — neprieštaravo Tirnėjus. — Manyčiau, 
jo kūnas išslydo, kai ruošiantis tūpti buvo išleisti ratai. Tariant, kad 
tai buvo parskrendantis lėktuvas. 

— Na, taip, — pridūrė Ricoli. — Kiekgi galėtų būti keleivių, 
veidą. — Sakykime, jis skrido iš Pietų Amerikos... 

— Tai reikštų, kad lėktuvas skrido mažiausiai trisdešimties 
tūkstančių pėdų aukštyje, — pasakė Tirnėjus. — Važiuoklių nišos 
nebūna hermetiškos. Toks keleivis greitai gali patirti dekompresi- 
ją. Nušalimą. Netgi vidurvasarį tokiame aukštyje oras būna ledinis. 
Kelios valandos tokiomis sąlygomis — ir kūnas atšąla, dėl deguo- 
nies stygiaus netenkama sąmonės. Arba jis jau buvo suspaustas, kai 
kylant įtraukė ratun. Hgai ttukusi kelionė tokioje vietoje galėjo jį ir 
pribaigti. 

Paskaitą nutraukė Ricoli pranešimų gaviklis. O tai tikrai galėjo 
rį langelyje, tačiau šis buvo nepažįstamas. Niutono kodas. Pasiėmė 
mobilųjį telefoną ir surinko numerį. 

— Detektyvas Korsakas, — atsiliepė vyras. 

— Čia Ricoli. Jūs manęs ieškojote? 

— Skambinate mobiliuoju, detektyve? 

— Taip. 

— Ar galite prieiti prie vietinio telefono? 

— Ne, šiuo metu ne. — Ji nepažinojo jokio detektyvo Korsako 
ir norėjo kuo greičiau baigti pokalbį. — Kodėl jums nepasakius, 
kokiu reikalu skambinate? 

Pauzė. Fone girdėjosi balsai, policininko radijo stotelės traškesys. 

— Esu įvykio vietoje, čia, Niutone, — pasakė jis. — Manau, 
turėtumėte atvažiuoti ir viską pamatyti. 

— Ar jūs prašote Bostono policijos pagalbos? Nes galiu nu- 
kreipti jus pas kitą mūsų skyriaus darbuotoją. 

— Aš bandžiau susisiekti su detektyvu Muru, tačiau pasakė, 
kad jis atostogauja, todėl ir skambinu jums. — Jis vėl parylėjo. Ir 
kukliai, bet reikšmingai pridūrė: — Noriu priminti apie įvykį, kurį 
tyrėte su Muru praėjusią vasarą. Jūs žinote kokį. 

Dabar ji tylėjo. Labai puikiai suprato, ką jis turėjo omenyje. 
Prisiminimai apie tą tyrimą tebepersekiojo ją, jie išnirdavo nakti- 
niuose košmaruose. 

— Tęskite, — nusileido Ricoli. 

— Jums reikia adreso? — paklausė jis. 

Ricoli išsitraukė bloknotą. 

Po minutės ji baigė pokalbį ir vėl klausėsi daktaro Tirnėjaus. 

— Man teko matyti panašiai sužalotus parašiutininkus, kurių 


parašiutai neišsiskleidė, — kalbėjo jis. — Krisdamas iš tokio aukščio 

kūnas įgyja pragaištingą greitį. Siekia beveik du šimtus pėdų per 
sekundę. Štai ir rezultatas, ką matome. 

— Norint patekti į šią šalį tenka sumokėti velnišką kainą, — 
pridūrė Frostas. 

Virš galvų praskrido kitas lėktuvas, mesdamas erelio šešėlį. 

Ricoli stovėjo atlošusi galvą. Įsivaizdavo kūną, krentantį tūks- 
tantį pėdų žemyn. Girdėjo pro šalį švilpiantį ledinį orą. Šiltėjantį 
artėjant Žemei. 

Ji nukreipė žvilgsnį į užklotus žmogaus palaikus. Žmogaus, ku- 
ris išdrįso svajoti apie naują gyvenimą, šviesesnę ateitį. 


Sveikas atvykęs į Ameriką. 


Niutono patrulis, stovintis sargyboje priešais tą namą, buvo naujo- 
kas ir Ricoli nepažino. Jis sustabdė ją prie atitverto pastato ir kreipėsi 
stačiokišku balsu, derančiu prie jo naujutėlės uniformos. Vardinė 
kortelė nurodė: RIDŽAS. 

— Čia yra nusikaltimo vieta, ponia. 

— Aš esu Bostono policijos detektyvė Ricoli. Turiu susitikti su 
detektyvu Korsaku. 

— Asmens dokumentą, ponia. 

Ricoli nesitikėjo tokio reikalavimo, todėl jai teko gerokai pa- 
sirausti rankinėje, kol surado ženklelį. Bostone beveik kiekvienas 
policijos patrulis žino, kas ji tokia. Bet užtenka bent kiek pasukti iš 
savo teritorijos į šitą pinigingą priemiestį, ir ją priverčia žeminamai 
grabinėtis ieškant ženklelio. Ji pakišo jį patruliui po nosimi. 

Jis nuraudo vos užmetęs akį. 

— Tikrai atsiprašau, ponia. Matote, čia buvo viena tokia žiopla 
reporterė, kuri savo gražbylystėmis ką tik prasibrovė į namą. Dau- 


giau neleisiu, kad šitaip atsitiktų. 

— Ar Korsakas yra? 

— Taip, ponia. 

Ricoli nužvelgė gatvėje sustatytas mašinas. Ant balto furgono 
užrašas: MASAČUSETSO FEDERACIJA. TEISMO MEDICINOS EKSPERTŲ 
TARNYBA. 

— Kiek aukų? — paklausė ji. 

— Viena. Dabar ruošiasi jį išvežti. 

Patrulis pakėlė juostą, praleisdamas ją į priekinį kiemą. Čiulbė- 
jo paukščiai, oras buvo pritvinkęs gardaus žolės kvapo. Tu jau nebe 
pietiniame Bostone, pagalvojo ji. Aplinka nepriekaištinga: buksme- 
džių gyvatvorės apkarpytos, pievelė ryškiai žalia, lyg būtų išklota 
dirbtine danga. Ji sustojo ant plytomis išgrįsto tako ir žiūrėjo į stogo 
kraštą su Tiudorų epochos architektūros motyvais. Į galvą šovė min- 
tis: „Dirbtinio angliško dvaro ponas.“ Nei toks namas, nei apylinkė 
doram farui neįkandami. 

— Tyrinėjate, a? — šūktelėjo patrulis Ridžas. 

— Kaip šitas žmogus užsidirbo pragyvenimui? 

— Girdėjau, jis buvo kažkoks chirurgas. 

Chirurgas. Tas žodis taip ir persmeigė ją kaip ledinė adata, pri- 
versdamas pašiurpti netgi tokią karštą dieną. Apvali paradinių durų 
rankena buvo padengta milteliais: imti pirštų atspaudai. Giliai įkvė- 
pusi ji užsimovė latekso pirštines ir popierinius antbačius. 

Įėjusi vidun išvydo nublizgintą ąžuolinį parketą ir laiptus, ky- 
lančius į katedrai prilygstančias aukštumas. Vitražinis langas spindė- 
jo įvairiaspalviais rombais. 

Pasigirdo antbačių čiužėjimas, ir į koridorių įdrimblino tikras 
lokys, ne vyras. Nors buvo apsirengęs nepriekaištingai ir dailiai pa- 
sirišęs kaklaraištį, visą vaizdą darkė dvi absoliučiai vienodos prakaito 
dėmės pažastyse. Paraitotos marškinių rankovės atidengė mėsingas 


rankas, apžėlusias tamsiais plaukais. 

— Ricoli? — paklausė jis. 

— Ta pati. 

Vyras patraukė prie jos tiesdamas ranką, tačiau prisiminęs, kad 
mūvi pirštines, vėl ją nuleido. 

— Vinsas Korsakas. Atleiskite, negalėjau pasakyti daugiau te- 
lefonu, bet šiais laikais kiekvienas turi skenerį. Viena reporterė jau 
prasibrovė čia. Ir kas per boba. 

— Girdėjau. 

— Klausykite, žinau, turbūt stebitės, kurių galų jūs čia iškvies- 
ta. Tačiau aš sekiau, kaip jūs pernai dirbote. Žinote, visi tie Chirurgo 
skerdimai. Pagalvojau, gal norėtumėte pažiūrėti šitą. 

Jos burna išdžiūvo. 

— Kas ten toks? 

— Auka bendrajame kambaryje. Daktaras Ričardas Jegeris, 
trisdešimt šešerių. Chirurgas ortopedas. Čia jo rezidencija. 

Ji pakėlė akis į vitražinį langą. 

— Jūs, Niutono berniukai, sulaukiate ganėtinai aukšto lygio 
žmogžudysčių. 

— O, Bostono policija gali jas visas pasiimti. Šitoji neturėjo čia 
atsitikti. Ypač tokia nenormali velniava. 

Korsakas nusivedė ją koridoriumi į bendrąjį kambarį. Pirmiau- 
sia juos pasitiko nuostabi saulės šviesa, ji plūdo pro langus, kylančius 
per ištisinę dviejų aukštų sieną. Nors čia darbavosi nemažai įvykio 
vietą tiriančių specialistų, kambarys atrodė erdvus ir tuščias, visos 
sienos baltos, medinės grindys švytėjo. 

Ir kraujas. Kad ir kiek nusikaltimo vietų jai teko matyti, visada 
priblokšdavo pirmasis žvilgsnis į kraują. Arterinis kraujas ištryškęs 
ant sienos lyg kometos uodega ir nusruvenęs upeliais žemyn. Pats 


kraujo šaltinis — daktaras Ričardas Jegeris — sėdėjo atrėmęs nugarą 

į sieną, riešai surišti už nugaros. Jis buvo vien su trumpikėmis, kojos 
ištiestos, kulkšnys apvyniotos plačia lipniąja juosta. Galva nusvirusi 
į priekį ir paslėpusi pačią žaizdą, iš kurios siūbtelėjo kraujas, tačiau 
Ricoli ir taip nutuokė, kad pjūvis gilus, prarėžta miego arterija ir 
trachėja. Tokios žaizdos padariniai jai pakankamai pažįstami, o pats 
kraujo raštas bylojo apie paskutines to žmogaus gyvenimo sekun- 
des: arterija pratrūksta, plaučiai prisipildo, nukentėjėlis siurbia orą 
pro perpjautą trachėją. Ir prigeria savo kraujyje. Ant plikos krūtinės 
sudžiūvę iškvėpti purslai. Sprendžiant iš plačių pečių ir nemenkų 
raumenų, fiziškai jis buvo stiprus — galėjo puikiausiai grumtis su 
užpuolėju. Tačiau mirė nuleidęs galvą — nuolankumo poza. 

Du morgo darbuotojai jau buvo paruošę neštuvus ir stovėjo 
prie lavono svarstydami, kaip geriausiai būtų paimti sustingusį kūną. 

— Kai dešimtą valandą ryto atvyko teismo medicinos eksper- 
tė, — pasakojo Korsakas, — jau matėsi aiškus /ivor mortis“, o kūnas 
buvo visiškai sustingęs. Jos nustatytas mirties laikas — maždaug tarp 
vidurnakčio ir trečios valandos ryto. 

— Kas jį rado? 

— Seselė iš darbo. Kai šį rytą jis nepasirodė klinikoje ir ne- 
atsiliepė į skambučius, ji atvažiavo patikrinti. Rado jį apie devintą 
valandą. Žmonos — nė ženklo. 

Ricoli pakėlė į Korsaką akis. 

— Žmonos? 

— Geilė Jeger, trisdešimt vienerių metų amžiaus. Ji dingusi. 

Šiurpas vėl nuėjo Ricoli per nugarą — toks pat, kaip ir stovint 
prie Jegerių namo durų. 


— Pagrobimas? 


Kraujo sąstovis apatinėse kūno dalyse; pamėlynavimas — /or. (Čia ir toliau paaiškinimai 
vertėjos.) 

— Aš tiktai sakau, kad ji dingusi. 

Ricoli žiūrėjo į raumeningą Ričardo Jegerio kūną, kuris visiškai 
nederėjo su Mirtimi. 

— Papasakokite apie šiuos žmones. Jų vedybinį gyvenimą. 

— Laiminga pora. Bent visi taip teigia. 

— Šitaip visada sakoma. 

— Šiuo atveju neatrodo, kad tai būtų tiesa. Susituokę tiktai 
dvejus metus. Šį namą nusipirko pernai. Ji dirba jo ligoninėje opera- 
cinės sesele: tas pats draugų ratas, tas pats darbo grafikas. 

— Labai jau daug bendro. 

— Taip, žinau. Pakvaiščiau, jeigu ištisą dieną tektų trintis su 
žmona. Tačiau, atrodo, jie sutarė gerai. Praėjusį mėnesį, po jos moti- 
nos mirties, jis pasiėmė ištisas dvi laisvas savaites, kad būtų namie su 
ja. Kaip jūs manote, kiek ortopedas chirurgas uždirba per dvi savai- 
tes, a? Penkiolika, dvidešimt tūkstančių baksų? Suteikė jai ganėtinai 
brangų komfortą. 

— Maryr, jai to reikėjo. 

Korsakas gūžtelėjo pečiais. 

— Vis tiek. 

— Vadinasi, nenumanote, kodėl ji galėjo jį palikti. 

— Juo labiau nudobti. 

Ricoli žvilgtelėjo į kambario langus. Medžiai ir krūmynai visiš- 
kai užstojo kaimyninius namus. 

— Sakėte, mirtis ištiko tarp vidurnakčio ir trečios valandos. 

— Taip. 

— Ar kaimynai ką nors girdėjo? 

— Kairėje gyvenantys kaimynai išvykę į Paryžių. O lia lia. De- 
šinėje — visą naktį kietai miegojo. 

— Įsiveržta? 


— Pro virtuvės langą. Stiklas išlupras pasidarbavus rėžtuku. 

Gėlių lysvėje likę vienuolikto dydžio barų pėdsakai. Tie patys batai 
pripėdavę grindis, išnešioję kraują. 

Jis išsiėmė nosinę ir nusišluostė sudrėkusią kaktą. Korsakas 
buvo iš tų nelaimėlių, kurių neveikia jokios priemonės nuo prakai- 
tavimo. Jie šnektelėjo vos kelias minutes, o prakaito dėmės pažastyse 
dar labiau išsiplėtė. 

— Gerai, atitraukime jį nuo sienos, — pasakė vienas lavoninės 
darbuotojas. — Paverskime ant paklodės. 

— Atsargiai, galva! Ji slysta! 

— O, Jėzau. 

Ricoli ir Korsakas tylėdami žiūrėjo, kaip daktarą Jegerį guldė 
įstrižai ant vienkartinės paklodės. Kūnas buvo sustingęs devyniasde- 
šimties laipsnių kampu, ir darbuotojai svarstė, kaip paguldyti jį ant 
neštuvų tokioje absurdiškoje padėtyje. 

Staiga Ricoli sužiuro į baltą skeveldrėlę ant grindų, kur sėdėjo 
kūnas. Ji pakėlė ją. Lyg ir porceliano šukelė. 

— Sudužęs puodelis, — pasakė Korsakas. 

— Kas? 

— Prie lavono buvo puodelis su lėkštute. Lyg ir nukritę nuo 
jo kelių ar panašiai. Jau įdėjome į maišelį — tirsime pirštų atspau- 
dus. — Pamatęs jos suglumusį žvilgsnį, jis tik gūžtelėjo pečiais. — 
Neklauskite manęs. 

— Simbolinis daiktas? 

— Taip. Ritualinė arbatėlė mirusiajam. 

Ricoli laikė šukelę ant pirštinėto delno ir svarstė, ką tai galėtų 
reikšti. Skrandį sugniaužė. Siaubingas panašumas. Perrėžta gerklė. 
Galūnės surištos lipniąja juosta. Naktinis įsibrovimas pro langą. Auka 
arba aukos užkluptos miegant. 


Ir dingusi moteris. 

— Kur miegamasis? — paklausė ji. Tikrai nenorėjo jo pamaty- 
ti. Bijojo jį išvysti. 

— Gerai. Aš ir norėjau, kad jį pamatytumėte. 

Koridoriuje, kuris vedė į miegamąjį, buvo prikabinta įrėmin- 
tų nespalvotų nuotraukų. Ne pozuojanti besišypsanti šeima, kokią 
rastum daugumoje namų, bet gryni moterų aktai, veidai neįžiūrimi 
arba nugręžti nuo fotoaparato, kūnai anoniminiai. Medį apglėbu- 
si moteris, švelnia oda prisiglaudusi prie šiurkščios medžio žievės. 
Sėdinti, į priekį palinkusi moteris, ilgi plaukai kaskadomis krinta 
tarp nuogų šlaunų. Moteris, ištiesusi rankas į dangų, kūnas žvilga, 
išpiltas prakaito nuo tokio energingo judesio. Ricoli stabtelėjo, no- 
rėdama patyrinėti pakrypusią į šalį nuotrauką. 

— Čia visur ta pati moteris, — pasakė ji. 

— Tai ji. 

— Ponia Jeger? 

— Regis, jie užsiiminėjo keistokais dalykėliais, a? 

Ricoli įdėmiai žiūrėjo į dailius Geilės Jeger kūno išlinkius. 

— Visiškai nemanau, kad tai keista. Puikios nuotraukos. 

— Taip, kodėl gi ne. Miegamasis čia. — Jis mostelėjo į tarp- 
durį. 

Ji sustojo prie slenksčio. Prieš akis — didžiulė lova, apklotai 
atmesti, tartum miegojusieji čia būtų buvę netikėtai pažadinti. Per 
rausvą kilimą ėjo du atskiri sugulusių nailoninių plaukelių ruožai. 
Jie tęsėsi nuo lovos iki durų. 

Ricoli negarsiai ištarė: 

— Juos abu išvilko iš lovos. 

Korsakas linktelėjo galvą. 

— Mūsų nusikaltėlis staiga užpuola juos lovoje. Kažkaip neu- 
tralizuoja. Suriša riešus ir kulkšnis. Velka per kilimą į koridorių, kur 


prasideda medinės grindys. 

Ją glumino tokie žudiko veiksmai. Įsivaizdavo jį stovintį čia, 
kur dabar stovėjo ji, žiūrintį į miegančią porą. Pro langą atitrauk- 
tomis užuolaidomis, esantį aukštai virš lovos, krito pakankamai 
šviesos pamatyti, kuris iš jų vyras ir kuri moteris. Jis pirmiausia 
turėjo eiti prie daktaro Jegerio. Logiška — reikėjo sutvarkyti vyrą. 
Moters galima imtis vėliau. Ricoli sugebėjo tiek įžvelgti — kaip 
prieita, pradinį užpuolimą. O kas vyko po to, ji dar negalėjo su- 
vokti. 

— Kodėl juos išvilko? — svarstė ji. — Kodėl čia pat nenužudė 
daktaro Jegerio? Koks tikslas ištempti juos iš miegamojo? 

— Nežinau. — Jis mostelėjo į tarpdurį. — Viskas nufotogra- 
fuota. Galite įeiti. 

Ricoli labai nenoriai įėjo, stengdamasi neužlipti ant vilkimo 
žymių, ir patraukė tiesiai prie lovos. Nei ant apklotų, nei ant pa- 
klodžių nesimatė kraujo. Ant vienos paklodės buvo nutysęs ilgas 
šviesus plaukas — ponios Jeger pusė, pagalvojo ji. Paskui atsisuko 
į tualetinį staliuką, ant kurio stovėjo įrėminta šių sutuoktinių nuo- 
trauka, patvirtinanti, kad Geilė Jeger išties buvo šviesiaplaukė. Ir 
graži, melsvų akių, o stipriai įdegusi oda apibarstyta strazdanėlėmis. 
Daktaro Jegerio povyza demonstravo tvirtai savimi pasitikintį vyrą, 
žinantį, kad yra fiziškai patrauklus. Ne tokį vyrą, kuris kada nors 
užbaigs gyvenimą mūvėdamas vien apatiniais, surištomis rankomis 
ir kojomis. 

— Jie ant kėdės, — pasakė Korsakas. 

— Kas? 

— Pažiūrėkite į kėdę. 

Ji atsigręžė į kampą ir pamatė senovinę kėdę, kurios atlošas 
buvo su skersiniais. Ant sėdynės gulėjo sulankstyti naktiniai marški- 
niai. Priėjusi arčiau pastebėjo, kad kremo spalvos atlasas apraškytas 


ryškiai raudonais purslais. 

Plaukai ant jos sprando staiga pasišiaušė ir kelias sekundes ji 
pamiršo kvėpuoti. 

Pakėlė vieną drabužio kampelį. Apatinė pusė taip pat buvo ap- 
taškyta krauju. 

— Dar nežinome, kieno čia kraujas, — pasakė Korsakas. — 
Gali būti daktaro Jegerio, gali būti žmonos. 

— Marškiniai buvo jau sukruvinti, kai juos lankstė. 

— Bet šitame kambaryje daugiau kraujo nesimato. Vadinasi, 
jie buvo aptaškyti kitame. Tik po to jis atnešė į miegamąjį. Gražiai, 
tvarkingai sulankstė. Padėjo ant kėdės kaip atsisveikinimo dovanė- 
lę. — Korsakas parylėjo. — Ar jums tai ką nors primena? 

Ji nurijo seilę. 

— Juk žinote, kad primena. 

— Šitas žudikas kopijuoja senąjį jūsų bernelio braižą. 

— Ne, šitas kitoks. Čia viskas kitaip. Chirurgas niekada ne- 
puolė sutuoktinių. 

— Sulankstyti naktiniai. Lipni juosta. Aukos staiga užpuola- 
mos miegančios. 

— Vorenas Hoitas pasirinkdavo vienišas moteris. Tokias aukas, 
kurias jis galėjo greitai sudoroti. 

— Bet pažiūrėkite, koks panašumas! Sakau jums, turime pa- 
mėgdžiotoją. Kažkokį pamišėlį, kuris pasiskaitė apie Chirurgą. 

Ricoli neatitraukė nuo naktinių marškinių akių, ji prisiminė 
kitus miegamuosius, kitas mirties scenas. Tai vyko nepakeliamai 
karštą vasarą kaip ir ši, kai moterys miegojo prie atvirų langų ir 
vyras, vardu Vorenas Hoitas, įsėlindavo į jų namus. Ateidavo ap- 
siginklavęs tamsiomis fantazijomis ir skalpeliais — instrumentais, 
kuriais atlikdavo savo kruvinus ritualus su pabudusiomis, jaučian- 


čiomis kiekvieną jo peilio rėžį aukomis. Ji žiūrėjo į tuos marškinius 

ir aiškiausiai matė visiškai paprastą Hoito veidą, veidą, kuris vis dar 
išnirdavo jos košmaruose. 

Bet čia ne jo darbas. Vorenas Hoitas tikrai užrakintas tokioje vie- 
toje, iš kurios negali ištrūkti. Žinau, nes pati įkišau ten tą išperą. 

— Boston Globe išspausdino kiekvieną pikantišką detalę, — 
tarė Korsakas. — Jūsų berniukas pateko net į New York Times. Da- 
bar šitas nusikaltėlis atkuria jo žygius. 

— Ne, jūsų žudikas daro tai, ko Hoitas niekada nesiėmė. Jis 
ištempia šią porą iš miegamojo į kitą kambarį. Atremia vyrą į sieną 
ir perrėžia gerklę. Tai panašiau į egzekuciją. Arba ritualo dalį. Ir yra 
moteris. Jis nužudo jos vyrą, bet ką jis padaro žmonai? — Ji nutilo, 
staiga prisiminusi porceliano šukelę ant grindų. Sudaužytą arbatos 
puodelį. Ricoli per kūną ūžtelėjo šaltis. 

Netarusi nė žodžio ji išėjo iš miegamojo ir grįžo į bendrąjį 
kambarį. Pažiūrėjo į sieną, kur buvo rastas daktaro Jegerio lavonas. 
Pažiūrėjo į grindis ir pradėjo sukti vis didesniu ir didesniu ratu, tyri- 
nėdama krauju aptaškytą medieną. 

— Ricoli? — pašaukė Korsakas. 

Ji nusigręžė į langą ir prisimerkė nuo saulės. 

— Čia per šviesu. Ir tokie dideli langai. Negalime jų visų už- 
dengti. Turėsime sugrįžti šią naktį. 

— Galvojate pasinaudoti „Luma-lite“*? 

— Mums reikės ultravioletinių lempų, kad pamatytume. 

— Ko jūs ieškote? 

Ji vėl atsisuko į sieną. 

— Daktaras Jegeris sėdėjo čia, kai mirė. Mūsų nežinomas su- 
bjektas arvilko jį iš miegamojo. Atrėmė į sieną taip, kad matytų 
kambario vidurį. 


Itin stiprus Auorescencinis apšvietimas, kurį policija naudoja pirštų atspaudams ir kt. 
tirti. 

— Sutinku. 

— Kodėl jį pasodino ten? Kam tiek vargti, kai auka tebėra 
gyva? Turėjo būti priežastis. 

— Kokia priežastis? 

— Jį ten pasodino tam, kad kažką stebėtų. Kad matytų, kas 
daroma šiame kambaryje. 

Pagaliau Korsako veidą perkreipė pasibaisėjimas. Jis stebeilijo į 
sieną, kur anksčiau sėdėjo daktaras Jegeris — vienintelis žiūrovas 
siaubo teatre. 


— O, Jėzau, — išlemeno jis. — Ponia Jeger. 


Ricoli parsinešė namo picą, kurią nusipirko kulinarijos parduotuvė- 
je čia pat už kampo, ir atkasė salotos galvą, nuo senų laikų gulinčią 
šaldytuvo daržovių dėžutėje. Teko lupti rudus lapus, kol surado dar 
valgomą šerdį. Išėjo blyški, nekelianti apetito mišrainė, kurią valgė 
ne dėl malonumo, bet kad reikėjo. Malonumams nebuvo laiko: ji 
turėjo pasistiprinti prieš ateinančią naktį, kurios visai nelaukė. 

Nurijusi kelis kąsnelius atstūmė maistą ir įbedė akis į lėkštėje 
užsilikusius pomidorų padažo dryžius. Košmarai padaro savo, pa- 
galvojo. Atrodo, esi atspari, pakankamai tvirta, pakankamai atsiri- 
bojusi, kad juos iškęstum. Ir žinai, kaip juos atmušti, kaip apsimesti. 
Tačiau veidai įstringa. Mirusiųjų akys. 

Ar ir Geilė Jeger tarp jų? 
užgijusias Nukryžiuotojo žaizdas. Vos tik orai atšaldavo ir pasidary- 
davo drėgna, rankas pradėdavo gelti — kamuojantis prisiminimas, 
ką Vorenas Hoitas padarė jai prieš metus, tą dieną, kai smaigstė pei- 
liais jos kūną. Dieną, kai ji buvo kone atsisveikinusi su šiuo pasau- 
liu. Senosios žaizdos dabar gėlė ne dėl oro kaltės. Ne, kaltas buvo 
šiandien Niutone matytas vaizdas. Sulankstyti naktiniai marškiniai. 


Vaiduokliška kraujo žymė ant sienos. Ji įžengė į kambarį, kuriame 

pats oras dar tebebuvo persunktas siaubo ir jautėsi kankinamas Vo- 
reno Hoito buvimas. 

Be abejo, tai neįmanoma. Hoitas kalėjime, ten, kur jam ir pri- 
klauso būti. Ir vis dėlto dabar ji sėdėjo sukaustyta, prisimindama 
namą Niutone, kuriame tvyrantis siaubas buvo toks pažįstamas. 

Jai labai knietėjo paskambinti Tomui Murui, su kuriuo tyrė 
Hoito nusikaltimus. Jis buvo lygiai taip pat gerai susipažinęs su vi- 
somis smulkmenomis ir suprato, kokia kaustančia baime Vorenas 
Hoitas buvo juos apraizgęs. Tačiau Muras vedė ir atitolo nuo Rico- 
li. Jo naujai įgyta laimė ir pasėjo susvetimėjimą. Laimingi žmonės 
būna užsidarę: kvėpuoja kitokiu oru ir yra pavaldūs kitokiems trau- 
kos dėsniams. Galbūt Muras ir nenutuokė apie tarp jų įsišaknijusią 
permainą, tačiau Ricoli patyrė ją, išgyveno netektį, nors ir gėdijosi, 
kad pavydi jam laimės. Gėdijosi ir pavydėjo moteriai, kuri užkariavo 
Muro širdį. Prieš kelias dienas jis atsiuntė jai iš Londono atviruką, 
kur su Katerina atostogavo. Ant suvenyrinio atviruko su Skotland 
Jardo muziejaus vaizdu brūkštelėjo trumputį pasisveikinimą ir kelis 
žodžius, pranešdamas Ricoli, kad jie smagiai leidžia laiką ir kad jų 
gyvenime viskas klostosi gerai. Galvodama apie tą laiškelį, iš kurio 
sklido džiugus optimizmas, Ricoli suprato, kad ji negali jo trikdyti, 
pasakoti apie šį įvykį, negali susigrąžinti į savo gyvenimą Voreno 
Hoito šmėklos. 

Sėdėjo ir klausėsi iš garvės atsklindančių eismo garsų, kurie tar- 
si pabrėžė absoliučią tylą jos bute. Dairėsi po menkai apstatytą sve- 
tainę, į tuščias sienas, kur dar reikėjo pakabinti bent vieną paveikslą. 
Vienintelė puošmena, jeigu gali taip pavadinti, buvo miesto žemė- 
lapis, pritvirtintas prie sienos šalia valgomojo stalo. Prieš metus jis 
buvo nusagstytas spalvotais smeigtukais, kurie žymėjo Chirurgo žu- 
dynes. Tada ji taip troško pripažinimo, bendradarbių patvirtinimo, 


kad, taip, ji prilygsta jiems, jog gyveno ir kvėpavo jo paieška. Netgi 

namie valgydavo nenuleisdama akių nuo žudiko paliktų nuožmių 
pėdsakų. 

Dabar Chirurgą žyminčių smeigtukų nebebuvo, tačiau žemė- 
lapis tebekabojo, laukdamas naujos smeigių serijos, fiksuojančios 
kito žudiko žygius. Ji galvojo, ką tas žemėlapis apie ją byloja, kokias 
apgailėtinas išvadas gali padaryti, jeigu net po dvejų metų vienintelė 
šio buto puošmena — ant sienos kabantis Bostono žemėlapis. Mano 
širdies pulsas, nusprendė ji. 


Mano pasaulis. 


Buvo dešimt minučių po devintos vakaro, kai Ricoli įsuko į įvažą 
prie Jegerių rezidencijos. Viduje nedegė nė viena šviesa. Ji pirmo- 
ji prisistatė ir, kadangi negalėjo įeiti į namą, sėdėjo automobilyje 
atsidariusi langus, kad įeitų gryno oro, laukdama kitų. Namas sto- 
vėjo ramiame aklagarvyje, abiejų kaimynų namai tamsūs. Palankios 
aplinkybės kaip tik šiai nakčiai, kadangi sklis mažiau šviesos, kuri 
priešingu atveju apsunkintų jų paieškas. Tačiau šią minutę, sėdėda- 
ma viena ir apmąstydama priešakyje stūksantį siaubų namą, Ricoli 
trokšte troško ryškių šviesų ir žmonių draugijos. Jegerių namų langai 
stebeilijo į ją lyg; stiklinės lavono akys. Supantys šešėliai įgijo begalę 
pavidalų, ir visi pikta lemiantys. Ji išsiėmė ginklą, atlenkė saugiklį ir 
pasidėjo ant kelių. Tiktai dabar jautėsi ramiau. 

Užpakalinio vaizdo veidrodėlyje suspindėjo priekiniai žibintai. 
Palengvėjo, kai atsisukusi pamatė atvažiuojantį nusikaltimo vietos 
tyrėjų furgoną. Ji greitai įsikišo pistoletą atgal į rankinę. 

Iš furgono išlipo jaunas plačiapetis ir patraukė jos automobilio 
link. Kai jis pasilenkė prie lango, sužybsėjo auksinis auskaras. 

— Sveika, Ricoli, — tarė jis. 

— Sveikas, Mikai. Ačiū, kad pasirodei. 

— Graži vieta. 

— Palauk, kol pamatysi namą. 

Vėl švystelėjo priekiniai žibintai, kitas automobilis įsuko į akla- 
gatvį. Prisistatė Korsakas. 

— Visa šutvė vietoje, — pasakė ji. — Imsimės darbo. 

Korsakas ir Mikas nebuvo pažįstami. Ricoli juos supažindino, 
šviečiant tiktai menkai lemputei furgono viduje, ir iš karto pastebė- 
jo, kaip Korsakas įsmeigė akis į laboranto auskarą ir abejojo prieš pa- 
spausdamas Mikui ranką. Ji kone matė, kaip Korsako galvoje sukasi 
ratukai. Auskaras. Sunkumų kilnotojas. Garantuotai gėjus. 

Mikas iš furgono pradėjo traukti aparatūrą. 

— Aš atsivežiau naująjį „Mini Crimescope 400“, — pasakė 
jis. — Keturių šimtų vatų lankinė lempa. Tris kartus ryškesnė negu 
senoji trijų šimtų penkiasdešimties vatų GE. Tokios ryškios šviesos 
šaltinio dar neturėjome. Šitoji ryškesnė už penkių šimtų vatų „Xe- 
non“. — Jis žvilgtelėjo į Korsaką. — Jūs nieko prieš, jeigu teks pa- 
nešti fotografavimo daikčiukus? 

Nespėjus Korsakui atsakyti, Mikas jau įbruko detektyvui į ran- 
kas aliumininį lagaminėlį, o pats vėl nusigręžė į furgoną traukti kitų 
reikmenų. Korsakas taip ir stovėjo apstulbęs su lagaminėliu rankose. 
Paskui nustypino namo link. 

Kol Ricoli ir Mikas atsinešė prie paradinių durų įvairias dė- 
žes su „Crimescope“, kabeliais ir apsauginiais akiniais, Korsakas jau 
buvo uždegęs viduje šviesas ir palikęs praviras duris. Jie užsimovė 
antbačius ir įėjo. 

Kaip Ricoli tą dieną, taip ir Mikas stabtelėjo prieškambaryje 
apimtas pagarbios baimės, kai žvelgė į aukštyn kylančius laiptus. 

— Viršuje yra vitražas, — pasakė Ricoli. — Reikėtų pamatyti, 
kai saulė šviečia. 


Suirzęs Korsakas šūktelėjo iš bendrojo kambario: 

— Mes žadame imtis darbo ar ne? 
pečiais. Jiedu patraukė koridoriumi. 

— Čia tas kambarys, — pasakė Korsakas. Jis buvo ne su tais 
pačiais marškiniais, kuriuos vilkėjo dieną, tačiau ir šitie jau spėjo 
prisigerti prakaito. Stovėjo atkišęs smakrą, plačiai išsižergęs kaip 
koks rūstusis kapitonas Blajus ant savo laivo denio. — Sutelksime 
dėmesį čia, į šitą grindų plotą. 

Kraujo vaizdas ir dabar kėlė šiurpą. Kol Mikas rengė darbo vie- 
tą, įjungdamas laidą, paruošdamas fotoaparatą ir stovą, Ricoli žvilgs- 
nis vėl nukrypo į sieną. Joks šveitimas iki galo nenutrins to nebylaus 
smurto paliudijimo. Biocheminės žymės visada palieka vaiduoklišką 
pėdsaką. 

Tačiau šiąnakt jie ieškojo ne kraujo. Ieškojo kur kas sunkiau 
įžiūrimo pėdsako, o tam reikėjo alternatyvaus šviesos šaltinio — pa- 
kankamai intensyvaus atskleisti tai, kas nematoma paprasta akimi. 

Ricoli žinojo, kad šviesa yra elektromagnetinės bangos. Žmo- 
gaus akiai matomos šviesos bangos ilgis svyruoja tarp 400 ir 700 
nanometrų. Trumpesnės bangos ultravioletinių bangų diapazone 
nematomos. Tačiau kai ultravioletinė šviesa šviečia ant eilės įvairių 
natūralių arba dirbtinių substancijų, kartais ji sužadina jose esančius 
elektronus ir ima skleisti regimąją šviesą, vadinamą fluorescencija. 
UV šviesa gali parodyti kūno skysčius, kaulų fragmentus, plaukus ir 
skaidulas. Štai kodėl ji reikalavo „Mini Crimescope“. Su UV lempa 
gali atrasti visiškai kitokių įkalčių. 

— Mes lyg ir pasiruošę, — pasakė Mikas. — Dabar reikia šį 
kambarį kuo labiau užtemdyti. — Jis pažiūrėjo į Korsaką. — Gal 
galėtumėte užgesinti koridoriuje šviesas, detektyve Korsakai? 

— Palaukite. O kaip apsauginiai akiniai? — sunerimo Korsa- 


kas. — Ta UV šviesa juk sudirbs man akis, ar ne? 

— Turint galvoje mano naudojamus bangų ilgius, ji nebus to- 
kia žalinga. 

— Vis tiek jų norėčiau. 

— Akiniai anoje dėžėje. Visiems. 

Ricoli pasiūlė: 

— Aš išjungsiu koridoriuje šviesas. 

Ji taip ir padarė. Grįžusi rado Korsaką ir Miką stovinčius kuo 
toliausiai vienas nuo kito, tarsi jie būtų bijoję užsikrėsti kokia nors 
užkrečiama liga. 

— Na, į kurias vietas sutelksime dėmesį? — paklausė Mikas. 

— Pradėkime nuo tos pusės, kur buvo rasta auka, — pasakė 
Ricoli. — Nuo ten judėsime tolyn. Apieškosime visą kambarį. 

Mikas apsidairė. 

— Ten yra rusvas kilimėlis. Jis turbūt Auorescuos. Ir balta sofa 
sušvis nuo ultravioletinių spindulių. Aš tik noriu įspėti, kad ką nors 
aptikti tokiame fone nebus lengva. 

Jis dirstelėjo į Korsaką, kuris jau buvo užsidėjęs apsauginius 
akinius ir dabar atrodė lyg koks graudus pusamžis nevykėlis, besi- 
stengiantis atrodyti kietai su galingais saulės akiniais. 

— Išjunkite kambaryje šviesas, — nurodė Mikas. — Pažiūrėki- 
me, ar jis pakankamai tamsus. 

Korsakas spustelėjo jungiklį, ir kambarys paskendo tamsoje. 
Pro didžiulius neuždengtus langus sklido silpna žvaigždžių šviesa, 
tačiau mėnulio nebuvo, o užpakaliniame kieme augantys vešlūs me- 
džiai užstojo kaimyninių namų šviesas. 

— Neblogai, — tarė Mikas. — Man tiks. Geriau negu kai ku- 
riose nusikaltimų vietose, kur tekdavo šliaužioti palindus po antklo- 
de. Žinote, dabar kuriamos vaizdo gavimo sistemos, kurias galima 


naudoti dienos šviesoje. Kada nors nebereikės klupinėti patamsyje 


kaip akliems. 

— Gal galime liautis postringavę ir pradėti? — nukirto Kor- 
sakas. 

— Aš tiktai pamaniau, kad jums bus įdomu išgirsti apie šitą 
technologiją. 

— Kitą kartą, gerai? 

— Kaip norite, — kuo ramiausiai atsiliepė Mikas. 


“« v 


Mėlyna „Crimescope“ šviesa žybtelėjo, ir Ricoli užsidėjo apsau- 
ginius akinius. Tamsoje išnirę Auorescuojantys kontūrai atrodė lyg 
šmėklos, o kilimėlis ir sofa atmušė šviesą, kaip Mikas ir sakė. Mėlyni 
spinduliai judėjo priešais esančios sienos link, kur anksčiau buvo 
daktaro Jegerio lavonas, ant jos švytėjo ryškios gijos. 

— Lyg ir gražu, ar ne? — pasakė Mikas. 

— Kas čia yra? — paklausė Korsakas. 

— Plaukų sruogelės, prilipusios prie kraujo. 

— Ak, taip. /š tikryjų gražu. 

— Pašviesk į grindis, — paliepė Ricoli. — Ten turi būti. 

Mikas nukreipė UV objektyvą žemyn, ir prie kojų atsiskleidė 
naujas švytinčių plaušų ir plaukų pasaulis. Akivaizdūs pėdsakai, ku- 
rių įvykio vietą tyrusiai grupei nepavyko susiurbti. 

— Kuo intensyvesnis šviesos šaltinis, tuo intensyvesnė Auores- 
cencija, — aiškino Mikas tyrinėdamas grindis. — Štai kodėl šis prie- 
taisas toks šaunus. Keturi šimtai vatų viską pagauna. FTB nusipirko 
septyniasdešimt vieną tokį daikčiuką. Ir jis toks kompaktiškas, kad 
gali neštis į lėktuvą kaip rankinį bagažą. 

— Kas jūs — technologijų fanatikas? — paklausė Korsakas. 

— Man patinka „kieti“ nauji prietaisai. Specializavausi inžine- 
rijoje. 

— Tikrai? 


— Kodėl jūs taip stebitės? 

— Nemaniau, kad jūsų tipo žmonės užsiima tokiais dalykais. 

— Mano tipo žmonės? 

— Turiu galvoje auskarą ir taip toliau. Suprantate. 

Ricoli atsiduso: 

— Trūksta žodžių. 

— Ką? — atsiliepė Korsakas. — Aš nemenkinu jų nė vieno. 
Tiesiog teko pastebėti, kad nedaug kas iš tokių žmonių užsiima inži- 
nerija. Labiau traukia teatras, menas ir panašiai. Noriu pasakyti, kad 
tai gerai. Mums reikia menininkų. 

— Aš studijavau Masačusetso universitete, — paaiškino nė 
kiek neįsižeidęs Mikas ir toliau tyrinėjo grindis. — Elektrotechniką. 

— O, elektrikai gerai uždirba. 

— Hm, tai ne visai toks darbas. 

Jie toliau judėjo vis platėjančiu ratu, UV šviesa aptikdavo tai 
plauko dalelę, tai plaušelį ar kokį nearpažįstamą krislą. Staiga pasie- 
kė stulbinamai ryškų plotą. 

— Kilimėlis, — tarė Mikas. — Kad ir koks čia pluoštas, jis 
velniškai Huorescuoja. Nieko gero nepamatysime tokiame fone. 

— Vis tiek skenuok, — nenusileido Ricoli. 

— Trukdo žemas staliukas. Gal galėtumėte jį patraukti? 

Ricoli pasilenkė prie to geometrinės formos šešėlio Auorescuo- 
jančiame baltame fone. 

— Korsakai, paimkite už kito galo, — nurodė ji. 

Patraukus staliuką, kilimėlis atrodė kaip ryškus ovalus klanas, 
švytintis melsvai balsva spalva. 

— Kaip mes ką nors pastebėsime tokiame fone? — skundėsi 
Korsakas. — Atrodo, lyg mėgintum pamatyti vandenyje plūduriuo- 
jantį stiklą. 

— Stiklas neplūduriuoja, — atkirto Mikas. 

— O, taip. Jūs — inžinierius. Iš ko kilęs trumpinys — Mikas? 

— Imkimės sofos, — nutraukė Ricoli. 

Mikas nukreipė šviesą ten. Sofos audinys taip pat švytėjo nuo 
UV spindulių, tačiau ne taip ryškiai — kaip sniegas mėnesienoje. 
Jis lėtai tyrė apmuštą rėmą, paskui pagalvėles, tačiau neaptiko jokių 
įtartinų dėmių, matėsi vien keli pavieniai plaukai ir dulkelės. 

— Čia gyveno labai tvarkingi žmonės, — pareiškė Mikas. — 
Nė vienos dėmelės, net dulkių ne per daug. Galiu lažintis, kad šita 
sofa naujutėlė. 

Korsakas suburbėjo: 

— Labai šaunu. Paskutinį kartą pirkau naują sofą, kai vedžiau. 

— Gerai, dar liko neapžiūrėto ploto. Judame tolyn. 

Korsakas atsitrenkė į Ricoli ir nuo jo pasklido gaižus prakaito 
kvapas. Šnopavo triukšmingai, lyg turėtų sinusų problemų, o tamsa, 
regis, sustiprino tą šnarpštimą. Pyktelėjusi ji traukėsi nuo jo ir nusi- 
mušė į staliuką koją. 

— Velnias. 

— Ei, žiūrėkite, kur einate, — patarė Korsakas. 

Ricoli labai knietėjo atsikirsti, bet prikando liežuvį: kambaryje 
ir taip buvo pakankamai įtampos. Pasilenkė, norėdama pasižiūrė- 
ti koją. Tačiau nuo tamsos ir staigaus padėties pakeitimo susvaigo 
galva, dingo orientacija. Norėdama išsilaikyti ant kojų, atsitūpė. Se- 
kundėlę tupėjo tamsoje vildamasi, kad Korsakas užkliuvęs neužgrius 
ir savo svoriu jos nesutraiškys. Girdėjo, kaip abu vyrai sukinėjosi už 
kelių pėdų nuo jos. 


«“ v 


— Laidas susipainiojo, — pasakė Mikas. „Crimescope“ šviesa 
staiga kryptelėjo Ricoli pusėn, nes jis pasisuko, norėdamas jį ištie- 
sinti. 


Šviesos pluoštas slystelėjo per kilimėlį, kur tupėjo Ricoli. Ji iš- 

sprogino akis. Švytinčio kilimėlio plaušuose matėsi tamsi netaisyk- 
lingos formos dėmelė, mažesnė nei dešimties centų moneta. 

— Mikai, — ištarė ji. 

— Gal galėtum pakelti staliuko galą? Man atrodo, kad laidas 
užkliuvo už kojos. 

— Mikai. 

— Ką? 

— Atnešk čia šviesą. Nukreipk į kilimėlį. Čia, kur aš esu. 

Mikas priėjo. Neatsiliko ir Korsakas: karkiantis kvėpavimas aiš- 
kiai artėjo. 

— Taikyk į mano plaštaką, — pasakė ji. — Aš laikau pirštą prie 
tos vietos. 

Melsva šviesa staigiai užliejo kilimėlį, dabar Ricoli ranka atrodė 
kaip juodas šešėlis Huorescuojančiame fone. 

— Štai, — parodė ji. — Kas čia? 

Mikas pritūpė šalia. 

— Kažkokia dėmelė. Reikia nufotografuoti. 

— Bet šita dėmelė tamsi, — pareiškė Korsakas. — Aš maniau, 
ieškome kažko, kas švyri. 

— Kai fonas nepaprastai fuorescuoja, kaip šie kilimėlio plau- 
šai, kūno skysčiai gali atrodyti tamsūs, nes jie ne taip ryškiai švyti. 
Čia gali būti bet kokia dėmė. Laboratorija turės ištirti. 

— Tai kaip — ar dabar iškirpsime gabalą iš šito gražaus kili- 
mėlio vien todėl, kad radome seną kavos dėmę ar ką nors panašaus? 

Mikas parylėjo, o paskui pasakė: 

— Galime pabandyti dar vieną triuką. 

— Kokį? 

— Pakeisiu bangos ilgį. Sumažinsiu iki trumpabangės UV 
šviesos. 


— Ką tai duos? 

— Bus labai šaunu, jeigu pavyks. 

Mikas pareguliavo lempą ir nukreipė šviesą į tamsiąją dėmę. 

— Stebėkite, — pasakė jis ir išjungė „Crimescope“ lempą. 

Kambaryje pasidarė tamsu — nors į akį durk. Švytėjo tiktai 
viena dėmelė prie jų kojų. 

— Kas čia per velnias? — nustebo Korsakas. 

Ricoli pasirodė, kad jai vaidenasi. Prieš akis atsivėrė neįtikimas 
reginys: toje vietoje liepsnojo žalia ugnelė. Tačiau ilgiau žiūrint pa- 
mėkliškas spindėjimas pradėjo blankti. Po kelių sekundžių — vėl 
visiška tamsa. 

— Fosforescencija, — paaiškino Mikas. — Tai ilgos trukmės 
liuminescencija. Taip atsitinka, kai UV šviesa tam tikrose medžiago- 
se sužadina elektronus. Jiems reikia daugiau laiko grįžti į pagrindinę, 
nesužadintąją, būseną. Ir grįždami jie emituoja šviesos fotonus. Kaip 
tik tai ir matome. Čia yra dėmė, kuri fosforescuoja ryškiai žalia spal- 
va, prieš tai paveikus ją trumpabange UV šviesa. Ta dėmė — rimta 
užuomina. — Jis pakilo ir uždegė kambaryje šviesas. 

Staiga nušvitus, kilimėlis, į kurį jie spoksojo lyg pakerėti, atro- 
dė visiškai paprastas. Tačiau Ricoli nebegalėjo į jį žiūrėti be pasibjau- 
rėjimo, nes suprato, kas čia įvyko: rusvi plaušai tebeliudijo Geilės 
Jeger patirtas ordalijas. 

— Tai sperma, — tarė ji. 

— Labai gali būti, — sutiko Mikas, statydamas fotoaparato 
stovą ir uždėdamas „Kodak Wratten“ filtrą UV spindulių fotografh- 
jai. — Kai užfiksuosiu, šitą kilimėlio vietą išpjausime. Laboratorijo- 
se turės patvirtinti, pasitelkę rūgštinę fosfatazę ir mikroskopus. 

Tačiau Ricoli nereikėjo jokio patvirtinimo. Ji atsisuko į krauju 
aptaškytą sieną, prisiminė daktaro Jegerio kūno padėtį, arbatos puo- 


delį, nukritusį nuo jo kelių ir sudužusį ant medinių grindų. Švytinti 

žalia dėmelė ant kilimėlio patvirtino jos būgštavimus. Atrodė, viskas 
vyko prieš jos akis. 

Tu ištempei juos iš lovos ir atvilkai į šį kambarį medinėmis grin- 
dimis. Surišai daktarui rankas ir kojas, užlipdei juostele burną, kad jis 
nešauktų ir neblaškytų tau dėmesio. Pasodinai jį, atrėmei į sieną, kad 
būtų vienintelis nebylus tavo žiūrovas. Ričardas Jegeris dar gyvas ir pui- 
kiausiai supranta, ką tu ruošiesi daryti. Tačiau negali tavęs sulaikyti. 
Negali apginti žmonos. Ant jo kelių padedi puodelį su lėkštutė — tai 
bus įspėjamasis signalas, pranešantis apie jo judesius, muistymąsi. Jeigu 
jis bandys keltis — puodelis su lėkštute nudardės ant kietų grindų. 
Apakintas savo paties malonumo tu nebegalėtum sekti, ką daro dakta- 
ras Jegeris, ir nenori, kad tave staiga užpultų. 

Bet tu nori, kad jis stebėtų. 

Ji nukreipė žvilgsnį į dėmelę, kuri ką tik švytėjo ryškiai žalia 
spalva. Jeigu jie nebūtų pastūmę staliuko, nebūtų specialiai ieškoję 
paliktų pėdsakų, gal jos nebūtų ir pastebėję. 

Tu paėmei ją čia, ant kilimėlio. Tiesiai prieš akis jos vyro, kuris 
nieko negalėjo padaryti, kad išgelbėtų ją, negalėjo nė pars išsigelbėti. O 
kai viską baigei, kai pasitenkinai, vienas mažytis spermos lašelis liko 
ant šitų plaušų. Jis išdžiūvo ir pavirto nematoma plėvele. 

Ar vyro nužudymas pratęsė malonumą? Ar žudikas luktelėjo, 
gniauždamas peilį ir mėgaudamasis ta akimirka? O gal paprasčiau- 
siai taip reikėjo viską užbaigti? Ar jis iš viso ką nors jautė, pagriebęs 
Ričardą Jegerį už plaukų ir įrėmęs peilį į gerklę? 

Kambarys aptemo. Miko fotoaparatas traškėjo ir traškėjo, 
užfhiksuodamas tamsią dėmelę, kurią supo švytintis kilimėlio pa- 
viršius. 

O kai tikslas buvo pasiektas, kai daktaras Jegeris jau sėdėjo nunė- 
ręs galvą, kai už jo per sieną varvėjo kraujas, tu atlikai ritualą, perimtą 
iš kito žudiko gudrybių maišo. Sulankstei aptaškytus ponios Jeger nak- 

tinius marškinius ir padėjai miegamajame matomoje vietoje — lygiai 
taip pat, kaip darydavo Vorenas Hoitas. 

Tačiau tai dar ne viskas. Čia buvo tiktai pirmas aktas. Prieš akis 
laukė daugiau malonumų, žiaurių malonumų. 

O tam tau reikalinga moteris. 

Uždegtos šviesos taip ir smeigė Ricoli į akis. Ji stovėjo be žado ir 
drebėjo, sukaustyta tokios baimės, kokios nejautė kelis mėnesius. Ir 
jausdamasi pažeminta, kad šiedu vyrai, be abejonės, matė jos išbalusį 
veidą ir drebančias rankas. Staiga jai pritrūko oro. 

Ji išėjo iš kambario, iš namo. Stovėjo priekiniame kieme, be- 
jėgiškai gaudydama kvapą. Už nugaros girdėjo žingsnius, tačiau ne- 
atsigręžė pažiūrėti, kas seka. Tiktai iš balso suprato, kad Korsakas. 

— Jūs gerai jaučiatės, Ricoli? 

— Gerai. 

— Neartrodėte gerai. 

— Man šiek tiek apsvaigo galva. 

— Prisiminėte Hoito atvejį, ar ne? Šitoks vaizdas tikrai turėjo 
sukrėsti. 

— Iš kur jūs žinote? 

Tyla. Paskui jis sušnarpštė: 

— Taip, jūs teisi. Iš kur, po velnių, man žinoti? — Jis pasuko 
atgal į namą. 

Ricoli atsigręžė ir pašaukė: 

— Korsakai? 

— Ką? 

Minutėlę jiedu žiūrėjo vienas į kirą. Nakties oras buvo malo- 
nus, vėsi žolė kvepėjo. Tačiau baimė buvo tokia stipri kaip ir apėmęs 
pykinimas. 

— Aš žinau, ką ji jaučia, — tyliai ištarė Ricoli. — Žinau, ką jai 
tenka iškentėti. 

— Poniai Jeger? 

— Jūs turite ją surasti. Turite padaryti viską. 

— Jos veidas ištisai rodomas per visas žinias. Mes tiriame kiek- 
vieną telefonu gautą užuominą, kiekvieną pastebėjimą. — Korsakas 
pakraipė galvą ir atsiduso. — Bet, žinote, dabar jau abejoju, ar jis 
laikė ją gyvą. 

— Laikė. Žinau, kad laikė. 

— Kaip jūs galite būti tokia užtikrinta? 

Ji apsiglėbė, tramdydama drebulį, ir pažiūrėjo į namą. 


— Būtent šitaip darytų Vorenas Hoitas. 


Būdama Bostono policijos Žmogžudysčių tyrimo skyriaus detek- 
tyve, Ricoli nė vienos savo prievolės taip nemėgo, kaip lankymo- 
si nekrintančiame į akis plytiniame pastate, kuris stovėjo Olbanio 
gatvėje. Nors ir manė esanti nė kiek ne jautresnė už vyriškos lyties 
kolegas, ji ypač negalėjo sau leisti, kad bet kokia silpna vieta iškil- 
tų aikštėn. Vyrai velniškai sugebėjo aptikti trūkumus ir garantuotai 
taikytų į jautrias vietas, paleisdami į darbą replikas ir storžieviškas 
išdaigas. Ji išmoko stoiškai atlaikyti frontą, nekrūpčiodama žiūrėti, 
kad ir ką pateiktų skrodimų stalas. Nė vienas neįtarė, kiek nervų 
jai kainavo lyg niekur nieko įeiti į tą pastatą. Ji žinojo, kad vyrai ją 
laiko bebaime Džeine Ricoli, boba su variniais kiaušiais. Tačiau da- 
bar, atvažiavusi į automobilių aikštelę už teismo medicinos ekspertų 
pastato ir sėdėdama savoje mašinoje, ji nesijautė esanti nei bebaimė, 
nei varinė. 

Praėjusią naktį Džeinė prastai miegojo. Po šitiek savaičių Vo- 
renas Hoitas pirmą kartą įsėlino į jos sapnus, ir ji pabudo skęsdama 
prakaite, o rankos gėlė nuo senųjų žaizdų. 

Pažvelgė į randuotus delnus, ir kaipmat kilo noras užvesti auto- 
mobilį ir dingti iš čia, imtis bet ko, kad tik išvengtų kančių, kurios 
laukė tame pastate. Ji neprivalėjo čia būti, galų gale žmogžudystė 

įvyko Niutone — ne jos atsakomybė. Tačiau Džeinė Ricoli niekada 
nebuvo bailė, nesiruošė trauktis ir dabar. 

Ji išlipo iš automobilio, niršiai trinktelėjo dureles ir nužings- 
niavo į pastatą. | 

Ricoli atvyko paskutinė, kiti trys žmonės, buvę skrodimo la- 
boratorijoje, pasisveikino linktelėdami galvas. Korsakas buvo pa- 
skendęs per plačiame chirurgo chalate ir užsidėjęs pūstą popierinę 
kepuraitę. Atrodė kaip didelį antsvorį turinti namų šeimininkė, ant 
galvos užsimaukšlinusi plaukų tinklelį. 

— Ką aš praleidau? — paklausė ji, taip pat užsivilkdama chala- 
tą, kad apsaugotų drabužius nuo netikėtų tiškalų. 

— Nedaug ką. Mes tiktai kalbamės apie plačią lipnią juostą. 

Skrodimą atliko daktarė Mora Ailz. Mirusiųjų Karalienė, taip 
prieš metus ją pavadino Žmogžudysčių tyrimo skyrius, kai ji pirmą 
kartą pasirodė Masačusetso teismo medicinos ekspertų tarnyboje. Pats 
daktaras Tirnėjus atsiviliojo ją į Bostoną iš Kalifornijos universiteto 
San Francisko medicinos koledžo, kur ji užėmė pelningą vietelę. Ilgai 
nereikėjo laukti, kad ir vietos žiniasklaida pakrikštytų ją Mirusiųjų 
Karaliene. Pirmą kartą į Bostono teismą duoti teismo medicinos eks- 
perto parodymų ji atvyko apsirengusi juodai. TV kameros taip ir sekė 
didingą figūrą, žengiančią teismo rūmų laiptais — nepaprastai išblyš- 
kusią moterį su raudonai dažytų lūpų brūkšneliu, pečius siekiančiais 
varno juodumo plaukais su ilgais kirpčiukais ir šalto neprieinamumo 
poza. Ji visiškai nesijaudino stovėdama liudytojams skirtoje vietoje. 
Kaltinamojo advokatas firtavo, meilikavo, galų gale iš nevilties atvirai 
griebėsi priekabiavimo, tačiau daktarė Ailz tvirtai ir logiškai atsakinėjo 
į jo klausimus, nė sekundę neleisdama užgesti Monos Lizos šypsenai. 
Žiniasklaida ją įsimylėjo. Kaltinamojo advokatas įsibaimino. Žmog- 
žudysčių tyrimo skyriaus policininkai ir išsigando jos, ir susižavėjo 


moterimi, kuri nusprendė dienų dienas bendrauti su numirėliais. 

Daktarė Ailz vadovavo autopsijai su jai būdingu šaltakraujišku- 
mu. Jos asistentas Jošimas lygiai taip pat dalykiškai ir ramiai paruošė 
instrumentus ir pakreipė šviesas. Abu žiūrėjo į Ričardo Jegerio kūną 
specialistų akimis. 

Lavonas nebuvo sustingęs, kaip Ricoli matė jį vakar: dabar 
daktaras Jegeris gulėjo suglebęs. Lipnioji juosta jau buvo pašalin- 
ta, trumpikės numautos, o didžioji dalis kraujo nuplauta nuo odos. 
Suglebusios rankos gulėjo prie šonų, plaštakos sutinusios, pasida- 
riusios rausvai violetinės, tarsi būtų užmautos mėlynių spalvos pirš- 
tinėmis — surištų riešų ir //vor mortis rezultatas. Tačiau dabar visų 
dėmesys buvo nukrypęs į perpjautą kaklą. 

— Coup de grūcė“, — tarė Ailz. Ji pasiėmė liniuotę ir išmatavo 
žaizdą. — Keturiolika centimetrų. 

— Keista, kad ji neatrodo tokia gili, — nusistebėjo Korsakas. 

— Dėl to, kad pjūvis eina palei Langerio linijas**. Įsirempusi 
oda sulaiko kraštus, ir žaizda beveik neišsižioja. Ji gilesnė negu at- 
rodo. 

— Liežuvio laikiklį? — pasiūlė Jošimas. 

— Ačiū. — Ailz paėmė ištiestą laikiklį ir įkišo apvalų medinį 
kraštą į žaizdą, sumurmėdama po nosimi: — Sakyk „aa“... 

— Kas čia, po velnių, — neišlaikė Korsakas. 

— Aš matuoju žaizdos gylį. Beveik penki centimetrai. 

Dabar Ailz žiūrėjo į šviežios mėsos raudonumo pjūvį pro didi- 
namąjį stiklą. 

— Kairioji miego arterija ir jungo vena perpjautos skersai. Tra- 
chėja taip pat įrėžta. Trachėjos pažeidimo vieta — tiesiai po skydine 


krėmzle — man rodos, kad prieš įpjaunant kaklas buvo ištiestas. — 


Lemiamas smūgis (pranc). 
Natūralios odos raukšlės. 

Ji žvilgrelėjo į abu detektyvus. — Jūsų nežinomasis subjektas atlošė 
aukos galvą ir labai sumaniai įrėžė. 

— Egzekucija, — pasakė Korsakas. 

Ricoli prisiminė, kaip „Crimescope“ išryškino švytinčius plau- 
kus, prilipusius prie krauju aptaškytos sienos. Daktaro Jegerio plau- 
kus, nurautus nuo galvos, kai peilis įrėžė odą. 

— Koks peilis? — paklausė ji. 

Užuot atsakiusi Ailz grįžtelėjo į Jošimą ir tarė: 

— Lipnią juostelę. 

— Jau prikarpiau ir sudėjau ten. 

— Aš suglausiu kraštus. Tu užklijuok juostelę. 

Korsakas susijuokė supratęs, ką jie daro. 

— Klijuojate į vietą? 

Ailz šaltai į jį dirstelėjo. 

— Jums labiau patiktų „Super Glue“? 

— Ar čia tam, kad prilaikytų jo galvą, ar kaip? 

— Ką jūs, detektyve. Lipni juostelė nenulaikytų net jūsų gal- 
vos. — Pažiūrėjusi pro didinamąjį stiklą ji linktelėjo. — Gerai, Jo- 
šimai. Jau matau. 

— Ką matote? — paklausė Korsakas. 

— Juostelės padarytus stebuklus. Detektyve Ricoli, jūs klausia- 
te, kokį peilį jis naudojo. 

— Prašau, tik nesakykite, kad skalpelį. 

— Ne, ne skalpelį. Pažiūrėkite. 

Ricoli priėjo ir pažiūrėjo į žaizdą pro didinamąjį stiklą. Perma- 
toma juostelė laikė kraštus suglaustus, ir dabar aiškiau matėsi, koks 
įrankis galėjo padaryti tokias įrantas. Viename pjūvio krašte buvo 
lygiagretūs ruoželiai. 

— Dantyti ašmenys, — pasakė ji. 


— Iš pirmo žvilgsnio taip ir atrodo. 

Pakėlusi akis Ricoli sutiko nebylų raginamą žvilgsnį. 

— Ne tokie? 

— Pjaunamieji ašmenys nedantyti, kadangi kitas pjūvio kraš- 
tas visiškai lygus. Ir matote, kaip šie lygiagretūs įbrėžimai užima 
tiktai trečdalį pjūvio? Ne visame rėžyje. Išrantymai atsirado ištrau- 
kiant peilį. Žudikas pradėjo pjauti po kairiuoju žandikauliu, rėžė 
per gerklę ir baigė pjūvį kitame trachėjos kremzlių gale. Išrantymai 
pasirodė, kai jis baigė pjauti ir ištraukdamas ašmenis šiek tiek juos 
pasuko. 

— Tuomet kas padarė tuos išrantymus? 

— Tikrai ne pjaunamoji peilio dalis. Dantytas yra ne priekinis, 
bet viršutinis šio įnagio kraštas, jis ir paliko rėželius, kai jį ištrau- 
kė. — Ailz pažvelgė į Ricoli. — Čia tipiškas Rembo, arba išlikimo 
tipo peilis. Tokį galėtų naudoti medžiotojas. 

Medžiotojas. Ricoli žiūrėjo į tvirtus Ričardo Jegerio pečių rau- 
menis ir galvojo: „Čia tau ne toks žmogus, kuris nuolankiai prisiim- 
tų aukos vaidmenį.“ 

— Gerai, tuomet leiskite pasakyti tiesiai šviesiai, — pareiškė 
Korsakas. — Štai šitas nukentėjėlis, daktaras Sunkumų Kilnotojas, 
mato, kaip mūsų nusikaltėlis išsitraukia didžiulį prakeiktą Rembo 
peilį, ir ramiai sėdi, leisdamasis perpjauti gerklę? 

— Jo rankos ir kojos buvo surištos, — priminė Ailz. 

— Man nerūpi, kad jis buvo surištas kaip Tutanchamonas. Ber 
koks stipruolis velniškai rangytųsi. 

Ricoli pasakė: 

— Jis teisus. Galima muisryris, netgi kai kojos ir rankos suriš- 
tos. Galima trenkti galva. Bet jis sėdėjo atsirėmęs į sieną. 

Daktarė Ailz išsitiesė. Stovėjo tylėdama, karališkai pasitempusi, 
lyg būtų apsirengusi ne chirurgo chalatą, o dvasininko rūbą. Ji atsi- 
gręžė į Jošimą. 

— Paduok man šlapią rankšluostį. Atsuk lempą. Kaip reikiant 
nuvalykime jį ir apžiūrėkime odą. Colį po colio. 

— Ko mes ieškome? — paklausė Korsakas. 

— Kai pamatysiu, pasakysiu. 

Ailz pakėlė dešinę lavono ranką ir pamatė žymes ant krūtinės 
šono. Didinamasis stiklas išryškino du rausvus iškilimus. Ailz per- 
braukė pirštinėtu pirštu per odą. 

— Randai, — pasakė ji. — Lewis triguba reakcija. 

— Lewis — kas? — nesuprato Ricoli. 

— Lewis triguba reakcija. Trys tipiškos odos reakcijos, ją pa- 
žeidus. Pirmiausia atsiranda eritema — odos paraudimas, o paskui 
dėl arterijų išsiplėtimo užsiliepsnoja oda aplink. Galiausiai, trečioji 
stadija — iššoka randai, kadangi padidėja kraujagyslių pralaidu- 
mas. 

— Man atrodo kaip „Taser“ palikta žymė, — pasakė Ricoli. 

Ailz linktelėjo galvą. 

— Būtent. Tai klasikinė odos reakcija į elektrošoką, kurį sukelia 
„Taser“ tipo prietaisas. Jis, be abejo, išveda iš rikiuotės. Pykšt — ir 
žmogus kurį laiką būna tarsi ištiktas paralyžiaus. To užtenka suspėti 
jam surišti rankas ir kojas. 

— Kiek laiko išlieka tie randai? 

— Kai žmogus gyvas, jie paprastai išnyksta po dviejų valandų. 

— O jeigu miręs? 

— Mirtis sustabdo odoje vykstančius procesus. Todėl dabar ir 
matome viską. Nors vaizdas labai blankus. 


— Vadinasi, jis mirė per dvi valandas nuo sukelto šoko? 


— Teisingai. 
— Bet „Taser“ atjungia tiktai kelioms minutėms, — įsiterpė 
Korsakas. — Penkioms, daugiausia dešimčiai. Jeigu nori, kad neat- 


sigautų, reikia pakartoti šoką. 

— Todėl ieškosime daugiau žymių, — atsakė Ailz. Ji palenkė 
lempą dar arčiau lavono. 

Šviesa negailestingai išryškino Ričardo Jegerio genitalijas. Iki 
tol Ricoli vengė žiūrėti į tą jo anatomijos sritį. Jai visada atrodė, 
kad spoksojimas į lavono lytinius organus — žiaurus pasikėsinimas, 
dar vienas nukentėjusiojo pažeminimas. Dabar, kai šviesa sustojo 
ties suglebusiu peniu ir kapšeliu, Ričardo Jegerio išniekinimas tarsi 
pasiekė pabaigą. 

— Yra ir daugiau randų, — pasakė Ailz, šluostydama nuo odos 
kraują. — Štai čia, pilvo apačioje. 

— Ir ant šlaunies, — tyliai pridūrė Ricoli. 

Ailz pakėlė galvą. 

— Kur? 

Ricoli parodė į akivaizdžias žymes kairėje kapšelio pusėje. Štai 
kokios baisios paskutinės Ričardo Jegerio minutės, pagalvojo ji. Pui- 
kiausiai viską matė ir suprato, bet negalėjo pajudėti. Negalėjo apsi- 
ginti. Nei pūpsantys raumenys, nei sporto salėje praleistos valandos 
nieko nebereiškė, nes kūnas jo neklausė. Galūnės tysojo bejėgės, 
pakirstos elektrošoko, kuris nučirškino per nervų sistemą. Jį tempė 
iš miegamojo lyg pritrenktą galviją į skerdyklą. Atrėmė į sieną, kad 
matytų, kas dėsis toliau. 

Tačiau „Iaser“ poveikis trumpalaikis. Raumenys kaipmat su- 
spazmuoja, kumščiai susigniaužia. Jis mato, ką kenčia jo žmona, 
įniršis užtvindo kūną adrenalinu. Šį kartą raumenys paklūsta. Jis 
bando atsikelti, tačiau puodelis tarškėdamas nukrenta nuo kelių ir 
jį išduoda. 

Dar vienas „Taser“ smūgis, ir jis susmunka, netekdamas vilties 
kaip Sizifas, vėl nugarmėdamas į kalno apačią. 

Ji žiūrėjo į Ričardo Jegerio veidą, akių plyšelius ir galvojo, ko- 


kius paskutinius vaizdinius užfiksavo jo smegenys. Savo paties bejė- 

giškai ištiestas kojas. Priveiktą žmoną, gulinčią ant rusvo kilimėlio. 


Ir žudiko sugniaužtą peilį, artėjantį atimti gyvybės. 


Patalpa, kurioje susirenkama dienos metu, triukšminga: čia vyrai vaikš- 
tinėja kaip narve uždaryti žvėrys, 0 jie tokie ir yra. Televizorius kaukia, 
geležiniai laiptai, vedantys į viršutinį aukštą, kur yra kameros, kaukši 
sulig kiekvienu žingsniu. Sargų akys niekada neatsitraukia nuo mūsų. 
Visur pilna sekimo kamerų — ir dušų patalpoje, ir netgi tualetuose. 
Mūsų saugotojai pro sargybos posto langus žiūri, kaip mes sukinėjamės 
šitoje šachtoje. Jie mato kiekvieną mūsų judesį. Souzos-Baranovskio pa- 
taisos centras yra šešto lygio įstaiga, naujausia Masačusetso pataisos įs- 
taigų sistemoje ir tikras technikos stebuklas. Užraktai be raktų, valdomi 
kompiuteriais sargybos bokšte. Visos mums skirtos komandos skamba iš 
garsiakalbių. Šitame narve durys į kiekvieną kamerą atidaromos ir už- 
daromos nuotolinio valdymo prietaisais, nepasirodo joks žmogus. Būna 
dienų, kai svarstau, ar mūsų sargai tikrai žmonės, o gal tie siluetai, 
kuriuos matome stovinčius už stiklo, yra paprasčiausi robotai — kūnai 
sukinėjasi, galvos linkčioja. Man visiškai nerūpi, ar mane stebi žmogus, 
ar mašina, nes jie vis tiek nemato mano minčių, negali patekti į mano 
tamsių fantazijų kraštą. Jis priklauso tiktai man. 

Sėdžiu toje dieninėje patalpoje, klausausi šeštos valandos žinių per 
televizorių ir klajoju būtent po tą kraštą. Kartu keliauja ir ekrane besi- 
šypsanti žinių pranešėja. Įsivaizduoju jos tamsius plaukus kaip juodą 
dėmę ant pagalvės. Matau ant odos blizgantį prakaitą. Manajame pa- 
saulyje ji nesišypso, o ne — akys plačiausiai atmerktos, išsiplėtę vyzdžiai 
atrodo lyg bedugniai baseinai, lūpos išsiviepusios iš siaubo. Visa tai įsi- 
vaizduoju spoksodamas į gražutę pranešėją žalsvu kostiumėliu. Matau 
jos šypseną, girdžiu puikią balso moduliaciją ir mąstau, kaip skambėtų 
jos klyksmai. 

Paskui vaizdas ekrane pasikeičia, ir visos mintys apie diktorę iš- 
nyksta. Priešais daktaro Ričardo Jegerio namą Niutone stovi reporterė ir 
niūriu balsu praneša, kad praėjus dviem dienoms po daktaro nužudymo 
ir jo žmonos pagrobimo dar nieko nesuimta. Aš jau žinau apie tą dak- 
taro Jegerio ir jo žmonos atvejį. Dabar palinkstu į priekį, įsmeigiu akis 
į ekraną ir laukiu, kol šmėstelės vaizdas. 

Pagaliau pamatau ją. 

Kamera atsisuka į namą ir stambiu planu parodo, kaip ji išeina 
pro paradinės duris. Čia pat už jos pasirodo stambaus sudėjimo vyras. 
Jie kalbasi, sustoję kieme priešais namą, nė nenujausdami, kad tą aki- 
mirką televizijos operatorius padidino jų vaizdą. Vyras atrodo šiurkštus 
ir bjaurus: žandai nukarę, pliką skalpą dengia vos keli plaukeliai. Šalia 
jo ji atrodo mažytė ir netvirta. Praėjo daug laiko, kai mačiau ją pas- 
kutinį kartą, ir atrodo, kad ji labai pasikeitė. O, plaukai išliko tokie 
pat — nesuvaldomi juodų garbanų gaurai, ir vilki vieną iš tų savo 
tamsiai mėlynų kelnių kostiumėlių: švarko pečiai per platūs, ir fasonas 
nė kiek nepadailina smulkaus kūno sudėjimo. Bet veidas kitoks. Ka- 
daise buvo pasitikintis, ne itin gražus, bet vis tiek patraukiantis dėmesį 
vien dėl baisiai protingų akių. Dabar ji atrodo išvargusi ir nerimas- 
tinga. Ji numetė svorio. Veide, skruostų įdubose, matau naujus šešėlius. 

Staiga ji pamato televizijos kamerą ir spokso tiesiai į mane, regis, 
jos akys mato mane, kaip aš dabar matau ją — tartum stovėtų čia pat. 
Mudu sieja praeitis, toks intymus bendras išgyvenimas, tartum būtume 
meilužiai. 

Aš atsikeliu nuo sofos ir prieinu prie televizoriaus. Prispaudžiu 
ranką prie ekrano. Nesiklausau, ką šneka reporteris už kadro, žiūriu 
tiktai į jos veidą. Mano Džeinytė. Ar dar vis skauda rankas? Ar tebetri- 
ni delnus kaip tada, teismo salėje, lyg būtų įlindusi rakštis? Ar galvoji 
apie randus taip, kaip galvoju aš — kaip apie meilės ženklą? Mažyčius 


priminimus apie tai, kokios geros nuomonės buvau apie tave? 


52 


— Dink nuo televizoriaus, po velnių! Nieko nematome! — kaž- 
kas užklykia. 

Aš nesitraukiu. Stoviu priešais ekraną, liečiu jos veidą, prisimenu 
anglies juodumo akis, kurios kažkada klusniai spoksojo į mane. Pri- 
simenu odos glotnumą. Ideali oda, nepadailinta nė menkiausiu dažų 
brūkštelėjimu. 

— Subingalvi, traukis! 

Staiga ji dingsta, pranyksta iš ekrano. Vėl rodo tą diktorę žalsvu 
kostiumėliu. Vos prieš minutę mėgavausi įtraukęs šitą išbuoselėtą ma- 
nekenę į savo fantazijas. Dabar iš jos teliko tuščias, paprasčiausiai dar 
vienas dailus veidas, dar vienas liaunas kaklas. Pakako vieno žvilgtelė- 
jimo į Džeinę Ricoli, kad suprasčiau, kas yra iš tikrųjų vertingas grobis. 

Grįžtu prie sofos ir prasėdžiu „Lexus“ automobilio reklamą. Ta- 
čiau man neberūpi televizorius. Galvoje sukasi mintys, kaip jaučiausi 
vaikštinėdamas laisvėje. Klajoji miesto gatvėmis, įtrauki praeinančių 
moterų kvapų. Ne vaistinėse siūlomų, nieko nevertų, gėlėmis prakvi- 
pusių purškalų, bet tikro moters prakaito arba saulės sušildytų moters 
plaukų aromato. Vasaros dienomis sustoju prie kitų pėsčiųjų, laukian- 
čių, kol ties perėja užsidegs žalia šviesa. Kas tau pastebės apgultame 
gatvės kampe, kad už tavęs stovintis vyras palinksta artyn ir uosto tavo 
plaukus? Argi pastebėtum, kad šalia esantis vyras spokso į tavo kaklą, 
fiksuoja, kur tvinksi tavo pulsas, kur, jo žiniomis, tavo oda kvepia ska- 
niausiai“ 

Bet niekas nepastebi. Perėjoje užsidega žalia šviesa. Minia pajuda. 
O moteris žingsniuoja visiškai nesuprasdama, visiškai neįtardama, kad 


medžiotojas užuodė jos kvapą. 


— Sulanksryti naktiniai marškiniai dar nereiškia, kad turite reikalų 
su pamėgdžiotoju, — kalbėjo daktaras Lorensas Zukeris. — Žudi- 

kas tuo paprasčiausiai pareiškia, kad valdo padėtį. Demonstruoja 
savo viešpatavimą nusikaltimo vietoje. 

— Lygiai taip pat, kaip ir Vorenas Hoitas, — pridūrė Ricoli. 

— Ir kiti žudikai yra taip darę. Ne vien Chirurgas. 

Daktaro Zukerio akyse, kurios buvo įbestos į ją, matėsi kaž- 
koks keistas, beveik laukinis spindesys. Šiaurės Rytų universitete jis 
dėstė kriminalinę psichologiją ir dažnai konsultavo Bostono polici- 
jos skyrių. Kai prieš metus vyko Chirurgo paieškos, jis dirbo drauge 
su Žmogžudysčių tyrimo skyriumi, ir jo sukurtas nežinomo nusikal- 
tėlio psichologinis portretas pasirodė esąs baugiai tikslus. Kartais Ri- 
coli kildavo mintis, ar pats Zukeris visiškai normalus. Tiktai tas ga- 
lėjo taip giliai panirti į tokio žmogaus kaip Vorenas Hoitas sąmonę, 
kuris puikiai pažino blogį. Ji niekada nesijautė patogiai būdama šalia 
Zukerio, kurio slapukiškas, šnibždantis balsas ir įtemptas žvilgsnis 
tiesiog skrodė ją ir gniuždė. Tačiau jis buvo kone vienintelis, tiksliai 
perpratęs Hoitą. Galbūt jam pavyks perprasti ir mėgdžiotoją. 

Ricoli tarė: 

— Turiu omenyje ne vien sulankstytus naktinius marškinius. 
Yra ir kitų panašumų. Pastaroji auka buvo surišta lipnia pakavimo 
juosta. 

— Nieko ypatingo. Ar teko žiūrėti televizijos serialą „Makgai- 
veris“? Ten rodoma, kad labai daug kas naudoja tokią lipnia juostą. 

— Naktį įlenda pro langą. Aukos netikėtai užklumpamos 1o- 
voje... 

— Kai jos būna silpniausios. Logiškai pasirinktas laikas. 

— Ir vienintelis rėžis per gerklę. 

Zukeris gūžtelėjo pečiais. 

— Betriukšmis ir efektyvus žudymo būdas. 

— Tačiau sudėkite viską krūvon. Sulankstyti marškiniai. Lipni 
pakavimo juosta. Įėjimo būdas. Coup de grūce... 

— Ir kas išeina? Nežinomas subjektas pasirenka gana įprastą 
strategiją. Paimkime kad ir ant aukos kelių pastatytą arbatos puo- 
delį — žagintojų maniakų veiklos variantas. Jie padeda lėkštę arba 
kokį kitą indą vyrui ant kelių. Jeigu jis pajuda, nukritęs porceliano 
indas įspėja nusikaltėlį. Įprastinės strategijos, nes jos veiksmingos. 

Susierzinusi Ricoli išsitraukė nusikaltimo vietos Niutone nuot- 
raukas ir paklojo jas ant stalo. 

— Mes bandome surasti dingusią moterį, daktare Zukeri. Kol 
kas neturime už ko nusitverti. Nenoriu nė pagalvoti, ką šiuo metu 
jai tenka patirti, — jeigu ji dar gyva. Todėl labai gerai pažiūrėkite į 
nuotraukas. Papasakokite apie šitą veikėją. Pasakykite, kaip galėtu- 
me surasti jį. Kaip galėtume surasti ją. 

Daktaras Zukeris užsidėjo akinius ir pasiėmė pirmąją nuotrau- 
ką. Jis nieko nesakė, tiktai kurį laiką žiūrėjo į ją, paskui pasiėmė kitą. 
Vieninteliai garsai — jo odinio krėslo girgžtelėjimas ir kartais susi- 
domėjimą rodantis murmesys. Pro jo kabineto langą matėsi Šiaurės 
Rytų universiteto teritorija, šią vasaros dieną beveik ištuštėjusi. Vos 
keli studentai drybsojo ant žolės su savo kuprinėmis ir knygomis. 
Ricoli pavydėjo jiems nerūpestingų dienų ir tyrumo. Aklo tikėjimo 
ateitimi. Ir naktų, kurių nedarko baisūs sapnai. 

— Minėjote, kad radote spermos, — tarė daktaras Zukeris. 

Ji labai nenoriai atplėšė akis nuo besikaitinančių studentų ir 
atsigręžė į jį. 

— Taip. Ant to ovalaus kilimėlio, kurį matote nuotraukoje. 
Laboratorija patvirtina, kad tai ne sutuoktinio kraujo grupė. DNR 
buvo įvesta į CODIS* duomenų bazę. 

— Kažkodėl abejoju, jog šitam veikėjui nerūpėtų, kad bus 
atpažintas šalies duomenų bazėje. Ne, kertu lažybų, jo DNR nėra 


* CODIS — JAV DNR duomenų sistema, kurioje įdiegti patys moderniausi DNR ana- 
lizių palyginimo algoritmai. 

CODIS sistemoje. — Zukeris pakėlė akis nuo nuotraukos. — Ir 
galiu lažintis, jis nepaliko pirštų atspaudų. 

— AFIS* bazėje nerasta nieko. Deja, po ponios Jeger motinos 
laidotuvių Jegerių namuose buvo susirinkę mažiausiai penkiasdešimt 
žmonių. Tai reiškia, kad yra daugybė nenustatytų pirštų atspaudų. 

Zukeris įbedė akis į nuotrauką, kurioje buvo nufotografuotas 
daktaras Jegeris, susmukęs prie krauju aptaškytos sienos. 

— Ši žmogžudystė įvyko Niutone? 

— Taip. 

— Šiame tyrime neturėtumėte dalyvauti. Kodėl įsitraukėte? — 
Jis vėl sukaustė ją varginančiu įtemptu žvilgsniu. 

— Manęs paprašė detektyvas Korsakas... 

— Kuris yra formaliai atsakingas. Tiesa? 

— Taip. Tačiau... 

— Ar Bostone per mažai žmogžudysčių, kad būtų kuo užsiim- 
ti, detektyve? Kodėl manote, jog būtina rūpintis šita? 

Ricoli atrėmė jo žvilgsnį apimta jausmo, kad jis kažkaip įsilaužė 
į jos smegenis ir šniukštinėjo, bene suras jautrią vietą, norėdamas 
pakankinti. 

— Aš jau sakiau, — tarė ji. — Ta moteris dar gali būti gyva. 

— Ir jūs norite ją išgelbėti. 

— O jūs nenorite? — atšovė ji. 

— Aš norėčiau sužinoti, detektyve, — tęsė Zukeris, visiškai 
nesujaudintas jos pykčio. — Ar su kuo nors kalbėjotės apie Hoitą? 
Turiu omenyje apie tai, kokį poveikį jis padarė asmeniškai jums? 

— Nesu tikra, kad suprantu, ką norite pasakyti. 

— Ar pasinaudojote psichologo konsultacija? 


— Klausiate, ar lankiausi pas psichiatrą? 


| 3 


AFIS — Automated Fingerprint Identification System — pirštų atspaudų identifikavimo 


sistema. 

— Jūs tame rūsyje turėjote patirti gana baisius išgyvenimus. 
Tai, ką Vorenas Hoitas padarė jums, neduotų ramybės bet kuriam 
policininkui. Jis paliko randus — ir emocinius, ir fizinius. Daugumą 
žmonių kankintų užsitęsusi trauma. Prisiminimai, košmarai. Depre- 
sija. 

— Atsiminimai nėra malonūs. Tačiau aš galiu su jais susitvar- 
kyti. 

— Jūs visada šitaip skinatės kelią, ar ne? Ištveriate. Niekada 
nesiskundžiate. 

— Bambu kaip ir bet kuris kitas. 

— Tačiau niekada neužsimenate apie tai, kas parodytų, jog esa- 
te silpna. Arba pažeidžiama. 

— Negaliu pakęsti verksnių. Ir pati neketinu tokia būti. 

— Aš kalbu ne apie verkšlenimą. Kalbu apie atvirą pripažini- 
mą, jog turite problemų. 

— Kokių problemų? 

— Jūs pasakykite, detektyve. 

— Ne, jūs pasakykite. Kadangi atrodo, jog manote, kad esu 
visa susijaukusi. 

— Aš taip nesakiau. 

— Bet taip galvojate. 

— Tai jūs pasakėte žodį „susijaukusi . Ar taip ir jaučiatės? 

— Klausykite, aš atėjau dėl $7:0. — Ricoli mostelėjo nuotraukų 
pusėn. — Kodėl kalbame apie mane? 

— Kadangi žiūrėdama į šias nuotraukas tematote Voreną Hoi- 
tą. Tiesiog svarstau — kodėl. 

— Ta byla baigra. Aš judu toliau. 

— Judate toliau? Tikrai? 

Taip tyliai ištartas klausimas Džeinę užčiaupė. Jo klausimai 


piktino. Labiausiai piktino tai, kad jis suprato tiesą, kurios ji nega- 

lėjo pripažinti. Vorenas Hoitas paliko randus. Tereikėjo žvilgtelėti 
į savo rankas, kad prisimintų sužalojimą. Tačiau didžiausia žala ne 
fizinė. Praėjusią vasarą tame tamsiame rūsyje Džeinė prarado ne- 
nugalimumo jausmą. Pasitikėjimo savimi jausmą. Vorenas Hoitas 
išmokė ją pajusti, kokia iš tikrųjų ji buvo silpna. 

— Aš atėjau pasikalbėti ne apie Voreną Hoitą, — pasakė ji. 

— Tačiau jis yra tikroji priežastis, atvedusi jus čia. 

— Ne. Atėjau, kadangi matau šių dviejų žudikų veiklos pana- 
šumą. Ne viena aš matau. Mato ir detektyvas Korsakas. Todėl nenu- 
krypkime nuo temos, gerai? 

Jis žiūrėjo į ją prėskai šypsodamasis. 

— Gerai. 

— Taigi grįžkime prie šio nenustatyto veikėjo. — Ji patapšnojo 
vieną nuotrauką. — Ką galite apie jį pasakyti? 

Zukeris vėl įsižiūrėjo į daktarą Jegerį. 

— Jūsų nežinomasis yra akivaizdžiai organizuotas. Tačiau ir 
pati tai žinote. Jis atėjo ten visiškai pasirengęs. Stiklo rėžiklis, elek- 
trošoką sukeliantis ginklas, lipni pakavimo juosta. Jis sugebėjo taip 
greitai sudoroti šią porą, kad net pagalvoji... — Zukeris pakėlė akis 
į Džeinę. — Ar negali būti, kad yra ir antras nusikaltėlis? Kompa- 
nionas? 

— Palikti tiktai vieno žmogaus atspaudai. 

— Tuomet jūsų berniukas labai kvalifikuotas. Ir kruopštus. 

— Tačiau jis paliko ant kilimėlio spermos. Įteikė raktą savo 
tapatybei nustatyti. O tai velniška klaida. 

— Taip, klaida. Ir, be abejo, jis tai žino. 

— Tuomet kodėl išprievartavo ją čia, namie? Kodėl nepadarė 
to vėliau saugioje vietoje? Jeigu jis toks organizuotas ir sėkmingai 
įsibrovė į namus bei sutramdė jos vyrą... 


— Galbūt čia ir yra svarbioji jo tikslo dalis? 

— Kas? 

— Pagalvokite. Daktaras Jegeris sėdi surištas ir bejėgis. Privers- 
tas stebėti, kaip kitas vyras užvaldo jo nuosavybę. 

— Nuosavybę, — pakartojo ji. 

— Šis veikėjas būtent tuo ir laiko tą moterį. Kito vyro nuosa- 
vybe. Dauguma seksualinių plėšrūnų nerizikuotų pulti sutuoktinių 
poros. Jie pasirinktų vienišą moterį — lengvą taikinį. Pavojinga, kai 
aplinkui sukiojasi vyras. Tačiau šis nusikaltėlis žinojo, kad ji turi 
vyrą. Ir atėjo visiškai pasiruošęs susitvarkyti su juo. Gal tai tik sustip- 
rino malonumą, visą tą jaudulį? Kadangi turėjo žiūrovą? 

Vienintelį žiūrovą. Džeinė pažvelgė į nuotrauką, kurioje Ričar- 
das Jegeris sėdėjo susmukęs prie sienos. Taip, toks buvo pirmas įspū- 
dis, kai ji įėjo į bendrąjį kambarį. 

Zukerio žvilgsnis nuklydo į langą. Kai po minutės jis vėl prabi- 
lo, balsas buvo tylus ir mieguistas, atrodė, žodžiai plaukia kaip sapne: 

— Viskas susiveda į galią. Ir į valdymą. Pranašumą prieš kitą 
žmogų. Ne tik prieš moterį, bet ir prieš vyrą. O gal jį jaudina pats 
vyras, kuris ir užima svarbiausią vietą fantazijoje. Mūsų veikėjas su- 
vokia riziką, tačiau yra priverstas paklusti savo impulsams. Jį valdo 
fantazijos, o jis savo ruožtu valdo aukas. Jis yra visagalis. Dominuo- 
jantis. Jo priešas sėdi įveiktas ir bejėgis, ir mūsų veikėjas daro tai, ką 
visuomet darė nugalėtojų armijos. Jis pagrobia geidžiamą laimikį. 
Išprievartauja moterį. Malonumą sustiprina absoliutus daktaro Je- 
gerio įveikimas. Šis užpuolimas yra daugiau negu seksualinė agre- 
sija — tai vyriškos jėgos demonstravimas. Vieno vyro pergalė prieš 
kitą. Nugalėtojas, pažymintis savo grobį. 

Pievelėje studentai rinkosi kuprines, purtėsi nuo drabužių žolę. 
Popietės saulė viską aptraukė miglotu auksu. Ką ši diena studentams 
dar atneš? — spėliojo Ricoli. Gal laisvą vakarą, kupiną pokalbių, 
picų ir alaus? Kietą miegą, nepersunktą košmarų. Nekaltųjų miegą. 

Ką nors, ko aš niekada nebepatirsiu. 

Jos mobilusis sučirškė. 

— Atsiprašau, — tarė ji ir atidarė telefoną. 

Skambino Erina Volčko iš Plaukų, pluoštų ir kitų pėdsakų ty- 
rimų laboratorijos. 

— Aš išryriau tas lipnias juostas, nuimtas nuo daktaro Jegerio 
kūno, — pasakė Erina. — Išvadas jau nusiunčiau faksu detektyvui 
Korsakui. Tačiau supratau, kad ir tu norėsi sužinoti. 

— Ką turime? 

— Keletą prilipusių trumpų juodų plaukų. Nuo aukos galū- 
nių, kai juostos buvo nuluptos. 

— Pluoštai? 

— Ir tų yra. Bet štai kas įdomiausia. Ant vienos juostos, kuri 
buvo nuimta nuo aukos kulkšnių, radau vieną tamsiai rudą, dvide- 
šimt vieno centimetro ilgio plauką. 

— Jo žmona blondinė. 

— Žinau. Būtent dėl to ir įdomu. 

Veikėjo, pagalvojo Ricoli. Jis — žudiko. 

Ji paklausė: 

— Ar yra epitelio ląstelių? 

— Taip. 

— Vadinasi, iš to plauko galėtume nustatyti DNR. Jeigu atitiks 
spermą... 

— Neatitiks. 

— Iš kur žinai? 

— Nes plaukas jokiu būdu negali būti žudiko. — Erina paty- 


lėjo. — Nebent jis zombis. 


Bostono policijos Žmogžudysčių tyrimo skyriaus detektyvams ne- 
reikėjo toli eiti, norint pasiekti tyrimų laboratoriją: juos ir pietinį 
Šrioder Plaza Aygelį jungė maloniai saulės nušviestas koridorius. 
Ricoli begalę kartų traukė šiuo koridoriumi, dažnai nuklysdama 
akimis už langų, pro kuriuos atsivėrė neramus Roksberio rajonas, 
kur nakčiai parduotuvės užsibarikaduodavo grotomis ir spynomis, 
o kiekvieną pastatytą automobilį saugojo vairo užraktas „Club“. Ta- 
čiau šiandien jai rūpėjo vienintelis dalykas: surasti atsakymus, todėl 
nesidairydama drožė tiesiai į kabinetą Nr. S269 — Plaukų, pluoštų 
ir kitų pėdsakų tyrimo laboratoriją. 

Šiame belangiame kambaryje, kimšte prikimštame mikrosko- 
pų ir „Grammatech Prism“ dujų chromatografų, viešpatavo krimi- 
nalistė Erina Volčko. Patalpoje, į kurią nepateko saulės šviesa ir pro 
langus neblaškė išorės vaizdai, ji telkė dėmesį į pasaulį, atsiveriantį 
po jos mikroskopų lęšiais, o pavargusios ir amžinai prisimerkusios 
akys būdingos kiekvienam, kas per ilgai spokso į okuliarą. Erina 
kaipmat atsisuko, išgirdusi įeinančią Ricoli. 

— Aš ką tik padėjau jį tau po mikroskopu. Pažiūrėk. 

Ricoli atsisėdo ir sužiuro pro mikroskopo papildomą mokomą- 


ji okuliarą. Apačioje gulėjo ištiestas plauko stiebas. 

— Čia ta ilga ruda sruogelė, kurią radau prilipusią prie lipnios 
juostos, veržusios daktaro Jegerio kulkšnis, — paaiškino Erina. — 
Tiktai viena tokia pakliuvusi ant jos. Kiti plaukai trumpi — nuo 
aukos galūnių ir vienas nuo galvos, pastarasis prilipęs prie juostelės, 
kuria buvo užklijuota burna. Tačiau ilgasis yra iš kažkur atklydęs. Tr 
gana mįslingas. Neatitinka nei aukos plaukų, nei tų, kuriuos radonr. > 
žmonos plaukų šepetyje. 

Ricoli pajudino pagrindą, nes norėjo geriau apžiūrėti plauko 
stiebą. 

— Ar jis tikrai žmogaus? 

— Taip, žmogaus. 

— Ir kodėl jis negali priklausyti mūsų nusikaltėliui? 

— Gerai įsižiūrėk. Sakyk, ką matai. 

Ricoli parylėjo, bandė prisiminti mokslus apie teismo medici- 
nos atliekamus plaukų tyrimus. Ir vien iš neryškaus jauduliuko Eri- 
nos balse galėjai suprasti, kad ji ne veltui norėjo sistemingai parodyti 
jai visą tyrimą. 

— Sruoga kreiva, išlinkimo laipsnis — 0,1 arba 0,2. Ir sakei, 
kad kamienas yra dvidešimt vieno centimetro ilgio. 

— Atitinka moters plaukų kategoriją, — pasakė Erina. — Bet 
kaip vyro gana ilgas. 

— Ar ilgis ir neduoda tau ramybės? 

— Ne. Jis nenusako lyties. 

— Tuomet į ką aš turėčiau atkreipti dėmesį? 

— Į proksimalų galą. Šaknį. Ar nieko keisto nematai? 

— Šaknies galiukas atrodo truputėlį nelygus. Tartum šepetėlis. 

— Kaip tik tokį Žodį ir pavartočiau. Tokį šaknies galiuką mes ir 
vadiname panašiu į šepetėlį. Tai plauko žievės skaidulėlių sankaupa. 
Tirdami šaknį galime nustatyti, kokioje augimo stadijoje buvo šis 


plaukas. Rizikuotum spėti? 

Ricoli įsižiūrėjo į šaknies galiuko svogūnėlį, kurio apvalkalas 
buvo panašus į plonytį audinį. 

— Kažkoks permatomas daiktas aplipęs šaknį. 

— Epitelinė ląstelė, — paaiškino Erina. 

— Tai reiškia, kad jis augo aktyviai. 

— Taip. Pati šaknis šiek tiek padidėjusi, vadinasi, šis plaukas 
buvo paskutinėje anageno* fazėje. O ta epitelinė ląstelė gali suteikti 
mums DNR. 

Ricoli pakėlė akis į Eriną. 

— Nesuprantu, ką tai turi bendra su zombiais. 

Erina tyliai susijuokė. 

— Pasakiau netiesiogine prasme. 

— Tai ką turėjai omenyje? 

— Dar kartą pažiūrėk į plauko stiebą. Nuo šaknies į viršų. 

Ricoli vėl palinko prie mikroskopo ir susitelkė ties tamsesne 
plauko stiebo dalele. 

— Spalva nevienoda, — pasakė ji. 

— Toliau. 

— Netoli šaknies, ant stiebo, matosi juoda juostelė. Kas ten yra? 

— Tai vadinama distaliniu šaknies apvadu, — paaiškino Eri- 
na. — Toje vietoje riebalų liaukos kanalas įeina į folikulą. Riebalinės 
liaukos išskyrose yra fermentų, kurie faktiškai ardo ląsteles tartum 
virškinimo proceso metu. Dėl to netoli plauko šaknies galo atsiran- 
da šioks toks pabrinkimas ir tamsus apvadas. Aš ir norėjau, kad tu 
pamatytum. Tą distalinį apvadą. Tai atmeta bet kokią galimybę, kad 
plaukas priklauso tavo veikėjui. Jis galėjo nukristi nuo jo drabužių. 
Bet tik ne nuo jo galvos. 


— Kodėl ne? 


* Aktyvaus augimo fazė. 


63 


— Distaliniai apvadai ir šepetėlio pavidalo šaknies galiukai — 
pomirtiniai pakitimai. 

Ricoli galva taip ir šovė aukštyn. Ji žvelgė į Eriną. 

— Pomirtiniai? 

— Taip. Jis iškritęs iš yrančio skalpo. Plauke įvykę pakitimai 
yra klasikinis pavyzdys, ir jie gana būdingi puvimo procesui. Nebent 
tavo žudikas būtų pakilęs iš kapo — kitokiu būdu toks plaukas ne- 
būtų galėjęs iškristi nuo jo galvos. 

Ricoli ne iš karto atgavo žadą. 

— Kiek laiko žmogus turėtų išbūti miręs? Kad plaukas šitaip 
pasikeistų? 

— Deja, nustatant pomirtinį laiką, apvado pokyčiai negelbsti. 
Jį galėjo išrauti iš mirusiojo galvos po mirties praėjus maždaug nuo 
aštuonių valandų iki kelių savaičių. Plaukas lygiai taip pat atrodytų 
iškritęs iš lavonų, išbalzamuotų prieš daugybę metų. 

— O jeigu išrautum gyvo žmogaus plaukų ir kurį laiką palik- 
tum juos kur nors gulėti? Ir tada pasirodytų pakitimai? 

— Ne. Šitokie irimo metu vykstantys pokyčiai pasirodo tiktai 
tada, kai plaukas būna mirusiojo skalpe. Jis turi būti išpeštas vėliau, 
po mirties. — Erina sutiko jos įtemptą žvilgsnį. — Tavo nežino- 
masis turėjo reikalų su lavonu. Plaukas prikibo prie jo drabužių, o 
paskui nukrito ant lipnios juostos, kai jis vyniojo daktarui Jegeriui 
kulkšnis. 

Ricoli tyliai ištarė: 

— Yra dar viena jo auka. 

— Gali būti ir taip. Tačiau norėčiau iškelti kitą galimybę. — 
Erina nuėjo prie kito stalo ir atsinešė mažą padėkliuką, ant kurio gu- 
lėjo lipnios pakavimo juostos dalis lipniąja puse į viršų. — Šita buvo 
nuvyniota nuo daktaro Jegerio riešų. Noriu parodyti ją, apšviestą 


ultravioletiniais spinduliais. Paspausk tą mygtuką ant sienos, gerai? 

Ricoli spustelėjo jungiklį. Tamsoje Erinos UV lemputė sklei- 
dė nykią žydrą šviesą. Ji buvo maža ir daug silpnesnė negu galingi 
„Crimescope“ spinduliai, kuriais Mikas naudojosi Jegerių namuose, 
tačiau ir jos užteko, kad ant juostos rėžio atskleistų stulbinamas smul- 
kmenas. Jeigu nusikaltimo vietoje yra palikta lipnioji juosta, gali saky- 
ti, kad detektyvas rado lobį. Ant jos gali būti prilipę skaidulų, plaukų, 
galima rasti pirštų atspaudų, netgi nusikaltėlio DNR odos ląstelėse. 
UV šviesoje Ricoli išvydo šiek tiek dulkių ir kelis trumpus plaukelius. 
O vienas juostos kraštas buvo nuklotas tarsi plonyčiais plaušeliais. 

— Matai, kaip tie plaušeliai eina pačiu juostos pakraščiu? — 
rodė Erina. — Ir jie eina per visą juostą — ir tą, kuri nuimta nuo 
jo riešų, ir tą, kuri buvo ant jo kulkšnių. Galėtum pagalvoti, kad tai 
gamintojo darbas. 

— Bet taip nėra? 

— Ne, taip nėra. Užtenka padėti juostos ritinį ant šono, ir kraš- 
teliai surenka viską, ant ko jie patenka. Šitie plaušeliai nuo kažkokio 
paviršiaus. Kad ir kur eitum, visada prisirenki supančios aplinkos 
dalelių. O vėliau jas palieki kitose vietose. Tas pats atsitiko ir tavajam 
veikėjui. — Erina įjungė kambario šviesas, apakindama Ricoli. 

— Kokie čia plaušeliai? 

— Tuoj parodysiu. — Erina išėmė stiklelį, ant kurio gulėjo 
plaukas, ir įdėjo kitą. — Žiūrėk pro mokomąjį okuliarą. Aš paaiš- 
kinsiu, ką matome. 

Pažvelgusi Ricoli išvydo tamsų C formos plaušelį. 

— Jis nuimtas nuo lipnios pakavimo juostos krašto, — aiš- 
kino Erina. — Naudojau forsuotą karštą orą, kad atlupčiau nuo 
juostos visus sluoksnius. Šie tamsiai mėlyni plaušeliai driekėsi per 
visą ilgį. Dabar parodysiu skerspjūvį. — Erina išėmė nuotrauką iš 
segtuvo. — Štai šitaip atrodo nuskaičius elektroniniu mikroskopu. 


Matai — plaušelis delta formos? Lyg mažas trikampiukas. Jis taip 

pagamintas, kad prisiveltų mažiau purvo. Tokia trikampio forma 
būdinga kilimų pluoštui. 

— Vadinasi, čia dirbtinis pluoštas? 

— Taip. 

— O kaip dėl dvigubo šviesos spindulio lūžio? 

Ricoli žinojo, kad šviesa, praeidama pro sintetinį pluoštą, lūžta 
ir dažnai sklinda dviem kryptimis, tartum šviestų pro krištolą. Dvi- 
gubas šviesos spindulių lūžis vadinamas šviesos refrakcija. Kiekvie- 
nas pluošto tipas turi charakteringą rodiklį, kuris gali būti išmatuo- 
tas poliarizuojančiu mikroskopu. 

— Būtent šio mėlyno pluošto refrakcijos rodiklis yra 0,063. 

— Ar jis būdingas kam nors konkrečiai? 

— Nailonui 6,6. Paprastai naudojamas kilimų gamyboje, nes 
yra atsparus dėmėms, elastingas ir tvirtas. Kaip tik šio pluošto skers- 
pjūvio forma ir infraraudonųjų spindulių vaizdo analizė atitinka 
„Dupont“ produktą, kuris vadinasi „Antron“, ir jis naudojamas ki- 
limų gamboje. 

— Ir jis tamsiai mėlynas? — nustebo Ricoli. — Nedaug kas pa- 
sirinktų tokią spalvą namams. Čia greičiau automobilių kilimėliai. 

Erina linktelėjo. 

— Faktiškai ši spalva — mėlyna 802, jau seniai siūloma kaip 
standartas prabangiems amerikietiškiems automobiliams. Pavyz- 
džiui, kadilakams ir linkolnams. 

Ricoli iš karto sumetė, kur link viskas krypsta. Ji tarė: 

— Kadilakų firma gamina karafalkus. 

Erina nusišypsojo: 

— Linkolnų taip pat. 

Jos abi mąstė apie tą parį. Žudikas dirba prie lavonų. 

Ricoli apgalvojo visus žmones, kurie galėjo susidurti su nu- 


mirėliais. Policininkas ir teismo medicinos ekspertas, iškviečiami į 

įvykio vietą, kai randamas miręs žmogus. Patologas ir jo asistentas. 
Balzamuotojas ir laidojimo paslaugų biuro vadovas. Darbuotojas, 
plaunantis velioniui plaukus ir grimuojantis, kad pašarvotas brangus 
žmogus deramai atrodytų paskutinį kartą atsisveikinant. Jis pereina 
per daugybę rankų, ir rezultatas — menkiausios žymės prikimba 
prie kiekvieno, kas prisiliečia prie mirusiojo. 

Ji pažvelgė į Eriną. 

— Dingusi moteris. Geilė Jeger... 

— O kas yra? 


— Jos motina mirė praėjusį mėnesį. 


Džojis Valentinas dailino mirusįjį. 

Ricoli ir Korsakas stovėjo ryškiai apšviestoje Vitnio laidojimo 
kaip Džojis tuština savo kosmetikos ir grimo rinkinį „Graftobian“, 
kuriame buvo indeliai su kremais, raudonais dažais ir lūpų dažų mil- 
teliais. Toks pat rinkinys, kokį rastum aktorių grimavimo kambary- 
je, tiktai šie kremai ir dažai skirti suteikti gyvybės išbalusiai lavonų 
odai. Iš muzikinio centro sklido aksominis Elvio Preslio balsas — 
dainavo Love Me Tėnder. Tokiame tone Džojis lipdė ant lavono ran- 
kų modeliavimo vašką, užlygindamas visas skylutes ir rėžius, kuriuos 
paliko lašelinių kateteriai, ir arterijų įpjovas. 

— Tai buvo ponios Ober mėgstama muzika, — pasakė jis, to- 
liau darbuodamasis ir retsykiais dirstelėdamas į tris nuotraukas, pri- 
segtas prie molberto šalia paruošiamojo stalo. Ricoli sumetė, kad čia 
galėjo būti ponios Ober atvaizdai, nors nuotraukose esanti moteris 
menkai panėšėjo į blyškų ir sunykusį kūną, prie kurio dabar triūsė 
Džojis. 


— Sūnus sakė, kad ji buvo pamišusi dėl Elvio, — pasakojo 

Džojis. — Tris kartus važiavo į Greislendą. Jis ir atnešė tą įrašą, kad 
paleisčiau ją grimuodamas. Apskritai aš visada stengiuosi leisti jų 
mėgtą dainą ar muziką. Padeda geriau juos suprasti. Daug ką sužinai 
apie žmogų vien iš muzikos, kurios jis klausėsi. 

— Ir kaip turėtų atrodyti Elvio gerbėja? — paklausė Korsakas. 

— Na, žinote. Ryškesni lūpų dažai. Labiau papurę plaukai. 
Nieko panašaus į tą, kuri klausosi, tarkime, Šostakovičiaus. 

— O kokios muzikos klausėsi ponia Helouvel? 

— Kad iš tikrųjų ir neprisimenu. 

— Jūs ruošėte ją vos prieš mėnesį. 

— Tiesa, bet ne visada prisimenu smulkmenas. 

Džojis baigė tvarkyti rankas. Dabar jis atsistojo prie stalo galo, 
linguodamas galva į taktą dainai „You Aint Nothing but a Hound 
Dog“. Žiūrėdamas į jo juodus džinsus ir „Doc Martens“ batus, ma- 
tei lyg ir hipišką jauną menininką, apmąstantį tuščią drobę. Tik tiek, 
kad jo drobė buvo šaltas kūnas, o priemonės — makiažui skirtas 
teptukas ir raudonų dažų stiklainiukas. 

— Manau, dar reikėtų trupučio „Bronze Blush Light“, — pasa- 
kė pasiimdamas atitinkamų dažų indelį. Jis pradėjo mentele maišyti 
spalvas ant nerūdijančio plieno paletės. — Taip, dabar jau beveik 
tinkama Elvio senutei. — Jis pradėjo glotninti lavono skruostus, 
pakildamas iki pat plaukų linijos, kur iš po juodai dažytos karūnos 
buvo matyti sidabrinės šaknys. 

— Galbūt prisimenate kalbėjęs su ponios Helouvel dukra? — 
paklausė Ricoli. Ji išsitraukė Geilės Jeger nuotrauką ir jam parodė. 

— Jums reikėtų klausti pono Vitnio. Jis čia daugiausia tvarkosi. 
Aš esu tiktai jo padėjėjas... 

— Tačiau judu su ponia Jeger turbūt aptarėte jos motinos gri- 
mavimą, kadangi jūs ruošėte palaikus. 


Džojo žvilgsnis trumpam užtruko ties Geilės Jeger nuotrauka. 

— Pamenu, ji buvo tikrai graži ponia, — tyliai ištarė jis. * 

Ricoli klausiamai į jį sužiuro. 

— Buvo? 

— Klausykite, ir aš seku žinias. Juk nemanote, kad ponia Je- 
ger tebėra gyva, taip? — Džojis nusigręžė ir susiraukė žiūrėdamas 
į Korsaką, kuris slampinėjo po paruošiamąją patalpą ir dirsčiojo į 
dėžutes. — E... detektyve? Ar ieškote ko nors konkretaus? 

— Ne. Tiesiog įdomu, kokių turite daiktų. — Jis kyštelėjo ran- 
ką į vieną dėžutę. — O, ar tik čia ne žnyplės plaukams garbanoti? 

— Taip. Mes plauname šampūnu ir garbanojame. Darome ma- 
nikiūrą. Viską, kad mūsų klientai atrodytų kuo geriausiai. 

— Girdėjau, kad esi gana gabus. 

— Visi patenkinti mano darbu. 

Korsakas nusijuokė: 

— Ar jie patys taip sako? 

— Turiu galvoje jų artimuosius. Jų artimieji patenkinti. 

Korsakas padėjo žnyples į vietą. 

— Tu dirbi ponui Vitniui kiek — jau septynerius metus? 

— Maždaug. 

— Ko gero, iškart po vidurinės mokyklos. 

— Iš pradžių ploviau katafalkus. Valiau paruošiamąjį kamba- 
rį. Naktų atsiliepdavau į skambučius, priimdavau iškvietimus paimti 
kūnus. Paskui ponas Vitnis leido padėti jam balzamuoti. Dabar, kai 
jis jau sensta, darau beveik viską. 

— Manau, turi balzamuotojo pažymėjimą, ką? 

Trumpa tyla. 

— O, ne. Niekaip neprisiruošiu dėl jo kreiptis. Tiesiog padedu 
ponui Vitniui. 

— Kodėl nesikreipi? Būtų lyg ir žingsnis į priekį. 

— Esu patenkintas tokiu darbu, koks yra. 

Džojis vėl grįžo prie ponios Ober, kurios veidas dabar įgijo 
rožinį atspalvį. Jis pasiėmė šepetėlį ir pradėjo slėpti žilus antakius, 
padengdamas juos ruda spalva. Rankos judėjo kone su meiliu švel- 
numu. Dauguma jo amžiaus jaunuolių ko nors siekia gyvenime, o 
Džojis Valentinas verčiau panūdo leisti dienas su numirėliais. Ly- 
dėti lavonus iš ligoninių ir slaugos namų į šį švarų, šviesų kambarį. 
Nuplauti, nušluostyti juos, ištrinkti galvą šampūnu, atšviežinti kre- 
mais, milteliais ir taip suteikti jiems gyvojo atvaizdą. Dažydamas jai 
skruostus jis murmėjo: 

— Gražu. O, taip, iš tikrųjų gražu. Dabar atrodysite pasakiškai... 

— Klausyk, Džoji, — kreipėsi Korsakas. — Tu dirbi čia septy- 
nerius metus, taip? 

— Argi aš nesakiau? 

— Ir niekada nerūpėjo įsigyti kokios nors, tarkime, profesinės 
kvalifikacijos? 

— Kodėl jūs ištisai apie tai klausinėjate? 

— Gal žinojai, kad negausi pažymėjimo)? 

Džojo rankos sustingo virš velionės lūpų, kurias jis ketino pa- 
dažyti. Ir nieko neatsakė. 

— Ar senukas Vitnis žino apie tavo nusikalstamą praeitį? — 
paklausė Korsakas. 

Pagaliau Džojis pakėlė akis. 

— Jūs nepasakėte jam, taip? 

— Gal ir vertėjo. Turint omenyje, kaip prakeiktai išgąsdinai tą 
vargšę mergaitę. 

— Buvau tiktai aštuoniolikos. Suklydau... 

— Suklydai? Ką, žiūrėjai ne į tą langą? Sekei ne tą panelę? 

— Mes kartu ėjome į mokyklą! Taip nebuvo, kad nepažinčiau jos! 

— Vadinasi, žvalgaisi tik pro tuos langus, už kurių sėdi pažįsta- 


mos panelės? Ką dar darei, už ką nebuvai nutvertas? 

— Jau sakiau, kad suklydau! 

— Landžioji į svetimus namus? Sėlini į miegamuosius? Gal nu- 
kniauki šį bei tą — kokią liemenėlę ar gražias kelnaites? 

— O, Jėzau. 

Džojis įbedė akis į lūpų dažų tūtelę, kurią ką tik paleido iš ran- 
kų, ir ta nuriedėjo ant grindų. Atrodė, kad jis tuoj apsivems. 

— Žinai, Smalsutis lengvai metasi prie kitų dalykų, — nesilio- 
vė Korsakas. — Blogų dalykų. 

Džojis nuėjo prie muzikinio centro ir jį išjungė. Apgaubtas tylos 
jis stovėjo nusigręžęs į langą, pro kurį matėsi už gatvės esančios kapinės. 

— Jūs bandote sukrušti man gyvenimą, — ištarė jis. 

— Ne, Džoji. Mes tiktai bandome atvirai pasišnekėti. 

— Ponas Vitnis nežino. 

— Jam ir nereikia žinoti. 

— O jums? 

— Kur buvai sekmadienio naktį? 

— Namie. 

— Vienas? 

Džojis atsiduso. 

— Klausykite, žinau, ką visa tai reiškia. Žinau, ką norite pa- 
sakyti. Bet aš kartoju, kad beveik nepažinojau ponios Jeger. Aš tik- 
tai ruošiau jos motiną. Ir žinokite, viską gražiai padariau. Po to visi 
sakė, kad ji atrodė kaip gyva. 

— Tu nieko prieš, jeigu mes dirstelėsime į tavo automobilį? 

— Kam? 

— Tiktai patikrinti. 

— Taip, aš prieš. Bet jūs vis tiek taip padarysite, ar ne? 

— Tiktai tau sutikus. — Parylėjęs Korsakas pridūrė: — Žinok, 
bendradarbiavimas — dviejų krypčių gatvė. 


w-- so 


71 


— Šiandien ten laidotuvės, — tyliai prakalbo jis. — Matote li- 
muzinus? Nuo pat vaikystės mėgau stebėti laidotuvių procesijas. Jos 
tokios gražios. Tokios kilnios. Vienintelis dalykas, ką žmonės daro 
prideramai. Vienintelis dalykas, kurio jie dar nesugadino. Ne taip 
kaip vestuvės — sumąsto kvailiai šokinėti iš lėktuvų. Arba duoda 
įžadus per nacionalinę televiziją. Laidotuvėse vis dar rodome pagar- 
bą kaip pridera... 

— Tavo automobilis, Džoji. 

Pagaliau Džojis pasitraukė nuo lango ir nuėjo prie vienos spin- 
telės su stalčiais. Iš ten ištraukė raktelius ir padavė Korsakui. 


— Ruda „Honda“. 


Ricoli ir Korsakas stovėjo automobilių aikštelėje, spoksodami į rusvą 
kilimėlį, patiestą Džojo Valentino automobilio bagažinėje. 

— Šūdas. — Korsakas užtrenkė bagažinės dangtį. — Bet aš dar 
nebaigiau su tuo vyruku. 

— Neturite ko jam prikišti. 

— Matėte jo batus? Man atrodo, vienuoliktas dydis. O katafal- 
ke tamsiai mėlynas kilimas. 

— Kaip ir tūkstantyje kitų automobilių. Tai nereiškia, kad jis 
tas, kurio ieškote. 

— Na, tik jau ne senasis Vitnis. — Džojo bosas Leonas Vitnis 
buvo šešiasdešimt šešerių metų. 

— Klausykit, mes jau turime veikėjo DNR, — pasakė Korsa- 
kas. — Dabar tereikia gauti Džojo. 

— Manote, jis paprasčiausiai ims ir prispjaus jums į puoduką? 

— Jeigu norės išsilaikyti darbe. Manau, jis atsitūps ir tarnaus 
man kaip šunelis. 


Ricoli pažiūrėjo į kirą pusę garvės, tviskančios nuo karščio, į 

kapines, iš kurių laidotuvininkų vilkstinė jau oriai vingiavo vartų 
link. Velionis palaidotas, ir gyvenimas tęsiasi, pagalvojo ji. Kad ir 
kokia būtų tragedija, gyvenimas visada juda toliau. /r aš turiu judėti. 

— Daugiau nebegaliu gaišti laiko, — tarė ji. 

— Kaip? 

— Aš turiu savo darbo krūvį. Ir nemanau, kad Jegerio atvejis 
kaip nors susijęs su Vorenu Hoitu. 

— Prieš tris dienas galvojote kitaip. 

— Na, klydau. 

Ricoli nuėjo per aikštelę prie savo automobilio, atidarė dureles 
ir nuleido langų stiklus. Iš prikaitusio salono plūstelėjo karštis. 

— Ar aš jus įžeidžiau? — sunerimo Korsakas. 

— Ne. 

— Tai kodėl bėgate? 

Ji atsisėdo prie vairo. Sėdynė svilino net per kelnes. 

— Visus praėjusius metus gaivelėjausi po Chirurgo vaikymo- 
si, — tarė ji. — Man reikia išmesti jį iš galvos. Privalau atprasti ieš- 
koti ryšio su juo visame kame, su kuo susiduriu. 

— Žinokit, kartais geriausia pasikliauti instinktu. 

— Tiktai kartais. Tai nuojauta, ne faktas. Argi policininko ins- 
tinktas — šventas dalykas. Ir kas apskritai yra instinktas? Kiek kar- 
tų nuojauta nueina velniop? — Ji užvedė variklį. — Prakeiktai per 
dažnai. 

— Vadinasi, aš jūsų nenuskriaudžiau? 

Ji trinktelėjo dureles. 

— Ne. 

— Tikrai? 

Ricoli pažvelgė į jį pro atvirą langą. Korsakas stovėjo prisimer- 
kęs nuo saulės, iš akių telikę siauri plyšeliai po užvirtusiais vešliais 


antakiais. Rankos apžėlusios tamsiais plaukais lyg kailiu, klubai 


73 


atstatyti į priekį, pečiai susmukę — pakumpusi gorila, kitaip ne- 
pavadinsi. Ne, jis neužsipuolė jos. Tačiau ji negalėjo žiūrėti į jį be 
antipatijos. 

— Aš paprasčiausiai nebegaliu gaišti laiko šiam reikalui, — pa- 


sakė. — Pats žinote, kaip būna. 


Sugrįžusi prie savo stalo Ricoli pasinėrė į visą susikaupusį darbą su 
popieriais. Pačiame viršuje gulėjo Skraidūno aplankas. Jo tapaty- 
bė taip ir liko nenustatyta, o sudarkytas kūnas tebegulėjo teismo 
medicinos ekspertų tarnyboje — niekas jo neatsiėmė. Ji jau buvo 
kiek apleidusi šį nukentėjėlį. Tačiau ir atsivertus segtuvą, peržiūrint 
autopsijos nuotraukas, iš galvos neišėjo Jegeriai ir žmogus, ant ku- 
Logano oro uosto lėktuvų nusileidimų bei pakilimų grafiką, tačiau 
akyse tebestovėjo Geilės Jeger veidas, besišypsantis iš nuotraukos ant 
tualetinio staliuko. Prisiminė visą galeriją moterų nuotraukų, prieš 
metus kabėjusių ant posėdžių kambario sienos, kur buvo tiriami 
Chirurgo nusikaltimai. Ir tos moterys šypsojosi, veiduose tebešvy- 
tėjo šiluma, iš akių tebetryško gyvybė. Ji negalėjo galvoti apie Geilę 
Jeger neprisimindama kitų, kurios prieš ją atsisveikino su gyvenimu. 

Ji svarstė, ar Geilė jau viena iš jų. 

Ant Džeinės diržo suvibravo pranešimų gaviklis, kirsdamas lyg 
elektrošokas. Išankstinis perspėjimas apie kažkokią žinią, kuri sudre- 
bins jos dieną. Ji pakėlė ragelį. 


Po minutės Ricoli jau lėkė iš pastato. 

Šuo, geltonas niufaundlendas, buvo kone isteriškai įšėlęs, maryda- 
mas netoliese stovinčius policininkus. Jis šokinėjo ir lojo, įtempęs 
prie medžio pririštą pasaitą. Šuns savininkas, liesas, bet raumeningas 
vidutinio amžiaus vyrukas, mūvintis bėgiojimo šortais, sėdėjo neto- 
liese ant didžiulio akmens, rankomis susiėmęs galvą, ignoruodamas 
dėmesio maldaujančio šuns viauksėjimą. 

— Savininkas, vardu Polis Vanderslutas. Gyvena Riverio gat- 
vėje, vos už mylios nuo čia, — aiškino patruliuojantis policininkas 
Gregoris Daudas, jau pasirūpinęs įvykio vietos apsauga ir apjuosęs 
pusračiu medžius. 

Jie stovėjo municipalinio golfo aikštyno pakraštyje ir spoksojo 
į Stouni Bruko draustinio miškus, kurie ribojosi su golfo laukais. 
Šis draustinis buvo pačiame Bostono pietinių ribų gale, apjuostas 
visa jūra priemiesčių. Tačiau Stouni Brukui priklausančių 475 akrų 
kraštovaizdį sudarė miškingos kalvos ir slėniai, uolienų atodangos ir 
nendrėmis apsuptos pelkės. Žiemą kroso slidininkai traukdavo de- 
šimtį mylių parko takais, o vasarą besimankštinantys bėgikai rasdavo 
prieglobstį jo tyliuose miškuose. 

Kaip ir ponas Vanderslutas, kol šuo atvedė prie to, kas gulėjo 
tarp medžių. 

— Jis sakosi ateinąs čia kiekvieną dieną, kad šuo gautų palaks- 
tyti, — tęsė policininkas Daudas. — Pirmiausia traukia Ist Baunderi 
Roudo taku per mišką, paskui suka atgal golfo aikštyno pakraščiu. 
Bėga maždaug keturias mylias. Sako, niekada nepaleidžia šuns nuo 
pasaito. Bet šiandien šuo ištrūko. Jie kaip tik kilo taku, ir šuo metėsi 
į vakarų pusę, į mišką, ir net nemanė sugrįžti. Vanderslutas nuėjo jo 
ieškoti. Faktiškai suklupo užkliuvęs už lavono. — Daudas dirstelėjo 
į bėgiką, kuris susitraukęs tebesėdėjo ant akmens. — Paskambino į 
devyni šimtai vienuolika. 

— Iš savo mobiliojo telefono? 

— Ne, ponia. Nuėjo į telefono būdelę prie „Tompsono cent- 
ro“. Aš čia atvykau maždaug dvidešimt minučių po antros. Sten- 
giausi nieko neliesti. Priėjau tiktai tiek, kad įsitikinčiau, jog; čia la- 
vonas. Už kokių penkiasdešimties jardų pajutau kvapą, o nuėjęs dar 
penkiasdešimt, jau pamačiau. Iš karto atsitraukiau ir užtvėriau tą 
plotą. Užtvėriau abu Baunderi Roudo tako galus. 

— O kada pasirodė visi kiti? 

— Detektyvai Sliperis ir Krovis atsirado apie trečią. Teismo 
medicinos ekspertė — apie pusę ketvirtos. — Jis patylėjo. — Aš 
nepagalvojau, kad ir jus tai liečia. 

— Man paskambino daktarė Ailz. Manau, kad dabar visi staty- 
sime automobilius golfo aikštyne? 

— Taip nurodė detektyvas Sliperis. Nenori, kad jie matytųsi 
nuo Enekingo alėjos. Būsime toliau nuo žmonių akių. 

— Žiniasklaida dar nepasirodė? 

— Ne, ponia. Bijojau pranešti per radiją, todėl pasinaudojau 
taksofonu gatvėje. 

— Gerai. Galbūt mums pasiseks, ir jie visiškai nepasirodys. 

— Va, va, — ištarė Daudas. — Ar tik ne mūsų pirmasis šakalas 


atkeliauja? 

Golfo lauku artėjo tamsiai mėlynas „Marguis“ ir sustojo šalia 
teismo medicinos ekspertės furgono. Išlipo gerai pažįstama pernelyg 
stambi figūra ir susiglostė retus plaukus. 

— Jis ne reporteris, — pasakė Ricoli. — Aš laukiu šito žmo- 
gaus. 

Korsakas drimblino jų link. 

— Tikrai manote, kad čia ji? — paklausė jis. 

— Daktarė Ailz sako, kad labai galimas dalykas. Jeigu taip, jū- 
siškė žmogžudystė pereina į Bostono miesto ribas. — Ji pažvelgė į 
Daudą. — Kaip judėsime, kad nieko nesugadintume? 

— Bus gerai, jeigu jūs pradėsite iš rytų pusės. Sliperis ir Krovis 
jau užfiksavo vaizdajuostėje pačią vietą. Pėdų ir vilkimo žymės eina 
iš kitos pusės, pradedant Enekingo alėja. Tiesiog eikite nosies tiesu- 
mu ir vadovaukitės uosle. 

Ricoli su Korsaku pralindo pro policijos juostą ir patraukė į 
mišką. Šitas atžėlusių medžių ruožas buvo lygiai toks pat tankus kaip 
bet kokios girios glūdumoje. Teko lankstytis po dygiomis šakomis, 
kurios vis grybštelėdavo veidus, o kelnių klešnės ištisai kabinosi už 
gervuogių. Jie išlindo į Ist Baunderio bėgiojimo taką ir pastebėjo ant 
medžio plevėsuojantį policijos juostos galą. 

— Bėgikas ėjo šiuo taku, kai šuo pasileido, — pasakė ji. — Re- 
gis, Sliperis pažymėjo mums kelią juostele. 

Jie perkirto bėgiojimo taką ir vėl įėjo į mišką. 

— O, brolau. Atrodo, jau užuodžiu, — ištarė Korsakas. 

Kūno dar nebuvo matyti, tačiau girdėjosi pranašiškas musių 
zvimbimas. Po kojomis traškančios sausos šakelės aidėjo lyg pabūklų 
šūviai. Pro medžius matėsi Sliperis ir Krovis: veidai perkreipti iš pa- 
sibjaurėjimo, rankos švaistosi vaikydamos muses. Daktarė Ailz buvo 
pritūpusi, juoduose plaukuose žaidė keli saulės zuikučiai. Priėjus ar- 


čiau paaiškėjo, ką Ailz darė. 

Korsakas sudejavo: 

— O, šūdas. Jau šito tai man nereikėjo matyti. 

— Kalio jonų koncentracijos pomirtinė dinamika stiklakūny- 
je. — Prikimęs Ailz balsas skambėjo kone gundomai. — Dar vienas 
pomirtinio intervalo apskaičiavimas. 

Bus nelengva nustatyti mirties laiką, pagalvojo Ricoli, žiūrėda- 
ma į nuogą lavoną. Ailz buvo užritinusi jį ant plastikinės plėvelės, 
dabar jis gulėjo ant nugaros, akys išsprogusios dėl kaukolėje išsi- 
plėtusių audinių — karščio poveikis. Kaklą juosė disko formos mė- 
lynės. Iš ilgų šviesių plaukų telikęs sustiręs šiaudų kaltūnas. Pilvas 
išsipūtęs, keistos žalsvos spalvos. Kraujagyslės dėmėtos — kraujo in- 
fekcijos padarinys, venos, stulbinamai išryškėjusios, atrodė lyg juodi 
upeliai po oda. Tačiau visi šie siaubingi požymiai nublanko matant, 
ko dabar ėmėsi Ailz. Aplink žmogaus akį esančios membranos yra 
pati jautriausia kūno vieta: užtenka vienintelei blakstienai ar ma- 
žiausiai smėlio kruopelytei patekti po voku, ir žmogus jaučia baisų 
diskomfortą. Todėl ir Ricoli, ir Korsakas pašiurpo pamatę, kaip Ailz 
pervėrė lavono akį dvidešimto dydžio adata. Ji lėtai traukė stiklakū- 
nio skystį į dešimties mililitrų švirkštą. 

— Atrodo gražus ir skaidrus, — nuskambėjo patenkintas Ailz 
balsas. Ji įdėjo švirkštą į indą su ledu, atsistojo ir karališkai apžvelgė 
vietą. — Kepenų temperatūra tik dviem laipsniais žemesnė už aplin- 
kos, — pareiškė Ailz. — Ir dar nesudarkyta nei vabzdžių, nei žvėrių. 
Kūnas čia išgulėjo nelabai ilgai. 

— Tiesiog išmestas? — paklausė Sliperis. 

— Pamėlynavimas rodo, kad ji mirė gulėdama aukštielninka. 
Matote — nugara tamsesnė, kur susikaupęs kraujas. Tačiau ją rado 
kniūbsčią. 

— Ją čia atvežė. 


— Mažiau nei prieš parą. 

— Atrodo, ji mirė daug anksčiau, — pasakė Krovis. 

— Taip. Ji glebna, smarkiai išpampusi. Oda jau smunka. 

— Čia kraujas teka iš nosies? — paklausė Korsakas. 

— Suiręs kraujas. Ji pradeda valytis. Viduje susikaupusios du- 
jos stumia skysčius. 

— Mirties laikas? — paklausė Ricoli. 

Ailz parylėjo, įsmeigusi žvilgsnį į groteskiškai išbrinkusius mo- 
ters palaikus. Moters, kuri, visų įsitikinimu, buvo Geilė Jeger. Tylą 
užpildė godžių musių zvimbimas. Jeigu ne ilgi šviesūs plaukai, ne- 
pasakytum, kad šis lavonas yra ta pati nuotraukoje matyta moteris. 
Moteris, kuri savo šypsena neabejotinai priversdavo atsigręžti vyrus. 
Šiurpus priminimas, kad bakterijos ir vabzdžiai negailestingai sudar- 
ko ir gražų, ir negražų, paversdami pūvančiu kūnu. 

— Negaliu atsakyti, — ištarė Ailz. — Kol kas ne. 

— Daugiau nei viena diena? — spaudė Ricoli. 

— Taip. 

— Pagrobė sekmadienio naktį. Ar galėjo mirti tada? 

— Prieš keturias dienas? Priklauso nuo aplinkos temperatūros. 
Kadangi kūnas dar nesudarkytas vabzdžių, manau, jis buvo laiko- 
mas uždaroje patalpoje ir tik neseniai išmestas. Buvo apsaugotas nuo 
aplinkos poveikio. Jeigu patalpoje oras kondicionuojamas, irimas 
sulėtėja. 

Ricoli ir Korsakas susižvalgė — abiem iškilo tas pats klausimas: 
kodėl veikėjas taip ilgai delsė, prieš atsikratydamas irstančio lavono? 

Sutraškėjo detektyvo Sliperio nešiojama radijo stotelė, pasigir- 
do Daudo balsas: 

— Ką tik atvyko detektyvas Frostas. Ir CSU* furgonas jau čia. 


Jau pasiruošę juos priimti? 
* Angl. Crime Scene Unit — įvykio vietos tyrimo grupė. 

— Likite vietoje, — nurodė Sliperis. Jis jau atrodė suvargęs, 
išsekintas karščio. Skyriuje buvo seniausias, iki pensijos telikę ne 
daugiau kaip penkeri metai, ir jam nebereikėjo gerai pasirodyti. Jis 
atsigręžė į Ricoli. — Dabar aptarkime šį reikalą. Tu užsiėmei juo 
kartu su Niutono policija? 

Ji linktelėjo. 

— Nuo pirmadienio. 

— Tuomet tu ir vadovauji? 

— Taip, — atsakė Ricoli. 

— Ei,— užprotestavo Krovis. — Mes pirmieji atsiradome įvy- 
kio vietoje. 

— Pagrobta Niutone, — pasakė Korsakas. 

— Ber dabar kūnas Bostone, — atšovė Krovis. 

— Jėzau, — pyktelėjo Sliperis. — Kodėl, po velniais, dėl šito 
ginčijamės? 

— Jis mano, — nenusileido Ricoli. — Aš vadovauju. — Ji tik 
ir laukė, kada jis kibs jai į atlapus. Tikėjosi, vėl užsiplieks jų įprasti- 
nės varžybos. Vienas jo lūpų kamputis jau kilo, ruošdamasis šlykš- 
čiam pasityčiojimui. 

Tačiau Sliperis per radijo stotelę perdavė: 

— Dabar tyrimui vadovauja detektyvė Ricoli. — Jis vėl dirste- 
lėjo į ją. — Ar gali ateiti tyrimo grupė? 

Ji žvilgrelėjo į dangų. Jau penkta valanda, saulė panirusi už 
medžių. 

— Tegul ateina, kol dar gali įžiūrėti, ką daro. 

Blėstant dienos šviesai jai buvo menkas malonumas tirti mir- 
ties atvejį atvirame lauke. Miškingose vietose laukiniai gyvūnai tik 
ir laukė, kada galės griebti ir sudarkyti palaikus, suniokoti įkalčius. 


Liūtys nuplauna kraują ir spermą, vėjai išnešioja plaušelius. Nera- 

si jokių durų, kurias galėtum užrakinti ir atsiginti nuo įsibrovėlių, 
o apie aptvarus nėra nė kalbos — smalsuolių nesulaiko. Todėl kai 
įvykio vietos tyrimo skyriaus darbuotojai pradėjo šukuoti apylinkę, 
Ricoli knietėjo paspartinti eigą. Jie buvo atsivežę metalo detektorių, 
akylai viską stebėjo ir nešėsi maišelius, pasiruoštus sudėti šlykščius 
lobius. 

Kol Ricoli išėjo iš miško į golfo lauką, visa buvo permirkusi 
prakaitu, purvina ir nusialinusi bemušdama uodus. Ji stabtelėjo, nes 
reikėjo išsipešioti iš plaukų šakeles ir nuo kelnių nudraskyti varna- 
lėšų kibius. Pagaliau atsitiesusi netikėtai išvydo vyrą smėlio spalvos 
plaukais. Jis stovėjo prie teismo medicinos ekspertų furgono, prisi- 
spaudęs prie ausies mobilųjį telefoną. 

Ji nuėjo prie patrulio Daudo, kuris tebesaugojo perimetrą. 

— Koks ten kostiumas stovi? — pasiteiravo Ricoli. 

Daudas dirstelėjo ton pusėn. 

— Šitas? Sakėsi, kad iš FTB. 

— Ką? 

— Kyštelėjo ženklelį ir bandė užkalbėti dantį, norėdamas pra- 
smukti. Pasakiau, kad pirmiausia jam teks suderinti klausimą su ju- 
mis. Aiškiai nelabai patiko. 

— Ko čia prireikė fedams? 

— Nenutuokiu. 

Kurį laiką Ricoli nenuleido nuo vyro akių, sunerimusi, kad 
prisistatė federalinis agentas. Kaip vadovaujanti tyrėja nepageidavo, 
kad kas nors ribotų jos valdžią, o šitas vyras kariška laikysena ir ko- 
mersanto kostiumu jau atrodė valdantis padėtį. Ji patraukė tiesiai 
prie jo, tačiau jis tol nesiteikė pripažinti jos buvimo, kol ji neatsisto- 
jo visiškai greta. 

— Atsiprašau, — užkalbino Ricoli. — Kaip suprantu, jūs iš 


FIB? 

Jis uždarė mobilųjį ir atsigręžė. Aiškiausiai matėsi tvirti, ryškūs 
veido bruožai ir velniškai neįveikiamas žvilgsnis. 

— Aš — detektyvė Džeinė Ricoli, šiame įvykyje vadovaujantis 
asmuo, — pasakė ji. — Ar galiu pamatyti jūsų pažymėjimą? 

Jis ištraukė iš švarko ženklelį. Kol jį tyrinėjo, jautė matuojamą 
vyro žvilgsnį. Tas tylus vertinimas ją pykdė, piktino ir jo gebėjimas 
priversti ją įsitempti, tarytum jis čia turėtų valdžią. 

— Agentas Gabrielis Dinas, — tarė Ricoli grąžindama ženk- 
lelį. 

— Taip, ponia. 

— Ar galiu paklausti, ką čia veikia FTB? 

— Nežinojau, kad esame skirtingose žaidimo komandose. 

— Ar aš taip sakiau? 

— Jūs verčiate aiškiai pajausti, kad neturėčiau čia būti. 

— Paprastai FTB nepasirodo mūsiškėse nusikaltimų vietose. 
Aš tiktai noriu sužinoti, kodėl jūs Čia. 

— Iš Niutono policijos mes gavome pranešimą apie Jegerio 
nužudymą. 

Atsakymas netobulas: palikta per daug spragų, verčiančių ją 
kamantinėti. Informacijos nuslėpimas — valdingumo forma, ir ji 
suprato, kokį žaidimą jis žaidžia. 

— Įsivaizduoju, kad jūs ten gaunate aibę tokių pranešimų, — 
įgėlė Ricoli. 

— Taip, gauname. 

— Apie kiekvieną žmogžudystę, argi ne taip? 

— Mus informuoja. 

— Ar šiuo atveju yra kas nors ypatinga? 

Jis tik vėrė ją tuo neperprantamu žvilgsniu. 

— Manau, kad aukos pasakytų — taip. 

Jos pyktis lindo į paviršių lyg rakštis. 

— Šis kūnas rastas vos prieš kelias valandas, — pasakė ji. — Ar 
dabar tie pranešimai žaibiški? 

Agento Dino lūpose virptelėjo šypsenėlė. 

— Mes nesame visiškai atsiriboję, detektyve. Būtume dėkingi, 
jeigu praneštumėte mums apie savo darbų eigą. Skrodimo išvadas. 
Rastus menkiausius pėdsakus. Visų liudininkų parodymų kopijas... 

— Tai didžiulis darbas su popieriais. 

— Suprantu. 

— Ir jūs norite gauti viską? 

— Taip. 

— Yra ypatinga priežastis? 

— Ar žmogžudystė ir pagrobimas mūsų neturėtų dominti? 
Mes norėtume sekti šio įvykio tyrimą. 

Kad ir koks impozantiškas jis buvo, Ricoli nė sekundės nesvy- 
ravo, skverbdamasi giliau ir šitaip mesdama iššūkį. 

— Kada planuojate pradėti vadovauti? 

— Ši byla lieka jūsų rankose. Aš esu čia, kad pagelbėčiau. 

— Netgi jei nematau tam reikalo? 

Jo žvilgsnis nukrypo į du darbuotojus, kurie jau buvo grįžę iš 
miško ir dabar kėlė neštuvus su palaikais į teismo medicinos eksper- 
tų furgoną. 

— Ar iš tiesų svarbu, kas užsiima tyrimu? — ramiai paklausė 
jis. — Svarbu, kad šis nežinomas subjektas būtų sučiuptas. 

Jiedu žiūrėjo, kaip nuvažiavo furgonas, išveždamas jau ir taip 
išniekintą lavoną dar vienam pažeminimui, kai jis bus paguldytas po 
ryškiomis šviesomis ant skrodimo stalo. Gabrielis Dinas skausmin- 
gai ir aiškiai jai priminė, kokia nereikšminga yra jurisdikcija. Geilei 
Jeger nerūpėjo, kas pelnys gerą vardą už žudiko sugavimą. Jai buvo 
reikalingas teisingumas, kad ir kas jį įvykdytų. Taigi Ricoli ir priva- 


lėjo pasiekti teisingumą. 

Tačiau ji puikiai žinojo, ką reiškia, kai jos kolegos prisiskiria 
sau visą jos sunkiai nuveiktą darbą. Teko ne kartą patirti, kaip vyrai 
prisistato ir arogantiškai imasi vadovauti tam, ką ji buvo kruopščiai 
sulipdžiusi iš gabaliukų. Ji neleis, kad tas pat nutiktų ir dabar. 

Todėl pasakė: 

— Esu dėkinga Biurui už siūlomą pagalbą. Tačiau šiuo metu 
manau, kad pajėgiame susitvarkyti. Pranešiu, jeigu jūsų prireik- 
tų. — Sulig tais žodžiais apsisuko ir nužingsniavo. 

— Nesu tikras, kad suprantate padėtį, — pasakė jis. — Dabar 
priklausome tai pačiai komandai. 

— Nepamenu, kad būtume prašę FTB paramos. 

— Tai suderinta su jūsų skyriaus viršininku, leitenantu Marke- 
čiu. Gal norėtumėte išgirsti jo patvirtinimą? — Jis atkišo savo mo- 
bilųjį. 

— Turiu savo, ačiū. 

— Tada primygtinai siūlau jam paskambinti. Kad negaištume 
laiko kaudamiesi dėl teritorijos. 

Ricoli jautėsi priblokšta, kaip jis lengvai įsitvirtino. Ir kaip tiks- 
liai jį įvertino. Šitas vyras nestovės nuošalyje susidėjęs rankų. 

Išsiėmė mobilųjį ir pradėjo rinkti numerį. Tačiau išgirsti Mar- 
kečio balso nepavyko, nes jai šūktelėjo patrulis Daudas. 

— Jūsų ieško detektyvas Sliperis, — pasakė Daudas, paduoda- 
mas savo radijo stotelę. 

Ji paspaudė perdavimo mygtuką. 

— Ricoli. 

Pro trukdžių audrą išniro Sliperio žodžiai: 

— Turbūt norėtum sugrįžti čia. 

— Kas yra? 

— E... geriau pati pasižiūrėk. Mes esame maždaug už penkias- 


dešimties jardų į šiaurę, kur rastas kitas lavonas. 


84 


Kitas? 

Ji įbruko radijo stotelę Daudui atgal į rankas ir puolė į mišką. 
Ir taip skubėjo, jog ne iš karto pamatė, kad Gabrielis Dinas seka iš 
paskos. Tiktai išgirdusi šakelės trakštelėjimą atsisuko ir čia pat išvy- 
do jo niūrų ir nepermaldaujamą veidą. Kadangi ginčai su juo vedė iš 
kantrybės, paprasčiausiai spjovė į viską ir nėrė gilyn į mišką. 

Vyrai stovėjo liūdnai susispietę ratu po medžiais, nunarinę gal- 
vas lyg tylūs laidotuvininkai. Sliperis atsigręžė ir sutiko jos žvilgsnį. 

— Jie buvo ką tik apėję pirmąjį plotą su metalo detektoriu- 
mi, — pasakojo jis. — Nusikaltimo vietos tyrėjas traukė atgal į golfo 
aikštyną ir staiga pasigirdo signalas. 

Ricoli įsmuko į vyrų ratą ir pasilenkė pažiūrėti, ką jie buvo 
radę. 

Kaukolė, atskirta nuo kūno, gulėjo toliau nuo beveik griaučiais 
virtusių palaikų. Purvu apneštų dantų eilėje lyg pirato dantis žibė- 
jo auksinis vainikėlis. Drabužių, medžiagos likučių nesimatė, celi- 
kę vien pliki kaulai, tik kur ne kur užsilikęs sustangrėjęs pūvančios 
mėsos gabaliukas. Ilgų juodų, su lapais susivėlusių plaukų kuokštai 
rodė, kad tai moters palaikai. 

Ji atsitiesė, žvalgydamasi į miško paklotę. Uodai lipo prie vei- 
do, siurbė kraują, tačiau ji nebejautė, kad yra kandžiojama. Žvilgsnis 
smigo tiktai į sausų lapų ir šakelių klodus, į tankų pomiškį. Tikrai 
mielas miško prieglobstis, į kurį ji dabar žvelgė pašiurpusi. 

Kiek dar moterų guli šituose miškuose? 

— Čia jo sąvartynas. 
pritūpęs už kelių pėdų ir pirštinėtomis rankomis kapstė lapus. Ricoli 
net nematė, kada agentas užsimovė pirštines. Jis atsistojo, jų akys 


susitiko. 

— Jūsų nusikaltėlis šia vieta naudojosi ir anksčiau, — pasakė 
Dinas. — Ir turbūt toliau ja naudosis. 

— Jeigu nenubaidysime. 

— Tai ir svarbu. Reikia, kad šioje vietoje būtų ramu. Jeigu jis 
nematys jokio pavojaus, gali būti, kad sugrįš. Ne išmesti kito lavono, 
bet paprasčiausiai apsilankys atgaivinti jaudulio. 

— Jūs esate iš bihevioristinio skyriaus. Ar ne? 

Jis neatsakė į klausimą, bet nusigręžė ir apžvelgė miške išsirikia- 
vusią darbuotojų armiją. 

— Mums gali pavykti, jeigu išvengsime žiniasklaidos. Tačiau iš 
karto turime imtis griežtų žygių. 

Mes. Su tuo vieninteliu žodžiu jis įžengė į partnerystę, kurios ji 
nesiekė ir kuriai niekada nepritarė. O jis sau stovi ir žarsto įsakymus. 
Ir ypač apmaudu, kad visi klausėsi jų pokalbio įrempę ausis ir supra- 
to, jog ji nušalinama nuo valdžios. 

Vienas Korsakas drįso įsiterpti į jų dialogą, bet vien dėl savo 
amžino nesupratingumo. 

— Atsiprašau, detektyve Ricoli, — kreipėsi jis. — Kas yra šis 
ponas? 

— FTB, — atsakė ji nenuleisdama nuo Dino akių. 

— Tuomet gal galėtų kas nors man paaiškinti, kada šis įvykis 
pavirto federaliniu reikalu? 

— Nepavirto, — atsakė ji. — O agentas Dinas ruošiasi išvykti. 
Ar kas nors galėtų jam parodyti kelią? 

Minutėlę jos ir Dino akys susirėmė. Paskui jis lengvai linktelėjo 
galvą, o tai reiškė tylų pripažinimą, kad šiame raunde jis nusileido. 

— Aš pats galiu susirasti kelią, — tarė jis. Paskui apsisuko ir 
nužingsniavo golto aikštyno link. 

— Kas čia darosi tiems fedams? — stebėjosi Korsakas. — Visą 


laiką mano, kad jie karaliauja. Ką čia veikia Biuras? 

Ricoli spoksojo į mišką, kuriame ką tik pradingo Gabrielis Di- 
nas, pilka figūra ištirpo sutemose. 


— Labai norėčiau žinoti. 


Leitenantas Marketis į įvykio vietą atvažiavo po pusvalandžio. 

Ricoli mažiausiai pageidavo viršininkų dalyvavimo. Jai nepa- 
tiko, kai darbo metu aukštesnis pareigūnas stovėdavo už nugaros. 
Tačiau Marketis nesikišo, tik stovėjo tarp medžių, tyliai įvertinda- 
mas padėtį. 

— Leitenante, — kreipėsi ji. 

Jis atsiliepė trumpai linktelėdamas: 

— Ricoli. 

— Kas čia darosi tam Biurui? Jie atsiuntė agentą, tikėdamiesi 
absoliutaus priėjimo. 

Jis linktelėjo. 

— Prašymas atėjo iš OPC*. 

Vadinasi, viskas patvirtinta viršūnėje — Policijos komisaro val- 
dyboje. 

Ricoli žiūrėjo, kaip įvykio vietos tyrimo grupė susikrovė reik- 
menis ir patraukė prie savo furgono. Nors jie buvo dar Bostono te- 
ritorijos pakraštyje, šiame tamsiame Stouni Bruko draustinio kampe 
jauteisi tarytum neaprėpiamoje girioje. Vėjas skraidino lapus, suju- 
dino puvimo dvoką. Pro medžius matėsi tamsoje švytuojantis Bario 
Frosto žibintuvėlis: jis atrišo įvykio vietą žyminčią juostą, panaikin- 
damas visus policijos pėdsakus. Šią naktį policija pradės stebėjimą, 
nes žudiko trokštamas puvimo dvelksmas galėjo pritraukti jį atgal į 
šį nuošalų draustinį, į tylią giraitę. 


* Angl. Office of the Police Commissioner — Policijos komisaro valdyba. 

— Vadinasi, man nelieka kitos išeities? — pasakė ji. — Turiu 
kooperuotis su agentu Dinu? 

— Užtikrinau valdybą, kad taip ir darysime. 

— Kodėl Biuras domisi šiuo įvykiu? 

— Ar klausei Dino? 

— Ar su juo šneki, ar su anuo medžiu. Nieko nesulauksi. Nė 
kiek nevirpu iš džiaugsmo dėl tokio bendradarbiavimo. Mes turime 
suteikti jam viską, o jis neprivalo pasakyti, kas mums nepriklauso. 

— Gal netinkamai su juo elgeisi. 

Pyktis smigo lyg nuodinga strėlė. Ricoli puikiai suprato, kas 
slypėjo jo žodžiuose: Tu turi savo nusistatymą, Ricoli. Visada išdirbi 
Vyrus. 

— Jums teko susitikti agentą Diną? — paklausė ji. 

— Ne. 

Ji sarkastiškai susijuokė: 

— Pasisekė. 

— Klausyk, aš sužinosiu, ką galėsiu. Tiesiog pasistenk darbuo- 
tis su juo, gerai? 

— Ar kas nors sako, kad nesistengiau? 

— Telefonai zvimbia. Girdėjau, išvijai jį iš teritorijos. Nepasa- 
kytum, kad taip reiškiasi bendradarbiavimo dvasia. 

— Jis nuginčijo mano įgaliojimus. Turiu čia pat kai ką išsiaiš- 
kinti. Ar aš vadovauju? Ar ne aš? 

Pauzė. 

— Tu vadovauji. 

— Tikiuosi, ir agentas Dinas išgirs šią žinią. 

— Pasirūpinsiu, kad išgirstų. — Marketis nusigręžė į miš- 
kus. — Taigi dabar turime dvejus palaikus. Abu moteriškos lyties? 


— Sprendžiant iš skeleto dydžio ir plaukų kuokštų, atrodo, 

kad ir antrieji palaikai moters. Beveik nelikę minkštųjų audinių. 
Kūnas sudarkytas maitvanagių, mirties priežasties aiškiai nesimato. 

— Ar galime būti tikri, kad čia jų daugiau nėra? 

— Ieškantieji daugiau neaptiko. 

Markeris atsiduso. 

— Dėkui Dievui. 

Suvirpėjo jos pranešimų gaviklis. Dirstelėjusi į savo diržą, atpa- 
žino numerį. Teismo medicinos ekspertų tarnyba. 

— Visai tas pat, kaip ir praėjusią vasarą, — sumurmėjo Mar- 
ketis, tebespoksodamas į medžius. — Ir Chirurgas pradėjo žudyri 
maždaug šitokiu metu. 

— Kaltas karštis, — pasakė Ricoli, išsitrraukdama mobilųjį te- 


lefoną. — Jis ištraukia monstrus į paviršių. 


Delne laikau laisvę. 

Ji yra mažyčio balto penkiakampio pavidalo, ant vieno šono 
įspausta MSD 97. Keturi miligramai dekadrono. Tokia graži tabletės 
forma — nieko panašaus į nusibodusią disko ar torpedos pavidalo pi- 
liulę, kaip būna daugybė kitų vaistų. Šis dizainas pakurstė fantaziją, 
įžiebė keistą įnorį. Įsivaizduoju, kaip „Merck Pharmaceuticals“ rinko- 
daros darbuotojai sėdi aplink posėdžių stalą ir klausinėja vienas kitą: 
„Kaip reikėtų pagaminti šį vaistą, kad jį iš karto atpažintų?“ Ir štai 
rezultatas — penkiakampė tabletė, gulinti mano rankoje lyg mažytis 
brangakmenis. Aš saugojau ją, laikiau įkišęs į skylutę čiužinyje, lau- 
kiau, kol ateis tinkamas metas, kad galėčiau pasinaudoti jos magiška 
galia. 

Laukiau ženklo. 

Sėdžiu susirangęs ant gulto savo kameroje, atrėmęs į kelius knygą. 
Stebėjimo kamera temato stropų kalinį, skaitantį „Pilną Viljamo Šeks- 
pyro raštų rinkinį“. Jie nemato kiaurai pro knygos viršelį. Nemato, ką 
laikau dėkle. 

Žemutiniame aukšte, dieninės patalpos šachtoje, televizorius būg- 
nija reklamą, o ant stalo taukši teniso kamuoliukas. Dar vienas turi- 


ningas vakarėlis „C“ kamerų korpuse. Po valandos garsiakalbis paskelbs, 

kad šviesos išjungiamos, ir vyrai kops aukštyn į savo kameras, kaukšėda- 
mi batais į geležinius laiptus. Kiekvienas kiūtins į savo narvą — nuo- 
lankios žiurkės, paklūstančios savo šeimininko balsui per garsiakalbį. 
Sargybos poste ta komanda pateks į kompiuterį, ir visų kamerų durys 
tuo pat metu užsitrenks, užrakindamos žiurkes nakčiai. 

Aš lenkiuosi į priekį, prikišdamas galvą prie puslapio, tartum rai- 
dės būtų per smulkios. Įtempęs akis, didžiai susikoncentravęs sboksau 
į tekstą: „Dvyliktoji naktis, trečias veiksmas, trečias paveikslas: Gatvė. 
Antonijus ir Sebastianas prieina...“ 

Nėra ko čia stebėti, draugužiai. Žmogus paprasčiausiai sėdi ant 
savo gulto ir skaito. Žmogus, kuris staiga sukosėja ir instinktyviai pri- 
sidengia delnu burną. Kamera nepastebi mažos tabletės mano delne. 
Nemato, kaip liežuvis krusteli, nė kaip sugriebta tabletė prilimpa prie 
jo lyg kartus vaflis. Aš nuryju ją sausą, vandens nereikia. Ji ganėtinai 
maža ir lengvai nuslenka žemyn. 

Nespėjus jai pasiekti skrandžio, aš jau įsivaizduoju jaučiąs, kaip 
ji galingai sūkuriuoja kraujyje. Dekadronas yra deksametazono prekės 
ženklas, adrenokortikosteroidas, stipriai veikiantis kiekvieną žmogaus 
kūno organą. Gliukokortikoidai, pavyzdžiui, dekadronas, paveikia vis- 
ką — nuo cukraus kiekio kraujyje, skysčių susilaikymo iki DNR sinte- 
zės. Be jų organizmas žlunga. Jie padeda mums išlaikyti kraujospūdį ir 
atitolina traumų ir infekcijų smūgį. Paveikia kaulų augimą ir vaisin- 
gumą, raumenų vystymąsi ir imunitetą. 

Jie pakeičia mūsų kraujo sudėtį. 

Kai pagaliau durys užsiveria ir šviesos užgęsta, atsigulu ant savo 
gulto jausdamas, kaip manyje pulsuoja kraujas. Įsivaizduoju kraujo ląs- 
teles, kai jos virsta kūliais venomis ir arterijomis. 

Mačiau kraujo ląsteles pro mikroskopą daugybę kartų. Žinau kiek- 
vienos formą ir funkciją, ir užtenka užmesti akį pro objektyvą, kad pa- 
sakyčiau, ar kraujo tepinėlis normalus. Peržvelgęs plotelį, galiu iš karto 

nustatyti įvairių leukocitų — baltųjų kraujo kūnelių, kurie gina mus 
nuo uždegimų — procentinius dydžius. Tas tyrimas vadinamas baltųjų 
kraujo kūnelių diferencialu, ir dirbdamas medicinos laborantu atlikau 
jį nesuskaičiuojamą daugybę kartų. 

Mąstau apie savo paties leukocitus, cirkuliuojančius venomis. 
Kaip tik šią akimirką diferencinis leukocitų kiekis keičiasi. Prieš porą 
valandų praryta dekadrono tabletė jau ištirpo skrandyje, ir hormonai 
sukasi verpetais, organizme darydami stebuklus. Jeigu iš mano venos 
paimsi kraujo mėginį, jis parodys stulbinamą anomaliją — begalinę 
daugybę leukocitų su daugiaskilčiais branduoliais, ir jie bus grūdėti. 
Tai neutrofilai, automatiškai puolantys į darbą, kai iškyla didžiulės 
infekcijos pavojus. 

Studentai medikai šitaip mokomi: išgirdęs kanopų garsus, privalai 
galvoti apie arklius, o ne apie zebrus. Tačiau tas daktaras, kuris pa- 
matys mano bemogramą“, garantuotai mąstys apie arklius. Prieis prie 
absoliučiai logiškos išvados. Jam nešaus į galvą, kad šį kartą iš tikrųjų 


pro šalį šuoliuoja zebras. 


Ricoli deramai pasiruošė skrodimui: persirengimo kambaryje už- 
simetė chalatą, užsimovė antbačius, pirštines ir užsidėjo popierinę 
kepuraitę. Po slankiojimo Stouni Bruko draustinyje ji neturėjo laiko 
dušui, ir šitame perdėm atšaldytame kambaryje prakaitas kone pa- 
virto šerkšnu. Nebuvo nė kalbos apie vakarienę, todėl galva svaigo 
nuo alkio. Per šitiek darbo metų dar niekada nebuvo šovusi tokia 
mintis kaip dabar, kad reikėtų teptelėti po nosimi „Vicks“ ir užblo- 
kuoti skrodimo kvapus, tačiau ji susilaikė nuo pagundos. Ir anks- 


čiau nesigriebdavo tokios priemonės, nes laikė tai silpnumo ženklu. 
* Kraujo aprašas, kuriame atsispindi įvairių ląstelių kiekis kraujyje ir savybės. 

Žmogžudysčių tyrimo skyriaus faras turi sugebėti susidoroti su vi- 
somis savo darbo pusėmis, kad ir kokios jos būtų bjaurios, ir jeigu 
kolegos slėpėsi už mentolio skydo, ji atkakliai kentė neužmaskuotus 
skrodimo apartamentų kvapus. 

Giliai įkvėpė, paskutinį kartą nurydama neužteršto oro gurkš- 
nį, ir pastūmė gretimo kambario duris. 

Tikėjosi išvysti jos laukiančius daktarę Ailz ir Korsaką, bet kad 
ten pat stovėtų ir Gabrielis Dinas — to jau buvo per daug. Jis buvo 
kitoje stalo pusėje, chirurgo chalatu pridengęs marškinius ir kakla- 
raištį. Nuovargis aiškiai išsekino Korsako veidą ir susmukdė pečius, 
o agento Dino dienos įvykiai nei nuvargino, nei sulenkė. Tiktai 
tamsoki popietės šešėliai ant smakro gadino tobulai gražią išvaizdą. 
Jis pasitiko ją nė kiek nesumišusiu žvilgsniu, girdi, žinau, kad turiu 
visas teises čia būti. 

Ryškiai apšviestas lavonas atrodė gerokai prastesnės būklės, 
negu ji matė vos prieš kelias valandas. Iš nosies ir burnos tebetekėjo 
skysčiai, palikdami ant veido kruvinus dryželius. Pilvas toks išsipū- 
tęs, tarsi būtų paskutinės nėštumo savaitės. Po oda pūpsojo pilnos 
skysčio pūslės, atskirdamos ją nuo dermos plonytėmis plėvelėmis. 
Oda visiškai nėrėsi nuo liemens, o po krūtimis susimetė kaip raukš- 
lėtas pergamentinis popierius. 

Ricoli pastebėjo, kad pirštų pagalvėlės buvo suteptos rašalu. 

— Jau paėmėte atspaudus. 

— Prieš pat tau ateinant, — atsakė daktarė Ailz, visą dėmesį 
sukoncentravusi į padėklą su instrumentais, kurį Jošimas buvo ką 
tik privežęs prie stalo. Mirusieji Ailz domino labiau negu gyvieji, ir 
kaip paprastai jai buvo nė motais, kokios emocinės įtampos vyravo 
patalpoje. 

— O kaip rankos? Prieš nutepant rašalu? 


Atsakė agentas Dinas: 

— Mes užbaigėme išorinį tyrimą. Oda buvo užklijuota juostele 
dėl galimų plaušelių, o nagai nukarpyti. 

— O kada jūs čia pasirodėte, agente Dinai? 

— Jis čia atsirado dar prieš mane, — įsiterpė Korsakas. — Ma- 
nau, kai kuriuos iš mūsų sunkiau įveikia maisto pagunda. 

Jeigu Korsakui knietėjo sukelti jai pyktį tokiu komentaru, tai 
jam pavyko. Aukos rankos pirštų naguose galėjo likti odos, nu- 
gremžtos nuo užpuoliko, dalelių. Kumšryje galėjo būti plaukų arba 
plaušų. Aukos rankų ištyrimas — autopsijos pagrindas, o ji pralei- 
do tą momentą. 

O Dinas nepraleido. 

— Jau nustatėme tikslią tapatybę, — pasakė Ailz. — Geilės 
Jeger dantų rentgeno nuotraukos kabo ant ekranėlio. 

Ricoli priėjo prie apšviesto langelio ir apžiūrėjo visą sukabintų 
nuotraukų seriją. Juodame juostelės fone dantys švytėjo lyg išrikiuo- 
ti pamėkliški antkapiai. 

— Pernai ponios Jeger stomatologas pasirūpino vainikėliu. Štai 
čia, matote. Auksinis vainikėlis ant dvidešimtojo viršutinėje eilėje. Ir 
sidabro amalgamos plombos trečiame, keturioliktame ir dvidešimt 
devintame. 

— Atitinka? 

Daktarė Ailz linktelėjo. 

— Neabejoju, kad čia Geilės Jeger palaikai. 

Ricoli atsigręžė į gulintį ant stalo kūną ir žvilgsnis nukrypo į 
kaklą juosiančias mėlynes. 

— Ar padarėte kaklo rentgeno nuotrauką? 

— Taip. Abiejose pusėse skilę skydinės kremzlės ragai. Rodo, 
kad smaugta rankomis. — Ailz atsisuko į Jošimą, kuris taip tyliai 
ir vaiduokliškai sukdavosi, jog kartais ir pamiršdavai, kad jis čia 


pat. — Paruoškime ją: reikia paimti makšties tepinėlį. 

Tai, kas vyko po to, Džeinei atrodė kaip didžiausias pažemini- 
mas, kuris gali ištikti moteriškus palaikus. Blogiau už žarnų arvėrimą 
prapjautame pilve, blogiau už širdies ir plaučių rezekciją. Jošimas 
pastatė tas glebnas kojas, padarydamas varlės pozą, plačiausiai išskė- 
tė šlaunis dubens tyrimui. 

— Atleiskite, detektyve, — kreipėsi Jošimas į Korsaką, kuris 
stovėjo arčiausiai Geilės Jeger kairės šlaunies. — Gal galėtumėte pa- 
laikyti šitą koją? 

Korsakas vėpsojo pašiurpęs. 

— Aš? 

— Tiktai laikykite šitaip sulenktą kelį, kol paimsime tepinėlius. 

Korsakas labai nenoriai suėmė lavono šlaunį ir iš karto atšoko, 
nes nusilupęs odos sluoksnis liko jo pirštinėtoje rankoje. 

— Jėzau. O, Jėzau. 

— Kad ir ką darytum, oda vis tiek lupsis. Jūs tik laikykite at- 
lenktą koją, gerai? 

Korsakas šiurkščiai iškvėpė orą. Patalpos tvaike Ricoli suuodė 
mentolio „Vicks“ dvelksmą. Bent jau Korsakas nepasididžiavo ir pa- 
sitepė sau panosę. Išsiviepęs jis paėmė už šlaunies ir pasuko į šoną, 
atidengdamas Geilės Jeger genitalijas. 

— Vargu ar nuo šiol betrauks seksas, — suburbėjo jis. 

Daktarė Ailz nukreipė lempos šviesą į tarpvietę. Ji švelniai pra- 
skyrė lytines lūpas, atidengdama angą. Ricoli stoiškumas baigėsi, 
matant šitokią absurdišką invaziją, ir ji nusigręžė. 

Ir susidūrė su Gabrielio Dino akimis. 

Iki šiol visą vyksmą jis stebėjo šaltai ir abejingai. Tačiau šią aki- 
mirką ji sugavo jo akyse pyktį. Tą patį įtūžį, kurį Rocoli jautė niek- 
šui, pasmerkusiam Geilę Jeger tokiam baisiam pažeminimui. Žiū- 
rėdami vienas į kitą ir dalydamiesi pasipiktinimu, jie bent laikinai 


pamiršo konkurenciją. 

Daktarė Ailz įkišo į makštį tamponą, po to patepė juo per 
objektinį stiklelį ir padėjo jį ant padėklo. Paskui paėmė tiesiosios 
žarnos tepinėlį, kuris taip pat bus ištirtas, ar nėra spermos pėdsakų. 
Kai ji paėmė kas reikia ir Geilės Jeger kojos grįžo į pirmykštę padėtį, 
Ricoli jautėsi, tartum blogiausia liko praeityje. Netgi daktarei Ailz 
pradėjus „Y“ formos inciziją, pjaunant įstrižai nuo dešiniojo peties 
iki krūtinkaulio apačios, Ricoli mąstė, kad niekas nepasieks tokio 
pažeminimo lygio, kokį ką tik patyrė auka. 

Ailz jau ruošėsi daryti analogišką pjūvį nuo kairiojo peties, kai 
Dinas paklausė: 

— O kaip dėl makšties tepinėlio? 

— Stikleliai keliaus į nusikaltimų tyrimo laboratoriją, — atsa- 
kė daktarė Ailz. 

— Nedrėkinsite tepinėlio? 

— Laboratorija puikiausiai nustato spermą ant sauso stiklelio. 

— Čia vienintelis šansas ištirti šviežią bandinį. 

Daktarė Ailz stabtelėjo, sulaikydama skalpelio galiuką virš 
odos, ir metė sumišusį žvilgsnį į Diną. Po to nurodė Jošimui: 

— Užlašink ant to stiklelio kelis fiziologinio tirpalo lašus ir 
pakišk jį po mikroskopu. Aš tuoj prieisiu pažiūrėti. 

Toliau teko atlikti pilvo inciziją, ir daktarės Ailz skalpelis įsmi- 
go į išpurtusį pilvą. Ricoli nebeatlaikė pasklidusio pūvančių organų 
gailėdamasi, kad šitaip kvailai bandė įrodyti savo tvirtybę. Ir rūpėjo, 
ar agentas Dinas dabar žiūri į ją, jausdamas kokį nors pranašumą. 
Ant jo viršutinės lūpos neblizgėjo „Vicks“. Ji nė nemanė artsisukti į 
stalą ir verčiau klausėsi, o ne stebėjo, kaip skrodimas vyksta toliau. 
Girdėjo ventiliacijos sistemos pastoviai pučiamą orą, vandens gurgu- 
liavimą ir metalinių instrumentų žvangėjimą. 


Paskui išgirdo apstulbusį Jošimo balsą: 

— Daktare Ailz? 

— Taip? 

— Pakišau stiklelį po mikroskopu ir... 

— Yra spermos? 

— Jums tikrai reikėtų pamatyti pačiai. 

Kadangi pykinimas atslūgo, Ricoli atsigręžė ir stebėjo, kaip Ailz 
nusitraukė pirštines ir atsisėdo prie mikroskopo. Jošimas lūkuriavo 
prie jos, kol daktarė žiūrėjo pro okuliarą. 

— Ar matote juos? — paklausė jis. 

— Taip, — sumurmėjo Ailz. Paskui atsilošė, atrodė priblokšra. 
Ji atsisuko į Ricoli. — Kūnas rastas apie antrą valandą dienos? 

— Maždaug apie tą laiką. 

— O dabar devinta valanda vakaro... 

— Tai yra spermos ar ne? — pertraukė ją Korsakas. 

— Taip, spermos yra, — pasakė Ailz. — Ir ji judri. 

Korsakas suraukė kaktą. 

— Reiškia — ką? Kad ji juda? 

— Taip. Ji juda. 

Kambarys aptilo. Šio radinio tyrimo reikšmė pribloškė visus. 

— Kiek laiko sperma išlieka judri? — paklausė Ricoli. 

— Priklauso nuo aplinkos. 

— Kiek laiko? 

— Po ejakuliacijos ji gali išlikti judri vieną ar dvi dienas. Po 
šiuo mikroskopu juda bent pusė spermatozoidų. Neseniai čia pate- 
kę. Ne daugiau kaip dienos senumo. 

— O kiek laiko auka išbuvo mirusi? — paklausė Dinas. 

— Remiantis kalio jonų koncentracijos stiklakūnyje lygiu, nu- 
statytu maždaug prieš penkias valandas, ji išbuvo negyva mažiausiai 
šešiasdešimt valandų. 


Vėl užgulė tyla. Ricoli pamatė, kad visų veiduose sustingo ta 

pati išvada. Ji dirstelėjo į Geilę Jeger, kurios liemuo dabar buvo at- 
vertas, organai atidengti. Ranka pati pakilo prie burnos, ir Ricoli 
skubiai atsisuko į prausyklę. Džeinė Ricoli apsivėmė pirmą kartą per 


visus savo darbo metus. 


— Jis žinojo, — pareiškė Korsakas. — Tas kalės vaikas žinojo. 

Jie buvo automobilių stovėjimo aikštelėje už teismo medicinos 
ekspertų pastato, žybsėjo tiktai oranžinis Korsako cigaretės galiukas. 
Išėjus iš šaltos skrodimo patalpos buvo malonu pasinerti į vasaros 
nakties šurą, ištrūkti iš raižios lempų šviesos ir apsigobti šia tamsos 
skraiste. Silpnybės apraiška ją pažemino, o labiausiai žemino faktas, 
kad agentas Dinas viską matė. Jis bent jau buvo pakankamai tak- 
tiškas ir nieko nekomentavo, tik žiūrėjo į ją be jokios užuojautos ir 
pajuokos — paprasčiausiai abejingai. 

— Ne kas kitas, o Dinas paprašė ištirti, ar nėra spermos, — 
porino Korsakas. — Kaip ten jis pavadino tą... 

— Drėgnas tepinėlis. 

— Aba, tas drėgnas tepinėlis. Ailz nė nesiruošė žiūrėti ką tik 
paimto bandinio. Pirma būtų leidusi jam išdžiūti. Še tau kad nori — 
šitas fedas nurodinėja daktarui, ką daryti. Galima pamanyti, kad jis 
tiksliai žino, ko ieško, ką tiksliai surasime. Kaip jis žinojo? Ir ką, po 
perkūnais, FTB veikia visame šio įvykio tyrime? 


— Jūs domėjotės Jegerių praeitimi. Kas ten galėjo patraukti 


FTB? 
— Ničniekas. 
— Ar jie ką nors darė, kas nederėjo? 
— Iš jūsų kalbos galėtum pagalvoti, kad Jegeriai patys nusižudė. 
— Jis buvo gydytojas. Gal kalba sukasi apie narkotikus? Fede- 
ralinį liudininką? 

— Jis buvo švarus. Ir žmona švari. 

— Tas coup de grūce — tarsi egzekucija. Galbūt tai simbolika. 
Rėžis per gerklę tam, kad jį nutildytų? 

— Jėzau, Ricoli. Pasisukote gryniausiai šimto aštuoniasdešim- 
ties laipsnių kampu. Iš pradžių matote lytinį iškrypėlį, kuris žudo 
norėdamas patirti kuo didesnį jaudulį. O dabar jau sukate į 54- 
mokslus? 

— Aš bandau susigaudyti, kodėl įsipainiojęs Dinas. FTB nie- 
kada nerūpėjo, ką mes darome. Jie nesimaišo mums po kojų, mes — 
jiems, ir visi esame patenkinti. Mes neprašėme jų pagalbos dėl Chi- 
rurgo. Susidorojome po savo stogu, pasinaudojome savo krimina- 
listikos psichologu. Jų bihevioristai per daug užsiėmę pataikavimais 
Holivudui, kad rastų laiko persimesti keliais žodeliais su mumis. 
Taigi, kuo skiriasi šis įvykis? Kas daro Jegerius tokius ypatingus? 

— Mes neradome prie ko prikibti, — atsakė Korsakas. — Jo- 
kių skolų, jokių finansinių bėdų. Jokių nebaigtų bylų teisme. Neat- 
sirado nė vieno, kurį būtų galima kuo nors pagąsdinti. 

— Tuomet kodėl FTB susidomėjo? 

Korsakas pamąstė: 

— Galbūt Jegeriai turėjo draugų aukštose vietose. Tokį, kuris 
dabar klykia ieškodamas teisybės. 

— Ar tada Dinas to neatskleistų? 

— Fedai nėra linkę aiškinti, — pareiškė Korsakas. 

Ji atsigręžė į pastatą. Jau beveik vidurnaktis, o Mora Ailz dar 
nepasirodė. Kai Ricoli išėjo iš skrodimo patalpos, Ailz įrašinėjo savo 
išvadas ir vos mostelėjo atsisveikindama. Mirusiųjų Karalienė mažai 
dėmesio kreipė į gyvuosius. 

O aš kitokia? Gulėdama naktį lovoje, tematau nužudytųjų veidus. 

— Šis atvejis apima ne vien Jegerius, — pasakė Korsakas. — 


Dabar turime dar vienus palaikus. 

— Manau, tokia situacija leidžia Džojui Valentinui išsisukti iš 
bėdos, — pasakė Ricoli. — Dabar aišku, kaip mūsų veikėjas susi- 
griebė tą lavono plauką — nuo ankstyvesnės aukos. 

— Aš dar neatmetu Džojo. Dar kartą jį truktelėsiu. 

— Ką nors prieš jį turite? 

— Pažiūrėsiu, pažiūrėsiu. 

— Neužteks vien senojo kaltinimo vujarizmu. 

— Bet tas Džojis vis tiek kažkoks nenormalus. Normalus nesi- 
mėgaus dažydamas mirusioms ponioms lūpas. 

— Vien nenormalumo neužtenka. — Ricoli spoksojo į pas- 
tatą, mąstydama apie Morą Ailz. — Tam tikrais atvejais visi esame 
nenormalūs. 

— Taip, bet mes esame normalūs nenormalieji. O Džojo ne- 
normalume nėra nieko normalaus. 

Ji nusijuokė. Šis pokalbis nusirito iki absurdo, o ji buvo per 
daug nuvargusi, kad bandytų sugalvoti ką nors protinga. 

— Ką, po galais, ir sakyti? — pareiškė Korsakas. 

Ricoli pasuko savo automobilio link. 

— Aš jau arbukau. Reikia traukti namo ir bent kiek numigti. 

— Ar būsite čia, kai pasirodys tas kaulų daktaras? 

— Būsiu. 

Rytojaus dieną teismo medicinos antropologas turėjo prisidėti 
prie Ailz tiriant antrosios moters skeletą. Ricoli negalėjo išvengti da- 
lyvavimo, nors ir kaip nesinorėjo vėl kelti kojos į šitą siaubo namą. 
Ji nuėjo prie automobilio ir atrakino dureles. 

— Ei, Ricoli? — šūktelėjo Korsakas. 

— Taip? 

— Ar vakarieniavote? Gal nuvažiuotume sutaršyti kokį mėsainį 
ar ką? 


Bet kuris faras šitaip pakviestų kolegą. Mėsainio, alučio, kelias 

valandas atsipūsti po įtemptos dienos. Nieko neįprasto, nieko blo- 
go, tačiau ji jautėsi nesmagiai, nes pajuto už to slypintį vienišumą 
ir desperaciją. Ir jai nesinorėjo įsivelti į šio vyriškio kokčių poreikių 
tinklą. 

— Gal kirą kartą, — atsiliepė ji. 

— Taip. Gerai, — atsakė jis. — Kitą kartą. — Greitai mostelė- 


jęs apsisuko ir nupėdino savo automobilio link. 


Grįžusi namo atsakiklyje Ricoli rado brolio Frenkio žinutę. Ji per- 
vertė korespondenciją, tuo pačiu metu klausydamasi jo griaudėjan- 
čio balso, ir puikiai įsivaizdavo pasipūtėlišką laikyseną bei chuliga- 
nišką snukelį. 

— Ei, Džeine? Esi ten? — Ilga tyla. — O, šūdas. Klausyk, aš 
visai pamiršau apie mamos gimtadienį rytoj. Ką pasakytum, jeigu 
mudu susimestume dovanai? Ir užrašyk mano vardą ant jos. Čekį 
atsiųsiu paštu. Tik pasakyk, kiek lieku skolingas, gerai? Iki. O, kaip 
pati laikaisi? 

Ji numetė laiškus ir suburbėjo: 

— Aha, Frenki. Galima pagalvoti, kad sumokėjai man už anks- 
tesnę dovaną. 

Et, šiaip ar taip, per vėlu. Dovana jau atiduota: dėžė didelių 
persikų spalvos frotinių rankšluosčių su Andželos inicialais. Šiais me- 
tais visą garbę pelno Džeinė. O tai jau didelis dalykas. Frenkis amžinai 
turėjo tūkstančius pasiteisinimų, ir ne bet kokių — gryno aukso, 
motinos supratimu. Jis — seržantas, vadovaujantis kariams Kemp 
Pendltono naujokų mokymo stovykloje, ir Andžela amžinai nerima- 
vo, apsėsta minties dėl jo saugumo, tarsi jam tektų kasdien patirti 
priešo ugnį tuose pavojinguose Kalifornijos brūzgynuose. Ji netgi 


garsiai svarstydavo, ar jis užtektinai gauna pavalgyti. O, taip, mama. 

JAV jūrų pėstininkų korpusas tikrai numarins badu tavo 220 svarų 
kūdikėlį. Džeinė faktiškai nieko neturėjo burnoje nuo vidurdienio. 
Tas prakeiktas žiaukčiojimas virš skrodimo laboratorijos prausyklės 
ištuštino viską, kas dar buvo likę jos skrandyje, ir dabar ji buvo al- 
kana kaip vilkas. 

Ji padarė kratą spintelėje ir surado tinginės moters lobį — 
„Starkist Tuna“, kurį iškabino tiesiai iš dėžutės, ir saujelę kietų ne- 
saldžių sausainių. Kadangi alkis dar nebuvo numalšintas, vėl grįžo 
prie spintelės pasiimti griežinėliais supjaustytų persikų, kuriuos taip 
pat sušveitė, spoksodama į ant sienos prismeigtą Bostono žemėlapį, 
ir dar nulaižė nuo šakutės sirupą. 

Stouni Bruko draustinis — platus žalumos ruožas, kurį supa 
priemiesčiai: šiaurinėje pusėje — Vest Roksberis ir Klarendon Hil- 
sas, o pietinėje — Dedhemas ir Redvilas. Bet kurią vasaros dieną 
draustinis sutraukia daugybę šeimų, bėgikų ir iškylų mėgėjų. Kas gi 
pastebės vienišą vyrą, važiuojantį automobiliu Enekingo alėja? Kam 
rūpės žiūrėti, kaip jis sustoja vienoje iš tarnybinių automobilių sto- 
vėjimo aikštelių ir įbeda akis į mišką? Tie, kuriems nusibodo betonas 
ir asfaltas, kalamieji gręžtuvai ir nesibaigiantys automobilių pypsėji- 
mai, nebeatsispiria priemiesčio parkui. Drauge su ieškančiais paguo- 
dos miško ir žolės vėsumoje pasirodo ir tas, kuris atvyksta apniktas 
visiškai kitokių minčių. Plėšrūnas, ieškantis vietos, kur išmesti savo 
grobį. Džeinė viską matė jo akimis: tankūs medžiai, sausų lapų ki- 
limai. Pasaulis, kur vabzdžiai ir miško žvėrys mielai bendradarbiaus 
atsikratymo procese. 

Ji padėjo šakutę, ir šios tarkštelėjimas į stalą net išgąsdino. 

Paėmė knygų lentynoje gulintį spalvotų smeigtukų pakelį. Vie- 
ną raudoną įsmeigė ant Niutono gatvės, kurioje gyveno Geilė Jeger, 
o kitą raudoną — ant Stouni Bruko draustinio, kur buvo rastas Gei- 


lės kūnas. Dar vieną smeigtuką, mėlyną, įsmeigė taip pat ant Stouni 

Bruko — pažymėjo nežinomos moters palaikus. Paskui atsisėdo ir 
apgalvojo šito nusikaltėlio veiklos geografiją. 

Chirurgo žudynių metu Ricoli išmoko tyrinėti miesto žemėla- 
pį taip, kaip grobuonis tyrinėja savo medžioklės plotus. Galų gale ji 
taip pat buvo medžiotoja, ir jeigu norėjo nutverti grobį, turėjo su- 
vokti pasaulį, kuriame jis gyveno, išmanyti apie gatves, kuriomis jis 
vaikščiojo, apie apylinkes, kuriose jis bastėsi. Ji žinojo, kad žmonių 
padermės grobuonys dažniausiai tyko jiems pažįstamuose plotuose. 
Kaip ir kiekvienas žmogus, jie turi patogias zonas, kasdienę nusisto- 
vėjusią tvarką. Todėl žiūrėdama į žemėlapyje sukaišytus smeigtukus 
ji matė ne vien vietas, kur buvo padaryti nusikaltimai ir išmesti kū- 
nai, — ji regėjo jo veiklos sferą. 

Niutonas — pasiturintis ir brangus miestas, profesionalų prie- 
miestis. Stouni Bruko draustinis buvo už trijų mylių į pietryčius, 
apylinkė toli gražu ne tokia prašmatni kaip Niutono. Ar nežinoma- 
sis veikėjas gyveno viename iš šių rajonų ir tykodavo grobio, kuris 
atsidurdavo jam skersai kelio tarp namų ir darbo? Jis turėjo nekristi į 
akis, nesukelti įtarimo kaip koks pašalietis. Jeigu jis gyveno Niutone, 
vadinasi, turėtų būti tarnautojas su tarnautojui būdingais pomėgiais. 

Ir aukos iš tarnautojų sluoksnio. 

Kvadratinis Bostono gatvių išdėstymas liejosi priešais Ricoli pa- 
vargusias akis, tačiau ji nepasidavė, nepuolė į lovą. Sėdėjo apsvaigusi, 
ignoruodama išsekimą, galvoje sukosi šimtai detalių. Galvojo apie 
šviežiai išlietą spermą yrančiame lavone. Apie nežinomos moters 
griaučius. Tamsiai mėlyno kilimo plaušus. Apie žudiką, nuo kurio 
nukrenta prieš tai buvusios aukos plaukas. Apie ginklą, sukeliantį 
elektrošoką, medžiotojo peilį ir sulankstytus naktinius marškinius. 

Ir apie Gabrielį Diną. Koks čia FTB vaidmuo? 

Susiėmė galvą jausdama, kad ta tuoj sprogs nuo begalės infor- 


macijos. Norėjo būti vadovaujančia detektyve, netgi to reikalavo, 

o dabar tyrimo našta ją traiškė. Buvo pernelyg išvargusi mąstyti ir 
pernelyg įsiaudrinusi miegoti. Dar kilo mintis, ar šitaip ir būna, kai 
visiškai išsenkama, tačiau kaipmat ją nuvijo. Džeinė Ricoli neleis 
sau būti tokiai bestuburei, kad patirtų nervinį išsekimą. Dirbant 
teko vaikytis nusikaltėlį ant stogo, išspardyti duris, tamsiame rūsyje 
žvelgti savo pačios mirčiai į akis. 

Teko nužudyti žmogų. 

Tačiau iki šios akimirkos niekada neteko jaustis taip arti žlu- 


gimo. 


Kalėjimo medicinos seselė šiurkščiai riša turniketą ant mano dešinės 
rankos, verždama lateksą lyg guminę juostą. Jis gnybia odą, peša plau- 
kelius, bet jai nerūpi: jai esi tiktai dar vienas apsimetėlis, pakėlęs ją 
nuo gulto ir sugadinęs pamainą, kuri kalėjimo gydykloje paprastai pra- 
eina be nuotykių. Ji yra vidutinio amžiaus arba bent taip atrodo, akys 
išpurtusios, antakiai pernelyg išpešioti, o kvapas iš burnos atsiduoda 
miegu ir cigaretėmis. Bet ji moteris, ir kai pasilenkia prie mano rankos 
ieškodama tinkamos venos, žiūriu į jos apdribusį ir susigarankščiavusį 
kaklą. Galvoju, kas slypi po ta rumbuota balta oda. Miego arterija, 
kuria pulsuoja skaistus kraujas, o šalia jos — jungo vena, išipūtusi 
nuo tamsesnio veninio kraujo srauto. Esu artimai susipažinęs su moters 
kaklo anatomija ir dabar tyrinėju jos — nors ir kokį nepatrauklų. 

Mano priešalkūninė vena išvampo, ir ji patenkinta suniurna. 
Paskui išsiima spiritu suvilgytą tamponą ir patrina mano odą. Labai 
jau nerūpestingas ir nevalyvas gestas, tokio nesitikima iš profesionalaus 
mediko. Tiesiog daro iš papratimo ir tiek. 

— Pajausi bakstelėjimą, — praneša ji. 

Nė nekrūpteliu nuo adatos įbedimo. Į veną įdurta tvarkingai, 


kraujas teka į „Vacutainer“ mėgintuvėlį su raudonu kamšteliu. Dar- 

bavausi su daugybės kitų žmonių krauju, bet niekada neteko su savo 
paties, todėl dabar žiūriu susidomėjęs, pastebiu, kad jis tirštas ir tam- 
sus — juodųjų vyšnių spalvos. 

Mėgintuvėlis beveik pilnas. Ji atitraukia jį nuo „Vacutainer“ ada- 
tos ir ant jos užmauna kitą mėgintuvėlį. Šito kamštelis violetinis — iš- 
samiai kraujo analizei. Kai ir tas prisipildo, ji ištraukia adatą iš venos, 
atleidžia turniketą ir vatos gumulėliu užspaudžia dūrio vietą. 

— Laikyk, — sukomanduoja. 

Aš bejėgiškai sutarškinu antrankį ant savo kairiojo riešo, kuris pri- 
tvirtintas prie poliklinikos gulto rėmo. 

— Aš negaliu, — sakau pakirstu balsu. 

— O, dėl Dievo meilės, — atsidūsta ji. 

Užuojautos nė kvapo, vien susierzinimas. Yra tokių, kurie niekina 
silpnąjį, ir ji kaip tik viena iš jų. Duok jai absoliučią valdžią ir jautrų 
individą, ir ji iš karto pavirstų tokiu monstru, kokie kankino žydus 
koncentracijos stovyklose. Po tuo paviršiumi slypi žiaurumas, kurį mas- 
kuoja balta uniforma ir vardinė kortelė su inicialais R.N. 

Ji dirsteli į sargybinį ir nurodo: 

— Palaikyk. 

Šis padvejoja, paskui uždeda ant vatos pirštus ir prispaudžia ją prie 
mano odos. Jo nenoras paliesti mane kilęs ne dėl to, kad bijotų sulaukti iš 
manęs kokio nors smurto: aš visada elgiausi gerai ir mandagiai, esu tie- 
siog pavyzdinis kalinys, ir nė vienas sargybinis manęs nebijo. Ne, jį baido 
mano kraujas. Jis mato, kaip raudonas kraujas sunkiasi į vatą, ir įsivaiz- 
duoja, kad visokiausi baisūs mikrobai liečiasi prie jo pirštų. Matosi, kad 
jis lengviau atsikvepia, kai seselė atplėšia pleistro gabaliuką ir priklijuoja 
vatos tamponėlį. Jis iš karto traukia prie prausyklės ir plaunasi rankas 
su muilu ir vandeniu. Man norisi kvatoti iš jo, kad baiminasi tokio 
elementaraus dalyko kaip kraujas. Bet guliu ant gulto nejudėdamas, pri- 


traukęs kelius, užsimerkęs ir kartkartėmis suunkščiu nuo kančios. 

Seselė išeina, pasiėmusi mėgintuvėlius su mano krauju, o sargybi- 
nis, jau rūpestingai nusiplovęs rankas, atsisėda ant kėdės laukti. 

Ir laukia. 

Atrodo, kad praeina valandų valandos tame šaltame ir steriliame 
kambaryje. Seselės negirdėti, tartum ji būtų mus palikusi ir užmiršusi. 
Sargybinis nenusėdi vietoje, nesupranta, kodėl ji taip užtruko. 

O aš žinau. Šiuo metu aparatas jau užbaigęs mano kraujo anali- 
zę, ir rezultatai jos rankoje. Skaičiukai ją šokiruoja. Visos mintys apie 
kalinio simuliavimą išgaravusios: išspausdintame lape aiškiai matosi, 
kad mano organizme veša pavojinga infekcija. Kad mano skundimasis 
pilvo skausmais yra tikrai neapsimestinis. Ji čiupinėjo mano pilvą, jau- 
tė, kaip raumenys trūkčioja, girdėjo, kaip jai prisilietus aikčioju, tačiau 
taip ir nepatikėjo, kad man blogai. Ji pernelyg ilgai išdirbo kalėjimo 
sesele, ir patirtis išmokė skeptiškai reaguoti į kalinių nusiskundimus 
savo sveikata. Jos akyse mes visi esame manipuliuotojai ir apgavikai, 0 
kiekvienas simptomas tėra siekis gauti narkotikų. 

Tačiau laboratorinis tyrimas yra objektyvus. Kraujas patenka į 
aparatą — ir išlenda rezultatas. Ji negali ignoruoti stulbinančio balrų- 
jų kraujo kūnelių kiekio. Ir garantuotai dabar sėdi prilipusi prie telefo- 
no, konsultuodamasi su sanitarijos inspektoriais. 

— Čia turiu kalinį su aštriais pilvo skausmais. Žarnynas leidžia 
normalius garsus, bet pilvas minkštas dešiniajame apatiniame kvad- 
rate. Tačiau iš tikrųjų man neramu dėl jo baltųjų kraujo kūnelių 
kiekio... 

Durys atsiveria, girdžiu, kaip cypsi ant linoleumo seselės batai. 
Kai ji kreipiasi į mane, nebesigirdi ankstyvesnio pašaipaus tono. Dabar 
ji mandagi, netgi pagarbi. Supranta, kad turi reikalų su rimtai sergan- 
Čiu žmogumi, ir jeigu kas nors man atsitiks, ji bus apkaltinta. Staiga aš 
tampu nebe paniekos objektu, bet delstine bomba, kuri gali sužlugdyti 
jos profesinę veiklą. O ji jau per ilgai delsė. 

— Mes tave perkelsime į ligoninę, — sako ji ir atsisuka į sargybi- 
nį: — Jį reikia tučtuojau vežti. 

— Į Šatuką? — klausia jis, turėdamas galvoje Lemuelio Šatuko 
ligoninės nusikaltėlių priežiūros skyrių Bostone. 

— Ne, šita per toli. Jis negali taip ilgai laukti. Aš susitariau dėl 
pervežimo į Fičbergo ligoninę. — Jos balse girdisi skuba, ir dabar sar- 
gybinis žiūri į mane susirūpinęs. 

— Tai kas jam atsitiko? — klausia jis. 

— Gali būti trūkęs apendiksas. Popieriai paruošti, susiskambinau 
su Fičbergo ligoninės priimamuoju. Jį reikės vežti greitosios pagalbos 
automobiliu. 

— O, šūdas. Tada turėsiu važiuoti kartu. Kiek laiko tai užtruks? 

— Jį turbūt paguldys. Manau, reikės operuoti. 

Sargybinis pasižiūri į savo laikrodį. Galvoja apie pamainos pa- 
baigą ir ar kas nors pasirodys laiku, kad paleistų jį iš ligoninės. Galvoja 
ne apie mane, bet apie savo darbo dienos minutes, savo paties gyvenimą. 
Aš esu paprasčiausia komplikacija. 

Seselė sulanksto popierių pluoštą ir įkiša juos į voką. Jį paduoda 
sargybiniui. 

— Šitą reikia nuvežti į Fičbergo ligoninės priimamąjį. Žiūrėk, 
kad daktaras jį gautų. 

— Vėš greitosios pagalbos automobiliu? 

— Jaip. 

— Problema dėl saugumo. 

Ji dirsteli į mane. Mano riešas vis dar pritvirtintas antrankiu prie 
gulto. Aš guliu visiškai ramiai, susirietęs — klasikinė poza, kai ligonis 
kenčia dėl nepakeliamo peritonito. | 

— Aš per daug nesijaudinčiau dėl saugumo. Šitas pernelyg serga, 
kad ką nors pultų. 


— Nekrofilija, — kalbėjo daktaras Lorensas Zukeris, — arba „meilė 
mirusiesiems“, visuomet buvo viena iš tamsiausių žmonijos paslap- 
čių. Šis žodis kilęs iš graikų kalbos, tačiau netgi faraonų laikais būta 
tokių faktų. Anuomet mirusi graži arba aukšto rango moteris visada 
būdavo laikoma bent tris dienas po mirties kuo toliau nuo balza- 
muotojų. Tuo siekė užtikrinti, kad vyrai, kuriems buvo patikėta pa- 
ruošti ją laidotuvėms, neišprievartaus jos kūno. Istorijos pabaigoje 
seksualinis mirusiųjų prievartavimas buvo fiksuojamas. Sakoma, 
netgi karalius Erodas lytiškai santykiavo su savo žmona ištisus septy- 
nerius metus jai mirus. 

Ricoli apžvelgė posėdžių kambarį ir apstulbo, matydama tokį 
klaikiai pažįstamą vaizdą: būrys nuvargusių detektyvų, stalas, nusė- 
tas segtuvais ir nusikaltimo vietų nuotraukomis. Kone šnabždantis 
psichologo Lorenso Zukerio balsas, įtraukiantis juos į košmarišką 
plėšrūno psichiką. Ir šaltis. Ji labiausiai ir prisiminė šios patalpos 
šaltį ir kaip jis smelkėsi jai į kaulus, stingdė rankas. Ir daugelis veidų 
buvo tie patys: detektyvai Džeris Sliperis ir Darenas Krovis bei jos 
partneris Baris Frostas. Policininkai, su kuriais prieš metus ji tyrė 
Chirurgo nusikaltimus. 

Kita vasara, kitas išgama. 


Tačiau šiandien jų grupėje trūko vieno žmogaus. Nebuvo de- 

tektyvo Tomo Muro, ir jai trūko jo, pasigedo jo ramaus patikinimo, 
tvirtumo. Nors tirdami Chirurgo žygius jie buvo susikivirčiję, vėliau 
susitaikė, ir dabar jo nebuvimas jų grupėje atrodė lyg žiojinti kiau- 
rymė. 

Muro vietoje, kaip tik toje kėdėje, kurią užimdavo Muras, sė- 
dėjo vyras, kuriuo Ricoli nepasitikėjo — Gabrielis Dinas. Kad ir kas 
ateitų į šį susirinkimą, iš karto pastebėtų, kad Dinas pašalinis asmuo 
šiame policininkų susibūrime. Jis išsiskyrė iš kitų pradedant neprie- 
kaištinga apranga ir baigiant kariška laikysena, ir visi matė skirtumą. 
Nė vienas nesišnekėjo su Dinu: jis buvo tylus stebėtojas, Biuro atsto- 
vas, kurio vaidmuo taip ir liko visiems paslaptis. 

Daktaras Zukeris tęsė: 

— Lytiniai santykiai su lavonu yra toks užsiėmimas, apie kurį 
dauguma mūsų nenori nė galvoti. Tačiau jie nuolat minimi lite- 
ratūroje, istorijoje ir daugybėje kriminalinių bylų. Iš visų serijinių 
žudikų aukų devyniems procentams nustatytas pomirtinis lytinis 
smurtas. Džefris Dameris, Henris Li Lukasas ir Tedas Bandis — visi 
prisipažino. — Jo žvilgsnis nukrypo į Geilės Jeger nuotrauką, pada- 
rytą skrodimo metu. — Todėl nė kiek nestebina, kad šioje aukoje 
rasta šviežios sėklos. 

Darenas Krovis pareiškė: 

— Buvo sakoma, kad šitaip elgiasi tiktai kuoktelėję. Bent taip 
man kartą sakė FTB teismo psichologas. Kad yra psichų, kurie bas- 
tosi veblendami sau po nosimi. 

— Taip, anksčiau buvo manoma, kad tai smarkiai apremusio 
proto žudiko požymis, — pasakė Zukeris. — Tokio, kuris slampi- 
nėja apsvaigęs, paveiktas psichozės. Tai tiesa, daug tokių nusikaltėlių 
yra psichiškai nesveiki, ir jie priskiriami sutrikusio elgesio žudikų 
kategorijai — nei sveiki, nei protingi. Jie taip menkai valdo savo 


impulsus, jog palieka įvairiausių įkalčių. Plaukų, spermos, pirštų at- 

spaudų. Juos lengviausia sučiupti, kadangi jie nežino apie teismo 
ekspertizę arba jiems tai nerūpi. 

— O kaip šita Žmogysta? 

— Šis nenustatytas subjektas nėra psichiškai nesveikas. Jis vi- 
siškai kitoks padaras. — Zukeris atvertė aplanką su Jegerių namų 
nuotraukomis ir išdėliojo jas ant stalo. Paskui pažiūrėjo į Ricoli. — 
Detektyve, jūs lankėtės nusikaltimo vietoje. 

Ji linktelėjo. 

— Šis individas veikė metodiškai. Atsinešė žudyti reikalingą 
priemonių komplektą. Darbavosi tvarkingai ir sumaniai. Beveik ne- 
paliko pėdsakų. 

— Rasta sėklos, — nurodė Krovis. 

— Tačiau ne tokioje vietoje, kur turėtume ieškoti. Galėjome 
lengvai jos nepastebėti. Iš tikrųjų beveik taip ir buvo. 

— O jūsų bendras įspūdis? — paklausė Zukeris. 

— Jis organizuotas. Protingas. — Parylėjusi pridūrė: — Lygiai 
toks pat kaip Chirurgas. 

Jo žvilgsnis įsmigo į ją. Ricoli šalia Zukerio visada jautėsi su- 
kaustyta, ir tas spekuliatyvus žvilgsnis tiesiog smigo į ją. Tačiau Vo- 
renas Hoitas turėjo būti jų visų galvose. Juk negalėjo ji vienintelė 
manyti, kad kartojasi senas košmaras. 

— Sutinku su jumis, — pritarė Zukeris. — Tai organizuotas 
žudikas. Jis atitinka tai, ką kai kurie kriminalistikos psichologai va- 
dintų kogniryvine-objektine elgesio motyvacijos tipologija. Jis el- 
giasi nesiekdamas iš karto pajusti pasitenkinimą. Jo veiksmai turi 
specifinį tikslą, o tas tikslas — visiškas moters kūno valdymas, šiuo 
atveju savo aukos, Geilės Jeger. Nežinomasis žudikas nori turėti ją, 
pasinaudoti ja netgi jai mirus. Imdamasis lytinio smurto prieš ją 
vyro akyse, jis įrodo šio valdymo pagrindą. Jis dominuoja, tampa jų 
abiejų valdytoju. 

Jis pasiėmė skrodimo nuotrauką. 

— Man įdomu, kad nei sužalojo jos, nei nutraukė galūnių. 
Matyti tik natūralūs pakitimai dėl ankstyvo puvimo, lavonas atrodo 
gana geros būklės. — Jis pažiūrėjo į Ricoli laukdamas patvirtinimo. 

— Atvirų žaizdų nebuvo, — patvirtino ji. — Mirties priežas- 
tis — pasmaugimas. 

— O tai yra intymiausias nužudymo būdas. 

— Intymiausias? 

— Pagalvokite, ką reiškia ką nors pasmaugti rankomis. Kaip tai 
asmeniška. Artimas kontaktas. Oda prie odos. Rankos prie jos kūno. 
Gniauži gerklę ir jauti, kaip senka jos gyvybė. 

Ricoli šlykštėdamasi dėbsojo į jį. 

— Jėzau. 

— Šitaip jis galvoja. Šitaip jis jaučia. Štai kokiame pasaulyje jis 
gyvena, ir mes turime sužinoti, kaip tas pasaulis atrodo. — Zukeris 
parodė į Geilės Jeger nuotrauką. — Jį skatina noras valdyti jos kūną, 
turėti jį — mirusį ar gyvą. Tai vyras, kuris asmeniškai prisiriša prie 
lavono ir toliau jį myluoja. Seksualiai prievartauja. 

— Tuomet kodėl atsikrato jo?'— paklausė Sliperis. — Kodėl 
nelaiko šalia septynerius metus? Kaip karalius Erodas darė su savo 
žmona? 

— Praktiniai sumetimai? — pateikė pasiūlymą Zukeris. — 
Galbūt jis gyvena daugiabučiame name, kur pūvančio kūno kvapas 
iš karto atkreiptų dėmesį. Vargu ar kas nors norėtų laikyti lavoną 
ilgiau kaip tris dienas. 

Krovis nusijuokė. 

— Pabandyk tris sekundes. 

— Bet jūs sakote, kad jis buvo beveik iš meilės prisirišęs prie to 
kūno, — pasakė Ricoli. 

Zukeris linktelėjo. 


111 


— Jam galėjo būti sunku tiesiog išmesti ją ten, Stouni Bruko 
draustinyje. 

— Taip, turėjo būti sunku. Tartum priverti mylimąją palikti 
tave. 

Ricoli mąstė apie tą vietą miške. Apie medžius, margus šešėlius. 
Taip toli nuo miesto karščio ir triukšmo. 

— Ten ne tik sąvartynas, — pasakė ji. — Galbūt ten pašven- 
tinta žemė. 

Visi į ją sužiuro. 

— Ką sakei? — paklausė Krovis. 

— Derektyvė Ricoli pataikė kaip tik į tą tašką, prie kurio ar- 
tėju, — tęsė Zukeris. — Tas plotas draustinyje nėra paprasčiausia 
vieta, kur gali atsikratyti lavonais. Taip ir kyla klausimas: kodėl jis jų 
neužkasa? Kodėl palieka, kad kas nors rastų? 

Ricoli tyliai ištarė: 

— Nes jis jas lanko. 

Zukeris linktelėjo. 

— Jos yra jo mylimosios. Jo haremas. Jis grįžta ir grįžta pasi- 
žiūrėti į jas, paliesti. Gal net apkabinti. Štai kaip ant jo atsiranda 
lavono plaukų. Kai jis čiupinėja jas, ant drabužių lieka prikibusių 
plaukas atitinka antruosius palaikus? 

Ji linktelėjo. 

— Detektyvas Korsakas ir aš jau iškėlėme prielaidą, kad šitas 
individas pasigavo plauką savo darbo vietoje. Dabar, kai žinome, iš 
kur plaukas atsirado, ar yra prasmė toliau gvildenti laidojimo pas- 
laugų biuro klausimą? 

— Taip, — atsakė Zukeris. — Ir pasakysiu kodėl. Nekrofi- 
lus traukia lavonai. Dirbdami su lavonais jie pasikrauna seksualine 


energija. Balzamuodami, aprengdami. Grimuodami. Jie gali bandyti 


112 


patirti tokį malonumą pasirinkdami darbą mirties pramonėje. Pa- 
vyzdžiui, tapti balzamuotojo padėjėju arba kosmetologu lavoninėje. 
Nepamirškite, kad neatpažinti palaikai gali ir nebūti žmogžudystės 
aukos. Vienas iš žinomiausių nekrofilų buvo psichiškai nesveikas, 
vardu Edas Geinas, pradėjęs nuo reidų į kapines. Atkasdavo moterų 
kūnus ir nešdavosi namo. Tiktai vėliau jis ėmėsi žmogžudysčių kaip 
būdo lavonams įsigyti. 

— O, žmogau, — burbtelėjo Frostas. — Kuo toliau, tuo gra- 
žiau. 

— Tai viena plataus žmogiškos elgsenos spektro pusė. Nekro- 
6lai mums atrodo nesveiki ir iškrypę. Tačiau jie visada gyveno tarp 
mūsų — tas poskiltis žmonių, kuriuos valdo nesuprantamos mani- 
jos. Keistuoliškas alkis. Taip, kai kurie yra psichiškai nesveiki indivi- 
dai. Tačiau kai kurie visais atžvilgiais visiškai normalūs. 

Ir Vorenas Hoitas buvo visiškai normalus. 

Toliau prašneko Gabrielis Dinas. Iki tol per visą posėdį jis neiš- 
tarė nė žodžio, ir Ricoli apstulbo išgirdusi jo gilų baritoną. 

— Jūs sakėte, kad šitas individas gali grįžti į mišką aplankyti 
savo haremo. 

— Taip, — sutiko Zukeris. — Todėl Stouni Brukas ir turi būti 
ištisai stebimas. 

— O kas bus, kai jam paaiškės, kad jo haremo nebėra? 

Zukeris parylėjo. 

— Jam nepatiks. 

Šiurpas nuėjo Ricoli per kaulus. Jos yra jo meilužės. Kaip bet 
kuris vyras reaguotų, jeigu jo meilužė būtų pagrobta? 

— Jis įsius, — pritarė Zukeris. — Įnirš, kad kažkas paėmė jo 
nuosavybę. Jam rūpės kuo greičiau atstatyti, ko neteko. Tai spirs vėl 

tai slėpti nuo žiniasklaidos. Stebėjimas gali būti didžiausias šansas jį 

sučiupti. Nes jis žikrai grįš į tuos miškus, tačiau tik žinodamas, kad 
jam niekas negresia. Tik būdamas įsitikinęs, kad haremas tebėra ten, 
laukia jo. 

Atsivėrė posėdžių kambario durys. Atsigręžę visi tarpduryje iš- 
vydo leitenanto Markečio galvą. 

— Detektyve Ricoli? — kreipėsi jis. — Man reikia su tavimi 
pasikalbėti. 

— Dabar? 

— Jeigu tu nieko prieš. Eime į mano kabinetą. 

Sprendžiant iš visų čia esančiųjų veidų išraiškos, galvose sukosi 
ta pati mintis: Ricoli išgirs paslaptingų dalykų. Nuraudusi ji pakilo 
iš vietos ir išėjo. 

Kol jiedu žingsniavo koridoriumi į Žmogžudysčių tyrimo sky- 
rių, Marketis tylėjo. Įėjus į kabinetą, jis uždarė duris. Pro stiklinę 
pertvarą matėsi, kaip darbo vietose sėdinčių detektyvų akys nukrypo 
į ją. Marketis nuėjo prie lango ir užtraukė žaliuzes. 

— Kodėl neprisėdi, Ricoli? 

— Tiek to. Aš tiktai noriu išgirsti, kas vyksta. 

— Prašau. — Dabar jis ištarė tyliau, netgi švelniai. — Sėskis. 

Toks negirdėtas rūpestingumas jai sukėlė nerimą. Jiedu nieka- 
da vienas kitam nejautė tikro prielankumo. Žmogžudysčių tyrimo 
skyrius vis dėlto buvo berniukų klubas, ir ji žinojo esanti įsibrovėlė 
boba. Ricoli susmuko į kėdę, o pulsas pradėjo daužyris. 

Kurį laiką jis tylėjo, tartum rinkdamas prideramus žodžius. 

— Norėjau tau pirmai pasakyti, kol dar neišgirdo kiti. Nes ma- 
nau, kad tave labiausiai prislėgs. Esu tikras, tai tėra laikina padėtis ir 
ji bus išspręsta per kelias dienas, o gal net valandas. 

— Kokia padėtis? 

— Šį rytą, maždaug apie penktą valandą, Vorenas Hoitas ištrū- 
ko į laisvę. 

Dabar paaiškėjo, kodėl jis prašė jos atsisėsti: tikėjosi, kad ji su- 
smuks. : 

Nieko panašaus. Ricoli sėdėjo visiškai rami, visos emocijos iš- 
sijungė, kiekvienas nervas nutirpo. Kai prašneko, balsas skambėjo 
klaikiai ramiai, ji pati vos jį atpažino. 

— Kaip tai atsitiko? — paklausė. 

— Pervežant į ligoninę. Praėjusią naktį buvo leista nuvežti jį 
į Fičbergo ligoninę skubiai apendektomijai. Mes tikrai nežinome, 
kaip tai atsitiko. Bet operacinėje... — Marketis susilaikė. — Neliko 
nė vieno gyvo liudininko. 

— Kiek žuvo? — paklausė ji. Balsas tebebuvo negyvas. Vis dar 
neatpažįstamas. 

— Trys. Seselė ir anesteziologė, kurios ruošė jį operacijai. Ir 
sargybinis, atlydėjęs į ligoninę. 

— Soza-Baranovskis yra šešto lygio, itin sustiprinto saugumo 
kalėjimas. 

— Taip. 

— Ir jie leido vežti jį į civilinę ligoninę? 

— Jeigu tai būtų buvęs paprastas atvejis, jį būtų pervežę į Šatu- 
ko pataisos centro ligoninę. Tačiau kai sveikatos būklė kritinė, Ma- 
sačusetso pataisos centras siunčia kalinius į artimiausią įstaigą, su 
kuria sudaryta sutartis. Artimiausia yra Fičberge. 

— Kas nusprendė, kad būklė kritinė? 

— Kalėjimo medicinos sesuo. Ji apžiūrėjo Hoitą ir pasikonsul- 
tavo su Masačusetso pataisos centro gydytoju. Abu buvo tokios par 
nuomonės, kad jam reikalinga skubi pagalba. 

— Kokiais duomenimis rėmėsi? — dabar Ricoli balsas paaštrė- 
jo: smelkėsi pirmieji susijaudinimo požymiai. 


— Pagal simptomus. Pilvo skausmas... 

— Jis turėjo medicininį išsilavinimą. Puikiai žinojo, ką jiems 
pasakyti. 

— Jie rėmėsi ir laboratorinių tyrimų rezultatais. 

— Ką ten rado? 

— Minėjo didelį baltųjų kraujo kūnelių kiekį. 

— Ar jie suprato, su kuo turi reikalą? Ar jie bent kiek susi- 
gaudė? 

— Kraujo tyrimo nesuklastosi. 

— Jis galėjo. Pats dirbo ligoninėje. Žino, kaip daryti machina- 
cijas su laboratoriniais tyrimais. 

— Detektyve... 

— Dėl Dievo meilės, jis buvo sumautas kraujo tyrimų labo- 
rantas! — Ricoli pati pastėro, išgirdusi savo veriamą balsą, ir žiūrėjo 
Markečiui į akis apstulbusi dėl tokio protrūkio. Užvaldyta pagaliau 
pratrūkusių emocijų. Įniršio. Bejėgiškumo. 

Ir baimės. Visus tuos mėnesius slopino ją, nes žinojo, kad nelo- 
giška bijoti Voreno Hoito. Jis užrakintas ten, iš kur negali jos pasiek- 
ti, negali sužaloti. Naktiniai košmarai buvo paprasčiausi šoko pada- 
riniai, užsilikę seniai patirto siaubo aidai, kurie, ji vylėsi, ilgainiui 
išdils. Tačiau dabar baimė įgijo realų pavidalą, apžiojo ją. 

Ji staigiai pašoko ir pasuko durų link. 

— Detekryve Ricoli! 

Ji sustojo ant slenksčio. 

— Kur eini? 

— Manau, žinote, kur turiu eiti. 

— Fičbergo ir valstijos policija valdo padėtį. 

— Tikrai? Jiems jis tėra tik dar vienas pabėgęs kalinys. Jie tikisi, 
kad jis padarys lygiai tokias par klaidas kaip visi kiti. Bet jis nesuklys. 
Paspruks iš jų tinklo. 


— Nelabai kaip juos vertini. 

— Tai jie neįvertina Hoito. Nesuvokia, su kuo turi reikalų. 

Bet aš suvokiu. Puikiausiai suprantu. 

Automobilių stovėjimo aikštelė rviskėjo įkaitusi nuo spindin- 
čios saulės, o nuo gatvės pučiantis vėjas buvo klampus ir karštas. Kol 
Džeinė atsisėdo prie vairo, palaidinukė spėjo permirkti prakaitu. 
Hoitui patiks toks karštis, pagalvojo ji. Jis mėgaujasi juo kaip driežas 
ant kepinančio dykumos smėlio. Ir lygiai kaip bet kuris šliužas žino, 
kaip vikriai iššliaužti, kad nepatektų į bėdą. 

Jie neras jo. 

Važiuodama į Fičbergą Ricoli galvojo vien apie Chirurgą, vėl 
laisvai skrajojantį pasaulyje. Įsivaizdavo vaikščiojantį miesto gatvė- 
mis — plėšrūną, grįžusį prie savo aukų. Mąstė, ar ji tebeturi tvirty- 
bės susidurti su juo. O galbūt kartą įveikusi, išeikvojo visą gyveni- 
mui duotą drąsą. Ji nelaikė savęs baile: niekada nebėgo nuo sunku- 
mų, visada stačia galva nerdavo į bet kokią velniavą. Tačiau mintis, 
kad vėl teks susidurti su Vorenu Hoitu, ją sukrėtė. 

Kartą grūmiausi su juo ir vos išlikau gyva. Nežinau, ar begalėsiu 


vėl taip padaryti. Ar galėsiu įgrūsti tą monstrą atgal į jo narvą. 


Aprvertame plote nebuvo nė vieno žmogaus. Ricoli stabtelėjo ligo- 
ninės koridoriuje, apsidairė, bene pamatys uniformuotą policininką, 
tačiau netoliese tebuvo kelios seselės: dvi stovėjo apsikabinusios, kad 
būtų ramiau, kitos susispietusios tyliai šnekėjosi, veidai išbalę nuo 
šoko. 

Ji pranėrė pro nusvirusią geltoną juostą ir nestabdoma nužings- 
niavo pro dvivėres duris, kurios šnypšdamos automatiškai atsidarė ir 
įleido ją į operacinės priimamąjį. Grindys nuklotos dėmėmis, pripė- 


duotos, lyg kruvinais batais būtų šoktas tango. Įvykio vietos tyrimo 

grupė jau krovėsi daiktus. Tuščias reikalas — viskas surankiota, vis- 
kas užtrypta, teliko užleisti vietą valytojoms. 

Nors patalpa detaliai tyrinėti jau netiko, Džeinė vis tiek sten- 
gėsi dar ką nors įžiūrėti. Sienos aptaškytos krauju, matėsi išdžiūvę 
lankai, ištryškę iš aukos pulsuojančios arterijos. Čiurkšlė nubrėžė 
sinusoidę per sieną ir aptaškė didelę nutrinamą lentą, kurioje buvo 
surašytas tos dienos operacijų grafikas, nurodant operacinių nume- 
rius, ligonių pavardes, chirurgų pavardes ir operacijų eigą. Visą die- 
ną operacijos. Ricoli pagalvojo, kas atsitiko ligoniams, kurių ope- 
racijos staiga buvo atšauktos, kadangi operacinė tapo nusikaltimo 
vieta. O kas atsitiks, jeigu atidėjo tą cholecistektomiją — kad ir kas 
ji tokia buvo. Užpildytas grafikas paaiškino, kodėl taip greitai ištirta 
nusikaltimo vieta. Reikėjo pasirūpinti gyvaisiais. Negalėjai uždaryti 
neribotam laikui Fičbergo miesto labiausiai apkrautos operacinės. 

Ištryškusio kraujo lankai driekėsi ant grafiko lentos, ant kertės 
ir ant kitos sienos. Čia jų viršūnės buvo žemesnės, kadangi sumažėjo 
sistolinis spaudimas, pulsavimas silpo ir lankai žemėjo. Viskas baigė- 
si klampiu ežeru prie registratūros stalo. 

Telefonas. Kažkuris iš pasmerktųjų bandė pasiekti telefoną. 

Už registratūros buvo platus, prausyklėmis apstatytas korido- 
rius, iš kurio galėjai patekti į atskiras operacines. Vyrų balsai ir radijo 
stotelės traškėjimas patraukė ją prie atvirų durų. Ji praėjo pro ope- 
racijoms pasiruošti skirtas prausykles, pro įvykio vietos tyrėją, kuris 
beveik nepakėlė į ją akių. Niekas nesustabdė jos netgi kai įžengė į 
operacinę Nr. 4, kur sustojo išvydusi pasibaisėtinų skerdynių vaiz- 
dą. Nors pačių aukų patalpoje jau nebebuvo, jų kraujo liko visur: 
ištiškusio ant sienų, spintelių ir darbastalių, išnešioto po grindis tų, 
kurie buvo suėję po žudynių. 

— Ponia? Ponia? 


Du vyrai civiliniais drabužiais stovėjo prie instrumentų spinte- 

pierinės šlepetės čeksėjo, lipdamos prie gličių grindų. Jis buvo apie 
trisdešimt penkerių metų amžiaus, laikėsi pasitikinčiai, demons- 
truodamas pranašumą kaip ir visi raumenimis aptekę vyrai. Vyriš- 
kumas kompensuoja greitai tirpstančią plaukų liniją, pagalvojo ji. 

Ji kyštelėjo savo ženklelį, jam nespėjus užduoti atitinkamo 
klausimo. 

— Džeinė Ricoli, Žmogžudysčių tyrimo skyrius. Bostono po- 
licija. 

— Ką čia veikia Bostonas? 

— Atleiskite. Nežinau jūsų pavardės, — atsakė ji. 

— Seržantas Kenedis. Pabėgėlių sulaikymo skyrius. 

Masačusetso valstijos policijos darbuotojas. Ji ruošėsi paspausti 
jam ranką, bet pamatė, kad jis mūvi latekso pirštines. Kad ir kaip ten 
būtų, jis nebuvo nusiteikęs rodyti jai pagarbos. 

— Kuo galime jums padėti? — pasiteiravo Kenedis. 

— Galbūt aš galiu padėti jums. 

Toks pasiūlymas Kenedžio per daug nepradžiugino. 

— Kaip? 

Ji nužvelgė daugybę kraujo kaspinų, nusidriekusių ant sienos. 

— Tas vyras, kuris šitaip padarė — Vorenas Hoitas... 

— Ką norite pasakyti? 

— Aš labai gerai jį pažįstu. 

Dabar prie jų priėjo ir žemesnio ūgio vyras. Veidas išblyškęs, 
ausys kaip drambliuko Dambo, ir nors aiškiai buvo toks pat polici- 
ninkas, neatrodė, kad jį užvaldžiusi teritorijos kontroliavimo aistra 
kaip Kenedį. 

— O, aš pažįstu jus, Ricoli. Tai jūs jį pasodinote. 

— Aš dirbau su grupe. 


— Nee, tai jūs prirėmėte jį prie sienos Litijoje. — Priešingai 

negu Kenedis, jis buvo be pirštinių ir paspaudė jai ranką. — Detek- 
tyvas Arlenas. Fičbergo policija. Vien dėl to važiavote šitokį kelią? 

— Vos išgirdusi. — Jos žvilgsnis vėl nuklydo prie sienų. — Jūs 
suprantate, su kuo susidūrėte, tiesa? 

Įsikišo Kenedis: 

— Mes viską kontroliuojame. 

— Ar žinote jo praeitį? 

— Mes žinome, ką jis padarė čia. 

— Bet ar žinote apie jį? 

— Turime jo bylas iš Soza-Baranovskio. 

— O jo sargybiniai nenutuokė, su kuo turi reikalų. Antraip 
nebūtų šito atsitikę. 

— Dar nėra buvę, kad nesugrąžinčiau už grotų, — pareiškė 
Kenedis. — Jie visi daro tas pačias klaidas. 

— Tik ne šitas. 

— Jis turėjo tik šešias valandas. 

— Šešias valandas? — Ji papurtė galvą. — Jau praganėte jį. 

Kenedis pasišiaušė. 

— Mes tiriame aplinkybes. Užblokavome kelius, tikriname au- 
tomobilius. Žiniasklaida sukelta ant kojų, jo nuotrauka perduota 
visoms vietos televizijos stotims. Kaip sakiau, viskas valdoma. 

Ricoli neatsakė, tiktai vėl sužiuro į kraujo kaspinus. 

— Kas čia žuvo? — tyliai paklausė. 

Atsakė Arlenas: 

— Anesteziologė ir operacinės seselė. Anesteziologė gulėjo štai 
ten, prie ano stalo galo. Seselę rado čia, prie durų. 

— Jos nerėkė? Neįspėjo sargybinio? 

— Vargu ar jos suspėjo išleisti bent garsą. Abiem moterims 
buvo perrėžtos gerklos. 


Ji nuėjo prie operacinio stalo galo ir apžiūrėjo metalinį stovą, 

ant kurio kabėjo lašelinei infuzijai skirto tirpalo maišelis, o plasti- 
kinis vamzdelis ir kateteris buvo nutįsę ant grindų, kur tyvuliavo 
vandens klanas. Po stalu gulėjo sudužęs švirkštas. 

— Lašelinė buvo prijungta, — pasakė ji. 

— Ją prijungė priimamajame, — paaiškino Arlenas. — Kai 
apačioje chirurgas apžiūrėjo, jį atvežė tiesiai čia. Diagnozavo trūkusį 
apendiksą. 

— Kodėl chirurgas neatėjo kartu su juo? Kur jis buvo? 

— Reikėjo priimamajame apžiūrėti kitą ligonį. Atėjo turbūt 
po dešimties penkiolikos minučių nuo to įvykio. Įėjęs pro dvivėrės 
duris pamatė registratūroje gulintį negyvą kalėjimo sargybinį ir nu- 
lėkė tiesiai prie telefono. Beveik visi priimamojo darbuotojai atsku- 
bėjo čia, tačiau nė vienai nukentėjusiajai nebegalėjo padėti. 

Ricoli žiūrėjo į grindis, ant kurių buvo daugybės batų išnešio- 
tos ir ištrintos dėmės, — per didelis chaosas ką nors išsiaiškinti. 

— Kodėl čia nebuvo sargybinio, kad prižiūrėtų kalinį? — pa- 
klausė ji. 

— Operacinė privalo būti sterili. Neleidžiama būti su civili- 
niais drabužiais. Maryt, jam liepė laukti už durų. 

— Ber argi kalėjimo taisyklėse nenurodyta, kad kaliniai privalo 
būti surakinti visą laiką, kai jie atsiduria už kalėjimo sienų? 

— Taip. 

— Netgi operacinėje, netgi suleidus anestetikus, Hoito ranka 
arba koja privalėjo būti prirakinta prie stalo. 

— Privalėjo. 

— Ar radote antrankius? 

Arlenas ir Kenedis susižvalgė. 

Kenedis pasakė: 

— Antrankiai gulėjo ant grindų, po stalu. 


— Vadinasi, jis 5uv0 prirakintas. 

— Kažkuriuo metu, taip... 

— Kodėl jį atrakino? 

— Galbūt dėl medicininės priežasties? — spėliojo Arlenas. — 
Gal norėjo prijungti kitą lašelinę? Gal reikėjo pakeisti jo padėtį? 

Ji papurtė galvą. 

— Tokiu atveju reikėjo pasikviesti sargybinį, kad šis atrakintų 
antrankius. Sargybinis negali išeiti ir palikti kalinį laisvą. 

— Vadinasi, jis pasielgė neatsakingai, — pareiškė Kenedis. — 
Priimamajame visiems susidarė įspūdis, kad Hoitas labai stipriai ne- 
galavo, buvo apimtas pernelyg didelių skausmų, tad nepajėgus pulti. 
Aišku, jie nesitikėjo... 

— Jėzau, — sumurmėjo Ricoli. — Jo braižas nepasikeitė. 

Ji pažiūrėjo į anesteziologo vežimėlį ir pamatė, kad vienas stal- 
čius atidarytas. Ryškioje operacinės lempos šviesoje spindėjo tiopen- 
talio buteliukai. Jie ruošėsi užmigdyti jį, sumetė ji. Jis gulėjo ant 
stalo su prijungta lašeline. Dejavo, veidas perkreiptas skausmo. Nie- 
kas neįsivaizdavo, kas jų laukė, buvo užsiėmę darbais. Seselė ruošė 
instrumentus, kurių reikės gydytojui. Anesteziologė skaičiavo vaistų 
dozes, monitoriuje stebėdama ligonio širdies veiklą. Galbūt ji matė 
greitėjantį pulsą ir manė, kad tai dėl skausmo. Ji nesuvokė, kad jis 
įsitempęs būsimam šuoliui. Žudymui. 

— O poto... kas buvo po to? 

Ji pažvelgė į instrumentų padėklą, kuris buvo šalia stalo. Tuščias. 

— Ar jis pasinaudojo skalpeliu? — paklausė ji. 

— Mes neradome ginklo. 

— Tai jo mėgstamas įrankis. Visuomet naudojo skalpelį... — 
Staigi mintis ją pašiurpino. Ji atsigręžė į Arleną. — Ar gali būti, kad 
jis tebėra pastate? 

Kenedis įsiterpė: 


— Pastate jo nėra. 

— Anksčiau jis suvaidindavo daktarą. Žino, kaip įsimaišyti 
tarp medikų. Ar apieškojote ligoninę? 

— Nėra reikalo. 

— Tuomet iš kur žinote, kad jo čia nėra? 

— Kadangi turime įrodymą, jog jis išėjo iš pastato. Užfiksuota 
vaizdo įraše. 

Jos pulsas pagreitėjo. 

— Matėte jį apsaugos kamerų juostose? 

Kenedis linktelėjo. 

— Manau, kad pati norėsite pamatyti. 


— Nesuprantame, ką jis daro, — pasakė Arlenas. — Keletą kartų 
Jie buvo apatiniame aukšte, posėdžių kambaryje. Kampe sto- 
vėjo ratuota spintelė su televizoriumi ir vaizdo magnetofonu. Arle- 
nas leido Kenedžiui paspausti visus jungiklius ir užsiimti nuotoliniu 
valdymu. Pultelio valdymas — vyro amplua, ir Kenedžiui kaip tik 
reikėjo būti tuo vyru. Arlenas ir be to buvo pakankamai tvirtas. 

Kenedis įkišo juostą ir tarė: 

— Gerai. Pažiūrėkime, ar Bostono policija sugebės paaiškinti. 

Tai buvo žodinis pirštinės metimas. Jis paspaudė „Rodyti“. 
Ekrane pasirodė uždarytos durys koridoriaus gale. 

— Ši kamera įmontuota prie lubų pirmo aukšto koridoriuje, 
prie įėjimo, — paaiškino Arlenas. — Tos durys veda tiesiai į lauką, 
į personalo automobilių stovėjimo aikštelę, kuri yra rytinėje pastato 
pusėje. Tai vienas iš keturių išėjimų. Įrašo laikas rodomas apačioje. 

— Dešimt po penktos, — perskaitė ji. 

— Pagal priimamojo žurnalą kalinys į operacinę buvo atvežtas 
apytiksliai ketvirtą valandą keturiasdešimt penkios minutės, vadina- 
si, šis vaizdas įrašytas po dvidešimt penkių minučių. Dabar stebėki- 
te. Tai įvyksta maždaug penktą valandą vienuolika minučių. 

Ekrane mainėsi sekundės. Kai rodė 5:11:13, staiga išniro figūra 
ir ramiu, neskubiu žingsniu patraukė išėjimo link. Į kamerą buvo 
atsukta jo nugara, virš balto laboranto chalato apykaklės matėsi 
tvarkingi rudi plaukai. Jis buvo su chirurgo kelnėmis ir popieriniais 
antbačiais. Nuėjo iki pat durų ir jau spaudė atidarymo mygtuką, bet 
staiga sustojo. 

— Dabar stebėkite, — įspėjo Arlenas. 

Vyras lėtai atsigręžė. Žvilgsnis pakilo į kamerą. 

Ricoli pasviro į priekį. Burna išdžiūvo, akys įsmigo į Voreno 
Hoito veidą. Atrodė, kad ne ji prikaustė prie jo žvilgsnį, bet jis prie 
jos. Jis žingsniavo vaizdo kameros link, matėsi, kad turėjo kažką pa- 
sikišęs po kaire ranka. Kažkokį ryšulėlį. Tol ėjo, kol atsidūrė po pat 
objektyvu. Ten ir sustojo. 

— Čia bus keisčiausia, — pasakė Arlenas. 

Nenuleisdamas nuo kameros akių, Hoitas iškėlė dešinę ranką 
aukštyn, delnu į viršų, lyg ruoštųsi prisiekti teisme, kad sakys tiesą. 
Kairiąja ranka parodė į savo atstatytą delną. Ir nusišypsojo. 

— K, po velnių, tai reiškia? — nervinosi Kenedis. 

Ricoli neatsakė. Tylėdama stebėjo, kaip Hoitas apsigręžė, nuėjo 
prie išėjimo ir dingo pro duris. 

— Pakartokite, — tyliai ištarė ji. 

— Bent ką nutuokiate apie tą rankos pakėlimą? 

— Pakartokite. 

Kenedis susiraukė, paspaudė „Atsukti atgal“, o paskui — „Ro- 

dyti“. 
Hoitas vėl ėjo prie durų. Apsigręžė. Grįžo prie kameros, įbedė 
Ricoli sėdėjo visa įsitempusi, širdis netilpo krūtinėje, laukiant 
jo kito gesto. Kurį ji jau suprato. 
Jis iškėlė delną. 

— Stabdykite, — paliepė ji. — Kaip tik čia! 

Kenedis sustabdė kadrą. 

Ekrane Hoitas sustingo su šypsena veide, o kairės rankos smi- 
lius rodė į ištiestą dešiniosios delną. Vaizdas ją pribloškė. 

Galų gale Arlenas nutraukė tylą: 

— Ką tai reiškia? Ar žinote? 

Ji nurijo seilę. 

— Taip. 

— Na, tai 447 — kirto Kenedis. 

Ricoli argniaužė ant kelių sudėtus kumščius. Ant abiejų delnų 
matėsi randai, likę po Hoito užpuolimo prieš metus, — stori gum- 
bai, susidarę užgijus dviem skylėms, kurias padarė jo skalpeliai. 

Arlenas ir Kenedis spoksojo į randus. 

— (Čia Hoito darbas? — ištarė Arlenas. 

Ji linktelėjo. 

— Štai ką tai reiškia. Štai kodėl jis iškėlė ranką. — Ji pažiūrėjo į 
televizorių, kuriame tebesišypsojo Hoitas, atkišęs delną į kamerą. — 
Menkutis pokštas, suprantamas tik mums abiem. Jo pasisveikini- 
mas. Chirurgas šnekasi su manimi. 

— Matyt, gerai jam atsirūgote, — pasakė Kenedis. Jis moste- 
lėjo pulteliu į ekraną. — Pažiūrėkite, jis tarsi sako: „Eik velniop.“ 

— Arba: „Iki pasimatymo“, — tyliai ištarė Arlenas. 

Nuo jo žodžių ją nukrėtė šiurpas. Zaip, žinau, kad teks pasima- 
tyti. Tik nežinau kada ir kur. 

Kenedis paspaudė „Rodyti“, ir juosta sukosi toliau. Jie stebėjo, 
kaip Hoitas nuleido ranką ir vėl nuėjo durų link. Jam nueinant, 
Ricoli įsmeigė žvilgsnį į ryšulėlį, įspraustą po ranka. 

— Stabdykite, — pasakė ji. 

Kenedis sustabdė. 

Ji pasilenkė ir palietė ekraną. 

— Ką jis nešasi? Atrodo lyg susuktas rankšluostis. 

— Ten ir yra rankšluostis, — pasakė Kenedis. 

— Kodėl jis išsineša jį? 

— Svarbu ne rankšluostis. Svarbu, kas jame susukta. 

Ji susiraukė, galvodama apie ką tik matytą operacinę viršuje. 
Prisiminė tuščią instrumentų padėklą prie stalo. 

Ricoli pakėlė akis į Arleną. 

— Instrumentai, — pasakė ji. — Jis išsinešė chirurgo instru- 
mentus. 

Arlenas linktelėjo. 

— Iš operacinės dingo laparotomijai skirtas komplektas. 

— Laparotomijai? Kas tai yra? 

— Tai medicininis terminas. Ten buvo instrumentai, skirti pil- 
vo ertmės atvėrimo operacijai, — paaiškino Kenedis. 

Ekrane Hoitas išėjo pro duris, matėsi tuščias holas, uždarytos 
durys. Kenedis išjungė televizorių ir atsisuko į ją. 

— Atrodo, jūsų berniukas trokšta grįžti prie darbo. 

Rocoli krūptelėjo, suskambus jos mobiliajam telefonui. Širdis 
daužėsi, kol jį išsiėmė. Kadangi abu vyrai į ją sužiuro, ji atsistojo ir 
nuėjo prie lango, ir tik tada atsiliepė. 

Skambino Gabrielis Dinas. 

— Jūs žinote, kad teismo medicinos antropologas susitinka su 
mumis trečią valandą? — paklausė jis. 

— Būsiu laiku. — Kažin. 

— Kur jūs? 

— Klausykite, aš prisistatysiu, gerai? 

Ji baigė pokalbį. Giliai įkvėpė ir žiūrėjo pro langą. Negaliu at- 
silaikyti, pagalvojo ji. Monstrai ima viršų... 

— Detektyve Ricoli? — kreipėsi Kenedis. 

Ji atsigręžė. 

— Atleiskite. Turiu grįžti į miestą. Paskambinsite, kai tik išgir- 
site ką nors apie Hoitą? 

Jis linktelėjo. Nusišypsojo. 

— Nemanau, kad teks ilgai laukti. 


Mažiausiai su kuo Ricoli norėjo kalbėtis — tai su Dinu, tačiau įva- 
žiavusi į teismo medicinos ekspertų automobilių stovėjimo aikštelę 
pamatė jį išlipantį iš savo automobilio. Ji skubiai įsuko į tuščią vietą 
ir išjungė variklį, manydama, kad jeigu pasėdės kelias minutes, jis 
pirmas įeis į pastatą ir ji išvengs nereikalingo pokalbio. Deja, Dinas 
spėjo pamatyti ją ir stovėjo laukdamas aikštelėje — neišvengiamas 
užkardas. Kitos išeities nebuvo — teks su juo šnektelėti. 

Ricoli išlipo į slopinantį karštį ir patraukė jo link tokiu žings- 
niu, kuris aiškiai sakė, kad ji neketina gaišti laiko. 

— Jūs taip ir nesugrįžote šį rytą į susirinkimą, — pasakė jis. 

— Marketis pasikvietė mane į kabinetą. 

— Jis man pasakė. 

Ji sustojo ir įsmeigė į jį akis. 

— Ką pasakė? 

— Kad vienas iš jūsų buvusių nusikaltėlių laisvėje. 

— Teisingai. 

— Ir tai jus sukrėtė. 

— Marketis ir tai pasakė? 

— Ne. Tačiau jūs nesugrįžote į susirinkimą, todėl pamaniau, 
kad jus prislėgė ta žinia. 

— Man reikėjo skirti dėmesio ir kitiems reikalams. — Ji pradė- 
jo žingsniuoti pastato link. 

— Jūs vadovaujate šitam tyrimui, detektyve Ricoli, — kalbėjo 
Dinas, eidamas iš paskos. 

Ji stabtelėjo, atsigręžė į jį. 

— Kodėl manote, kad būtina man tai priminti? 

Jis lėtai žingsniavo link jos, kol prisiartino tiek, jog ėmė kelti 
nerimą. Matyt, tokia intencija ir buvo. Dabar jiedu stovėjo akis į 
akį, ir nors Ricoli niekada nesutrikdavo ir išlaikydavo pozicijas, šį 
kartą nesusivaldė ir nukaito nuo jo žvilgsnio. Ne vien dėl jo fizinio 
pranašumo, kuris gąsdino: staiga Džeinė suprato, koks jis patrauklus 
vyras, o tai jau visiškai iškreipta reakcija, turint galvoje jos pyktį. 
Stengėsi užgniaužti tą potraukį, tačiau pastarasis jau spėjo suleisti 
nagus, ir ji nesugebėjo jo atsikratyti. 

— Šis tyrimas pareikalaus iš jūsų daug dėmesio, — pasakė Di- 
nas. — Klausykite, aš tikrai suprantu, kad jūs nervinatės dėl Voreno 
Hoito pabėgimo. Be jokios abejonės, tai paveiktų bet kurį policinin- 
ką. Išmuštų iš pusiausvyros... 

— Jūs manęs beveik nepažįstate. Nesistenkite būti mano psi- 
chiatru. 

— Aš tiktai noriu žinoti, ar jūs jaučiatės pakankamai susikau- 
pusi ir galite vadovauti šiam tyrimui. Arba gal turite kitų reikalų, 
kurie trukdys. 

Jai pavyko susivaldyti. Ir gana ramiai paklausti: 

— Ar žinote, kiek žmonių šį rytą nužudė Hoitas? Tris, agente 
Dinai. Vyrą ir dvi moteris. Perrėžė jiems gerkles ir išėjo lyg niekur 
nieko. Kaip visada. — Ji pakėlė rankas, ir jis išvydo randus. — Štai 
kokius suvenyrus jis man padovanojo pernai, prieš ketindamas per- 
rėžti gerklę. — Ji nuleido rankas ir nusijuokė. — Taigi, taip, jūs 
absoliučiai teisus. Mano reikalai su juo tikrai dar nebaigti. 

— Jūs taip pat turite atlikti darbą. Kaip tik čia. 

— Aš jį atlieku. 

— Hoitas jus blaško. Leidžiate jam stoti skersai kelio. 

— Vienintelis, kas be paliovos stoja man skersai kelio, — jžs. 


Aš net nežinau, ką jūs čia veikiate. 

— Agentūrų tarpusavio bendradarbiavimas. Ar tai ne politikos 
kursas? 

— Aš vienintelė bendradarbiauju. Ką jūs duodate man acsily- 
gindamas? 

— Ko jūs tikitės? 

— Galėtumėte pradėti atskleisdamas, kodėl įsipainiojo Biuras. 
Jis niekada anksčiau nesikišo nė į vieną mano tyrimą. Kuo Jegeriai 
kitokie? Ką žinote apie juos, ko aš nežinau? 

— Žinau apie juos tiek pat, kiek ir jūs, — atsakė jis. 

Ar jis sakė tiesą? Ji nežinojo. Negalėjo jo suprasti. O prie visos 
sumaišties prisidėjo ir tas erotinis potraukis, sujaukdamas bet kokį 
tarpusavio supratimą. 

Dinas dirstelėjo į savo laikrodį. 

— Jau po trijų. Jie mūsų laukia. 

Jis nuėjo, bet ji neskubėjo sekti iš paskos. Dar pastovėjo viena 
aikštelėje, sukrėsta savo reakcijos į Diną. Pagaliau atsiduso ir įėjo į 


morgą, susiimdama prieš dar vieną susitikimą su mirusiaisiais. 


Šį kartą bent jau nesusuko skrandžio. Šių palaikų puvimo dvokas 
nebuvo toks koktus, kad supykintų taip, kaip Geilės Jeger skrodi- 
mo metu. Tačiau Korsakas kaip visada jau buvo apsiginklavęs — vėl 
pasitepęs „Vicks“ po nosimi. Prie kaulų dar buvo likę keli įdiržę 
jungiamojo audinio gabalėliai, ir nors kvapas, be abejo, nebuvo 
malonus, jis bent nevijo Ricoli prie prausyklės. Ji buvo pasiryžusi 
atsilaikyti ir nepakartoti praėjusios nakties gluminančio spektaklio, 
ypač kai dabar Gabrielis Dinas stovėjo tiesiai priešais ją ir galėjo iš- 
vysti kiekvieną veido virptelėjimą. Ji stoiškai laikėsi, kai daktarė Ailz 


ir teismo medicinos antropologas daktaras Karlosas Pepas atidarė 


130 


dėžę ir atsargiai išėmė palaikus, sudėdami juos ant marška apkloto 
skrodimo stalo. 

Šešiasdešimtmetis, sulinkęs kaip gnomas daktaras Pepas džiau- 
gėsi lyg vaikas, kai tuštino dėžę ir varstė akimis kiekvieną dalį, tarsi ji 
būtų auksinė. Ricoli tematė atskirus purvinus kaulus, kurie tebuvo 
kaip paprasčiausios medžio šakelės — neturėjo jokių ryškių bruožų, 
o daktaras regėjo stipinkaulius, alkūnkaulius ir raktikaulius, kuriuos 
bemat atpažino ir dėliojo anatomišku tikslumu ten, kur jiems pri- 
klausė būti. Atsijungę šonkauliai ir krūtinkaulis kaukšėjo, dedami 
ant uždengto nerūdijančio plieno stalo. Stuburo slanksteliai, iš ku- 
rių du buvo chirurginiu būdu sujungti, sudarė gumbuotą grandinę, 
nusileidžiančią stalo viduriu iki tuščio dubens žiedo, atrodančio lyg 
baisi karaliaus karūna. Rankų kaulai įgijo ištįsusių galūnių formą 
ir atrodė lyg kokių nors nešvarių akmenėlių grupės, o faktiškai čia 
buvo maži kauleliai, suteikiantys žmogaus plaštakai tokį stebuklingą 
visapusišką lankstumą. Iš karto atsivėrė seno sužalojimo pėdsakas: 
kairės šlaunies kaule buvo chirurginiai plieniniai smeigtukai. Dabar 
daktaras Pepas stovėjo gale stalo ir pridėjo kaukolę bei atsijungu- 
sį žandikaulį. Pro purvo plutą žybsėjo auksiniai dantys. Dabar visi 
kaulai buvo vietoje. 

Tačiau dėžė dar nebuvo tuščia. 

Jis apvertė ją ant audeklu užkloto padėklo. Pabiro žemės, lapai 
ir susivėlusių rudų plaukų kuokštai. Jis nukreipė tyrimams skirtą 
šviestuvą į padėklą ir pradėjo pincetu kapstytis po žemes. Po kelių 
sekundžių surado, ko ieškojo: mažytę juodą kruopelę, atrodančią lyg 
būtų storas ryžio grūdas. 

— Puparijus*, — pasakė jis. — Juos dažnai palaiko žiurkių 


išmatomis. 
*  Dengtoji vabzdžio lėliukė. 

— Kitaip ir nebūčiau pasakęs, — prisipažino Korsakas. — 
Žiurkės kaka. 

— Jų čia daugybė. Svarbu žinoti, ko ieškai. — Daktaras Pepas 
ištraukė dar kelis juodus grūdus ir sudėjo į krūvelę. — Ca//iphboridae 
šeima. 

— Kas? — nesuprato Korsakas. 

Gabrielis Dinas atsakė: 

— Mėsmusės. 

Daktaras Pepas linktelėjo. 

— Čia yra apvalkalai, kuriuose vystosi mėsmusių lervos. Jie lyg 
kokonai. Tai trečiosios vystymosi stadijos lervos egzoskeletas. Iš jų 
išsirita suaugėlės musės. — Jis pakėlė lupą virš puparijaus. — Čia 
yra visos išnaros. 

— Ką tai reiškia išnaros? — paklausė Ricoli. 

— Tai reiškia, kad jos tuščios. Musės išsirito. 

Dinas paklausė: 

— Kiek laiko šiame regione vystosi Calliphoridae? 

— Šiuo metų laiku apie trisdešimt penkias dienas. Bet pastebi- 
te, kaip šiedu puparijai skiriasi spalva ir sudūlėjimu? Jie visi priklau- 
so tai pačiai šeimai, tačiau šis apvalkalas ilgiau patyrė oro poveikį. 

— Dvi skirtingos generacijos, — pridūrė Ailz. 

— Taip manyčiau. Būtų labai įdomu išgirsti, ką pasakys ento- 
mologas. 

— Jeigu kiekviena generacija vystosi trisdešimt penkias die- 
nas, — įsiterpė Ricoli, — ar tai reiškia, kad kalbame apie septynias- 
dešimt dienų, kurias jie išbuvo toje aplinkoje? Ar auka tiek laiko 
išgulėjo ten? 

Daktaras Pepas žvilgrelėjo į kaulus ant stalo. 

— Tai, ką čia matau, nėra nesuderinama su dviem vasaros mė- 


nesiais, kuriuos išgulėjo lavonas. 


132 


— Negalite tiksliau pasakyti? 

— Tik ne apie griaučiais pavirtusius palaikus. Jie galėjo išgulėti 
du mėnesius tuose miškuose. Arba šešis mėnesius. 

Ricoli pamatė, kaip Korsakas pavartė akis, kol kas dar nesižavė- 
damas šiuo kaulų ekspertu. 

Tačiau daktaras Pepas dar tik pradėjo darbą. Jis sutelkė žvilgsnį 
į ant stalo gulinčius palaikus. 

— Vienas individas, moteris, — kalbėjo jis, apžvelgdamas kau- 
lus. — Žemo ūgio, ne aukštesnė kaip penkių pėdų ir vieno colio. 
Aiškiai matosi sugiję lūžiai. Turime vieną skeveldrinį šlaunikaulio 
lūžį, kuris chirurginiu būdu fiksuotas sraigteliu. 

— Atrodo kaip Steinman smeigtukas, — pasakė Ailz. Ji parodė 
į juosmens srities stuburą. — Ir buvo atlikta operacija: sujungti ant- 
ras ir trečias diskai. 

— Dauginiai sužalojimai? — paklausė Ricoli. 

— Ši auka patyrė labai sunkią traumą. 

Daktaras Pepas tęsė apžvalgą: 

— Kairėje pusėje trūksta dviejų šonkaulių ir... — jis pakapstė 
plaštakų kauliukų rinkinį, — ... trijų riešų kaulų ir daugumos pirš- 
takaulių kairėje plaštakoje. Kažkoks maitėda pasisrvėrė užkandį — 
kitaip nepasakysi. 

— Sumuštinis su plaštaka, — pašmaikštavo Korsakas, bet nie- 
kas nesijuokė. 

— Visi ilgieji kaulai išlikę. Ir visi stuburo slanksteliai... — Jis 
susiraukė žiūrėdamas į kaklo kaulus. — Trūksta poliežuvinio kaulo. 

— Mes jo nesuradome, — pasakė Ailz. 

— Gerai apieškojote? 

— Taip. Pati grįžau į tą vietą paieškoti. 

— Galėjo kas nors ir nusitempti, — kalbėjo daktaras Pepas. 


Jis pakėlė mentę — vieną iš kaulų, kurie būna atsikišę už peties. — 

Matote čia „V“ formos skyles? Šuns ir mėsėdžio gyvūno dantų dar- 
bas. — Jis pakėlė akis. — Ar galva buvo atskirta nuo kūno? 

Ricoli atsakė: 

— Ji gulėjo už kelių pėdų nuo liemens. 

Pepas linktelėjo. 

— Būdinga šunims. Jiems galva yra kaip didelis kamuolys. 
Žaislas. Raičioja, bet iš tikrųjų negali suleisti dantų į galvą kaip į 
galūnes arba gerklę. 

— Palaukite, — įsiterpė Korsakas. — Ar čia kalbama apie Fifi 
ir Roverį? 

— Visi kanidai, ar jie būtų laukiniai, ar naminiai, elgiasi pa- 
našiai. Netgi kojotai ir vilkai mėgsta žaisti su kamuoliais kaip Fifi 
bei Roveris. Kadangi šie palaikai gulėjo priemiesčio draustinyje, kurį 
supa gyvenamieji namai, naminiai šunys beveik be abejonės lanky- 
davosi tuose miškuose. Kaip visų kanidų, taip ir jų instinktai verčia 
raustis tarp atliekų. Grauš viską, ką tik apžios. Kryžkaulio kraštus, 
slankstelių keterines ataugas. Šonkaulius ir klubikaulių viršūnes. Ir, 
be abejo, nuplėš bet kokį užsilikusį audinį. 

Korsakas atrodė priblokštas. 

— Mano žmona turi mažiuką škotų terjerą. Daugiau jis nesu- 
lauks, kad leisčiau palaižyti 7222 veidą. 

Pepas pakėlė kaukolę ir šelmiškai dirstelėjo į Ailz. 

— Nagi, daktare Ailz, pažaiskime „ėdimą“. 

— Ėdimą? — nesuprato Korsakas. 

— Čia toks posakis iš medicinos mokyklos laikų, — paaiškino 
Ailz. — Edimas reiškia žinių patikrinimą. Kad priverstum studentus 
mąstyti. 

— Esu tikras, kad pritaikėte jį savo studentams patologams 
Kalifornijos universitete mokyti, — pasakė Pepas. 


— Negailestingai, — prisipažino Ailz. — Užtekdavo pažiūrė- 

ti į juos, ir kaipmat susigūždavo. Žinodavo, kad jau sulauks kieto 
klausimo. 

— Dabar aš tuo užsiimsiu, — pasakė jis šiek tiek džiūgauda- 
mas. — Supažindinkite mus su šiuo asmeniu. 

Ji nukreipė žvilgsnį į palaikus. 

— Kandžiai, gomurio forma ir kaukolės ilgis atitinka baltų- 
jų rasę. Kaukolė mažoka, antakiduobinės keteros minimalios. To- 
liau — dubuo. Įeinamosios angos forma, gaktikaulio kampas. Tai 
baltosios rasės moteris. 

— O amžius? 

— Epifizinė klubikaulio plokštelė nepilnai suaugusi. Nugar- 
kaulyje nėra artritinių pakitimų. Jauna moteris. 

— Sutinku. — Daktaras Pepas pakėlė apatinį žandikaulį. — 
Trys auksiniai vainikėliai, — nurodė jis. — Ir daug amalgamos 
plombų. Ar turime rentgeno nuotraukas? 

— Jošimas šį rytą padarė. Jos kabo ant peržiūros langelio, — 
atsakė Ailz. 

Pepas nuėjo prie jų. 

— Du šaknų kanalai. — Jis parodė į apatinio žandikaulio 
nuotrauką. — Atrodo, lyg kanalai būtų užplombuoti gutaperčia. Ir 
pažiūrėkite čia. Matote, kokios trumpos ir bukos šaknys nuo septin- 
to iki dešimto ir nuo dvidešimt antro iki dvidešimt septinto? Būta 
ortodontinio gydymo. 

— Aš šito nepastebėjau, — prisipažino Ailz. 

Pepas nusišypsojo. 

— Džiaugiuosi, kad bent kas liko, ko galiu pamokyti jus, dak- 
tare Ailz. O šiaip jau pradedu jaustis esąs visai nereikalingas. 

Tada prabilo agentas Dinas: 

— Vadinasi, kalbame apie žmogų, turėjusį lėšų užmokėti už 


dantų tvarkymą. 

— Gana brangų dantų tvarkymą, — papildė Pepas. 

Ricoli galvojo apie Geilę Jeger ir jos absoliučiai lygius dantis. 
Kai širdis jau seniai nustoja plakti, kai kūnas seniai supuvęs, tiktai 
dantų būklė atskiria turtuolį nuo vargšo. Tie, kurie plūkiasi, kad ga- 
lėtų susimokėti mokesčius, nepaisys, jeigu gels krūminį dantį, jeigu 
bus negražus sąkandis. Šios aukos charakteristika darėsi vaiduokliš- 
kai pažįstama. 

Jauna moteris. Baltoji. Pasiturinti. 

Pepas padėjo apatinį žandikaulį ir nukreipė žvilgsnį į torsą. 
Kurį laiką tyrinėjo apirusius šonkaulius ir krūtinkaulį. Paskui paėmė 
vieną atsiskyrusį šonkaulį, pridėjo prie krūtinkaulio ir žiūrėjo, kokį 
kampą sudarė abu kaulai. 

— Pectus excavatum“, — pasakė jis. 

Pirmą kartą Ailz atrodė sunerimusi. 

— Aš širo nepastebėjau. 

— O kaip blauzdikauliai? 

Ji iš karto nuėjo prie kito stalo galo ir pakėlė vieną ilgą kaulą. 
Jį tyrinėjant, kaktoje gilėjo raukšlės. Paskui pasiėmė kitos kojos tokį 
pat kaulą ir paguldė abu šalia. 

— Abipusis genu varum**, — ištarė jau gana sutrikusiu bal- 
su. — Galbūt penkiolika laipsnių. Nesuprantu, kaip nepastebėjau. 

— Buvote sutelkusi dėmesį į lūžį. Tas chirurgų įstatytas smeig- 
tas badė jums akis. O šitokio dalyko nelabai kas bemato. Tiktai toks 
senis kaip aš pastebi. 

— Tai ne pasiteisinimas. Turėjau iš karto pamatyti. — Kurį 
laiką Ailz tylėjo, apmaudžiu žvilgsniu bėgiodama nuo kojos kaulų 


prie krūtinės ląstos. — Nesuprantama. Visiškai nesuderinama su 


*  Įdubusi krūtinė (/or.). 
*  Įškrypęs kelis (blauzda šleiva į vidų) — br. 

dantų būkle. Atrodo, lyg turėtume reikalų su dviem skirtingais 
individais. 

Korsakas nebeištvėrė: 

— Gal galėtumėte mums pasakyti, ką turite galvoje? Kas ne- 
suprantama? 

— Šis asmuo turi genu varum, — pradėjo aiškinti Pepas. — 
Paprastai kalbant, kreivas kojas. Jos blauzdikauliai iškrypę maždaug 
penkiolika laipsnių, palyginti su tiesiais. Iškrypimo laipsnis du kar- 
tus didesnis negu būdinga blauzdikauliui. 

— Tuomet kodėl jūs taip sunerimote? Aplinkui pilna šleiva- 
kojų. 

— Esmė ne vien kreivos kojos, — pasakė Ailz. — Taip pat ir 
krūtinės ląsta. Pažiūrėkite, kokį kampą šonkauliai sudaro su krūtin- 
kauliu. Ji turi pecius excavatum, arba įdubusią piltuvėlio formos krū- 
tinę. Krūtinkaulio įdubimą lėmė nenormalus šonkaulių ir kremzlių 
vystymasis. Jeigu įduba gili, gali iškilti kardiorespiracinių problemų: 
atsiranda dusulys, pablogėja širdies veikla. Šiuo arveju įduba nedide- 
lė, ir galbūt jai nepasireiškė jokie simptomai. Pirmiausia būtų matyti 
žymus išvaizdos trūkumas. 

— Ar taip yra dėl sutrikusio kaulų vystymosi? — paklausė Ri- 
coli. 

— Taip. Kaulų metabolizmo defektas. 

— Apie kokią ligą kalbame? 

Ailz nesiryžo pasakyti ir pažiūrėjo į daktarą Pepą. 

— Jos ūgis žemas. 

— Kaip pagal Trotterio—Gleiser apskaičiavimus? 

Ailz išsitraukė matavimo juostą, ištempė ją virš šlaunikaulio ir 
blauzdikaulio. 


— Sakyčiau, maždaug šešiasdešimt vienas colis. Plius minus trys. 

— Vadinasi, turime pectus excavatum. Abipusį genu varus. 
Žemą ūgį. — Jis linktelėjo. — Daug ką pasako. 

Ailz pažvelgė į Ricoli. 

— Vaikystėje ji sirgo rachitu. 

Žodis „rachitas“ buvo beveik neįprastas. Ricoli akyse iškilo 
apgriuvusios lūšnos, basi vaikai, verkiantys kūdikiai ir skurdo pur- 
vynas. Kita era, nudažyta tamsiai ruda spalva. Žodis „rachitas“ nesi- 
derino su moterimi, turinčia tris auksinius vainikėlius ir ortodonto 
išlygintus dantis. 

Gabrielis Dinas taip pat atkreipė dėmesį į šį nesutapimą. 

— Aš maniau, kad rachitas atsiranda dėl prastos mitybos, — 
pasakė jis. 

— Taip, — patvirtino Ailz. — Viramino D trūkumas. Daugu- 
ma vaikų gauna pakankamai šio vitamino su pienu arba saulės švie- 
sa. Tačiau jeigu vaikas nusilpsta dėl prastos mitybos ir yra laikomas 
patalpoje, šio vitamino trūksta. Ir tai pakenkia kalcio metabolizmui 
bei kaulų vystymuisi. — Ji patylėjo. — Tiesą sakant, man niekada 
neteko matyti tokio atvejo. 

— Kurią dieną atvažiuokite pas mane į kasinėjimus, — pasiūlė 
daktaras Pepas. — Parodysiu daugybę atvejų iš praėjusio amžiaus. 
Skandinavijoje, Rusijos šiaurėje... 

— Bet šiandien? Jungtinėse Valstijose? — nepatikėjo Dinas. 

Pepas papurtė galvą. 

— Gana neįprasta. Sprendžiant iš deformuotų kaulų bei mažo 
ūgio, manyčiau, kad šis asmuo gyveno skurdžiomis sąlygomis. Bent 
jau paauglystėje. 

— Bet to nepasakysi apie dantų būklę. 

— Ne. Štai kodėl daktarė Ailz ir sakė, kad tarsi susidūrėme su 
dviem skirtingais individais. 


Vaikas ir suaugęs, pagalvojo Ricoli. Ji prisiminė savo pačios vai- 

kystę Revyre, kur jų šeima gyveno susikimšusi tvankiame nuomo- 
jamame namelyje — tokiame mažame, jog norėdama pasimėgauti 
vienatve ji lįsdavo į savo slaptą vietą po priekine veranda. Prisiminė 
tą trumpą laikotarpį, kai tėvas buvo atleistas iš darbo, baimingus 
šnabždesius tėvų miegamajame, konservuotus kukurūzus ir „Potato 
Buds“* vakarienei. Tie sunkūs laikai tęsėsi neilgai: nepraėjus me- 
tams, tėvas pradėjo dirbti, ir ant stalo vėl pasirodė mėsa. Tačiau 
skurdo lyžtelėjimas paliko savo ženklą — tegul ir ne ant kūno, bet 
mintyse, ir visi trys Ricoli vaikai pasirinko darbus, kurie garanta- 
vo neįspūdingas, tačiau pastovias pajamas: Džeinė — teisėsaugoje, 
Frenkis — laivyne, o Mikis — JAV pašto tarnyboje, nes visi stengėsi 
išvengti vaikystėje patirto nestabilumo. 

Ji pažiūrėjo į skeletą ant stalo ir pasakė: 

— Praturtėjo. Taip būna. 

— Lyg Dikenso laikais, — pridūrė Dinas. 

— O, taip, — patvirtino Korsakas. — Tas luošas vargšas Ti- 
mukas. 

Daktarė Ailz linktelėjo. 

— Timukas kentėjo nuo rachito. 

— O paskui laimingiausiai gyveno, nes, matyt, Skrudžas pali- 
ko jam toną pinigų, — pareiškė Korsakas. 

Bet tau taip laimingai nesibaigė, pagalvojo Ricoli, žiūrėdama į 
palaikus. Džeinės akyse tai nebuvo apgailėtinas kaulų rinkinys, o mo- 
teris, kurios gyvenimas pradėjo įgauti formą. Ji regėjo vaiką kreivo- 
mis kojomis ir įdubusia krūtine, sunykusią neūžaugą skurdo dirvoje. 
Regėjo tą vaiką, kopiantį į paauglystę, apsirengusią palaidinukėmis 
su visokiausių rūšių sagomis, o pati medžiaga nunešiora taip, kad 


pasidarė nuspurusi ir permatoma. Ar net tada ši mergaitė turėjo kaž- 


* Trintos bulvės. 

ką kita, ką nors ypatinga? Galbūt ryžtas akyse, pakeltas smakriukas, 
rodė, kad jai lemta gyventi geriau negu toje dirvoje, kur ji gimė? 

Nes ta suaugusi moteris gyveno kitoniškame pasaulyje, kur už 
pinigus gali nusipirkti tiesius, lygius dantis ir auksinius vainikėlius. 
Sėkmė arba sunkus darbas, arba galbūt tinkamo vyro dėmesys su- 
teikė jai kur kas ištaigingesnę padėtį. Tačiau skurdi vaikystė įsirėžė į 
kaulus — krūtinė įdubusi, kojos išlinkusios. 

Būta ir skausmo, kažkokios katastrofos, sutrupinusios jai kairę 
koją ir stuburą, palikusios su dviem sulydytais slanksteliais ir am- 
žiams į šonkaulį įstatytu metaliniu strypu. 

— Sprendžiant iš itin geros dantų priežiūros ir galimos pasi- 
turimos socialinės ekonominės padėties, šios moters dingimas būtų 
buvęs pastebėtas, — pasakė daktarė Ailz. — Ji mirė mažiausiai prieš 
du mėnesius. Labai gali būti, kad ji įvesta į NCIC* duomenų bazę. 

— Taip, ji ir gal dar šimtas tūkstančių kitų, — pareiškė Kor- 
sakas. 

FTB Nacionaliniame informacijos apie nusikaltimus centre 
laikoma informacija apie dingusius asmenis, ir įmanoma patikrinti, 
ar neatpažinti palaikai atitinka jų turimus duomenis. 

— Čia, vietoje, nieko neturime? — paklausė Pepas. — Jokių 
neužbaigtų dingusių asmenų bylų, kur būtų galima rasti atitikmenį? 

Ricoli papurtė galvą. 


— Masačusetso valstijoje — ne. 


Kad ir kaip ji buvo išsekusi tą naktį, užmigti nepavyko. Kartą atsikė- 
lė iš lovos, dar sykį patikrino durų užraktus ir lango, pro kurį gaisro 
atveju galėjai patekti į atsarginį išėjimą, užšovą. Paskui po valandos 


* Nacionalinės informacijos apie nusikaltimus centras. 

sugavo kažkokį garsą ir jau įsivaizdavo Voreną Hoitą, einantį ko- 
ridoriumi jos miegamojo link ir gniaužiantį skalpelį. Ji stvėrė nuo 
naktinio staliuko savo ginklą ir atsitūpė tamsoje. Visa sušlapusi nuo 
prakaito laukė, atstačiusi ginklą, kol tarpduryje išnirs šešėlis. 

Niekas nepasirodė, nieko negirdėjo, išskyrus savo širdies dunk- 
sėjimą ir apačioje gatve pravažiuojančio automobilio muzikos būg- 
nijimą. 

Galop ji išsėlino į koridorių ir uždegė šviesas. 

Jokio įsibrovėlio. 

Ricoli nuslinko į svetainę, ten užžiebė šviesą. Vienu žvilgtelėji- 
tvirtai užšautas. Ji stovėjo įbedusi akis į kambarį, kuris atrodė lygiai 
toks pat, kokį buvo palikusi, ir pagalvojo: „Aš kraustausi iš proto.“ 

Susmuko ant sofos, pasidėjo ginklą ir susiėmė galvą, trokšdama 
ištrėkšti iš smegenų visas mintis apie Voreną Hoitą. Tačiau jis visuo- 
met tūnojo ten lyg navikas, kurio negalėjai išpjauti, ir metastazėmis 
plito į kiekvieną jos būdravimo akimirką. Ilsėdamasi ji negalvodavo 
apie Geilę Jeger ir apie nežinomą moterį, kurios kaulus ką tik tyrinė- 
jo. Negalvojo nė apie Skraidūną, o jo byla tebegulėjo darbe ant stalo 
ir priekaištingai badė akis dėl nerūpestingumo. Tiek daug pavardžių 
ir ataskaitų laukė jos dėmesio, tačiau užtekdavo atsigulti naktį į lovą, 
įremti akis į tamsą, ir mintyse išnirdavo vien Voreno Hoito snukis. 

Suskambėjo telefonas. Džeinė iš karto įsirempė, širdis beldėsi 
krūtinėje. Teko kelis kartus giliai įkvėpti, kad apsiramintų, ir paga- 
liau pakėlė ragelį. 

— Ricoli? — kreipėsi Tomas Muras. 

Ji tikėjosi išgirsti ne tą balsą, ir dabar netikėtai užplūdo ilgesio 
banga. Vos prieš metus dirbo drauge su Muru kaip partneriai, tyrė 
Chirurgo nusikaltimus. Nors jų ryšys niekada nepranoko dviejų ko- 
legų santykių, abipusis pasitikėjimas buvo toks stiprus, kad būtų 

vienas už kitą padėję galvą, ir kai kuriais atžvilgiais siejo toks ar- 
tumas, kokį rastum bet kurioje santuokoje. Dabar išgirstas balsas 
priminė, kaip stipriai Džeinei jo trūko. Ir kaip stipriai tebedegino jo 
santuoka su Katerina. 

— Klausyk, Murai. — Ji pasistengė, kad balse tos emocijos 
būtų neapčiuopiamos. — Įdomu, koks dabar paros metas tenai? 

— Beveik penkta valanda. Atleisk, kad skambinu tokiu metu. 
Nenorėjau, kad Katerina girdėtų. 

— Nieko tokio. Aš dar nemiegu. 

Pauzė. 

— Ir tau nesiseka užmigti. — Ne klausimas, o tvirtinimas. Jis 
žinojo, kad ta pati šmėkla persekioja juos abu. 

— Tau Marketis skambino? — paklausė ji. 

— Taip. Tikėjausi, kad iki šiol... 

— Tuščia. Praėjo beveik para, ir neaptikta nė vieno prakeikto 
pėdsako. 

— Vadinasi, pėdsakai ataušo. 

— Visų pirma, nebuvo jokių pėdsakų. Jis pribaigia tris žmones 
operacinėje, pavirsta nematomu ir išžygiuoja iš ligoninės. Fičbergo 
ir valstijos policija apklausė visą apylinkę, užblokavo kelius. Jo vei- 
das mirga visose vakaro žiniose. Nieko. 

— Jį trauks viena vieta. Vienas asmuo... 

— Tavo pastatas jau stebimas. Hoitas bent kiek prisiartins — 
ir, galima sakyti, jis jau mūsų rankose. 

Tyla ilgokai užtruko. Paskui Muras tyliai pasakė: 

— Aš negaliu jos vežti namo. Būnam čia, kur, žinau, ji saugi. 

Ricoli nugirdo jo balse baimę ne dėl savęs, bet dėl žmonos, ir 
gnybtelėta pavydo pagalvojo: „Kaip galėtum jaustis, kai esi šitaip 
nuoširdžiai mylima?“ 


— Ar Kacerina žino, kad jis laisvėje? — paklausė ji. 

— Taip. Teko pasakyti. 

— Kaip ji reaguoja? 

— Geriau negu aš. Jei ką, bando mane nuraminti. 

— Ji jau patyrė patį blogiausią, Murai. Du kartus jį įveikė. Įro- 
dymas, kad ji stipresnė už jį. 

— Ji 2an0 esanti stipresnė. Kaip tik tada ir kyla pavojus. 

— Na, dabar ji turi tave. 

O aš teturiu save. Taip, kaip visada buvo ir, matyt, visada bus. 

Turbūt jis nugirdo nuovargio gaidelę jos balse, nes pasakė: 

— Ir tau turi būti velniškai sunku. 

— Man viskas gerai. 

— Tuomet susitvarkai geriau negu aš. 

Ricoli nusijuokė. Šiurkštus ir nenarūraliai garsus juokas net iš- 
gąsdino. 

— Lyg aš turėčiau laiko jaudintis dėl Hoito. Dabar vadelioju 
naują specialiosios paskirties būrį. Stouni Bruko draustinyje radome 
kūnų sąvartyną. 

— Kiek aukų? 

— Dvi moterys, be to, dar ir vyras, kurį nužudė moters pa- 
grobimo metu. Dar vienas pragaištingas atvejis, Murai. Pats žinai, 
kad ne kas, kai Zukeris prikabina pravardę. Šitą veikėją vadiname 
Dominatoriumi. 

— Kodėl Dominatoriumi? 

— Dėl jo veiklos pobūdžio. Galios demonstravimas. Absoliu- 
tus moters sutuoktinio užvaldymas ir susidorojimas. Monstrai ir jų 
nesveiki ritualai. 

— Panašu į praėjusios vasaros pakartojimą. 

Tiktai šį kartą nėra tavęs, kad stovėtum man už nugaros. Dabar 
tu turi svarbesnių reikalų. 


— Judate į priekį? — paklausė jis. 

— Lėtai. Įsitraukusios kelios jurisdikcijos, keli šulai. Niutono 
policija užsikabinusi ir — gerai klausykis — prakeiktas Biuras įsi- 
kišo. 

— Ką? 

— Aha. Kažkoks fedas, vardu Gabrielis Dinas. Sakosi esąs pa- 
tarėjas, bet apžiojęs visą šį tyrimą. Ar tau yra kada nors taip buvę? 

— Niekada. — Pauzė. — Kažkas ne taip, Ricoli. 

— Žinau. 

— Ką sako Marketis? 

— Ogi guli išsitiesęs ir vaidina negyvą, mat OPC įsakė mums 
bendradarbiauti. 

— Kokia Dino istorija? 

— Čia jau šnekamės nepraverdami lūpų. Žinai: jeigu tau pa- 
sakysiu, tuomet turėsiu tave nudėti — štai kokios rūšies tas berniu- 
kas. — Ji nutilo, prisiminusi Dino žvilgsnį, akis, persmeigiančias lyg 
būtų mėlyno stiklo šukės. O, taip, ji puikiai įsivaizdavo, kaip jis ne- 
mirksėdamas atlaužia gaiduką. — Kad ir kaip ten būtų, — tarė, — 
šiuo metu Vorenas Hoitas nėra didžiausias mano rūpestis. 

— O man — didžiausias, — pasakė Muras. 

— Kai tik ką nors išgirsiu, tau pirmam paskambinsiu. 

Ji padėjo ragelį, ir tyloje visa pagyrūniška drąsa, kurią jautė kal- 
bėdamasi su Muru, akimirksniu išseko. Vėl liko viena su savo bai- 
mėmis, sėdinti bute, užšovusi duris ir langus, ir tiktai ginklas palaikė 
draugiją. 

Gal tu esi geriausias mano draugas, pagalvojo ji. Ir pasiėmusi 


ginklą nusinešė jį į miegamąjį. 


— Šį rytą pas mane buvo atėjęs agentas Dinas, — pasakė leitenantas 
Marketis. — Jis dėl tavęs abejoja. 

— Požiūris abipusis, — pareiškė Ricoli. 

— Jam nekyla klausimų dėl tavo sugebėjimų. Mano, kad esi 
gera policininkė. 

— Tačiau? 

— Jis svarsto, ar esi kaip tik tas detektyvas, kuris turėtų vado- 
vauti šiam tyrimui. 

Minutėlę Ricoli tylėjo, tiesiog ramiai sėdėjo priešais Markečio 
stalą. Kai šįryt jis pasikvietė ją į kabinetą, ji jau numanė, apie ką 
kalbėsis. Įėjo nusistačiusi geležine ranka valdyti savo emocijas, nepa- 
rodyti nė lašelio to, ko jis laukė: ženklo, kad ji jau išėjusi iš rikiuotės, 
kad būtina ją pakeisti. 

Prašneko ramiu ir nuosaikiu balsu: 

— Kas jam kelia susirūpinimą? 

— Kad tu išsiblaškiusi. Kad turi neišspręstų reikalų, susijusių 
su Vorenu Hoitu. Kad dar nesi iki galo atsigavusi po Chirurgo nu- 
sikaltimų tyrimo. 

— Kąjis turėjo galvoje sakydamas, kad nesu atsigavusi? — pa- 


klausė ji. Nors aiškiai suprato ką. 

Marketis užsikirto. 

— Jėzau, Ricoli. Nelengva pasakyri. Pati žinai, kaip nelengva. 

— Aš tenoriu, kad jūs tiesiai pasakytumėte. 

— Jis mano, kad tu nestabili? 

— Ką jūs manote, leitenante? 

— Aš manau, kad turi rūpesčių iki ausų. Manau, kad Hoito 
pabėgimas išmušė tau iš po kojų pagrindą. 

— Ar galvojate, kad esu nestabili? 

— Daktaras Zukeris taip par šiek tiek susirūpinęs. Tu niekada 
nesikreipei į psichologą dėl konsultacijos, o praėjusį rudenį... 

— Man niekada neliepė. 

— Ar tave tik tai paveikia? Tau būtina išgirsti paliepimą? 

— Aš nejaučiau jokio poreikio. 

— Zukeris mano, kad dar neišmetei Chirurgo iš galvos. Kad 
regi Voreną Hoitą už kiekvieno kampo. Kaip gali vadovauti šiam 
tyrimui, jeigu mintyse tebegyvas anas? 

— Manau, norėčiau išgirsti tai iš jūsų lūpų, leitenante. Ar jūs 
laikote mane nestabilia? 

Marketis atsiduso. 

— Nežinau. Bet kai agentas Dinas įeina ir iškloja savo susirū- 
pinimą, aš turiu atkreipti dėmesį. 

— Netikiu, kad agentas Dinas yra absoliučiai patikimas infor- 
macijos šaltinis. 

Marketis padarė pauzę. Susiraukęs palinko į priekį. 

— Tai rimtas kaltinimas. 

— Nė kiek ne rimtesnis už jo pareikštą kaltinimą man. 

— Ar turi pagrindą? 

— Šį rytą skambinau į FTB biurą Bostone. 

— Taip? 


— Jie apie agentą Gabrielį Diną nieko nežino. 

Marketis atsilošė kėdėje ir tylėdamas kokią minutę į ją žiūrėjo. 

— Jis čia atvyko tiesiai iš Vašingtono, — pasakė ji. — Bostono 
biuras čia niekuo dėtas. Ne šitaip turi būti daroma. Jeigu mums rei- 
kia jų kriminalistikos psichologo nusikaltėlio asmenybei atskleisti, 
visada kreipiamasi į čia esančio jų organizacijos sektoriaus koordi- 
natorių. Šį kartą vietinis sektorius neįtrauktas. Viskas atėjo tiesiai iš 
Vašingtono. Taigi, kodėl FTB kiša nosį į mano tyrimą? Ir ką Vašing- 
tonas su tuo turi bendra? 

Marketis teberylėjo. 

Ricoli toliau jį spaudė, susierzinimas didėjo, savirvarda ėmė 
tirpti. 

— Jūs sakėte, kad nurodymas bendradarbiauti gautas iš polici- 
jos vyriausiojo komisaro. 

— Taip, sakiau. 

— Kas iš FTB kreipėsi į OPC? Su kuriuo Biuro skyriumi tu- 
rime reikalų? 

Marketis papurtė galvą. 

— Tai buvo ne Biuras. 

— Ką? 

— Prašymas gautas ne iš FTB. Praėjusią savaitę kalbėjausi su 
OPC, tą dieną, kai pasirodė Dinas. Aš uždaviau jiems lygiai tą patį 
klausimą. 

— Ir? 

— Prižadėjau laikyti tai paslaptyje. Tikiuosi to paties iš ta- 
vęs. — Jis tęsė tik tada, kai sulaukė jos linktelėjimo. — Prašymas 
atėjo iš senatoriaus Konvėjaus kabineto. 

Ji spoksojo į jį suglumusi. 

— Ką mūsų senatorius su tuo turi bendra? 

— Nežinau. 


— OPS nepasakė? 

— Galbūt ir jie nežino. Viena aišku: jie negali atmesti tokio 
prašymo, tik jau ne tada, kai jis ateina tiesiai iš Konvėjaus. Be to, jis 
neprašė negalimo dalyko. Tiktai tarpagentūrinio bendradarbiavimo. 
Mes visą laiką taip darome. 

Ricoli palinko į priekį ir tyliai ištarė: 

— Kažkas negerai, leitenante. Pats suprantate. Dinas nebuvo 
atviras su mumis. 

— Aš pasikviečiau tave šnekėtis ne apie Diną. Kalbamės apie 
tave. 

— Tačiau tikite jo žodžiais. Ar dabar FTB įsakinėja Bostono 
policijai? 

Atrodė, klausimas Marketį užklupo. Jis staigiai atsitiesė ir rijo 
ją akimis iš už stalo. Ji užkabino reikiamą opią vietą. Biuras prieš 
Mus. Ar tu tikrai vadovauji? 

— Gerai, — tarė jis. — Mes pasikalbėjome. Tu išklausei. Man 
to visiškai užtenka. 

— Ir man. — Ji pakilo. 

— Ber aš stebėsiu, Ricoli. 

Ji linktelėjo. 


— Juk visada stebite? 


— Radau keletą įdomių pluoštelių, — pasakė Erina Volčko. — Jie 
nuimti su lipnia juostele nuo Geilės Jeger odos. 

— Ir vėl tamsiai mėlynas kilimas? — paklausė Ricoli. 

— Ne. Atvirai kalbant, nelabai žinau, kokie jie yra. 

Erina nedažnai prisipažindavo esanti sutrikusi. Vien to užteko 
sužadinti Ricoli susidomėjimą skaidre, kuri dabar gulėjo po mikros- 


kopu. Pro objektyvą matėsi vienintelė tamsi sruogelė. 

— Matome sintetinį pluoštą, kurio spalvą apibūdinčiau kaip 
purviną žalią. Pagal jo lūžio rodiklius, čia mūsų senas bičiulis „Du 
Pont“ firmos nailonas 6,6. 

— Lygiai kaip to tamsiai mėlyno kilimo pluoštas. 

— Taip. Nailonas 6,6 yra labai populiarus dėl stiprumo ir 
tamprumo. Randamas daugybėje audinių. 

— Sakei, šitas nuimtas nuo Geilės Jeger odos? 

— Šie pluoštai buvo prikibę prie jos klubų, krūtų ir peties. 

Ricoli susiraukė. 

— Kokia nors paklodė? Kažkas, į ką jis buvo įvyniojęs jos la- 
voną? 

— Taip, bet ne paklodė. Nailonas tam netinkamas, nes blogai 
sugeria drėgmę. Be to, būtent šie siūlai pagaminti iš itin plonų, tris- 
dešimties denjė* siūlelių. O pats siūlas plonesnis už žmogaus plauką. 
Iš šios rūšies pluošto gaminamas labai tvirtas produktas. Galbūt ne- 
perpučiamas, atsparus oro pokyčiams. 

— Palapinė? Brezentas? 

— Gali būti. Kaip tik į tokį audeklą galėtų įsukti lavoną. 

Ricoli jau įsivaizdavo supakuotus ir „Wall-Mart“ prekybos cen- 
tre sudėtus brezentus, dar su gamintojo patarimais etiketėje: IDEA- 
LIAI TINKA STOVYKLAUTI, APSAUGAI NUO BLOGO ORO IR MIRUSIŲJŲ 
KUNAMS ĮVYNIOTI. 

— Jeigu čia tiktai brezentas, susiduriame su paprasčiausiu au- 
deklu, — pasakė Ricoli. 

— Liaukis, detektyve. Argi atsitempčiau tave vien tam, kad 
pažiūrėtum į paprastą pluoštą? 

— Jis ne toks? 


— Na, jis gana įdomus. 


*  Psn. siūlo, pluošto sluoksnos linijinio tankio vienetas. 

— Kuo čia įdomus nailoninis brezentas? 

Erina pakėlė nuo laboratorijos stalo segtuvą ir ištraukė kom- 
piuteriu sudarytą grafiką, kurio kreivėje matėsi nelygios viršūnėlės. 

— Padariau šių pluoštelių ATR analizę. Štai kas paaiškėjo. 

— ATR? 

— Išsklaidytas atspindys. Infraraudonųjų spindulių mikros- 
pektroskopija naudojama atskirų pluoštų analizei. Infraraudonieji 
spinduliai nukreipiami į pluoštą, ir tokiu būdu išmatuojame atsi- 
spindinčios šviesos spektrą. Šis grafikas rodo paties pluošto IR spin- 
dulių charakteristiką. Paprasčiausiai patvirtina, kad čia yra nailonas 
6,6, kaip ir sakiau anksčiau. 

— Nieko nuostabaus. 

— Kol kas, — tarė Erina, bet lūpose žaidė klastinga šypsena. 
Ji išėmė iš segtuvo kitą grafiką ir padėjo šalia pirmojo. — (Čia ma- 
tome, kaip IR spinduliai sklinda lygiai ant to paties pluošto. Pastebi 
ką nors? 

Ricoli dirsčiojo į vieną, į kitą. 

— Jie skirtingi. 

— Taip, skirtingi. 

— Tačiau jeigu tiriamas tas pats pluoštas, jie turi būti vienodi. 

— Antrajam grafikui pakeisčiau vaizdo profilį. Šis ATR — ats- 
pindys nuo pluošto paviršiaus. Ne nuo šerdies. 

— Vadinasi, paviršius ir šerdis yra skirtingi. 

— Teisingai. 

— Susukti du skirtingi pluoštai? 

— Ne, čia yra vienas pluoštas. Tačiau audeklo paviršius buvo 
apdorotas. Antrasis ATR ir pagauna tai — paviršiuje esančius che- 
mikalus. Aš ištyriau jį chromatografu — pasirodo, čia esama siliko- 
no. Po to, kai pluoštai buvo supinti ir nudažyti, gatavas produktas 


įtrintas silikonu. 

— Kodėl? 

— Nežinau. Kad būtų neperšlampamas? Atsparus plyšimui? 
Turėtų būti brangiai kainuojanti technologija. Manau, šio audinio 
paskirtis labai specifinė. Tiesiog neįsivaizduoju, kas tai yra. 

Ricoli atsilošė laboratorijos kėdėje. 

— Jei surasime šį audinį, nustatysime, kas toks yra mūsų nusi- 
kaltėlis, — pasakė ji. 

— Taip. Šis audinys unikalus, ne toks kaip įprastas mėlynas 


kilimas. 


Rankšluosčiai su monogramomis gražiai karojo ant žemo staliuko, 
kad visi svečiai pamatytų įmantriai išraitytus inicialus AR — Andže- 
la Ricoli. Džeinė išrinko persikų spalvą, motinos mėgstamiausią, ir 
papildomai sumokėjo už liuksusinį gimtadienio dovanos įpakavimą 
su abrikoso spalvos kaspinais ir šilkinių gėlyčių puokštele. Juos pri- 
statė ne kas kitas, o „Federal Express“, kadangi tie raudonai, baltai 
ir mėlynai dekoruoti sunkvežimiai mamai asocijavosi su įpakuotais 
siurprizais ir džiugiomis progomis. 

O Andželos Ricoli penkiasdešimt devintojo gimtadienio po- 
būvis ir turėjo būti apibūdintas kaip džiugi proga. Ricoli šeimoje 
gimtadieniai labai daug reiškė. Kai kiekvieną gruodį Andžela nu- 
sipirkdavo naują ateinančių metų kalendorių, pirmiausia ji greitai 
perversdavo mėnesius ir pažymėdavo šeimynos gimtadienius. Rim- 
tas nusižengimas, jeigu pamiršti ypatingą mylimo žmogaus dieną. 
Pamirši savo m20:in0s gimtadienį — užsitrauksi nedovanotiną nuo- 
dėmę, ir Džeinė ne tokia kvaila, kad praleistų tokią dieną neatšvęstą. 
Ne kas kitas, o ji nupirko ledų ir iškabinėjo girliandas, ji išsiuntinėjo 


pakvietimus daugybei kaimynų, kurie dabar susirinkę tėvų svetainė- 

je. Ne kas kitas, o ji dabar pjaustė tortą ir siuntė svečiams popierinės 
lėkštes. Kaip visada ji vykdė savo pareigą, tačiau šiais metais vakarėlis 
žlugo. Ir vis dėl to Frenkio. 

— Kažkas negerai, — pasakė Andžela. Ji sėdėjo ant sofos tarp 
savo vyro ir jaunesniojo sūnaus Maiko ir be jokio džiaugsmo spok- 
sojo į visas dovanas, išstatytas ant žemo staliuko — tiek eterinių 
aliejų voniai ir talko miltelių, kad ji saldžiausiai kvepės ištisą de- 
šimtmetį. — Turbūt susirgo. O gal kokia avarija, ir niekas dar ne- 
paskambino. 

— Mama, Frenkiui viskas gerai, — ramino Džeinė. 

— Aha, — įsiterpė Maikas. — Turbūt jį išsiuntė į — kaip ten 
vadinasi? Kai užsiima kariniais žaidimais? 

— Manevrai, — pasakė Džeinė. 

— Taip, į kokius nors manevrus. Arba gal net už šalies ribų. Į 
tokią vietą, apie kurią jam neleidžiama nieko šnekėti, kur jis negali 
prieiti prie telefono. 

— Jis yra rikiuotės mokymo seržantas, Maikai. Ne Rembo. 

— Net Rembo nusiunčia motinai atviruką gimtadienio pro- 
ga, — atkirto vyresnysis Frenkas. 

Visiems staiga nuščiuvus, svečiai susigūžė ir vienu metu kibo į 
tortą. Didžiai susikaupę kelias sekundes įnirtingai kramtė. 

Greisė Kaminski, Ricolių gretima kaimynė, nepabūgo su- 
drumsti tylos: 

— Jau toks geras tortas, Andžela! Kas kepė? 

— Kepiau pati, — pareiškė Andžela. — Tik įsivaizduok — 
turiu pati kepti savo gimtadienio tortą. Bet šitoje šeimoje kitaip ir 
nebūna. 

Džeinė plykstelėjo lyg gavusi antausį. Viskas dėl Frenkio kaltės. 
Juk Andžela siuto ant jo, bet ne — kaip visada Džeinei teko srėbti tą 
putrą. Ji tyliai, pagrįstai priminė: 

— Aš siūliausi atnešti tortą, mama. 

Andžela trūktelėjo pečiais. 

— Iš konditerijos. 

— Aš neturėjau laiko kepti. 

Šventa tiesa, bet, varge, verčiau reikėjo parylėti. Ji susizgribo, 
kai žodžiai jau buvo išskrieję iš lūpų. Pamatė, kaip brolis Maikas 
susitraukė ant sofos. Kaip tėtis nukaito ir įsitempė. 

— Neturėjai laiko, — pakartojo Andžela. 

Džeinė beviltiškai susijuokė. 

— Mano tortai, šiaip ar taip, nieko neverti. 

— Neturėjai laiko, — vėl pakartojo Andžela. 

— Mama, gal nori ledų? Štai... 

— Kadangi esi tokia užsiėmusi, spėju, kad turėčiau pulti ant 
kelių ir padėkoti tau už tai, jog pasisekė atvykti į savo vienintelės 
motinos gimtadienį. 

Jos duktė tylėjo, tiesiog stovėjo išpilta raudonio, vargiai tram- 
dydama ašaras. Svečiai įnirtingai vėl puolė ryti tortą, nedrįsdami pa- 
kelti akių. 

Telefono skambutis. Visi sustingo. 

Pagaliau vyresnysis Frenkas atsiliepė. Pasakė: 

— Tavo motina čia pat, — ir perdavė Andželai telefoną. 

Jėzau, Frenki, kodėl taip užtrukai? Lengviau atsikvėpusi Džeinė 
pradėjo rinkti ištuštėjusias popierines lėkštes ir plastikines šakutes. 

— Kokią dovaną? — ištarė motina. — Negavau. 

Džeinė susigūžė. O, ne, Frenki. Nesuversk man kaltės. 

Tą pačia sekundę visas piktumas motinos balse stebuklingai 
ištirpo. 

— O, Frenki, aš suprantu, branguti. Taip, suprantu. Tie jūri- 


ninkai, jie taip tave nuvaro nuo kojų, tiesa? 

Purtydama galvą Džeinė patraukė į virtuvę, bet čia pat pasivijo 
motinos šūksmas: 

— Jis nori pasikalbėti su tavimi. 

— Su manimi? 

— Jis taip sako. 

Džeinė paėmė telefoną: 

— Sveikas, Frenki. 

Brolis atšovė: 

— Ką čia sušikai, Džeine? 

— Atsiprašau? 

— Pati žinai, apie ką kalbu. 

Ji iš karto dingo iš kambario, išsinešdama telefoną į virtuvę ir 
paleisdama duris, kad užsitrenktų. 

— Prašiau padaryti vieną sušiktą paslaugą, — pasakė jis. 

— Ar kalbi apie dovaną? 

— Skambinu pasveikinti ją su gimtadieniu, o ji mane užsipuola. 

— To ir galėjai tikėtis. 

— Garantuoju, kad manai, jog baisiai kietai pasielgei, ar ne? 
Įkišai mane į jos sušiktą asilų sąrašą. 

— Pats ten įlindai. Ir, regis, vėl šauniai išsisukai. 

— Ir tau paleido vidurius dėl to, ar ne? 

— Iš tikrųjų tai man visiškai nerūpi, Erenki. Čia tavo ir mamos 
reikalas. 

— Taip, bet tu visada ten sukinėjiesi, kenki patyliukais man už 
nugaros, kad tik atrodyčiau netikęs. Negalėjai prirašyti mano sušikto 
vardo ant savo sušiktos dovanos. 

— Mano dovana jau buvo pristatyta. 

— Ir, aišku, buvo pernelyg 4awg vargo nupirkti ką nors nuo- 


manęs? 

— Taip, buvo. Aš čia esu ne tam, kad šluostyčiau tau šikną. 
Dirbu po aštuoniolika valandų per dieną. 

— O, kurgi ne. Visą laiką girdžiu tą patį: „Aš, vargšelė, tiek 
daug dirbu, kad lieka vos penkiolika minučių pamiegoti.“ 

— Be to, nesumokėjai man už aną dovaną. 

— Aišku, kad sumokėjau. 

— Ne, nesumokėjai. — Jr iki šiol siutina, kad mama džiaugiasi 
„ta gražia lempa, kurią Frenkis man padovanojo“. 

— Tai ką — viskas dėl pinigų, ar ne? — paklausė jis. 

Ant jos diržo sutarškėjo pranešimų gaviklis. Ji pažiūrėjo į nu- 
metį. 

— Man nusispjaut pinigai. Visa bėda, kad tu visada išeini sau- 
sas. Nė pirštelio nepajudini, bet kažkaip visada susišluoji visą garbę. 

— Ar čia vėl tas „aš, vargšas apsišikėlis“ numeris? 

— Baigiu pokalbį, Frenki. 

— Duok man mamą. 

— Pirma turiu atsakyti į gautą pranešimą. Paskambink po mi- 
nutės. 

— Kas čia, po velnių? Aš nesiruošiu tuštinti kišenių už tarp- 
miestinį... 

Ji išjungė ryšį. Palaukusi sekundėlę, kol atauš pyktis, surinko 
matytą numerį. 

Atsiliepė Darenas Krovis. 

Džeinė nebuvo nusiteikusi tąsytis su dar vienu nesukalbamu 
žmogumi ir iš karto šovė: 

— Ricoli. Ieškojai manęs. 

— Po velniais, gal pabandyk išgerti kokią midolio* tabletę? 


* „Midol“ — menstruacijas palengvinančios tabletės. 

— Nori pasakyti, kas vyksta? 

— Taip, gavome „dešimt-penkiasdešimt keturi“ signalą. Biken 
Hilas. Mudu su Sliperiu čia atsiradome beveik prieš pusvalandį. 

Iš motinos svetainės atsklido juokas, ir ji dirstelėjo į uždarytas 
duris. Pagalvojo, kas bus, jeigu išeis iš Andželos gimtadienio vaka- 
rėlio. 

— Tu norėsi išvysti šitą, — pasakė Krovis. 

— Kodėl? 


— Paaiškės, kai čia atsirasi. 


10. 


Stovėdama atvirame prieangyje Ricoli suuodė mirties kvapą, sklin- 
dantį pro tarpdurį, ir luktelėjo, nenorėdama žengti vidun. Žinojo, 
ką teks išvysti, todėl būtų mielai uždelsusi dar sekundėlę ar dvi, 
besiruošdama sunkiam išbandymui, tačiau Darenas Krovis, kuris 
jai atvėrė duris, stovėjo nenuleisdamas nuo jos akių, tad jai beliko 
mautis pirštines, antbačius ir imtis to, ko reikėjo. 

— Ar Frostas jau čia? — paklausė užsitempdama pirštines. 

— Atsirado maždaug prieš dvidešimt minučių. Jis viduje. 

— Būčiau prisistačiusi greičiau, bet turėjau atvažiuoti iš Re- 
vyro. 

— O kas Revyre? 

— Mamos gimtadienio šventė. 

Jis nusijuokė: 

— Paklausius atrodo, kad tikrai gerai leidai laiką. 

— Nė neklausk. 

Ji užsitempė antrąjį antbatį ir atsitiesė. Veide jau buvo kieta 
dalykiška išraiška. Tokie žmonės kaip Krovis vertino tiktai tvirtu- 
mą, todėl tvirtumą ji ir teleido jam regėti. Įeidama į vidų ji žinojo, 
kad jo žvilgsnis prikibęs prie jos, kad neatskres tol, kol neišvys jos 


reakcijos į tai, su kuo teks susidurti. Tyrė, ištisai tyrė laukdamas 

akimirkos, kol ji susimaus. Ir žinojo, kad anksčiau ar vėliau taip 
nutiks. 

Kai jis užvėrė paradines duris, ją staiga užgulė klaustrofobija, 
pasijuto tarsi atkirsta nuo gryno oro. Dvokas buvo kur kas stipres- 
nis, plaučiai tiesiog pritvinko tos bjaurasties. Ji užgniaužė visas emo- 
cijas ir sutelkė dėmesį į vestibiulį, užfhiksuodama dvylikos pėdų lubas 
ir senovišką aukštą laikrodį — nebetiksintį. Ši Bostono dalis, Biken 
Hilas, jai visada buvo svajonių kraštas, vieta, į kurią ji kraustytųsi, 
kada nors išlošusi loterijoje, arba dar nerealesniu atveju — kada nors 
ištekėjusi už pono Žadėtojo. Kaip tik šitokį namą ir galėtum įvertin- 
ti kaip svajonių pilį. Tačiau panašumas į Jegerių nelaimės vietą jau 
pakirto jėgas. Puikus namas puikiame rajone. Ore kybantis skerdy- 
nių kvapas. 

— Apsaugos sistema buvo išjungta, — pasakė Krovis. 

— Sugadinta? 

— Ne. Nukentėjėliai paprasčiausiai nebuvo įjungę. Gal neži- 
nojo, kaip naudotis, nes čia ne jų namas. 

— O kieno? 

Krovis atsivertė bloknotą ir paskaitė: 

— Savininkas — Kristoferis Harmas, šešiasdešimt dvejų metų 
amžiaus. Į pensiją išėjęs biržos verteiva. Bostono simfoninio orkestro 
valdybos narys. Vasaras leidžia Prancūzijoje. Pasiūlė Gentams pasi- 
naudoti jo namais, kol jie gastroliuoja Bostone. 

— Ką turi omenyje sakydamas „gastroliuoja“? 

— Jie abu muzikai. Atvyko prieš savaitę iš Čikagos. Karena 
Gent yra pianistė. Jos vyras Aleksandras buvo violončelininkas. Šį 
vakarą turėjo būti paskutinis jų koncertas Simfonijos salėje. 

Tai, kad Krovis kalbėjo būtuoju laiku apie vyrą, o ne apie mo- 


terį, neliko jos nepastebėta. 

Jų popieriniai antbačiai čežėjo, einant medinėmis holo grin- 
dimis ten, iš kur sklido balsai. Įžengusi į svetainę Ricoli iš pradžių 
nepastebėjo lavono, kadangi jį užstojo Sliperis ir Frostas, nusisukę 
nuo durų. Bet išvydo jau pažįstamą siaubo istoriją, išrašytą ant sie- 
nų: daugialypius lankus, kuriuos nubrėžė iš arterijų ištryškęs krau- 
jas. Matyt, ji garsiai įkvėpė, nes Frostas ir Sliperis vienu metu į ją 
atsigręžė. Jie žengė į šalį, atidengdami daktarę Ailz, kuri tupėjo prie 
aukos. 

Aleksandras Gentas sėdėjo atremtas į sieną lyg apgailėtina ma- 
rionetė, po atlošta galva žiojėjo buvusi gerklė. Toks jaunas, nutvilkė 
ją pirmoji mintis, kai žvelgė į trikdomai ramų veidą, atmerktas mė- 
lynas akis. Jis toks jaunas. 

— Viena darbuotoja iš Simfonijos salės, vardu Evelina Petra- 
kas, atvažiavo jų paimti apie šeštą valandą: turėjo nuvežti į vakarinį 
koncertą, — aiškino Krovis. — Niekas neatidarė durų. Kadangi šios 
pasirodė neužrakintos, ji įėjo pati. 

— Jis su pižamos kelnėmis, — pastebėjo Ricoli. 

— Lavonas sustingęs, — pasakė atsistojusi daktarė Ailz. — Ir 
buvo labai vėsu. Konkrečiau pasakysiu nustačiusi kalio jonų kon- 
centraciją stiklakūnyje. Tačiau šiuo metu teigčiau, kad mirtis ištiko 
prieš šešiolika dvidešimt valandų. Tai būtų... — Ji žvilgtelėjo į lai- 
krodėlį. — Maždaug tarp pirmos ir penktos valandos ryto. 

— Lova nepaklota, — tęsė Sliperis. — Pora paskutinį kartą 
matyta vakar vakare. Jie išėjo apie vienuoliktą iš Simfonijos salės, o 
ponia ar panelė Petrakas parvežė juos čia. 

Jie abu miegojo, mąstė Ricoli, stebeilydama į Aleksandro Gen- 
to pižamos kelnes. Miegojo ir nenumanė, kad kažkas buvo name, 
sėlino į miegamąjį. 

— Virtuvės langas atidarytas. Jis išeina į mažą kiemelį už na- 


mo, — aiškino Sliperis. — Gėlių lysvėje radome kelias pėdas, bet ne 

visos vienodos. Kažkurias galėjo palikti sodininkas. Arba net pačios 
aukos. 

Ricoli akys nukrypo į plačią lipnią juostą, veržiančią Aleksan- 
dro Gento kulkšnis. 

— O ponia Gent? — paklausė ji. Nors jau žinojo atsakymą. 

— Dingusi, — atsakė Sliperis. 

Ji apmetė akimis platesnį ratą aplink lavoną, tačiau nesimatė 
jokio sudužusio arbatos puodelio, jokių porceliano šukių. Kažkas ne 
taip, pagalvojo. 

— Detektyve Ricoli? 

Ji atsigręžė: koridoriuje stovėjo nusikaltimo vietą tiriantis la- 
borantas. 

— Patrulis sako, kad lauke stovi kažkoks vyrukas. Jis tvirtina 
jus pažįstantis. Kelia didžiausią skandalą, reikalaudamas praleisti. 
Norite jį patikrinti? 

— Žinau, kas jis, — atsakė ji. — Nueisiu ir pati atsivesiu. 

Korsakas traukė cigaretę matuodamas žingsniais šaligatvį ir 
buvo toks įsiutęs dėl pažeminimo, kad primetė jam tiktai pašalinio 
stebėtojo statusą, jog atrodė, jam dūmai veržiasi ir iš ausų. Pamatęs 
ją, iš karto numetė nuorūką ir sutraiškė kulnu lyg kokį bjaurų va- 
balą. 

— Jūs izoliuojate mane, ar ką? — pareiškė jis. 

— Klausykite, aš atsiprašau. Patrulis nebuvo įspėtas. 

— Prakeiktas naujokas. Neparodė jokios pagarbos. 

— Jis juk nežinojo. Cia mano kaltė. — Ji pakėlė policijos juos- 
tą jam pralįsti. — Noriu, kad pamatytumėte, kas atsitiko. 

Ricoli laukė prie paradinių durų, kol Korsakas movėsi antba- 
čius ir latekso pirštines. Jis vos neparvirto bandydamas išstovėti ant 
vienos kojos. Sugriebdama jį išsigando, užuodusi iš burnos sklin- 


dantį alkoholio kvapą. Paskambino Korsakui važiuodama čionai, 

rado jį namuose, nes tą vakarą jis nedirbo. O dabar gailėjosi apskritai 
jam pranešusi. Buvo jau ir taip įpykęs ir karingas, o atsisakydama jį 
įleisti sukeltų triukšmą ir bjaurią sceną. Teliko viltis, kad jis tebėra 
pakankamai blaivus ir baisiai nekiaulins. 

— Tvarka, — sušniokštė jis. — Rodykite, ką turime. 

Svetainėje jis be žodžių spoksojo į kraujo klane susmukusį 
Aleksandro Gento lavoną. Korsako marškiniai tabalavo nesukišti 
į kelnes, pats kvėpavo kaip visada — šnarpšdamas dėl adenoidų 
problemos. Krovis ir Sliperis sužiuro į juos, Krovis užvertė akis, 
Ricoli jam paskambino, kadangi jis buvo pirmasis detektyvas, pasi- 
rodęs įvykio vietoje Jegerių namuose, ir ji norėjo išgirsti jo nuomo- 
nę ir apie šį atvejį. O išėjo taip, kad sulaukė girto faro, kurio vien 
dalyvavimas pradėjo ją žeminti. 

— Galėjo būti mūsų bernužėlis, — pasakė Korsakas. 

Krovis suprunkštė. 

— Nenusišnekėk, Šerlokai. 

Korsakas nusuko krauju pasruvusias akis į Krovį. 

— Esi vienas iš tų berniukų genijų, ką? Visažinis? 

— Nereikia būti genijumi, kad suprastum, kas čia. 

— Ir kaip tau atrodo, kas čia? 

— Pakartojimas. Naktinis įsibrovimą į namą. Sutuoktiniai už- 
klupti lovoje. Žmona pagrobta, vyrui tenka mirtinas smūgis. Viskas 
aišku. 

— Tuomet kur arbatos puodelis? 

Kad ir koks apsvaigęs, Korsakas sugebėjo pataikyti kaip tik į tą 
tašką, kuris kvaršino Ricoli galvą. 

— Jo nėra, — atsakė Krovis. 

Korsakas spoksojo į tuščią nukentėjėlio sterblę. 


— Ta pati aukos poza. Pasodino prie sienos, kad stebėtų sce- 

ną — kaip ir aną kartą. Bet nepadėjo įspėjamojo signalo. Arbatos 
puodelio. Kai jis žagins žmoną, kaip seks vyro veiksmus? 

— Gentas liesas vyrukas. Menka grėsmė. Be to, surištas. Kaip 
jis atsikeltų ir apgintų žmoną? 

— Permaina — tik tiek noriu pasakyti. 

Krovis gūžtelėjo pečiais ir nusigręžė. 

— Vadinasi, pataisė scenarijų. 

— Gražuolis tiesiog viską išmano, ar ne? 

Visas kambarys nutilo. Netgi daktarė Ailz, kuri dažnai neapsi- 
eidavo be kandžios pastabos, nieko nesakė, tiktai stebėjo slėpdama 
šypsenėlę. 

Krovis atsigręžė, akys lyg lazerio spinduliai įsmigo į Korsaką. 
Tačiau žodžiai buvo skirti Ricoli: 

— Detektyve, ar gali paaiškinti, kodėl šitas žmogus peržengė 
mūsų tiriamos nusikaltimo vietos ribas? 

Ricoli pagriebė Korsaką už rankos. Tešlinė ir drėgna, o kur dar 
gižus prakaito kvapas. 

— Mes dar nematėme miegamojo. Eime. 

— Aha, — nusijuokė Krovis. — Nepražiūrėkite miegamojo. 

Korsakas ištrūko iš jos ir netvirtai žirgtelėjo prie Krovio. 

— Aš šitą nusikaltėlį pradėjau gaudyti kur kas anksčiau negu 
tu, asile. 

— Eime, Korsakai, — paragino Ricoli. 

— Šniukštinėjau kiekvieną įmanomą sušiktą pėdsaką. Aš pir- 
mas turėjau būti čia iškviestas, nes dabar jį pažįstu. Užuodžiu. 

— O. Ar užuodi tą patį, ką ir aš dabar? — šaipėsi Krovis. 

— Einam, — tempė beveik netekdama savitvardos Ricoli. O 
tada, varge, išsiveržtų visas įtūžis. Įtūžis ir ant Korsako, ir ant Kro- 


vio, kad tie bukapročiai susirėmė ragais. 

Dėkui Bariui Frostui, kuris taktiškai įsiterpė sušvelnindamas 
įtampą. Ricoli būtų instinktyviai, kaip įprasta, puolusi stačia galva 
į ginčą, tačiau Frostas prisiėmė taikdario vaidmenį. Kadaise jis jai 
sakė, kad yra tikras prakeikimas būti šeimoje viduriniuoju vaiku — 
vaiku, kuris žino, kad jo veidelis kaipmat taps visų suinteresuotų 
asmenų kumščių taikiniu. Jis net nebandė raminti Korsako, tiesiog 
kreipėsi į Ricoli: 

— Jums reikia pamatyti, ką radome miegamajame. Tai susieja 
abu įvykius. 

Frostas patraukė iš svetainės į kitą prieškambarį, abejingai žirg- 
čiodamas, tarsi norėtų pasakyti: „Jeigu norite pamatyti, kur būta ko- 
vos, sekite paskui mane.“ 

Po sekundės Korsakas taip ir padarė. 

Miegamajame Frostas, Korsakas ir Ricoli išvydo sujauktas pak- 
lodes ir atmestus apklotus. Ir du vienodus ruožus ant kilimo. 

— Išvilkti iš lovų, — pasakė Frostas. — Kaip ir Jegeriai. 

Tačiau Aleksandras Gentas buvo mažesnis ir toli gražu ne toks 
raumeningas kaip daktaras Jegeris, todėl žudikui turėjo būti kur kas 
lengviau išvilkti jį į koridorių ir atremti į sieną. Kur kas paprasčiau 
pastverti tokį už plaukų ir atidengti kaklą. 

— Jis ant tualetinio staliuko, — nurodė Frostas. 

Melsvas, ketvirto dydžio apatinis drabužėlis gulėjo gražiai su- 
lankstytas ir išmargintas krauju. Jauna moteris užsivilktų tokį vi- 
liodama meilužį, žavėdama sutuoktinį. Karena Gent niekada nejsi- 
vaizdavo smurtu alsuojančios teatro scenos, kur toks apdaras atstotų 
ir teatrinį kostiumą, ir butaforiją. Šalia gulėjo du „Delta Airline“ 
bilietai vokeliuose. Dirstelėjusi vidun Ricoli pamatė maršrutą, kurį 
parengė Gentų gastroles organizuojanti agentūra. 

— Jie turėjo išskristi rytoj, — pasakė ji. — Kita stotelė — 
Memtis. 


163 


— Labai gaila, — pratarė Korsakas. — Taip ir nepamatė Greis- 


lendo.* 


Ricoli ir Korsakas sėdėjo jo automobilyje atsidarę langus, nes jis 
rūkė cigaretę. Giliai įtraukdavo ir gardžiuodamasis iškvėpdavo, 
leisdamas dūmo nuodui savo plaučiuose kurti stebuklus. Dabar 
jis atrodė ramesnis, labiau susitelkęs negu tada, kai atvyko prieš 
tris valandas. Nikotinas pamiklino protą. O gal pagaliau išgaravo 
alkoholis. 

— Ar bent kiek abejoji, kad čia būta mūsų berniuko? — pa- 
klausė jis. 

— Ne. 

— Įvykio vietos tyrėjai neaptiko spermos. 

— Gal šį kartą buvo tvarkingesnis. 

— Arba jos nežagino, — spėjo Korsakas. — Todėl jam ir nerei- 
kėjo arbatos puodelio. 

Nebepakęsdama dūmų Ricoli nusisuko į atvirą langą ir pamo- 
sikavo ranka, kad greičiau išeitų kvapas. 

— Žmogžudystė vyksta ne pagal paruoštą scenarijų, = pasakė 
ji. — Kiekviena auka reaguoja skirtingai. Veikia du personažai, Kor- 
sakai. Žudikas iv auka. Bet kuris iš jų nulemia rezultatą. Daktaras 
Jegeris buvo kur kas stambesnis už Aleksą Gentą. Galbūt mūsų nu- 
sikaltėlis mažiau pasitikėjo savimi, kai reikėjo suvaldyti Jegerį, todėl 
ir prireikė porceliano įspėjamajam signalui. Matyt, nemanė, kad to 
paties reikia tvarkantis su Gentu. 


— Nežinau. — Korsakas nukratė pelenus pro langą. — Tas 


* Rokenrolo karaliaus Elvio Preslio dvaras Memfyje. 

puodelis toks nesuprantamas šūdinas dalykas. Lyg būtų dalis jo pa- 
rašo. Ar galėtų jo nepalikti? 

— Visa kita sutampa, — nurodė ji. — Pasiturinti pora. Vyras 
surištas ir atremtas į sieną. Moteris dingusi. 

Abu nutilo, matyt, genami tos pačios baisios minties: Moteris. 
Ką jis padarė Karenai Gent? 

Ricoli jau žinojo atsakymą. Nors Karenos atvaizdas netrukus 
pasirodys miesto televizijos ekranuose ir bus prašoma visuomenės 
pagalbos, nors Bostono policija kabinsis į kiekvieną telefonu gautą 
užuominą, vysis kiekvieną pastebėtą tamsiaplaukę, Ricoli žinojo, kas 
jos laukė. Jautė tarsi šaltą akmenį po krūtine. Karena Gent jau mirusi. 

— Geilės Jeger kūnas rastas maždaug po dviejų dienų nuo jos 
pagrobimo, — postringavo Korsakas. — Dabar praėjo — kiek? Gal 
dvidešimt valandų nuo jų užpuolimo. 

— Stouni Bruko draustinis, — pasakė Ricoli. — Štai kur jis 
ją nutemps. Aš nusiųsiu pastiprinimą stebėtojų grupei. — Ji dirste- 
lėjo į Korsaką. — Ar bent kiek įtari, kad Džojis Valentinas bus čia 
įsivėlęs? 

— Aš juo užsiimu. Pagaliau jis leido paimti kraujo tyrimui. 
Laukiu DNR. 

— Nelabai panašu, kad jis kaltas. Vis dar jį seki? 

— Sekiau. Kol jis padavė skundą dėl priekabiavimo. 

— Taip ir buvo? 

Korsakas nusikvatojo, išpūsdamas į erdvę visus dūmus, kiek 
buvo plaučiuose. 

— Bet kuris suaugęs vyras, užsiimantis numirusių poniučių 
pudravimu, spiegs kaip mergaitė, kad ir ką daryčiau. 

— Ir kaipgi mergaitės spiegia? — pyktelėjo ji. — Panašiai kaip 


berniukai? 

— O, Viešpatie. Tik nepradėk deginti liemenėlių*. Ir mano 
duktė daro tą parį. Bet kai pritrūksta pinigų, verkšlendama ateina 
pagalbos pas savo šovinistą paršą tėtušį. — Staiga Korsakas išsitie- 
sė. — Ei, žiūrėk. 

Į automobilių stovėjimo aikštelę kitoje gatvės pusėje įsuko 
juodas limuzinas. Ricoli pamatė išlipantį Gabrielį Diną. Gerai pri- 
žiūrima, atletiška figūra, ištraukta tiesiai iš GO žurnalo puslapių. Jis 
stovėjo apžiūrinėdamas raudonų plytų namo fasadą. Paskui prisiar- 
tino prie budinčio patrulio ir parodė savo ženklelį. 

Patrulis leido jam pralįsti pro juostą. 

— Tik pamanyk! — užsiuto Korsakas. — V tas tai užknisa 
mane. Tas pats faras vertė mane stovėti už juostos, kol tu atėjai. Lyg 
būčiau koks valkata iš gatvės. Bet Dinui — jam tereikia pamosikuoti 
savo stebuklinguoju ženkleliu ir pasakyti „federalinis sušiktas agen- 
tas — ir jis jau auksinis. Kodėl, po velniais, jį praleidžia? 

— Gal todėl, kad nepatingėjo susikamšyti marškinių. 

— O, taip, tarsi dailus kostiumas man padėtų. Viskas parašyta 
jo pozoje. Pažiūrėk į jį. Atrodo, kad jam priklauso visas pasaulis. 

Ricoli žiūrėjo, kaip Dinas movėsi antbatį, grakščiai balansuo- 
damas ant vienos kojos. Ilgas plaštakas sukišo į pirštines lyg koks 
operacijai besiruošiantis chirurgas. Taip, viskas priklauso nuo laiky- 
senos. Korsakas — piktas boksininkas, kuris nusiteikęs, kad visas 
pasaulis jį vėtys ir mėtys. Žinoma, taip ir buvo. 

— Kas čia jį kvietė? — nerimo Korsakas. 

— Tik ne aš. 

— Bet ėmė ir išdygo. 

— Kaip visada. Kažkam jis reikalingas. Bet tik ne iš mano gru- 


pės. Aukščiau sėdintys reguliuoja. 
* 7-ajame dešimtmetyje feministės degindavo savo liemenėles. 

Ji vėl sužiuro į paradines duris. Dinas jau buvo įėjęs. Ji įsivaiz- 
davo jį, stovintį svetainėje, tyrinėjantį kraujo dėmes. Taip, kaip stu- 
dijuojama atlikto tyrimo ataskaita. Ryškūs tiškalai, netekę sąsajų su 
pačiu žmogumi. 

— Žinok, aš pamąsčiau, — dėstė Korsakas: — Dinas pasirodė 
įvykio vietoje praėjus beveik trims dienoms po Jegerių užpuolimo. 
Pirmą kartą išvydome jį Stouni Bruko draustinyje, kai rado ponios 
Jeger kūną. Teisingai? 

— Teisingai. 

— Ir kodėl jis taip ilgai laukė? Aną dieną svarstėme versiją, kad 
ten būta egzekucijos. Kad Jegeriai įklimpę į kažkokią bėdą. Jeigu jie 
jau buvo fedų akiratyje, — tarkime, tiriami arba stebimi, — many- 
tum, kad fedai būtų prisistatę tą pačią sekundę, kai daktaras Jegeris 
buvo sutvarkytas. Bet jie laukė tris dienas. Kas galų gale juos įtraukė? 
Kas sudomino? 

Ji atsigręžė į jį. 

— Ar jau pateikei VICAP ataskaitą? 

— Taip. Prireikė visos prakeiktos valandos jai užbaigti. Šimtas 
aštuoniasdešimt devyni klausimai. Kažkoks nenormalus šlamštas, 
kaip antai: „Ar bent kuri kūno dalis buvo nukąsta? Kokie daiktai 
buvo įkišti į angas? Dabar turiu pateikti papildomą ataskaitą apie 
ponią Jeger. 

— Ar perdavęs tą formą prašei psichologinio portreto nusta- 
tymo)? 

— Ne. Nemačiau reikalo prašyti, kad kažkoks FTB krimina- 
listas psichologas pasakytų man tai, ką jau žinau. Aš tiktai atlikau 
piliečio pareigą ir išsiunčiau tą VICAP formą. 

VICAP arba smurtingų nusikaltėlių suvokimo programa, buvo 


FTB duomenų bazė apie smurtinius nusikaltimus. Tos bazės kaupi- 

mas reikalavo nuolatinio teisėsaugos pareigūnų bendradarbiavimo, 
tačiau šie, išvydę ilgiausią VICAP anketą, dažniausiai nuleisdavo 
rankas ir apskritai jos nepildydavo. 

— Kada perdavei anketą? — paklausė Ricoli. 

— Iš karto po daktaro Jegerio skrodimo. 

— Tada Dinas ir pasirodė. Po dienos. 

— Manai, čia ir yra šuo pakastas? — paklausė Korsakas. — 
Kad per tą ataskaitą jis atsidūrė čia? 

— Galbūt tavo ataskaita pasiuntė pavojaus signalą. 

— Kas galėjo patraukti jų dėmesį? 

— Aš nežinau. — Ji pažiūrėjo į paradines duris, už kurių buvo 
pradingęs Dinas. — Ir visiškai aišku, kad jis nesiruošia mums pasa- 


kyti. 


11. 


Džeinė Ricoli nebuvo simfoninės muzikos pakraipos mergaitė. Su 
muzika ją siejo popmuzikos CD įrašų kolekcija ir dveji metai, kai 
pūtė trimitą viduriniųjų klasių orkestrėlyje — ji ir dar viena mer- 
gaitė tebuvo pasirinkusios šį instrumentą. O jį pasirinko dėl to, kad 
juo galėjo išgauti patį garsiausią, patį skardžiausią metalinį garsą, ne 
taip, kaip tie švilpiantys klarnetai arba čiulbančios fleitos, kuriais 
grojo kitos panelės. Ne, Ricoli norėjo, kad ją girdėtų, ir dėl to sėdėjo 
petys į petį su berniukais trimitų sparne. O, kaip jai patiko, kai ver- 
žėsi trimitų garsai. 

Deja, jie per dažnai išleisdavo ne tuos garsus, kokių reikė- 
davo. 

Kartą, kai tėvas išvarė ją repetuoti į kiemelį už namo, protes- 
tuodami pradėjo kaukti kaimynų šunys, todėl ji visam laikui atsi- 
sveikino su trimitu. Net ji suvokė, kad vien užsidegimas ir stiprūs 
plaučiai nepaslėps talento stokos. 

Nuo tada muzika reiškė neką daugiau kaip liftų dundesys ar 
pralekiančių automobilių ūžimas. Tik du kartus gyvenime lankėsi 
Simfonijos salėje, esančioje Hantingtono ir Meso prospektų sankir- 


toje, abu kartus besimokydama vidurinėje mokykloje, nes toks bū- 

davo praktinis užsiėmimas — klausytis BSO* repeticijų. 1990 me- 
tais buvo pristatytas Koheno Hygelis, ir šioje Simfonijos salės dalyje 
Džeinei neteko lankytis. Kai ji ir Frostas įžengė į naująjį priestatą, ją 
nustebino jo modernumas — tai ne tamsus ir girgždantis pastatas, 
kuris išliko atmintyje. 

Jie parodė savo ženklelius pagyvenusiam sargui, kuris, išvydęs, 
kad abu lankytojai iš Žmogžudysčių tyrimo skyriaus, pasistengė 
bent kiek ištiesinti savo kifozinį** stuburą. 

— Ar tai dėl Gentų? — paklausė jis. 

— Taip, pone, — atsakė Ricoli. 

— Baisu. Tiesiog baisu. Mačiau juos praėjusią savaitę, buvo ką 
tik atvykę į miestą. Jie užsuko apžiūrėti salės. — Jis kraipė galvą. — 
Atrodė tokia puiki jauna pora. 

— Ar jūs budėjote tą vakarą, kai jie koncertavo? 

— Ne, ponia. Aš čia dirbu tiktai dienos metu. Turiu išeiti 
penktą: pasiimti žmoną iš dienos priežiūros centro. Suprantate, ją 
reikia prižiūrėti ištisą parą. Pamiršta išjungti viryklę... — ir staiga 
išraudęs užsikirto. — Bet jūs, žmonės, veikiausiai atėjote ne šiaip 
laiką praleisti. Norite susitikti su Evelina? 

— Taip. Kaip rasti jos kabinetą? 

— Jos ten nėra. Prieš kelias minutes mačiau einančią į koncertų 
salę. 

— Ar ten vyksta kokia repeticija? 

— Ne, ponia. Dabar ramus sezonas. Vasarą orkestras būna 
Tenglvude. Šiuo metų laiku sulaukiame tiktai keleto gastroliuojan- 
čių atlikėjų. 

— Vadinasi, galime eiti tiesiai į salę? 

— Ponia, jūs turite ženklelį. Dėl manęs, galite eiti bet kur. 


* Bostono simfoninis orkestras. 


Kifozė — stuburo išlinkimas į išorę (kuprojimasis). 


=* 

Jie ne iš karto pamatė Eveliną Petrakas. Blausioje žiūrovų salėje Ri- 
coli pirmiausia išvydo daugybę tuščių krėslų, besidriekiančių iki 
prožektoriais apšviestos scenos. Jie ten ir patraukė tarpu tarp eilių, 
girgždančiomis lyg seno laivo špantai medinėmis grindimis. Prie pat 
scenos juos pasiekė vos girdimas balsas: 

— Kuo galiu padėti? 

Prisimerkusi nuo akinamos šviesos Ricoli atsigręžė į tamsų salės 
galą. 

— Ponia Petrakas? 

— Taip? 

— Aš esu detekrtyvė Ricoli. O čia detektyvas Frostas. Ar galime 
su jumis pasikalbėti? 

— Esu čia. Paskutinėje eilėje. 

Jie nuėjo pas ją. Evelina neatsistojo, tiesiog sėdėjo susitrauku- 
si, lyg slėptųsi nuo šviesos. Ji nežymiai linktelėjo, kai jie atsisėdo 
greta. 

— Aš jau kalbėjausi su policininku. Vakar vakare, — pasakė 
Evelina. 

— Su detektyvu Sliperiu? 

— Taip. Manau, tokia buvo jo pavardė. Vyresnio amžiaus 
žmogus, gana malonus. Žinau, kad reikėjo palaukti ir pasikalbėti 
su kitais detektyvais, tačiau turėjau išeiti. Tiesiog nebegalėjau ilgiau 
pasilikti tame name... 

Ji žvelgė į sceną, tartum pakerėta koncerto, kurį regėjo tiktai ji. 
Net tamsoje Ricoli įžiūrėjo dailų, turbūt keturiasdešimtmetės veidą 
ir tamsius plaukus, per anksti išrašytus sidabriniais dryželiais. 

— Teko daug ką čia sutvarkyti, — tęsė Evelina. — Grąžinti pi- 


nigus už bilietus. O be to, pradėjo plūsti žiniasklaida. Turėjau grįžti 

ir imtis darbo. — Ji nelinksmai susijuokė. — Visada gesinu gaisrus. 
Toks jau mano darbas. 

— Koks konkrečiai jūsų darbas, ponia Perrakas? — paklausė 
Frostas. 

— Mano pareigos? — Ji gūžtelėjo pečiais. — Gastroliuojančių 
atlikėjų programų koordinatorė. O tai reiškia, jog turiu pasirūpinti, 
kad jie būtų patenkinti ir sveiki, kol vieši Bostone. Net kelia nuos- 
tabą, kokie bejėgiai kai kurie jaučiasi. Jie praleidžia savo gyvenimą 
repeticijų salėse ir studijose. Tikrasis pasaulis jiems tiesiog nesuvo- 
kiamas. Todėl rekomenduoju, kur apsistoti. Organizuoju sutikimą 
oro uoste. Krepšelius su vaisiais kambaryje. Ko tik prireikia, kad jie 
jaustųsi patogiai. Laikau už rankučių. 

— Kada pirmą kartą sutikote Gentus? — paklausė Ricoli. 

— Kitą dieną, kai jie atvyko į miestą. Nuvažiavau paimti jų iš 
namų. Jie negalėjo važiuoti taksi, kadangi Alekso violončelė užima 
daug vietos. Turiu SUV klasės automobilį, kurio užpakalinė sėdynė 
atlenkiama. 

— Vežiojote juos po miestą, kol jie buvo čia? 

— Tiktai pirmyn ir atgal — iš jų namo į Simfonijos salę ir atgal 
į namus. 

Ricoli žvilgtelėjo į savo bloknorą. 

— Kaip suprantu, Biken Hile esantis namas priklauso simfoni- 
nio orkestro valdybos nariui. Kažkokiam Kristoferiui Harmui. Ar jis 
dažnai kviečiasi muzikantus apsistoti? 

— Vasarą, kai pats būna Europoje. Čia daug maloniau negu 
viešbučio kambaryje. Ponas Harmas pasitiki klasikinės muzikos atli- 
kėjais. Žino, kad jie gerai prižiūrės jo namus. 

— Ar kurie nors pono Harmo svečiai kada skundėsi turėję 
problemų? 

— Problemų? 

— Įsibrovėlių. Vagysčių. Bet ko, kas sukėlė rūpesčių. 

Evelina papurtė galvą. 

— Čia Biken Hilas, detektyve. Geresnio rajono negali norėti. 
Žinau, kad Aleksui ir Karenai ta vieta patiko. 

— Kada juos matėte paskutinį kartą? 

Evelina nurijo seilę. Tyliai ištarė: 

— Vakar vakare, kai suradau Aleksą... 

— Turėjau omenyje, kai jis dar buvo gyvas, ponia Petrakas. 

— O. — Evelina nesmagiai susijuokė. — Žinoma, jūs £a7 tu- 
rėjote omenyje, atleiskite, aš visiškai nemąstau. Tiesiog taip sunku 
susikoncentruoti. — Ji pakraipė galvą. — Nesuprantu, kodėl iš viso 
atėjau šiandien į darbą. Tiesiog atrodė, lyg turėčiau ką nors nu- 
veikti. 

— Paskutinį kartą matėte juos? — paragino Ricoli. 

Evelina atsakė jau tvirtesniu balsu: 

— Tai buvo užvakar vakare. Po jų pasirodymo parvežiau juos į 
Biken Hilą. Maždaug apie vienuoliktą valandą. 

— Ar tiktai juos išleidote? Ar įėjote kartu? 

— Išleidau juos priešais namą. 

— Ar matėte, kaip jie įėjo? 

— Taip. 

— Vadinasi, jie nepakvietė jūsų? 

— Manau, jie buvo gana pavargę. Ir jautėsi šiek tiek nuliūdę. 

— Kodėl? 

— Jie tikėjosi, kad Bostone klausytojų bus gerokai daugiau. 
Juk Bostonas vadinamas muzikos miestu. Jeigu čia sugebėjome pri- 
traukti tiktai tiek, ko jie galėjo tikėtis iš Detroito ar Memfio? — 
Evelina liūdnai žiūrėjo į sceną. — Esame dinozaurai, detektyve. Ka- 
rena taip ir pasakė sėdėdama automobilyje. Argi daug kas vertina 


klasikinę muziką? Dauguma jaunų žmonių verčiau žiūri muzikinius 

videofilmus. Vaikšto apsikarstę metalu. Galvose vien tiktai seksas 
ir blizgesys, ir sunkiai apibūdinama apranga. Ir kodėl tas daininin- 
kas, — kuo jis ten vardu, — turi iškišti liežuvį? Ką tai turi bendra 
su muzika? į 

— Visiškai nieko, — pritarė Frostas, iš karto pajutęs prielan- 
kumą tokiai temai. — Žinote, ponia Petrakas, mudu su žmona kaip 
tik neseniai kalbėjome apie tą patį. Alisa dievina klasikinę muziką. 
Tikrai dievina. Kasmet perkame abonementus į simfoninės muzikos 
koncertus. 

Evelina liūdnai nusišypsojo. 

— Gaila, tuomet ir jūs esate dinozauras. 

Kai jie pakilo eiti, Ricoli pastebėjo žvilgančią programą, gulin- 
čią ant sėdynės priešais. Ji pasiėmė ją. 

— Ar čia ir Glenai yra? — paklausė ji. 

— Atsiverskite penktą puslapį, — nurodė Evelina. — Ten. Jų 
reklaminė nuotrauka. 

Nuotraukoje matėsi du įsimylėję žmonės. 

Karena, liekna ir elegantiška, apsivilkusi ilga juoda suknele, ap- 
nuoginančia pečius, žvelgia į besišypsančias vyro akis. Veidas švyri, 
plaukai juodi kaip ispanės. Aleksandras žiūri į ją berniokiškai šypso- 
damasis, viena neklusni garbana užkritusi ant akies. 

Evelina tyliai pasakė: 

— Jie buvo gražūs, tiesa? Žinokite, keista. Taip ir neturėjau 
progos atsisėsti ir su jais pasišnekučiuoti. Bet žinojau jų muziką. 
Klausiausi įrašų. Žiūrėjau, kaip jie grojo šioje scenoje. Galima daug 
ką pasakyti apie žmones, vien klausantis jų atliekamos muzikos. Ir 
prisimenu vienintelį dalyką — kaip jie švelniai grojo. Manau, šitoks 
žodis tinka jiems apibūdinti. Jie buvo tokie švelnūs žmonės. 

Ricoli žiūrėjo į sceną, įsivaizduodama Aleksandrą ir Kareną jų 


paskutinio koncerto vakarą. Jos juodi plaukai žvilgėjo scenos švieso- 

se, jo violončelė spindėjo. Ir jų muzika — tartum dviejų įsimylėjėlių 
balsai, dainuojantys vienas kitam. 

— Noriu paklausti apie tą vakarą, kai jie grojo, — pasakė Fros- 
tas. — Sakėte, kad apvylė klausytojų skaičius. 

— Taip. 

— Kiek jų buvo? 

— Manau, pardavėme apie keturis šimtus penkiasdešimt bi- 
lietų. 

Keturi šimtai penkiasdešimt porų akių, pagalvojo Ricoli. Visos 
nukrypusios į sceną, kur įsimylėjusi sutuoktinių pora skęsta švieso- 
je. Kokius jausmus Gentai sukėlė publikai? Malonumą, klausantis 
gerai atliekamos muzikos? Džiaugsmą, stebint du jaunus įsimylėju- 
sius žmones? Ar kitos, tamsesnės, emocijos sujaudino širdį to, kuris 
sėdėjo štai šitoje salėje? Alkį. Pavydą. Kartėlį trokštant to, ką turėjo 
kitas vyras. 

Ji vėl pažiūrėjo į Gentų nuotrauką. 

Ar jos grožis patraukė tavo dėmesį? Ar pats faktas, kad jie buvo 
įsimylėję? 


Ji gurkšnojo juodą kavą ir įdėmiai žiūrėjo į mirusiųjų nuotraukas, 
susikaupusias ant stalo. Ričardas ir Geilė Jegeriai. Rachito palaužta 
ponia. Aleksandras Gentas. Ir Skraidūnas — nors ji nelaikė jo žmog- 
žudystės auka, tačiau vis dar neišėjo iš galvos. Mintys apie miru- 
siuosius visada persekiojo. Nesibaigiantis lavonų srautas, kiekvienas 
reikalavo jos dėmesio, kiekvienas turėjo savo siaubo istoriją, kurią 
Ricoli, pakankamai giliai pakasinėjusi, galėjo įminti, bent sudėlioti 
tų istorijų griaučius. O kasinėta taip ilgai, kad visi jai žinomi miru- 
sieji pradėjo maišytis lyg skeletai, suversti į bendrą kapą. 


Kai vidurdienį atėjo pranešimas iš DNR tyrimų laboratorijos, 

ji apsidžiaugė, kad gali bent valandėlei atitrūkti nuo tos bylų krūvos, 
kuri kaltinamai badė akis. Ji pakilo nuo stalo ir pasileido koridoriu- 
mi į pietinį priestatą. 

DNR laboratorija buvo kabinete Nr. S253, o kriminalistas, 
atsiuntęs signalą į jos pranešimų gaviklį, buvo Valteris de Grutas, 
šviesiaplaukis olandas išblyškusiu apskritu veidu — tarsi Mėnulyje 
matomo veido kopija. Šiaip jis raukydavosi ją išvydęs, nes jos apsi- 
lankymai beveik visada reiškė raginimus arba prašinėjimus — bet 
ką, kad tik paskubintų DNR tyrimą. Tačiau šiandien ją pasitiko pla- 
ti šypsena. 

— Jau išryškinau autoradą, — pasakė jis. — Kabo ten. 

Autoradas, arba autoradiograma, buvo rentgeno nuotrauka, 
užfhiksuojanti DNR fragmentų struktūrą. De Grutas nukabino juos- 
tą nuo virvelės, kur ji džiūvo, ir prisegė prie peržiūros langelio. Nuo 
viršaus iki pat apačios leidosi lygiagrečios tamsių dėmių eilės. 

— Tai, ką matai, yra VNTR profilis, — pasakė jis. — Kitaip 
tariant, „pasikartojančios sekos pokyčiai“. Aš paėmiau DNR iš skir- 
tingų šaltinių, kuriuos tu pateikei, ir atskyriau fragmentus su kon- 
krečiomis vietomis, kurias mes lyginame. Iš tikrųjų jie nėra genai, 
tiktai DNR gijos dalys, besikartojančios be jokio aiškaus tikslo. Jos 
puikiai padeda nustatyti tapatybę. 

— Ir ką gi rodo tie įvairūs takai? Ką jie atitinka? 

— Pradedant iš kairės, pirmos dvi juostos sudaro kontrolinę 
grupę. Pirmoji yra šabloninė DNR seka, padedanti mums nustatyti 
santykines įvairių bandinių pozicijas. Antroji yra šabloninė ląstelės 
juosta, taip pat naudojama kaip kontrolinė. Trečia, ketvirta ir penk- 
ta yra įrodomosios juostos, paimtos iš žinomų šaltinių. 

— Kurių šaltinių? 

— Trečia juosta yra įtariamojo Džojo Valentino. Ketvirta — 


daktaro Jegerio. Penkta — ponios Jeger. 

Ricoli žvilgsnis užtruko prie penktos juostos. Ji stengėsi įsi- 
sąmoninti, kad čia buvo Geilę Jeger sukūręs pradmuo. Kad iš šios 
tamsių dėmių grandinės galėjai išgauti viską apie unikalią žmogiš- 
ką būtybę — nuo tikslaus jos šviesių plaukų atspalvio iki jos juoko 
skambesio. Ji šiame autorade neįžiūrėjo jokio žmogiškumo, jokios 
moters, kuri mylėjo savo vyrą ir gedėjo motinos. Ar čia viskas, kas 
mes esame? Chemikalų vėrinys? Kur toje dviguboje DNR spiralėje glūdi 
siela? 

Jos akys nukrypo į dvi galines juostas. 

— O kas tos paskutinės? — paklausė ji. 

— Jos priklauso nenustarytiems individams. Šeštoji gauta iš 
spermos dėmės, rastos ant Jegerių kilimėlio. Septintoji — iš šviežiai 
išlietos spermos, paimtos iš Geilės Jeger makšties skliauto. 

— Atrodo, šitos dvi paskutinės sutampa. 

— Teisingai. Abu nenustatyti DNR bandiniai priklauso tam 
pačiam vyrui. Ir pastebėsi, kad nei daktarui Jegeriui, nei ponui Va- 
lentinui. Valentinas aiškiai atmetamas kaip spermos šaltinis. 

Ji žiūrėjo į tas dvi nenustatytas juostas. Genetinis monstro pirš- 
to atspaudas. 

— Tai yra jūsų nenustatytas nusikaltėlis, — pasakė de Grutas. 

— Ar kreipeisi į CODIS? Gal kartais mums pavyktų įkalbėti 
juos paspartinti paiešką? 

CODIS — nacionalinė DNR duomenų bazė. Joje sukaupti 
tūkstančių nuteistų pažeidėjų genetiniai duomenys bei nenustatytų 
nusikaltėlių duomenys, surinkti visoje šalyje įvykusių nusikaltimų 
vietose. 

— Faktiškai dėl to ir pasiunčiau tau žinutę į pranešimų gaviklį. 
Praėjusią savaitę aš nusiunčiau jiems DNR, nustatytą iš kilimėlyje 
rastos dėmės. 


Ricoli atsiduso. 


LŽ 


— O tai reiškia, kad ką nors iš jų išgirsime tik po metų. 

— Ne, man ką tik paskambino agentas Dinas. Jūsų veikėjo 
CODIS sistemoje nėra. 

Ji nustebusi pažiūrėjo į jį. 

— Agentas Dinas perdavė tau šitą žinią? 

— Matyt, gerai papliaukšėjo botagu, ar ne. Kiek čia dirbu, dar 
neteko regėti, kad CODIS šitaip operatyviai sureaguotų į užklausą. 

— Ar tu susisiekei su CODIS, kad patvirtintų? 

De Grutas suraukė kaktą. 

— Na, ne. Pamaniau, agentas Dinas žinojo... 

— Prašau, paskambink jiems. Noriu, kad būtų patvirtinta. 

— Ar yra kokių nors, mm, abejonių dėl Dino patikimumo? 
genogramą. — Jeigu tiesa, kad mūsų vyruko nėra CODIS bazėje... 

— Tuomet įsigijai naują veikėją, detektyve. Arba tokį, kuris 
sugebėjo išlikti nepažįstamas. 

Ricoli sutrikusi žvelgė į tą dėmių grandinę. Turime jo DNR, 
pagalvojo ji. Turime genetinius duomenis. Tačiau vis dar nežinome 


jo pavardės. 


Baigusi šluostytis šlapius plaukus, Ricoli įkišo diską į CD grotuvą ir 
susmuko ant sofos. Sodrūs violončelės garsai, atliekant solinę par- 
tiją, liejosi iš garsiakalbio lyg ištirpęs šokoladas. Nors pati nebuvo 
klasikinės muzikos mėgėja, Simfonijos salės suvenyrų kioske ji nusi- 
pirko kompaktinį diską su ankstyvaisiais Alekso Gento įrašais. Jeigu 
turėjo visapusiškai susipažinti su jo mirtimi, reikėjo sužinoti ir apie 
jo gyvenimą. O muzika sudarė didžiąją jo gyvenimo dalį. 

Gento strykas sklandė violončelės stygomis, Bacho Siuitos vio- 


lončelei solo Nr.1, G-dur melodija kilo ir leidosi lyg okeano banga- 

vimas. Įrašas padarytas, kai atlikėjui buvo tiktai aštuoniolika metų. 
Kai jis sėdėjo studijoje, ne pirštai, o šiltas kūnas lietė stygas, valdė 
stryką. Dabar tie pirštai gulėjo morgo šaldytuve. Balti ir sušalę, jų 
kuriama muzika nutildyta. Tą rytą ji stebėjo skrodimą ir atkreipė 
dėmesį į švelnius ilgus pirštus, įsivaizdavo juos, skrajojančius vio- 
lončelės grifu. Rodės, tikras stebuklas, kad žmogaus rankos medinio 
instrumento stygomis gali sukurti tokius sodrius garsus. 

Džeinė pakėlė CD dėklą ir tyrinėjo jo nuotrauką. Nufotogra- 
fuotas, kai buvo dar vaikas. Akys nuleistos žemyn, kairė ranka gra- 
žiai apglėbusi instrumentą, jo išlinkius — kažkurią dieną taip glėbs 
savo žmoną Kareną. Ricoli ieškojo CD, kuriame grotų jie abu, ta- 
čiau suvenyrų kioskas buvo išpardavęs tuos įrašus. Tebuvo likę Alek- 
sandro. Vieniša violončelė, besišaukianti savo bičiulės. O kur dabar 
ta bičiulė? Gyva ir paskendusi kančiose, žiūrinti į akis didžiausiam 
siaubui — mirčiai? O gal skausmas likęs praeityje ir jau vyksta anks- 
tyvosios irimo stadijos? 

Suskambėjo telefonas. Ji sumažino garsą ir pakėlė ragelį. 

— Tu namie, — pasakė Korsakas. 

— Grįžau nusiprausti po dušu. 

— Skambinau vos prieš kelias minutes. Neatsiliepei. 

— Tuomet manau, kad negirdėjau. Kas atsitiko? 

— Tai aš noriu sužinoti. 

— Jeigu bus naujienų, tau pirmam paskambinsiu. 

— Taip. Lygiai kaip bent 44744 paskambinai šiandien. Turėjau 
išgirsti iš laboranto apie Džojo Valentino DNR. 

— Neturėjau laiko. Laksčiau kaip pamišusi. 

— Nepamiršk, kad aš pirmasis įtraukiau tave į šią bylą. 

— Nepamiršau. 

— Žinok, jau penkiasdešimt valandų, kaip jis ją pasigriebė. 

Ir turbūt jau dvi dienos, kaip Karena Gent negyva, pagalvojo 

ji. Tačiau mirtis neatbaidys jos žudiko. Sužadins apetitą. Jis žiūrės 
į lavoną ir matys vien aistros objektą. Tą, kurią jis gali valdyti. Ji 
nesipriešina jam. Tėra ramus, nuolankus kūnas, priimantis visus pa- 
žeminimus. Ideali meilužė. 

Kompaktinis diskas tebegrojo tyliai, Aleksandro violončelė 
audė gedulingus kerus. Ricoli suprato, kur link viskas krypo, supra- 
to, ko Korsakas norėjo. Ir nežinojo, kaip jo atsikratyti. Atsikėlė nuo 
sofos ir išjungė grotuvą. Net tyloje tebesklandė violončelės garsai. 

— Bus taip, kaip praėjusį kartą: jis išmes ją šiąnakt, — pasakė 
Korsakas. 

— Būsime tam pasirengę. 

— Tai ar aš priklausau tai komandai? 

— Mes jau turime stebėtojų grupę. 

— Bet manęs ten nėra. Galėtum pasinaudoti ir manimi. 

— Mes jau paskirstėme postus. Klausyk, aš tau paskambinsiu, 
kai tik... 

— Velniop tą „paskambinsiu“, gerai? Nežadu sėdėti prie telefo- 
no kaip kokia prakeikta panelė, kurios niekas nešokdina. Aš pažįstu 
šitą nusikaltėlį ilgiau negu tu ar dar kas nors. Kaip tau patiktų — tu 
šoki, o kas nors kaišioja koją? Nebūtum pažeminta? Gerai pagalvok. 

Ji ir pagalvojo. Ir suprato jį varstantį pyktį. Suprato geriau už 
kitus, nes pačiai taip buvo atsitikę. Apmaudas, kai lieki nereikalin- 
gas, kai tave nustumia į šalį, o kiti ima dalytis tau skirtus laurus. 

Džeinė dirstelėjo į laikrodėlį. 

— Ašjau važiuoju. Jeigu nori prisidėti, turėsi laukti manęs tenai. 

— Kur tavo stebėjimo postas? 

— Aikštelė kitoje gatvės pusėje, priešais „Smito žaidimų aikšte- 
lę“. Galime susitikti golfo aikštyne. 


— Būsiu ten. 


12. 


Antrą valandą ryto Stouni Bruko draustinyje oras buvo tvankus ir 
tirštas kaip sriuba. Ricoli ir Korsakas sėdėjo jos automobilyje, kuris 
glaudėsi prie pat tankaus krūmyno. Iš tos vietos matėsi visi auto- 
mobiliai, įvažiuojantys į Stouni Bruką iš rytų pusės. Kiti stebėjimo 
automobiliai buvo pastatyti palei Enekingo alėją — magistralę, vin- 
giuojančią per draustinį. Bet kokia transporto priemonė, išsukusi iš 
kelio į vieną iš žvyruotų automobilių stovėjimo aikštelių, būtų grei- 
tai iš visų pusių apsupta automobilių. Aklini spąstai, iš kurių jokia 
mašina negalėtų ištrūkti. 

Ricoli buvo su liemene, pylė prakaitas. Ji nuleido langelį ir 
įkvėpė pūvančių lapų ir drėgnos žemės kvapo. Miško aromatai. 

— Ei, tu leidi uodus, — skundėsi Korsakas. 

— Man reikia gryno oro. Čia smirda dūmais. 

— Aš užsidegiau tiktai vieną cigaretę. Neužuodžiu. 

— Rūkaliai niekada neužuodžia. 

Jis atsisuko į ją. 

— Galų gale tu visą naktį kerti man į akį. Jeigu tau kyla dėl 
manęs problemų, gal reikėtų apie tai pasišnekėti. 

Ji žiūrėjo pro langą į kelią, kuris tebeskendėjo tamsoje, niekas 


nevažiavo. 

— Ne dėl tavęs — atšovė Ricoli. 

— Tai dėl ko? 

Ji neatsakė, ir jis supratingai burbtelėjo: 

— O. Vėl Dinas. Ir ką gi jis dabar padarė? 

— Prieš kelias dienas skundė mane Markečiui. 

— Ką jis jam pasakė? 

— Kad aš šitam darbui netinkamas žmogus. Kad galbūt man 
reikia psichologo konsultacijos dėl neišspręstų klausimų. 

— Jis turėjo galvoje Chirurgą? 

— O kaip tu manai? 

— Na ir asilas. 

— O šiandien sužinau, kad akimirksniu gavome atsakymą iš 
CODIS. Taip niekada nebuvo. Užtenka Dinui spragtelėti pirštais, ir 
visi pašoka. Aš tenoriu žinoti, ką jis čia veikia. 

— Na, tokie jau tie fedai yra. Jie sako, kad informacija — jėga, 
taip? Todėl ir slepia ją nuo mūsų, nes jiems tai galingų vyrukų žai- 
dimas. Mudu su tavim esame tiktai pėstininkai ponui Sušiktam 
Džeimsui Bondui. 

— Painioji su CŽV. 

— CŽV, FTB. — Jis trūktelėjo pečiais. — Visos tos alfabetinės 
agentūros apsivertusios paslaptimis. 

Sutraškėjo radijas. 

— Trečias postas. Turime automobilį, paskutinio modelio se- 
danas, juda Enekingo alėja pietų kryptimi. 

Ricoli įsitempė laukdama kitos grupės pranešimo. 

Frosto balsas iš kito automobilio: 

— Antras postas. Matome jį. Tebejuda pietų kryptimi. Nelė- 
tina greičio. 


Po kelių sekundžių prašneko trečia grupė: 

— Penktas postas. Jis ką tik pravažiavo Bold Nob Roudo sank- 
ryžą. Važiuoja iš draustinio. 

Ne mūsiškis. Netgi šitokį ankstų rytą Enekingo alėjoje buvo 
pilna transporto. Jie nebesuskaičiavo, kiek pastebėjo automobilių, 
riedančių per draustinį. Buvo tiek daug netikro aliarmo, pertrau- 
kiančio ilgus nuobodulio tarpsnius, kad jis sudegino visą adrenaliną, 
ir Džeinė greitai pasidavė bemiegiam stinguliui. 

Apimta nevilties atsiduso ir atsilošė sėdynėje. Už priekinio lan- 


go juodavo miškas, tik retkarčiais pagyvinamas kibirkščiuojančių 


jonvabalių. 

— Greičiau, tu, kalės vaike, — sumurmėjo ji. — Ateik pas 
mamą... 

— Nori kavos? — paklausė Korsakas. 

— Dėkui. 


Jis pripylė puodelį iš savo termoso ir jai padavė. Kava buvo 
juoda ir pasiutusiai šleikšti, tačiau ji vis tiek gėrė. 

— Padariau šiai nakčiai stipresnę, — pasakė Korsakas. — Vie- 
toj vieno „Folgers“ kaušelio įbėriau du. Visi plaukai ant krūtinės 
piestu stoja. 

— Galbūt tokios man ir reikia. 

— Dedu viltis, kad jeigu pakankamai gersiu šito skysčio, gal 
keli plaukai peršoks ant pakaušio. 

Ricoli žvelgė į mišką, kur tamsuma slėpė pūvančius lapus ir ieš- 
kančius maisto žvėris. Žvėris su dantimis. Atmintin sugrįžo apgrauž- 
ti Rachitikės palaikai, ir ji pagalvojo apie meškėnus, graužiančius 
šonkaulius, ir šunis, voliojančius kaukoles lyg sviedinius; ir tai, ką ji 
įsivaizdavo spoksodama į medžius, buvo ne Bembis. 

— Aš nebegaliu daugiau net kalbėti apie Hoitą, — pasakė 
ji. — Nebegaliu minėti jo, nes žmonės iš karto perveria mane tuo 


užuojautos žvilgsniu. Vakar bandžiau sugretinti Chirurgą ir mūsų 

naująjį bernelį ir mačiau, kaip Dinas pagalvojo: „Ji vis dar be pa- 
liovos prisimena Chirurgą.“ Jam atrodo, kad esu apsėsta. — Ji atsi- 
duso. — Gal tokia ir esu. Gal taip bus visada. Ateisiu į nusikaltimo 
vietą ir regėsiu jo darbą. Kiekvienas nusikaltėlis turės jo snukį. 

Jie abu dirstelėjo į radiją, pro kurį atsklido dispečerio balsas: 

— Gavome prašymą patikrinti patalpas — Fervju kapinės. Yra 
kokia nors grupė toje zonoje? 

Nė vienas neatsiliepė. 

Dispečeris pakartojo prašymą: 

— Mums skambino ir prašė patikrinti pastatą Fervju kapinėse. 
Gali būti, kad įėjo pašalinis asmuo. Dvyliktas — ar tebesate toje 
zonoje? 

— Dvylikta grupė. Esame „dešimt-keturiasdešimt“ zonoje, Ri- 
verio gatvė. Veikia kodas „vienas“. Negalime atsiliepti. 

— Supratau. Penkioliktas? Kas yra jūsų „dešimt-dešimt“ zo- 
noje? 

— Penkiolikta grupė. Vest Roksberis. Vis dar tame šeštame tai- 
kinyje. Šita liaudis nenurimsta. Mažiausiai pusvalandis, valanda, kol 
galėsime pasiekti Fervju. 

— Atsiras kokia grupė? 

Dispečeris nardė radijo bangomis, ieškodamas laisvo patru- 
liuojančio automobilio. Šilrą šeštadienio naktį eilinis kapinių biuro 
patikrinimas nebuvo pats svarbiausias dalykas. Numirėliams nerūpi 
išdykaujančios porelės ar paaugliai vandalai. Tiktai gyvieji reikalauja 
neatidėliotino farų dėmesio. 

Vienas Ricoli stebėtojų grupės postas išsklaidė radijo tylą: 

— Čia penktas postas. Esame Enekingo alėjoje. Fervju kapinės 
čia pat... 


Ricoli griebė mikrofoną, paspaudė perdavimo mygtuką. 

— Penktas poste, čia pirmas, — nukirto ji. — Nesitraukiate iš 
savo vietos. Girdite? 

— Budi penkios mašinos... 

— Mums ne kapinės svarbiausia. 

— Pirmas poste, — kreipėsi dispečeris. — Šią minutę visos 
grupės iškviestos. Gal galėtumėte vieną išleisti? 

— Atsakymas neigiamas. Mano grupė turi likti savo vietose. 
Supratai, penktas poste? 

— „Dešimt-keturi“. Esame savo vietoje. Dispečeri, negalime 
atsiliepti į prašymą patikrinti pastatą. 

Ricoli išpūtė orą. Rytą pasipils nusiskundimai, tačiau ji nesi- 
ruošė paleisti nė vieno automobilio iš stebėjimo postų, tik jau ne dėl 
įprasto skambučio. 

— Lyg ir nesame apsivertę darbais, — pasakė Korsakas. 

— Kai atsiras, viskas vyks žaibiškai. Neketinu leisti kam nors 
viską sugadinti. 

— Prisimeni, apie ką anksčiau šnekėjome? Kad esi apsėsta? 

— Tik nepradėk. 

— Ne, aš nekeliausiu ten. Nurautum man galvą. — Jis pastū- 
mė dureles. 

— Kur eini? 

— Nusišlapinti. Reikia leidimo? 

— Aš tik paklausiau. 

— Ta kava neužsilaiko. 

— Nieko nuostabaus. Tavo kava ir ketuje pradegintų skylę. 

Korsakas išlipo ir nupėdino į mišką, iš anksto grabaliodamas 
klyną. Net nemanė užlįsti už medžio, paprasčiausiai stovėjo ir leido 
į krūmus. Šito jai nereikėjo regėti, todėl nukreipė žvilgsnį kitur. Kie- 
kvienoje žmonių kategorijoje atsiranda atgrasus vaikas, o Korsakas 


toks ir buvo — berniukas, atvirai besikrapštantis nosį, su pasigar- 

džiavimu raugėjantis ir besinešiojantis pietų likučius ant marškinių 
krūtinės. Vaikiščias, kurio drėgnų ir trumpų drūtų letenų vengei iš 
tolo, kad nepasigautum utėlių. Ji ir bjaurėjosi juo, ir gailėjosi. Dirs- 
telėjo į įpiltą kavą ir skubiai švystelėjo likučius pro langelį. 

Vėl sutraškėjo radijas, išgąsdindamas ją. 

— Matome mašiną, judančią Dedhamo alėja rytų pusėn. Lyg 
ir geltonas taksi. 

Ricoli atsiliepė: 

— Taksi trečią ryto? 

— Kaip tik tokį matome. 

— Kur važiuoja? 

— Ką tik pasuko į šiaurę, į Enekingą. 

— Antras poste? — Ricoli kreipėsi į kitą grupę. 

— Antras postas, — atsakė Frostas. — Taip, matome jį. Ką 
tik pravažiavo pro mus... — Tyla. Paskui staiga įsitempęs balsas: — 
Mažina greitį... 

— Ką daro? 

— Stabdo. Lyg ir ruošiasi pasukti... 

— Vieta? 

— Žvyruota automobilių aikštelė. Ką tik į ją įsuko! 

Jis. 

— Korsakai, degame! — sušnypštė Ricoli pro langelį. Skubiai 
prisisegė radijo stotelę, pasitaisė ausinę, nervai įsitempė. 

Korsakas užtempė klyno užtrauktuką ir įsiropštė į automobilį. 

— Kas? Kas? 

— Mašina ką tik išsuko iš Enekingo... Antrasis poste, ką jis 
daro? 

— Paprasčiausiai sėdi. Šviesos išjungtos. 

Ji susikūprino, susikaupusi tvirčiau prispaudė ausinę. Sekundės 


tiksėjo, transliacija tylėjo, visi laukė, ką įtariamasis darys toliau. 

Jis tyrinėja aplinką. Užsitikrina, kad gali saugiai imtis darbo. 

— Tavo nurodymas, Ricoli, — tarė Frostas. — Imam jį? 

Ji dvejojo svarstydama, ko griebtis. Bijodama per greitai už- 
mesti tinklą. 

— Palauk, — pasakė Frostas. — Jis ką tik įjungė priekines švie- 
sas. O, velnias, jis išvažiuoja. Apsigalvojo. 

— Ar jis pastebėjo jus? Frostai, ar pastebėjo? 

— Aš nežinau! Jis vėl įvažiavo į Enekingą. Traukia šiaurės kryp- 
timi... 

— Išgąsdinome jį! — Vienintelis žaibiškas sprendimas nekėlė 
jokių abejonių. Ji riktelėjo į mikrofoną: — Visi postai — pirmyn, 
pirmyn, pirmyn! Užkertame kelią — £w07 pat! 

Ji užvedė automobilį ir įjungė pavarą. Padangos prasisuko, ka- 
bindamos minkštą gruntą, nukritusius lapus, šakos pliekė per prie- 
kinį stiklą. Girdėjosi, kaip Ricoli grupė greitai perdavinėja žinias, 
kaip tolumoje užkaukia sirenos. 

— Trečias postas. Jau užblokavome šiaurinę Enekingo dalį... 

— Antras postas. Vejamės! 

— Atvažiuoja! Stabdo... 

— Apsupkite! Apsupkite jį! 

— Nepulkite be pastiprinimo! — nurodė Ricoli. — Laukite 
pastiprinimo! 

— Supratau. Mašina sustojo. Mes nesitraukiame. 

Kai Ricoli stabdžiai sucypė Enekingo alėjoje, ten jau laukė krū- 
va policijos automobilių su mirgančiais mėlynais švyturėliais. Ricoli 
net trumpam apako, išlipdama iš automobilio. Adrenalino anrplū- 
dis sukėlė didžiausią sąmyšį, kuris skambėjo jų balsuose — vyrukų 
įtampa tiesiog spragsėjo, belaukiant momento, kada galės atsiduoti 
šėlsmui. 


Frostas atplėšė įtariamojo dureles, ir pustuzinis pistoletų nu- 

krypo į vairuotojo galvą. Taksistas mirksėjo visiškai nesusigaudyda- 
mas, mėlyni atspindžiai blykčiojo ant veido. 

— Lipk iš mašinos, — įsakė Frostas. 

— Ką — kąaaš padariau? 

— Lipk iš mašinos. 

Šitokią adrenalino prisotintą naktį net Baris Frostas pavirto 
kažkokia bauginančia žmogysta. 

Taksistas lėtai išlindo iškėlęs rankas. Vos tik jo kojos palietė 
žemę, jis buvo greitai apsuktas ir kniūbsčias patiestas ant taksi varik- 
lio gaubto. 

— Ką aš padariau? — rėkė jis, kai Frostas pervažiavo rankomis 
per jį. 

— Prisistatyk! — nurodė Ricoli. 

— Aš nesuprantu, kas čia darosi... 

— Pavardė! 

— Vilenskis. — Jis sukūkčiojo. — Vernonas Vilenskis... 

— Patikrinimas, — pasakė Frostas, skaitydamas taksisto as- 
mens pažymėjimą. — Vernonas Vilenskis, baltaodis vyras, gimęs 
1955 metais. 

— Atitinka vairuotojo pažymėjimą, — pasakė Korsakas, spė- 
jęs įkišti galvą į taksi ir patikrinti asmens liudijimą, prikabintą prie 
saulės skydelio. 

Ricoli prisimerkusi žiūrėjo į artėjančias šviesas. Šitame kelyje 
eismas nesiliovė net trečią valandą ryto, o kai dabar kelias buvo už- 
blokuotas policijos mašinomis, automobilių voros netruks nutįsti 
abiejose pusėse. 

Ji vėl atsigręžė į taksistą. Nutvėrė jį už marškinių, atplėšė nuo 
mašinos, atsuko į save ir plykstelėjo žibintuvėliu į akis. Išvydo pu- 
samžį vyrą, šviesius išretėjusius ir susivėlusius plaukus, pageltusią 


odą. Ne tokį įsivaizdavo gaudomo nusikaltėlio veidą. Jai ner nebe- 

rūpėjo suskaičiuoti, kiek kartų teko žiūrėti į pikta lemiančias akis, o 
atmintyje liko įstrigę visi tų monstrų veidai, su kuriais susidūrė per 
savo darbo metus. Šis persigandęs žmogelis tai galerijai nepriklausė. 

— Ką čia veikiate, pone Vilenski? — paklausė ji. 

— Aš tiktai... tiktai turėjau paimti keleivį. 

— Kokį keleivį? 

— Vyruką, kuris išsikvietė taksi. Sakė, kad baigėsi benzinas va- 
žiuojant Enekingo alėja... 

— Kur jis? 

— Aš nežinau! Sustojau ten, kur žadėjo laukti, bet ten jo ne- 
buvo. Būkite malonūs, čia paprasčiausias apsirikimas. Skambinkite 
mano dispečerei! Ji patvirtins! 

Ricoli atsigręžė į Frostą: 

— Atidaryk bagažinę! 

Einant prie taksi bagažinės paširdžiuose kaupėsi negeras jaus- 
mas. Ji pakėlė bagažinės dangtį ir nukreipė „Maglite“ spindulius į 
vidų. Ištisas penkias sekundes spoksojo į tuščią bagažinę, negerumas 
išvešėjo sukeldamas pykinimą. Užsimovė pirštines. Jautė, kaip už- 
kaito veidas, kaip iš nevilties sugniaužė krūtinę, kol lupo pilką baga- 
žinės dangą. Pasimatė atsarginė padanga, domkratas ir keli įrankiai. 
Įniršusi lupo tą dangą toliau, tyrinėdama kiekvieną kampelį, kuris 
galėjo būti užmaskuotas. Lyg pakvaišėlė, beviltiškai ieškodama savo 
atpirkimo skutelių. Kai daugiau nebeliko ko plėšti ir matėsi vien 
plikas bagažinės metalas, Ricoli vis dar spoksojo į tuštutėlį plotą, 
negalėdama susitaikyti su tuo, kas aiškiausiai atsiskleidė. Nepanei- 
giamas įrodymas, kad ji susimovė. 

Zabangos. Paprasčiausios žabangos, surengtos siekiant atitraukti 
mūsų dėmesį. Bet nuo ko? 

Tą pačią sekundę persmeigė kvaitinantis atsakymas. Pratrūko 


jų radijo stotelės. 

— „Dešimt-penkiasdešimt keturi“, „dešimt-penkiasdešimt ke- 
turi“, Fervju kapinės. Visoms grupėms — „dešimt-penkiasdešimt 
keturi“, Fervju kapinės. 

Frosto ir Ricoli akys susitiko. Akimirksniu juos pervėrė tas pats 
baisus suvokimas. „Dešimt-penkiasdešimt keturi . Žmogžudystė. 

— Lik prie taksi! — įsakė ji Frostui, o pati pasileido prie savo 
automobilio, kurį buvo galima lengviausiai išvairuoti iš mašinų san- 
grūdos ir greičiausiai apgręžti. Įsiropštė prie vairo, pasuko raktelį, 
visą laiką keikdamasi dėl savo žioplumo. 

— Ei! E;/— rėkė Korsakas, lėkdamas šalia automobilio, ranka 
tvatydamas į dureles. 

Ji stabtelėjo tik tiek, kad jis spėtų įsiropšti vidun ir užtrenkti 
dureles. O paskui ligi dugno numynė akceleratorių, blokšdama-Kor- 
saką į sėdynės atlošą. 

— Tai ką, velniai griebtų, nori mane palikti? — rėkė jis. 

— Prisisek diržą. 

— Aš nesu koks nors civilis, užsimanęs pasivažinėti ir pažiūrėti, 
kaip dirba farai. 

— Pyisisek! 

Korsakas užsitempė diržą per petį ir užšovė sagtį. Jo sunkus 
alsavimas, armieštas gleivėtu gargimu, net užgožė balsų tarškėjimą 
radijuje. 

— Pirmas poste, atsiliepiu į „dešimt-penkiasdešimt ketvir- 
tą, — pranešė ji dispečeriui. 

— Jūsų „dešimt-dešimt“? 

— Enekingo alėja, ką tik kirtau sankryžą su Tertl Pondo keliu. 
ETA* — greičiau nei po minutės. 

— Būsite pirmoji įvykio vietoje. 


* Angl. estimared time of arrival — numatomas atvykimo laikas. 

— Padėtis? 

— Daugiau informacijos neturime. Manau, „dešimt-penkias- 
dešimt aštuoni“. 

Ginkluotas ir laikomas pavojingu. 

Ricoli pėda buvo prilipusi prie pedalo. Kelias į Fervju kapines 
išniro taip greitai, kad ji vos nepralėkė jo. Sukant padangos sucypė, 
Ricoli užgulė vairą. 

— Ei! — šūktelėjo Korsakas, kai jie vos neišsitėškė į didžiulius 
kelkraščio akmenis. 

Geležinius vartus rado atvirus, ir Ricoli įsuko pro juos. Kapinės 
buvo neapšviestos, jos automobilio priekiniai žibintai išplėšė iš tam- 
sos banguotus laukus, lyg balti dantys kyšančius antkapius. 

Privačios apsaugos patrulio automobilis stovėjo už šimto jar- 
dų nuo kapinių vartų. Vairuotojo durelės atdaros, palubėje švietė 
lemputė. Ricoli sustojo ir lipdama lauk išsitraukė ginklą — reflek- 
sas toks automatiškas, kad ji net neužfiksavo to judesio. Tai užgožė 
pernelyg daug kitų detalių: šviežiai nupjautos žolės ir drėgnos žemės 
kvapai. Širdies daužymasis į krūtinkaulį. 

Ir baimė. Nardydama akimis po tamsą, jautė lyžčiojančią ledi- 
nę baimę, kadangi žinojo — jeigu taksi buvo gudrus manevras, ir 
čia nebus kitaip. Prakeikta užmačia, o ji nė nenumanė, kad pati į ją 
įtraukta. 

Sustingo įbedusi akis į tamsesnį šešėlį šalia paminklinio obelis- 
ko pamato. Nutaikiusi savo „Maglite“, išvydo susmukusį apsaugos 
darbuotojo kūną. 

Eidama artyn suuodė kraują. Joks kitas kvapas nepanašus į šitą, 
ir galvoje suskambo laukiniai pavojaus signalai. Atsiklaupė ant žolės, 
kuri tebebuvo šlapia nuo jo, tebebuvo šilta. Korsakas buvo prie pat 
jos, irgi švietė žibintuvėliu, girdėjosi šnerkščiantis alsavimas, kiauliš- 


ki garsai — kaip visuomet, kai būdavo įsitempęs. 

Apsaugos darbuotojas gulėjo kniūbsčias. Ji atvertė jį ant nu- 
garos. 

— Jėzau! — viauktelėjo Korsakas ir taip metėsi į šalį, kad jo 
žibintuvėlio spindulys švystelėjo į dangų. 

Ricoli žibintuvėlis taip pat virpėjo, kai žiūrėjo į beveik nukirstą 
kaklą, kremzlės gumbelius, baltuojančius prapjautoje mėsoje. Žmo- 
gus paklotas. Nokautuotas, miręs, galva vos laikosi. 

Nakties tamsą sukarpė mėlynų švieselių žybsniai: jų link ran- 
gėsi siurrealistiškas kaleidoskopo vaizdas. Ricoli atsikėlė, kelnės lip- 
nios nuo kraujo, medžiaga prilipusi prie kelių. Akys nebeatlaikė 
ryškių atvažiuojančių policijos automobilių šviesų, ji nusigręžė į 
juodą kapinių platybę. Tą pačią akimirką, kai artėjančios priekinės 
šviesos išrėžė tamsoje lanką, jos akių tinklainėse įsmigo vaizdas: tarp 
paminklų judėjo figūra. Švystelėjo tik sekundės dalį, o kai šviesos 
vėl grybštelėjo tą vietą, figūra buvo pradingusi kyšančio marmuro 
ir granito jūroje. 

— Korsakai, — ištarė ji. — Kažkas juda, kryptis — antra va- 
landa. 

— Nė velnio nematau. 

Ji nenuleido akių. Vėl pamatė ją, nusileidžiančią nuo šlaito 
medžių tankmės link. Tą pačią akimirką metėsi bėgti, laviruodama 
per antkapių kliūčių ruožą, kojomis daužydama amžinai miegančių- 
jų karalystę. Girdėjo, kad Korsakas neatsiliko, švokštė čia pat kaip 
akordeonas, tačiau ilgai neišsilaikė. Po kelių sekundžių ji atsiplėšė 
nuo jo, kojas nešė raketinis kuras — adrenalinas. Jau beveik pasiekė 
medžius, priartėjo prie tos vietos, kur buvo pastebėjusi figūrą, tačiau 
tamsoje nesimatė jokių judančių siluetų, jokio tamsaus šmėkščioji- 
mo. Sulėtino žingsnį, sustojo, akys naršė ieškodamos bent mažiausio 
krustelėjimo šešėliuose. 


Nors dabar stovėjo kaip įbesta, pulsas pagreitėjo genamas bai- 

mės. Šiurpą keliančio fakto, kad jis buvo netoliese. Jis stebėjo ją. 
Tačiau ji nenorėjo įjungti žibintuvėlio, tapti švyturiu, rodančiu savo 
buvimo vietą. 

Trekštelėjusi šakelė argręžė ją į dešinę. Priešakyje dunksojo me- 
džiai — nepermatoma juoda uždanga. Pro savo kraujo šniokštimą, 
oro šuorus į plaučius ir atgal ji išgirdo lapų šiugždesį ir daugiau traš- 
kančių šakelių. 

Jis eina link manęs. 

Ji pritūpė, atstatė ginklą, nervai įsitempę, pasiruošę menkiau- 
siam krepštelėjimui. 

Staiga žingsniai nutilo. 

Ricoli grybštelėjo „Maglite“ ir pašvietė tiesiai į priekį. Tada ir 
pamatė jį, apsirengusį juodai, stovintį tarp medžių. Užklupras švie- 
sos jis nusisuko, keldamas prie akių ranką. 

— Nejudėk! — riktelėjo ji. — Policija! 

Vyras nekrutėjo, veidas nusuktas, ranka pakelta prie veido. Jis 
ramiai pasakė: 

— Aš nusiimsiu apsauginius akinius. 

— Ne, asile! Stovėsi vietoje kaip įbestas. 

— Ir kas tada, detektyve Ricoli? Apsimainysime ženkleliais? 
Apčiupinėsime vienas kitą, ieškodami paslėpto ginklo? 

Ricoli spoksojo, netikėtai atpažinusi balsą. Gabrielis Dinas lė- 
tai, atsargiai nusiėmė akinius ir atsigręžė. Kai šviesa šitaip spigino 
jam į akis, jis nematė jos, užtat ji puikiausiai matė jį, o jo veidas 
buvo šaltas ir abejingas. Ji nėrė žibintuvėliu žemyn, užgriebė juodus 
drabužius, prie klubo prikabintą ginklą. O rankoje — ką tik nusi- 
imti naktinio matymo akiniai. Korsako žodžiai taip ir atgijo: ponas 
Sušiktas Džeimsas Bondas. 

Dinas žengė žingsnį artyn. 


Jos ginklas akimirksniu pakilo. 

— Stovėk, kur stovi. 

— Ramiau, Ricoli. Nėra reikalo nunešti man galvos. 

— Argi nėra? 

— Aš tik einu artyn. Kad galėtume pasikalbėti. 

— Galime puikiausiai pasikalbėti ir per tokį atstumą. 

Jis žvilgrelėjo į mirksinčius policijos automobilių švyturėlius. 

— Kaip tu manai, kas kreipėsi per radiją į Žmogžudysčių tyri- 
mo skyriaus budėtoją? 

Ji laikėsi tvirtai, nė nemanė dvejoti. 

— Pasuk galvą, detektyve. Manau, kad turi gerą. 

Dar vienas žingsnis artyn. 

— Po velnių, tik stovėk kaip įbestas. 

— Gerai. — Jis iškėlė rankas. Ir nerūpestingai pakartojo: — 
Gerai. 

— Ką čia veiki? 

— Tą patį, ką ir tu. Juk čia veiksmas vyksta. 

— Kaip sužinojai? Jeigu pats paskambinai ir nustatei „dešimt- 
penkiasdešimt keturi“, iš kur žinojai, kad čia kažkas įvyko? 

— Nežinojau. 

— Taip netyčia užėjai ir radai jį? 

— Girdėjau, kaip dispečeris kreipėsi dėl Fervju kapinių patik- 
rinimo. Dėl galimo pažeidėjo. 

— Ir kas? 

— Ir pasvarsčiau, ar tik čia ne mūsų veikėjas. 

— Pasvarstei? 

— Taip. 

— Matyt, turėjai gerą priežastį. 

— Instinktą. 


— Netaukšk man niekų, Dinai. Pasirodei visiškai pasirengęs 

naktinei operacijai, ir aš turiu patikėti, kad drožei patikrinti, ar nėra 
pažeidėjo? 

— Mano instinktai geri. 

— Matyt, turi ESP*. 

— Mes gaištame laiką, detektyve. Arba areštuok mane, arba 
einam dirbti. 

— Aš linkusi imtis pirmos alternatyvos. 

Dinas kuo ramiausiai į ją žiūrėjo. Jis velniškai daug ko nesakė, 
žinojo per daug paslapčių, kurių jai niekada nepavyks išpešti. Tik ne 
čia, ne šią naktį. Galų gale Džeinė nuleido ginklą, bet į dėklą neįki- 
šo. Gabrielis Dinas tiek pasitikėjimo nekėlė. 

— Jeigu pirmasis pasirodei įvykio vietoje, ką pamatei? 

— Radau gulintį apsaugos darbuotoją. Pasinaudojau jo auto- 
mobilio radiju ir paskambinau dispečeriui. Kraujas tebebuvo šiltas. 
Pagalvojau, kad labai gali būti, jog mūsų vyrukas kažkur netoliese. 
Todėl nuėjau ieškoti. 

Ji įtariai sušnarpštė. 

— Tarp medžių? 

— Kapinėse nesimatė kitų automobilių. Ar žinai, kokios vieto- 
vės mus supa, detektyve? 

Ji padvejojo. 

— Dedhemas — iš rytų pusės. Haid Parkas — iš šiaurės ir 
pietų. 

— Būtent. Iš visų pusių — gyvenamieji rajonai, kur daugybė 
vietų palikti automobilį. O iš ten — vos keli žingsniai iki kapinių. 

— Kodėl tas nusikaltėlis turėtų eiti Čia? 

— O ką mes apie jį žinome? Mūsų berniukas pamišęs dėl mi- 


rusiųjų. Trokšta kraujo kvapo, trokšta juos lytėti. Tol laiko lavonus, 


* Angl. atrasensory perception — nejutiminis suvokimas. 

kol nebeįmanoma užmaskuoti, nuslėpti dvoko. Tik tada atsikrato 
palaikų. Čia toks žmogus, kuris galbūt susijaudina vien vaikštinė- 
damas po kapines. Todėl dabar ir šlaistėsi tamsoje, mėgaudamasis 
nedideliu erotiniu žygiu. 

— Tai klaiku. 

— Prasiskverbk į jo protą, į jo pasaulį. Mums gali atrodyti klai- 
ku, bet jam ši vieta yra rojaus kampelis. Vieta, kur mirusieji pagul- 
domi poilsio. Būtent į tokią vietą Dominatorius ir ateina. Vaikšti- 
nėja, galbūt įsivaizduoja visą haremą moterų, miegančių čia pat po 
jo kojomis. Tačiau atvykęs apsaugos patrulis sutrukdo, užklumpa 
jį. Patrulis, kuris galbūt tikėjosi susiimti ne su kokiais pavojingais 
veikėjais, bet su keliais paaugliais, ieškančiais mažyčio naktinio nuo- 
tykio. 

— Ir patrulis leidžiasi, kad vienišas vyras prisiartintų ir per- 
pjautų jam gerklę? 

Dinas tylėjo. Šito jis nesugebėjo paaiškinti. Ir Ricoli nesuge- 
bėjo. 

Kai jie užlipo šlaitu, naktį karpė mėlyni švyturėliai, o jos būrys 
jau kalė kuolus ir aplink nusikaltimo vietą tempė policijos juostą. 
Ricoli stebėjo jų veiklą lyg niūrų maskaradą ir staiga pasijuto per- 
nelyg nuvargusi, kad galėtų ko nors imtis. Ji retai suabejodavo savo 
nuomone, savo instinktais. Tačiau šią naktį, patyrusi akivaizdžią 
nesėkmę, svarstė, ar tik Gabrielis Dinas nebuvo teisus — kad ji ne- 
turi teisės vadovauti šiam tyrimui. Kad Voreno Hoito sukelta trau- 
ma taip ją palaužė, jog nebegali ilgiau dirbti policininke. Šią naktį 
ji klaidingai pasielgė, atsisakydama išleisti kurį nors iš savo būrio 
patikrinti tas patalpas, kaip buvo prašyta. Zėbuvome vos už mylios. 
Sėdėjome automobiliuose, tuščiai laukėme, 0 šitas žmogus turėjo žūti. 


Pralaimėjimų virtinė taip užgulė pečius, jog ji pajuto, kaip nugara 

sulinko, lyg slėgtų tikri akmenys. Grįžo į savo automobilį ir atvertė 
mobiliojo telefono dangtelį. Frostas atsiliepė. 

— „Geltonojo taksi“ dispečerė patvirtina taksisto istoriją, — 
pasakė jis. — Buvo šešiolika minučių po antros, kai jiems paskam- 
bino. Vyriškis aiškino, kad stovi Enekingo alėjoje, nes mašinoje pa- 
sibaigė degalai. Ji išsiuntė poną Vilenskį. Stengiamės atsekti skambi- 
nusiojo telefono numerį. 

— Mūsų bernužėlis nekvailas. Numeris nieko nepadės. Galė- 
jo skambinti iš telefono automato. Arba iš pavogto mobiliojo. $2- 
das. — Ji trinktelėjo į prietaisų skydelį. 

— Tai ką darome su taksistu? Jis nekaltas. 

— Paleisk. 

— Esi tikra? 

— Viskas tebuvo žaidimas, Frostai. Veikėjas žinojo, kad jo 
lauksime. Jis žaidžia su mumis. Parodo, kad jis valdo padėtį. Yra 
gudresnis už mus. — /r ką tik tai įrodė. 

Ji baigė pokalbį ir dar pasėdėjo kaupdama jėgas, kad galėtų 
išlipti ir imtis to, kas laukė prieš akis. Dar vienos mirties tyrimas. 
Visi klausimai, kurie garantuotai pasipils dėl jos sprendimų šią nak- 
tį. Ricoli pagalvojo, kaip atkakliai audė viltis tikėdama, kad nusikal- 
tėlis tvirtai laikysis savo šablono. O išėjo taip, kad jis panaudojo tą 
šabloną pasityčioti iš jos. Visiškai sužlugdyri. 

Keli prie policijos juostos stovintys farai atsigręžė ir žiūrėjo į 
ją: signalas, kad turi pamiršti nuovargį, nebegali ilgiau slėptis ma- 
šinoje. Ji prisiminė Korsako termosą su kava. Kad ir kokia bjauri ji 
buvo, kofeino gurkšnelis būtų ne pro šalį. Ištiesė ranką, norėdama 
pasiimti termosą, kuris buvo už jos sėdynės, ir staiga stabtelėjo. 
licijos automobilių. Pamatė Gabrielį Diną, liesą ir susilaižiusį lyg 


juodas katinas. Jis žingsniavo nusikaltimo vietos perimetru. Matė 

policininkus, tyrinėjančius žemę, švysčiojančius žibintuvėlius. Ta- 
čiau Korsako nesimatė. 

Ricoli išlipo iš automobilio ir priėjo prie policininko Daudo, 
kuris priklausė stebėtojų grupei. 

— Gal matei detektyvą Korsaką? — paklausė ji. 

— Ne, ponia. 

— Jo čia nebuvo, kai arvažiavote? Nelaukė prie lavono? 

— Visiškai nemačiau jo. 

Ji atsigręžė į medžius, kur buvo susirėmusi su Gabrieliu Dinu. 
Korsakas bėgo paskui mane. Bet taip ir nepasivijo. Ir nesugrįžo čia... 

Džeinė bėgdama patraukė medžių link, laikydamasi to paties 
maršruto kaip ir anksčiau. Tada ji skuodė galvodama vien apie tai, 
kaip pasivyti nusikaltėlį, o iš paskos besivelkantis Korsakas nedo- 
mino. Prisiminė ir savo baimę, ir besidaužančią širdį, ir pro ausis 
švilpiantį nakties vėją. Ir jo sunkų alsavimą, besistengiant suspėti su 
ja. Paskui jis atsiliko, ir ji pametė jo pėdsaką. 

Ricoli paspartino žingsnį, švysčiodama žibintuvėliu kairėn ir 
dešinėn. Ar tikrai ji lėkė čia? O, ne, čia jau nebe ta antkapių eilė. Ji 
atpažino kairėje dunksantį obeliską. 

Planuodama grįžti į kitą taką, patraukė prie obelisko ir vos ne- 
parpuolė užkliuvusi už Korsako kojų. 

Jis gulėjo sukniubęs prie antkapio, stambus kūnas tartum susi- 
liejęs su granitu. Ji iš karto atsiklaupė, suriko, kviesdama pagalbon 
kitus, ir apvertė jį ant nugaros. Išpurtęs, patamsėjęs veidas rodė, kad 
sustojusi širdis. 

Palietė kaklą, vildamasi apčiuopti pulsavimą miego arterijoje, ir 
vos neapsiriko, palaikiusi pirštuose šuoliuojantį savo pulsą jo pulsu. 
Tačiau jo širdis nebeplakė. 

Džeinė trenkė kumščiu jam į krūtinę. Netgi toks stiprus smū- 


gis nepažadino širdies. 

Paskui atlošė jo galvą ir patempė nukarusį smakrą, praverda- 
ma kvėpavimo takus. Anksčiau tiek daug kas kėlė pasibjaurėjimą 
Korsaku. Prakaito, cigarečių dvokas, rėžiantis šnarpštimas, tešlinis 
rankos paspaudimas. Dabar jai niekas neberūpėjo, kuo skubiau ap- 
žiojo jo burną ir įpūtė į plaučius oro. Jautė, kaip jo krūtinė išsi- 
plėtė, girdėjo, kaip sušvokštė iš plaučių išmetamas oras. Užgulė jo 
krūtinę, pradėjo dirbtinį kvėpavimą, darė tai, ką jo širdis atsisakė 
daryti. Pumpavo, kai kiti policininkai prisistatė pagalbon, kai ran- 
kos pradėjo drebėti, kai prakaitas permerkė liemenę. Net pumpuo- 
dama ji pliekė save mintyse. Kaip pražiūrėjo jį, gulintį čia? Kodėl 
nepastebėjo, kad jis dingo? Raumenys degė, keliai skaudėjo, tačiau 
ji nesustojo. Ji tiek daug jam buvo skolinga ir antrą kartą nesiruošė 
jo palikti. 

Greitosios pagalbos sirena kaukė artyn. 

Ricoli tebepumpavo, kai pasirodė felčeriai. Užleido vietą tiktai 
tada, kai kažkas paėmė ją už rankos ir atitraukė. Drebančios kojos 
vos laikė žiūrint, kaip felčeriai perėmė gaivinimą į savo rankas, pa- 
ruošė lašelinę, pakabino fiziologinio tirpalo maišelį. Paskui atlošė 
Korsako galvą ir įkišo į gerklę laringoskopo mentelę. 

— Nematau balso stygų! 

— Jėzau, koks drūtas kaklas. 

— Padėk įkišti iš naujo. 

— Gerai. Bandyk dar kartą! 

Felčeris vėl įkišo laringoskopą, stengdamasis išlaikyti pražiotą 
Korsako burną. Žiūrint į jo masyvų kaklą ir išbrinkusį liežuvį, Kor- 
sakas atrodė kaip ką tik paskerstas bulius. 

— Vamzdelis įkištas! 

Jie nuplėšė Korsako marškinius, atidengdami tankių plaukų 
kaltūną, ir skubiai prispaudė defibriliatoriaus elektrodus. EKG mo- 


nitoriuje pasirodė dantyta linija. 

— Jam Vracb“! 

Elektrodų paleista elektros srovė ūžtelėjo Korsakui per krūti- 
nę. Smūgis švystelėjo jo sunkų liemenį nuo žolės ir vėl susmukdė į 
glebną kauburį. Daugybė žibintuvėlių negailestingai išryškino kiek- 
vieną detalę: nuo balto didelio pilvo, būdingo alaus srėbėjams, iki 
beveik moteriškų krūtų, kurios kėlė nepatogumų daugeliui antsvorį 
turinčių vyrų. 

— (Gerai! Ritmas yra. Sinusinė tach... 

— Kraujospūdis? 

Ant jo mėsingos rankos įsitempė manžetė. 

— Sistolinis devyniasdešimt. Vežam! 

Netgi kai Korsaką nunešė į greitosios pagalbos automobilį ir 
užpakaliniai žibintai ištirpo naktyje, Ricoli nepajudėjo iš vietos. 
Sustirusi nuo išsekimo ji nusekė jį žvilgsniu įsivaizduodama, kas 
laukė Korsako. Raižios priimamojo šviesos. Dar daugiau adatų, dar 
daugiau vamzdelių. Sukrebždėjo mintis, gal reikėtų paskambinti jo 
žmonai, tačiau nežinojo jos vardo. Faktiškai ji beveik nieko nežinojo 
apie jo asmeninį gyvenimą, ir galvoje dingrelėjo nepakeliamai liūdna 
mintis: ji žinojo kur kas daugiau apie mirusius Jegerius negu apie 
gyvą, kvėpuojantį žmogų, kuris dirbo šalia jos. Apie partnerį, kurį 
apvylė. 

Pažiūrėjo į žolę, kur jis gulėjo. Svoris buvo palikęs žymę. Įsi- 
vaizdavo jį, bėgantį iš paskos, bet pritrūkstantį kvapo ir atsiliekantį. 
Vyriška savimeilė, išdidumas stūmė pirmyn. Ar jis griebėsi už krūti- 
nės prieš susmukdamas? Ar bandė šauktis pagalbos? 

Vis tiek nebūčiau girdėjusi. Buvau per daug užsiėmusi vaikyda- 


masi šešėlius. Siekdama išsaugoti savo išdidumą. 


* Angl. ventricular tachycardia — skilvelių tachikardija. 

— Detekryve Ricoli? — kreipėsi policininkas Daudas. Jis taip 
tyliai prisiartino, jog ji nė nepajuto, kad jau stovi šalia. 

— Taip? 

— Apgailestauju, bet radome dar vieną. 

— Ką? 

— Kitą kūną. 

Priblokšta ji nebegalėjo ištarti nė žodžio, tiktai nusekė paskui 
Daudą per drėgną žolę, vedama jo žibintuvėlio šviesos. Tolumoje 
blikčiojančios švieselės rodė kelią. Kai pagaliau pajuto puvimo kva- 
pą, jie buvo už kelių šimtų jardų nuo tos vietos, kur gulėjo apsaugos 
darbuotojas. 

— Kas jį rado? — paklausė Džeinė. 

— Agentas Dinas. 

— Kodėl jis ieškojo šitaip toli? 

Dinas atsigręžė, jiems prieinant. 

— Manau, kad radome Kareną Gent, — pasakė jis. 

Moteris gulėjo toje vietoje, kur buvo kapas. Juodi plaukai iš- 
sidraikę, lapų saujos sukamšytos tarp tamsių sruogų — dar vienas 
kūno išniekinimas. Ji išgulėjo čia pakankamai ilgai, nes ir pilvas 
išsipūtęs, ir kūno skysčiai tekėjo iš nosies. Tačiau visų šių detalių 
sukeltas šokas išblėso pamačius didesnį siaubą — tai, kas buvo pa- 
daryta apatinei pilvo daliai. Žiojinti žaizda prikaustė Ricoli žvilgsnį. 
Vienintelis skersinis rėžis. 

Atrodė, kad žemė išslydo iš po kojų, ji susvyravo, metėsi atgal, 
griebėsi ko nors prisilaikyti, bet buvo tik oras. 

Dinas ją sulaikė, pagriebdamas už alkūnės. 

— Tai ne atsitiktinis sutapimas, — pasakė jis. 


Ji tylėjo, žvilgsnis tebebuvo įbestas į siaubingą žaizdą. Prisiminė 

panašias žaizdas kitų moterų kūnuose. Prisiminė vasarą, kuri buvo 
netgi karštesnė už šią. 

— Jis seka žinias, — tęsė Dinas. — Žino, kad tu vadovauji ty- 
rimui. Žino, kaip mušti priešininką jo paties ginklu, kaip padaryti, 
kad žaidimas „katytė ir pelytė“ veiktų abi puses. Dabar toks ir yra jo 
tikslas. Žaidimas. 

Nors Ricoli girdėjo kiekvieną Dino žodį, nesuprato, ką jis no- 
rėjo pasakyti. 

— Koks žaidimas? 

— Nematei pavardės? 


Jis nukreipė žibintuvėlį į iškaltą užrašą ant granito paminklo: 


Mylimas vyras ir tėvas 


Antonis Ricolis 


1901 - 1962 


— Tai kandi replika, — pasakė Dinas. — Nukreipta tiesiai į 


tave. 


LB. 


Moteris, sėdinti prie Korsako lovos, buvo nutįsusiais kaštoniniais 
plaukais, kurie, regis, dienų dienas nebuvo nei plauti, nei šukuoti. 
Sėdėjo neliesdama jo nė pirštu, tiesiog žiūrėjo tuščiomis akimis į 
lovą, o rankos gulėjo sterblėje. Bedvasė kaip manekenė. Ricoli stovė- 
jo intensyviosios terapijos skyriuje prie vienvietės palatos svarstyda- 
ma, ar dera įsibrauti. Baigėsi tuo, kad moteris pakėlė galvą, pažiūrėjo 
pro langą, sutikdama jos žvilgsnį, ir Ricoli nebegalėjo paprasčiausiai 
nueiti. 

Ji įėjo į palatą. 

— Ponia Korsak? — paklausė ji. 

— Taip? 

— Aš esu detektyvė Ricoli. Vadinkite mane Džeine. 

Moters veido išraiška nepasikeitė: aišku, kad ta pavardė jai nie- 
ko nesakė. 

— Atleiskite, nežinau jūsų vardo, — pasakė Ricoli. 

— Diana. — Moteris parylėjo, paskui suraukė antakius. — At- 
siprašau. Kas, sakėte, esate? 

— Džeinė Ricoli. Dirbu Bostono policijoje. Tyrėme drauge su 
jūsų vyru. Turbūt jums minėjo. 


Diana lyg ir gūžtelėjo pečiais ir vėl nusisuko į vyrą. Veide nesi- 

matė nei sielvarto, nei nuogąstavimo. Tiktai sustingęs išsiurbto žmo- 
gaus pasyvumas. 

Kurį laiką Ricoli paprasčiausiai tylomis stovėjo prie lovos. Tiek 
daug vamzdelių, pagalvojo ji. Tiek aparatų. O tarp jų Korsakas, 
pavirtęs bejausmiu kūnu. Gydytojai patvirtino širdies priepuolį, ir 
nors dabar jos ritmas buvo stabilus, jis išliko stuporo būklės. Burna 
išsižiojusi, endotrachėjinis vamzdelis išlindęs kaip plastikinė gyvatė. 
Prie lovos krašto kabėjo maišelis, į kurį lėtai varvėjo šlapimas. Nors 
genitalijos užklotos, krūtinė ir pilvas nuogi, o viena plaukuota koja 
kyšojo iš po užkloto, matėsi geltoni nenukarpyti nagai. Ji pastebė- 
jo visas smulkmenas, tačiau jautė gėdą, kad lindo į jo asmeninius 
reikalus, apžiūrinėjo, kai jis buvo visiškai silpnas ir neapsaugotas. 
Tačiau nesugebėjo nusukti akių. Tiesiog jautėsi priversta spoksoti, 
įbesti akis į visas intymias detales, ir jeigu jis būtų gyvas, jokiu būdu 
nenorėtų, kad ji viską matytų. 

— Jį reikia nuskusti, — pasakė Diana. 

Toks banalus rūpinimasis, tačiau tai buvo vieninteliai sponta- 
niški Dianos žodžiai. Ji taip ir sėdėjo, nepajudindama nė raumenė- 
lio, rankos vis dar suglebusios, veido išraiška tokia rami, tarsi mote- 
ris būtų nukalta iš akmens. 

Ricoli ieškojo žodžių manydama, jog privalu kažką pasakyti, 
paguosti, ir apsistojo prie šabloniškų frazių: 

— Jis kovotojas. Lengvai nepasiduos. 

Galima sakyti, kad šie žodžiai nukrito lyg akmenėliai į bedugnį 
tvenkinį. Jokių raibulių, jokio efekto. Tik po ilgos tylos pagaliau ją 
pasiekė tuščios Dianos akys. 

— Atleiskite, bet vėl pamiršau jūsų vardą. 

— Džeinė Ricoli. Mudu su jūsų vyru drauge atlikome stebė- 
jimą. 


— A. Tai jūs toji moteris. 

Ricoli tylėjo, staiga perverta kaltės jausmo. Zaip, aš toji moteris. 
Ta, kuri jį paliko. Paliko gulėti tamsoje, nes pati nėrėsi iš kailio, kad 
išgelbėtų savo sušiktą naktį. 

— Ačiū, — pasakė Diana. 

Ricoli suraukė antakius. 

— Už ką? 

— Už viską, ką padarėte. Kad padėtumėte jam. 

Ricoli žvelgė į tuščias moters akis ir tiktai dabar pastebėjo be 
galo susitraukusius vyzdžius. Apmarinto žmogaus akys, pagalvojo ji. 
Diana Korsak apsvaigusi nuo narkotikų. 

Ricoli metė žvilgsnį į Korsaką. Prisiminė naktį, kai pakvietė jį 
į Gento mirties vietą, o jis atvažiavo girtas. Prisiminė ir tą naktį, kai 
jiedu stovėjo aikštelėje prie teismo medicinos ekspertų pastato, ir 
atrodė, kad Korsako netraukė grįžti į namus. Ar jis šitai regėjo kiek- 
vieną vakarą? Šią moterį tuščiu žvilgsniu ir roboto veidu? 

Niekada man nepasakojai. O aš niekada nesiteikiau paklausti. 

Ji priėjo prie lovos ir paspaudė jam ranką. Prisiminė, kaip kartą 
jo drėgnos rankos paspaudimas sukėlė pasibjaurėjimą. Šiandien ji 
apsidžiaugtų sulaukusi jo atsakomojo spustelėjimo. Tačiau jos sau- 


joje tebegulėjo suglebusi ranka. 


Buvo vienuolikta valanda ryto, kai pagaliau ji įžengė į savo butą. 
Paskui pasuko dvi įleistines spynas, nuspaudė vienpusio užrakto 
mygtuką ir užkabino grandinėlę. Kadaise Džeinė būtų laikiusi visus 
šiuos užraktus paranojos ženklu, kadaise būtų užtekę paprasčiausio 
užrakto su fiksuojamu mygtuku ir ginklo, įdėto į naktinio staliuko 
stalčių. Bet prieš metus Vorenas Hoitas aukštyn kojomis apvertė visą 
gyvenimą, ir nuo to laiko jos duryse atsirado šitie žvilgantys žalvari- 


niai priedai. Kai žiūrėjo į savo spynų komplektą, ją pervėrė mintis, 

kad tapo lygiai tokia pati kaip bet kuri smurto auka, žūtbūt puolanti 
užsibarikaduoti namus ir atsitverti nuo pasaulio. 

Tai padarė Chirurgas. 

O dabar naujasis nusikaltėlis, Dominatorius, įsiterpė į monstrų 
chorą, baubiantį už jos durų. Gabrielis Dinas iš karto pastebėjo, kad 
kapas, ant kurio buvo numestas Karenos Gent lavonas, pasirinktas 
ne atsitiktinai. Nors tame kape gulintis Antonis Ricolis joks giminė, 
tačiau ta pati pavardė buvo aiškiai jai siųsta žinia. 

Dominatorius žino mano pavardę. 

Džeinė tol nenusisegė pistoleto dėklo, kol neapėjo viso buto. 
Plotas nedidelis, nereikėjo nė minutės žvilgtelėti į virtuvę ir svetainę, 
paskui trumpu koridoriumi nueiti į miegamąjį, kur atvėrė sieninę 
spintą, dirstelėjo po lova. Tik tada atsisegė dėklą ir įkišo ginklą į 
naktinio staliuko stalčių. Paskui nusimetė drabužius ir įėjo į vonios 
kambarį. Ir užsirakino — dar vienas mašinalus ir visiškai nebūtinas 
refleksas, tačiau nebuvo kitos išeities, jeigu norėjai palįsti po dušu ir 
dar turėti drąsos užtraukti užuolaidą. Plaukai tebebuvo ištepti kon- 
dicionieriumi, kai pervėrė jausmas, kad ji ne viena. Džeinė trūkte- 
lėjo užuolaidą ir įbedė akis į tuščią vonios kambarį, o širdis daužėsi, 
vanduo tekėjo per pečius ir ant grindų. 

Ji išjungė čiaupą. Giliai alsuodama atsilošė į plytelėmis išklotą 
sieną, laukdama, kol apsiramins širdis. Pro pulso šniokštimą girdė- 
josi ventiliatoriaus dūzgesys. Pastato vamzdynų gurgėjimas. Kasdie- 
niai garsai, niekada nepasiekę jos ausų, o dabar tie jų eiliniai ūžesiai 
buvo kaip palaima. 

Kol širdies plakimas tapo normalus, vanduo atvėso ant odos. 
Ji išlipo, nusišluostė, paskui atsiklaupė iššluostyti grindis. Visas pro- 
fesinis išdidumas, užkietėjusio faro poza ištirpo, iš jos neliko nieko 
daugiau, kaip tik drebantis kūnas. Užteko pažiūrėti į veidrodį, kad 


išvystų, kaip baimė ją pakeitė. Į ją vėpsojo moteris, kuri neteko svo- 

rio, kurios ir taip laiba konstitucija pamažu virto sulysusia. Kurios 
kadaise buvęs kampuotas ir tvirtas veidas dabar atrodė praskydęs 
kaip šmėklos, akys didžiulės ir tamsios savo gilėjančiose daubose. 

Džeinė metėsi tolyn nuo veidrodžio ir nupėdino į miegamąjį. 
Plaukai tebebuvo drėgni, tačiau ji nugrimzdo į lovą ir gulėjo atsi- 
merkusi, nors puikiai žinojo, kad derėtų bent kelias valandas numig- 
ti. Bet pro langų žaliuzes gyvai skverbėsi dienos šviesa ir iš apačios 
atsklido transporto gausmas. Vidurdienis, o ji nebuvo sudėjusi akių 
beveik trisdešimt valandų ir nevalgiusi beveik dvylika. Tačiau nega- 
lėjo sužadinti nei apetito, nei miego. Ankstyvo ryto įvykiai liejosi 
upeliais, zvimbė galvoje, vaizdai nesiliovė šmėžuoti, kartojosi, sprag- 
sėjo. Tai sargo žiojinti gerklė, tai jo galva, neįmanomai pasukta nuo 
kūno. Tai lapų prikamšyti Karenos Gent plaukai. 

Ir Korsakas, paskendęs vamzdelių ir laidų raizgalynėje. 

Tie trys vaizdai švysčiojo galvoje lyg šviesos blyksniai, kurių ji 
nepajėgė išjungti. Nepajėgė nuslopinti zvimbimo. Gal pamišimas 
tuo ir pasireiškia? 

Prieš kelias savaites daktaras Zukeris įtikinėjo, kad jai reikia 
psichologo pagalbos, ir ji piktai atmetė jo raginimus. Dabar kilo 
mintis, ar tik jis neapčiuopė kažko jos žodžiuose, žvilgsnyje, ko net 
pati nesuprato. Pirmosios blaivaus mąstymo spragos pasirodė po to, 


kai Chirurgas sukrėtė jos gyvenimą, ir jos vis gilėjo, plėtėsi. 


Ricoli prižadino telefono skambėjimas. Atrodė, ką tik sumerkė akis, 
ir pirmas jausmas, piktai grabaliojant telefono, buvo kaltinimas, kad 
jai neduodama nė minutė poilsio. Atsiliepė atžariai: 

— Ricoli. 

— E... Detekryve Ricoli, čia Jošimas iš teismo medicinos eks- 


pertų tarnybos. Daktarė Ailz tikėjosi, kad dalyvausite Gent skrodime. 

— Atvažiuoju. 

— Na, ji jau pradėjo ir... 

— Kelinta valanda? 

— Beveik ketvirta. Mes bandėme pasiekti jus per pranešimų 
gaviklį, tačiau neatsiliepėte. 

Ji taip greitai atsisėdo, kad net kambarys pradėjo suktis. Pakra- 
tė galvą ir pažiūrėjo į žadintuvą prie lovos. 15 valandų 52 minutės. 
Miegojo kaip užmušta, negirdėjo nei žadintuvo, nei pranešimų ga- 
viklio. 

— Atsiprašau, — pasakė ji. — Prisistatysiu kaip galėdama grei- 
čiau. 

— Luktelėkite. Daktarė Ailz nori su jumis pakalbėti. 

Pasigirdo instrumentų žvangtelėjimas ant metalinio padėklo, o 
paskui daktarės Ailz balsas: 

— Detektyve Ricoli, jūs ateisite, taip? 

— Prireiks pusvalandžio, kol pasieksiu. 

— Tuomet palauksime jūsų. 

— Aš nenoriu jums sutrukdyti. 

— Ateis ir daktaras Tirnėjus. Jums abiem reikia pamatyti. 

Labai keista. Darbe pilna patologų, o daktarei Ailz prireikė iš- 
kviesti daktarą Tirnėjų, kuris išėjęs į pensiją? 

— Ar iškilo kokia problema? — pasiteiravo Ricoli. 

— Ta žaizda nužudytosios pilve, — pasakė daktarė Ailz. — Tai 


nėra paprastas gilus įpjovimas. Čia chirurginis pjūvis. 


Ricoli rado daktarą Tirnėjų jau tinkamai apsirengusį ir stovintį pro- 
zektoriume. Kaip ir daktarė Ailz, paprastai jis numodavo ranka į 
respiratorių, ir šį vakarą vienintelė jo veido apsauga buvo plastikinė 


kaukė, pro kurią Ricoli įžvelgė niūrią išraišką. Visi čia esantieji at- 

rodė tokie pat apsiniaukę ir sutiko Ricoli įtemptai tylėdami. Kad 
dalyvauja agentas Dinas, jos jau nebestebino, atsakė į jo žvilgsnį vien 
menku linktelėjimu, dar pagalvojo, ar jis spėjo bent kelias valandas 
numigti. Bet pirmą kartą jo akyse išvydo nuovargį. Šio tyrimo našta 
pamažu naikino netgi Gabrielį Diną. 

— Ką aš praleidau? — paklausė ji. 

Džeinė nenuleido akių nuo Ailz, kadangi dar nebuvo pasiruo- 
šusi žiūrėti į palaikus. 

— Atlikome išorinį tyrimą. Kriminalistai jau surinko pluošte- 
lius, nagų nuokarpas ir pašukavo plaukus. 

— O kaip makšties tepinėliai? 

Ailz linktelėjo. 

— Rasta judri sperma. 

Giliai įkvėpusi Ricoli pagaliau atsigręžė į Karenos Gent kūną. 
Dvokas beveik permušė mentolį „Vicks“, kurio ji pirmą kartą pa- 
sitepė po nosimi. Jau nebepasitikėjo savo skrandžiu. Per šias kelias 
praėjusias savaites būta tiek daug nesėkmių, kad Džeinė nebepasi- 
kliovė tuo tvirtumu, kuris palaikė ją tiriant kitus nusikaltimus. Įėjusi 
į šią patalpą ne tiek bijojo paties skrodimo, kiek savo reakcijos į jį. 
Negalėjo šios nei numatyti, nei suvaldyti, o tai labiausiai ir baimino. 

Namie ji sutriauškė saują sausučių, nes į tokią kankynę negalė- 
jai eiti tuščiu skrandžiu, todėl dabar džiaugėsi, kad nejautė nė kruo- 
pelės pykinimo, nepaisant visų kvapų ir šlykščios palaikų būklės. 
Sugebėjo šaltakraujiškai žiūrėti į pažaliavusį pilvą. „Y“ formos pjūvis 
dar nepadarytas. Vienintelis dalykas, kuriam ji dar negalėjo susitelk- 
ti, buvo ta viena žiojinti žaizda. Todėl nukreipė akis į kaklą, į disko 
formos mėlynes abiejose pasmakrės pusėse, kurių neužtušavo netgi 
esamas pomirtinis išblukimas. Žudiko pirštų paliktos žymės, kai jis 
spaudė tą vietą. 

— Pasmaugta rankomis, — pasakė Ailz. — Kaip ir Geilė Jeger. 

Intymiausias nužudymo būdas, kaip sakė daktaras Zukeris. Oda 
prie odos. Rankos prie jos kūno. Gniauži gerklę ir jauti, kaip senka jos 
gyvybė. 

— O rentgeno nuotraukos? 

— Kairiojo skydliaukės kremzlės rago lūžis. 

Įsikišo daktaras Tirnėjus: 

— Mums rūpi ne kaklas. Rūpi žaizda. Siūlau užsimauti piršti- 
nes, detektyve. Teks patyrinėti pačiai. 

Ji nuėjo prie spintelės, kur buvo laikomos pirštinės. Neskubė- 
dama užsitempė mažo dydžio porą: reikėjo laiko susiimti. Pagaliau 
sugrįžo prie stalo. 

Daktarė Ailz jau buvo nukreipusi viršuje esantį šviestuvą į pilvo 
apačią. Žaizdos kraštai prasivėrę kaip pajuodusios lūpos. 

— Odos sluoksnis perpjautas vienu dailiu brūkštelėjimu, — 
pasakė daktarė Ailz. — Atlikta nedantytais ašmenimis. Paskui ėjo 
gilesni pjūviai. Pirmiausia paviršinė fascija*, paskui raumuo ir paga- 
liau pelvis peritoneum““. 

Ricoli spoksojo į žaizdos žiotis, galvodama apie ranką, kuri lai- 
kė peilį, tokią tvirtą ranką, kad sugebėjo užtikrintai perrėžti vienu 
pjūviu. 

Ji tyliai paklausė: 

— Ar jai gyvai šitaip padarė? 

— Ne. Jis nesusiuvo žaizdos, ir nebuvo kraujo. Pomirtinė eks- 
cizija atlikta, kai pacientės širdis buvo sustojusi, kai kraujas nebecir- 
kuliavo. Tai, kaip ši procedūra atlikta, — pjūvių seka metodiška, — 
rodo, kad jis turi chirurginę patirtį. Yra anksčiau taip daręs. 

Daktaras Tirnėjus pasakė: 


*  Jungiamojo audinio plėvė. 


**  Dubens pilvaplėvė (/r.). 

— Pirmyn, detektyve. Apžiūrėkite žaizdą. 

Ji nesiryžo, latekso pirštinėse rankos pavirto ledu. Labai iš lėto 
ranka įslinko į pjūvį, pradingo Karenos Gent dubens gilumoje. 
Tiksliai žinojo, ką ras, tačiau atradusi vis tiek sudrebėjo. Pažiūrėjusi 
į daktarą Tirnėjų, sutiko patvirtinantį žvilgsnį. 

— Pašalinta gimda, — pasakė jis. 

Ji ištraukė ranką. 

— Tai jis, — tyliai ištarė Ricoli. — Voreno Hoito darbas. 

— Tačiau visa kita atitinka Dominatorių, — pridūrė Gabrielis 
Dinas. — Pagrobimas, pasmaugimas. Pomirtinis lytinis aktas... 

— Ber ne šitai, — ištarė ji, žiūrėdama į žaizdą. — Čia Hoito 
fantazija. Būtent tai jį sujaudina. Perpjovimas, išėmimas to organo, 
kuris charakterizuoja moterį ir suteikia jai jėgą, kurios jis niekada 
neturės. — Ji pažiūrėjo Dinui tiesiai į akis. — Aš pažįstu jo darbą. 
Mačiau anksčiau. 

— Abu matėme, — pasakė daktaras Tirnėjus Dinui. — Pernai 
aš atlikau Hoito aukų skrodimus. Čia jo metodas. 

Dinas nepatikėdamas kraipė galvą. 

— Du žudikai? Jungtinis metodas? 

— Dominatorius ir Chirurgas, — pasakė Ricoli. — Jie surado 


vienas kitą. 

Džeinė sėdėjo savo automobilyje. Kondicionierius pūtė šiltą orą, 
veidą nusėjo prakaito lašai. Net nakties kaitra neišsklaidė iš prozek- 
toriumo išsinešto šalčio. Matyt, kabinasi virusas, pagalvojo masa- 
žuodamasi smilkinius. Nieko nuostabaus — šitiek dienų lakstyta 
visu greičiu, dabar ir pričiupo. Skaudėjo galvą, tesinorėjo įlįsti į lovą 
ir visą savaitę miegoti. 

Ji nuvažiavo tiesiai namo. Įėjusi į butą vėl atliko ritualą, ku- 
ris tapo neatskiriama gyvenimo dalimi, norint išlaikyti sveiką protą. 
Kuo atidžiausiai užrakinamos įleistinės spynos, į griovelį įstumiama 
grandinėlė; ir tik užbaigusi savo apsaugos kontrolinį sąrašą bei užra- 
kinusi kiekvieną spyną, apžiūrėjusi kiekvieną spintą, pagaliau nuspy- 
rė batus, nusimetė kelnes ir palaidinukę. Likusi su vienais apatiniais 
drabužėliais susmuko ant lovos ir sėdėjo masažuodamasi smilkinius, 
svarstydama, ar namų vaistinėlėje dar yra užsilikusi bent viena aspiri- 
no tabletė, tačiau buvo taip išsekusi, jog nebepakilo pažiūrėti. 

Sučirškė vidaus ryšio telefonas. Ji iš karto atsitiesė. Pulsas pa- 
sileido šuoliais, kiekvienoje gyslelėje suskambo pavojaus signalai. Ji 
nelaukė svečių, o ir nepageidavo nė vieno. 

Skambutis vėl sučirškė. Garsas — lyg metalinis indų šveitiklis 


zulintų atvirų nervų galiukus. 

Atsikėlė ir nuėjusi į svetainę paspaudė vidaus ryšio mygtuką. 

— Taip? 

— Čia Gabrielis Dinas. Ar galiu užeiti? 

Jau šitą balsą mažiausiai tikėjosi išgirsti. Ir buvo tokia apstulbu- 
si, kad minutėlę neatsakė. 

— Detektyve Ricoli? — tarė jis. 

— Kokiu klausimu, agente Dinai? 

— Skrodimo. Turime kai ką aptarti. 

Džeinė paspaudė nuotolinio valdymo mygtuką ir iš karto pa- 
sigailėjo. Nepasikliovė Dinu, o dabar rengėsi įsileisti jį į saugų savo 
buto prieglobstį. Mygtukas per žioplumą nuspaustas, apsispręsta, ir 
jau nėra kur trauktis. 

Vos spėjo užsimesti medvilninį chalarą, kai Dinas pabeldė. 
Žiūrint pro durų akutę, jo ryškūs veido bruožai atrodė iškraipyti. 
Pranašaujantys nelaimę. Kol atstūmė visus užraktus, tas šlykščiai de- 
formuotas vaizdas taip ir įsikalė į galvą. Tikrovė toli gražu ne tokia 
grėsminga. Tarpduryje stovinčio vyro akys buvo pavargusios, veide 
įsirėžusi įtampa — matyta pernelyg daug siaubo, o miegota per mažai. 

Tačiau jo pirmas klausimas buvo skirtas jai pačiai: 

— Ar gerai laikaisi? 

Ricoli puikiai suprato potekstę: girdi, ji laikėsi prastai. Girdi, 


reikėjo patikrinti nestabilią policininkę, kuri jau tuoj subyrės į ši- 


pulius. 

— Visiškai gerai, — atsakė. 

— Tu taip greitai išėjai po skrodimo. Nespėjus mums pasikal- 
bėti. 

— Apie ką? 

— Apie Voreną Hoitą. 


— Ką nori apie jį žinoti? 


— Viską. 

— Bijau, kad tam prireiktų visos nakties. Be to, esu pavargusi. 

Staiga atsipeikėjusi ji susisiautė chalatą tvirčiau. Jai visada buvo 
svarbu užtikrinti profesionalią išvaizdą, todėl skubėdama į nusikal- 
timo vietą paprastai užsimesdavo striukę. O dabar stovėjo priešais 
Diną tiktai su chalatu ir apatiniais drabužiais — šito jau buvo per 
daug. Drovumas jai ne prie širdies. 

Džeinė ištiesė ranką į duris: akivaizdus gestas, reiškiantis „po- 
kalbis baigtas“. Jis nesitraukė iš vietos. 

— Klausyk, prisipažįstu — suklydau. Reikėjo paklausyti tavęs 
iš pat pradžių. Tu pirmoji viską pamatei. Aš nesupratau, kad galima 
sugretinti su Hoitu. 

— Kadangi niekada nebuvai su juo susidūręs. 

— Tuomet papasakok apie jį. Turime dirbti kartu, Džeine. 

Jos juokas buvo aštrus kaip stiklo šukė. 

— Jau suinteresuotas bendru darbu? Kažkas nauja ir originalu. 

Susitaikydama su tuo, kad jis nesiruošė išeiti, apsisuko ir nu- 
žingsniavo į svetainę. Dinas uždarė duris ir nuėjo paskui ją. 

— Papasakok apie Hoitą. 

— Tu gali pasiskaityti jo bylą. 

— Jau skaičiau. 

— Tuomet žinai viską, ko reikia. 

— Ne viską. 

Ji atsisuko į jį. 

— Tai kas dar? 

— Noriu žinoti, ką tu žinai. 

Jis priėjo arčiau, sukeldamas paniką, kadangi ji pateko į ne- 
patogią padėtį: stovėjo priešais jį basa, per daug išsekusi, kad atsi- 
laikytų prieš jo ataką. Nieko kito ir nebuvo kaip gryna ataka: visi 
tie reikalavimai, žvilgsnis, kuris, rodės, kiaurai prasiskverbė pro jos 


drabužėlius, jeigu galėjai juos taip pavadinti. 

— Tarp jūsų yra kažkoks emocinis ryšys, — pasakė jis. — Pri- 
sirišimas. 

— Tik nevadink to sušiktu prisirišimu. 

— O kaip tu pavadintum? 

— Jis buvo nusikaltėlis. Tai aš įvariau jį į kampą. Labai pa- 
prasta. 

— Ne taip paprasta, kaip aš girdėjau. Nori pripažinti ar ne, bet 
tarp jūsų abiejų yra emocinis ryšys. Jis ne šiaip sau vėl įkėlė koją į 
tavo gyvenimą. Neatsitiktinai pasirinko tą kapą, kur paliko Karenos 
Gent kūną. 

Ji tylėjo. Negalėjo su tuo nesutikti. 

— Jis toks pat medžiotojas kaip ir tu, — pasakė Dinas. — Abu 
medžiojate žmones. Tai vienas saitas. Bendras pagrindas. 

— Nėra jokio bendro pagrindo. 

— Tačiau suprantate vienas kitą. Kad ir ką jaustum, esi susijusi 
su juo. Anksčiau už visus kitus pastebėjai, kad jis turėjo įrakos Do- 
minatoriui. Kaip reikiant mus aplenkei. 

— Ir manei, kad man būtina apsilankyti pas psichiatrą. 

— Taip. Iuo metu maniau. 

— Vadinasi, dabar nesu išprotėjusi. Esu gerutė. 

— Tu turi vidinį taką į jo smegenis. Tu gali mums padėti nu- 
matyti, koks bus jo kitas žingsnis. Ko jis nori? 

— Iš kur man žinoti? 

— Tu esi artimiau su juo susipažinusi negu bet kuris kitas po- 
licininkas. 

— Artimiau? Sakai? Tas šunsnukis vos manęs nenudėjo. 

— Nėra nieko artimesnio už nužudymą. Argi ne? 

Tą akimirką Džeinė neapkentė jo, nes pasakė tiesą, nuo kurios 
norėjosi susigūžti. Pasakė kaip tik tai, ko ji negalėjo pakelti, darė 


viską, kad nepripažintų. Kad ji ir Vorenas Hoitas buvo amžiams su- 

saistyti. Kad baimė ir pasišlykštėjimas buvo daug galingesni jausmai 
negu galėtų būti meilė. 

Ji susmuko ant sofos. Anksčiau būtų nepasidavusi. Anksčiau 
buvo tikrai nepėsčia ir norėdama taikliai atsikirsti prilygdavo bet 
kuriam vyrui. Tačiau šį vakarą buvo nuvargusi, tokia nuvargusi, kad 
nebeturėjo jėgų priešintis Dinui. Jis ir toliau spaus, kol sulauks atsa- 
kymų, o ji gal ir neatsispirs tam, kas neišvengiama. Išdėstys, užbaigs, 
kad greičiau paliktų ją ramybėje. 

Džeinė atsitiesė ir įbedė akis į savo rankas, į vienodus ran- 
dus delnuose. Tik jie buvo akivaizdžiausi suvenyrai, kuriuos paliko 
Hoitas, kiti randai ne taip matėsi: sugiję lūžę šonkauliai ir veido 
kaulai, kuriuos vis dar išvystum rentgenogramoje. Mažiausiai regi- 
mi buvo tie įtrūkiai, kurie tebevagojo jos gyvenimą — lyg plyšiai, 
atsiradę po žemės drebėjimo. Kelias pastarąsias savaites atrodė, kad 
tie plyšiai pradėjo platėti, tarsi pati žemė grasino pradingti iš po 
kojų. 

— Aš nepajutau, kad jis buvo ten, — sušnabždėjo ji. — Stovė- 
jo man už nugaros tame rūsyje. Tame name... 

Dinas atsisėdo priešais ją ant kėdės. 

— Tai tu jį suradai. Vienintelė iš visų policininkų žinojai, kur 
ieškoti. 

— Taip. 

— Kodėl? 

Ji patraukė pečiais, susijuokė. 

— Akla laimė. 

— Ne, turi būti kas nors daugiau. 

— Nemanyk apie mane geriau, negu nusipelnau. 

— Nemanau, kad pakankamai įvertinau tave, Džeine. 

Pakėlusi akis ji sutiko tokį tiesų žvilgsnį, kad norėjosi iš karto 


kur nors pasislėpti. Tačiau nebuvo kur trauktis, kaip apsisaugoti nuo 

tų veriančių akių. Kiek jis įžiūri? — galvojo ji. Ar supranta, kokia 
apnuoginta jaučiuosi? 

— Papasakok, kas atsitiko tame rūsyje, — paprašė jis. 

— Pats žinai, kas atsitiko. Parašyta mano pareiškime. 

— Žmonės kai ko neįtraukia į pareiškimus. 

— Daugiau nėra ko pasakyti. 

— Nemanai nė pabandyti? 

Pyktis skėlė per ją lyg šrapnelis. 

— Aš nenoriu apie tai galvoti. 

— Tačiau negali susilaikyti negrįžusi prie to. Ar gali? 

Džeinė stebeilijo į jį galvodama, kokį žaidimą jis žaidė ir kaip 
ją taip lengvai įtraukė. Pažinojo ir daugiau žavių vyrų, kurie sugeba 
taip greitai patraukti moters akį, kad ta jaučiasi, lyg būtų patyrusi 
kaklo traumą per avariją. Ricoli užteko proto laikytis kuo toliau nuo 
tokių vyrų, laikyti juos tokiais, kokie jie ir buvo: genetiškai palai- 
mintais tarp paprastų mirtingųjų. Ji, galima sakyti, nevertino tokių 
vyrų, o šie — jos. Tačiau šįvakar ji turėjo kažką, ko reikėjo Gabrie- 
liui Dinui, ir šis sutelkė į ją visą savo apžavų galią. Ir kaip jie veikė. 
Dar nė vienam vyrui nebuvo pavykę taip viską sujaukti jos galvoje ir 
tuo pat metu sužadinti. 

— Jis apgaule įviliojo tave į rūsį, — pasakė Dinas. 

— Ir tiesiai įėjau ten. Nežinojau. 

— Kaip galėjai nežinoti? 

Pribloškiantis klausimas ją užčiaupė. Mintys nuskrido į tą 
popietę, kai stovėjo prie atvirų rūsio durų, bijodama leistis tais 
tamsiais laiptais. Prisiminė dusinantį namo karštį, kaip prakaitas 
permerkė liemenėlę, palaidinukę. Kaip baimė užžiebė visus nervus. 
Taip, tada ji žinojo, kad kažkas ne taip. Žinojo, kas laukė jos laiptų 
apačioje. 


— Kas atsitiko, detektyve? 

— Auka, — sušnabždėjo ji. 

— Katerina Kordel? 

— Ji buvo tame rūsyje. Pririšta prie gulto rūsyje... 

— Masalas. 

Ji užsimerkė ir beveik suuodė Kordel kraujo kvapą, drėgną 
žemę. Savo pačios prakaitą, įrūgusį nuo baimės. 

— Aš užkibau. Užkibau ant to masalo. 

— Jis taip ir žinojo. 

— Turėjau suprasti... 

— Bet visas tavo dėmesys buvo sutelktas į auką. Į Kordel. 

— Norėjau ją išgelbėti. 

— O čia ir buvo tavo klaida. 


wo- eo 


— Klaida? 

— Pirmiausia, neapsisaugojai. Likai lengvai prieinama užpuo- 
likui. Padarei pačią didžiausią klaidą. Stebėtina, kad šiaip puikiausiai 
viską sugebi. 

— Tu nebuvai ten. Nežinai, į kokią padėtį buvau patekusi. 

— Skaičiau tavo pareiškimą. 

— Ten gulėjo Kordel. Plūstanti krauju... 

— Vadinasi, elgeisi kaip bet kuris normalus žmogus. Bandei 
jai padėti. 

— Taip. 

— Ir patekai į bėdą. Pamiršai mąstyti kaip policininkė. 

Atrodė, kad jos pasipiktinęs žvilgsnis jo nė kiek nejaudino. 
Žiūrėjo į ją tokia ramia, tokia savimi pasitikinčia išraiška, kad tik 
dar labiau sustiprino jos sumaištį. 

— Aš niekada nepamirštų mąstyti kaip policininkė, — pareiš- 
kė Ricoli. 

— Tame rūsyje pamiršai. Leidai aukai išblaškyti tavo dėmesį. 

— Auka buvo ir bus man svarbiausia. 

— Kai šitaip iškyla grėsmė jums abiem? Ar tai logiška? 

Logiška. O, taip, čia juk Gabrielis Dinas. Jai dar neteko sutik- 
ti šitokio žmogaus, manančio, kad ir gyvasis, ir numirėlis vienodai 
stokoja emocijų. 

— Aš negalėjau leisti jai numirti, — pasakė ji. — Tai buvo 
mano pirmoji ir vienintelė mintis. 

— Pažinojai ją? Kordel? 

— Taip. 

— Buvote draugės? 

— Ne. — Ji taip greitai atsakė, kad Dino antakis klausiamai 
pakilo. Ricoli įkvėpė: — Ji buvo susijusi su Chirurgo nusikaltimų 
tyrimu. Ir viskas. 

— Tau ji nepatiko? 

Dino įžvalgumas pribloškė Ricoli. Parylėjusi ji atsakė: 

— Nejaučiau jai prielankumo. Sakykime taip. — Pavydėjau 
jai. Grožio. Ir kad sugebėjo patraukti Tomą Murą. 

— Vis dėlto Kordel buvo auka, — tęsė Dinas. 

— Nebuvau tikra, kas jai nutiko. Bent iš pradžių. Tačiau į pa- 
baigą paaiškėjo, kad ji buvo Chirurgo taikinys. 

— Turbūt jauteisi kalta. Dėl to, kad abejojai ja. 

Ricoli nieko nesakė. 

— Ar dėl to taip reikėjo ją išgelbėti? 

Ji įsitempė, įžeista tokio klausimo. 

— Ji buvo pavojuje. Man nereikėjo kitos priežasties. 

— Tu neprotingai rizikavai. 

— Nemanau, kad žodžiai „rizika“ ir „protingas“ gali būti var- 
tojami tame pačiame sakinyje. 

— Chirurgas paspendė spąstus. Ir tu įkliuvai. 

— Taip, gerai. Tai buvo klaida... 

— Ir jis žinojo, kad tu ją padarysi. 

— Kaip jis galėjo žinoti? 

— Jis daug ką žino apie tave. Vėl tas ryšys. Ta sąsaja tarp jūsų. 

Džeinė stryktelėjo. 

— Nesąmonė, — tarė ji ir išėjo iš svetainės. 

Dinas nusekė iš paskos į virtuvę, negailestingai kamuodamas 
savo teorijomis, kurių ji nenorėjo girdėti. Buvo per daug šlykštu net 
pagalvoti apie bet kokį emocinį ryšį tarp jos ir Hoito, ir ji nebegalėjo 
ilgiau pakęsti jo šnekų. Ber ne — jis įsibrovė į jos ir taip klaustrofo- 
bišką virtuvę ir vertė klausyti visų tų samprotavimų. 

— Lygiai kaip tu turi tiesioginį kanalą į Voreno Hoito psichiką, 
taip ir jis turi į tavąją, — pasakė Dinas. 

— Tuo metu jis manęs nepažinojo. 

— Esi tuo tikra? Jis galėjo sekti tyrimo eigą. Būtų žinojęs, kad 
esi toje grupėje. 

— Tik tiek ir būtų žinojęs. 

— Manau, jis supranta daugiau, negu tu įsivaizduoji. Jis nau- 
dojasi moterų baimėmis. Viskas aprašyta jo psichologiniame portre- 
te. Jį traukia aplamdytos moterys. Emociškai iškamuotos. Moters 
skausmo dvelksmas jį uždega, tam jis nepaprastai jautrus. Gali tai 
pajusti iš vos pastebimo pėdsako. Moters balso tono. Kaip ji laiko 
galvą arba kaip vengia akių kontakto. Iš menkiausių fizinių ženklų, 
kurių kiti gali nepastebėti. Bet jis pagauna juos. Žino, kurios mote- 
rys pažeistos, o tokių jam ir reikia. 

— Aš ne auka. 

— Dabar — auka. Jis pavertė tave auka. 

Dinas priėjo arčiau, taip arti, kad jie beveik lietėsi. Džeinę apė- 
mė staigus nežabotas noras pulti jam į glėbį ir prisiglausti. Pažiūrėti, 
kaip jis reaguotų. Tačiau išdidumas ir sveikas protas sulaikė. 


Džeinei pavyko nusijuokti. 


220 


— Kas gi ta auka, agente Dinai? Tik ne aš. Nepamiršk, kad tai 
aš pasodinau jį į kalėjimą. 

— Taip, — tyliai atsakė jis. — Tu pasodinai Chirurgą. Bet ge- 
rokai aplamdei ir save. 

Ji tylėdama žiūrėjo į jį. Aplamdyta. Būtent tokia ji ir buvo. 
Moteris randuotomis plaštakomis, su užraktų bastionu ant durų. 
Moteris, kuri jau niekada nebepatirs karšto rugpjūčio dvelksmo, 
neprisimindama tos vasariškos dienos karščio ir savo pačios kraujo 
kvapo. 

Netarusi nė žodžio apsisuko ir išėjo iš virtuvės atgal į svetainę. 
Ten susmuko ant sofos ir sėdėjo svaigioje tyloje. Jis ne iš karto atse- 
kė, suteikė jai palaimingą ramybę. Taip norėjo, kad jis paprasčiausiai 
dingtų, iškeliautų iš jos buto ir paliktų vienumoje, kurios trokšta 
kiekvienas sužeistas žvėrelis. Deja, jai nepavyko. Išgirdo, kaip jis iš- 
ėjo iš virtuvės ir tuoj pat išdygo su dviem taurėmis rankose. Vieną 
ištiesė jai. 

— Kas čia? — paklausė Ricoli. 

— Tekila. Radau spintelėje. 

Paėmė taurę ir žiūrėdama į ją susiraukė. 

— Pamiršau, kad turiu. Nuo antikos laikų. 

— Na, butelis nebuvo atkimštas. 

Ogi dėl to, kad ji nemėgo tekilos skonio. Tas butelis — dar vie- 
na niekam tikusi girtuokliška dovanėlė, kurią brolelis Frenkis parve- 
žė iš savo kelionių, lygiai tokia pati, kaip likeris „Kahlua“ iš Havajų 
ir sakė iš Japonijos. Frenkio būdas pasirodyti, koks jis visko matęs 
vyras — JAV jūros pėstininkų stilius. Visiškai ne pro šalį degustuoti 
tą jo suvenyrą, atgabentą iš saulėtosios Meksikos. Ji gurkštelėjo ir iš 
karto sumirkčiojo, nuvydama ašaras. Kol tekila kaitino kelią į skran- 
dį, staiga atmintin sugrįžo viena detalė iš Voreno Hoito praeities. 


Jis išvesdavo iš rikiuotės savo aukas iš pradžių nepastebimai įme- 

tęs rohipnolio* į jų gėrimus. Kaip lengva nurverti mus, kai esame 
tokios neapdairios, pagalvojo ji. Kai moteris išsiblaškiusi arba nėra 
pagrindo nepasitikėti vyru, kuris ištiesia jai stiklelį, ji tiesiog yra dar 
viena avelė garde. Netgi ji nemąstydama priėmė stiklą tekilos. Netgi 
ji įsileido į butą vyrą, kurio gerai nepažinojo. 

Vėl pažiūrėjo į priešais sėdintį Diną. Dabar akys buvo viename 
lygyje. Į tuščią skrandį įpiltas gėrimas jau darė poveikį — suglebo 
galūnės. Alkoholio anestezija. Ji kiek apsvaigo ir tapo rami. Kažkaip 
pavojinga. 

Kai jis pasilenkė artyn, Džeinė neatsitraukė, kaip buvo įpratusi 
apsisaugoti. Dinas brovėsi į jos asmenines valdas, ką gal tik vienas 
kitas vyras buvo bandęs daryti jos gyvenime. Ir ji leidosi. Kapitu- 
liavo. 

— Dabar jau nebe vienas žudikas, — pasakė jis. — Susiduria- 
me su partneriais. O vienas iš tų dviejų partnerių yra vyras, kurį tu 
geriau pažįsti negu kiti. Nori ar nenori pripažinti, bet esi asmeniškai 
susijusi su Vorenu Hoitu. Vadinasi, esi susijusi ir su Dominatoriumi. 

Ricoli sunkiai atsikvėpė ir tyliai pasakė: 

— Šitaip Vorenui geriausiai sekasi. To jis ir trokšta. Partnerio. 
Mentoriaus. 

— Vieną jis turėjo Savanoje. 

— Taip. Gydytoją, vardu Endrius Kapra. Kai Kapra žuvo, Vo- 
renas liko vienas. Tada jis ir atvyko į Bostoną. Bet niekada nesiliovė 
ieškojęs naujo partnerio. Tokio, kuris dalytųsi jo pomėgiais. Jo fan- 
tazijomis. 

— Bijau, kad surado. 

Jiedu žiūrėjo vienas į kitą suvokdami, kokius žiaurius padari- 
nius atneš naujai susidariusios aplinkybės. 


* Raminamieji vaistai. 

— Dabar jie bus dvigubai pavojingesni, — pasakė Dinas. — 
Vilkai gaujoje pasiekia daugiau, negu slampinėdami po vieną. 

— Jungtinė medžioklė. 

Jis linktelėjo. 

— Šitaip daug lengviau. Ir tykoti. Ir užspeisti į kampą. Išlaikyti 
pozicijas valdant aukas... 

Ricoli atsisėdo tiesiau. 

— Arbatos puodelis, — pasakė ji. 

— Kuo jis ypatingas? 

— Prie nužudyto Gento puodelio nebuvo. Dabar aišku kodėl. 

— Nes Vorenas Hoitas buvo ten pat ir jam padėjo. 

Ji linktelėjo. 

— Dominatoriui nebereikėjo įspėjamojo signalo. Jis turėjo 
bendrininką, kuris būtų įspėjęs, jeigu Gentas būtų pajudėjęs. Ben- 
drininkas stovėjo šalia ir viską stebėjo. Vorenas jautėsi pakilęs ant 
sparnų. Gardžiavosi tuo. Juk tai įeina į jo fantazijas. Stebėti, kaip 
prievartaujama moteris. 

— O Dominatorius trokšta žiūrovų. 

Ji linktelėjo. 

— Dėl to ir renkasi poras. Kad būtų vienas stebėtojas. Kad 
matytų, kaip jis mėgaujasi savo galia, užvaldydamas moters kūną. 

Apie tai kalbėdama ji sunkiai galėjo žiūrėti Dinui į akis. Tačiau 
žvilgsnio nenusuko. Seksualinis smurtas prieš moteris — piktadary- 
bė, kuri veikia pernelyg daug vyrų, sužadindama jų gašlų smalsumą. 
Kaip vienintelė moteris, sėdinti rytiniuose tyrimų posėdžiuose, ji 
stebėdavo savo vyriškos lyties bendradarbius, diskutuojančius apie 
tokios rūšies smurtą, ir girdėdavo balsuose įsielektrinusį susidomė- 
jimą, nors ir kaip jie dėjo pastangas, norėdami išlaikyti rimtą profe- 
sionalumą. Užsibūna prie patologo išvadų apie lytinius sužalojimus, 


per ilgai spokso į nusikaltimo vietų nuotraukas, kuriose figūruoja 

moterys plačiai išskėstomis kojomis. Tokia jų reakcija vertė jaustis, 
tartum ir ji būtų asmeniškai prievartaujama, ir per daugelį metų 
išsivystė velniškas jautrumas, vos išvysdavo nederamo domėjimo- 
si žiburėlį faro akyse, kai tik būdavo paliečiama išžaginimo tema. 
Dabar, žiūrėdama Dinui į akis, Ricoli bandė užfiksuoti tą nerimą 
keliantį žiburėlį, tačiau tokio nematė. Ji nieko panašaus nepastebėjo 
ir tada, kai jis stovėjo nudūręs akis prie Geilės Jeger ir Karenos Gent 
sudarkytų lavonų. Tuomet jo akyse spindėjo nuožmus ryžtas. Šitoks 
žvėriškumas neįsiutino Dino: jis buvo be galo priblokštas. 

— Sakei, Hoitas trokšta mentoriaus, — pasakė jis. 

— Taip. Kad rodytų kelią. Kad mokytų. 

— Mokytų ko? Jis jau žino, kaip žudyti. 

Džeinė pasinaudojo proga dar gurkštelėti tekilos. Kai vėl pakė- 
lė akis, pamatė, kad jis palinkęs dar arčiau, lyg bijotų praleisti pro 
ausis menkiausią jos žodį. 

— Variacijų ta tema, — pasakė ji. — Moterys ir skausmas. 
Kiek yra būdų kūnui išniekinti? Kiek yra kankinimo būdų? Vorenas 
turėjo šabloną, kurio laikėsi kelerius metus. Galbūt jis pasišovė pra- 
plėsti savo akiratį. 

— Arba šitas nežinomasis yra pasišovęs išplėsti savąjį. 

Ji parylėjo. 

— Dominatorius? 

— Mes galėjome supainioti. Galbūt mūsų nežinomasis ieško 
mentoriaus. Ir pasirinko Voreną Hoitą savo mokytoju. 

Ji žiūrėjo į jį, pastėrusi nuo minties. Žodis „mokytojas“ reiš- 
kė meistriškumą. Autoritetą. Ar Hoitas pakeitė vaidmenį per tuos 
mėnesius už kalėjimo sienų? Įkalinimas subrandino jo fantazijas, 
išgalando poreikius pasiekti skustuvo aštrumo tikslą? Jis buyo pa- 
kankamai grėsmingas iki arešto, ir net nesinorėjo galvoti apie dar 


galingesnį Voreno Hoito įsikūnijimą. 

Dinas atsilošė kėdėje, įsmeigęs mėlynas akis į taurę tekilos. Jis 
siurbčiojo labai mažai ir dabar padėjo taurę ant žemo staliuko. Iki 
šiol visada atrodė kaip žmogus, absoliučiai neleidžiantis bent kiek 
susilpnėti savikontrolei, išmokęs valdyti savo impulsus. Tačiau nuo- 
vargis jau atsiliepė: pečiai susmuko, akis išraižė raudoni dryžiai. Jis 
pasitrynė ranka veidą. 

— Kaip sugeba susivienyti du monstrai tokio dydžio mieste 
kaip Bostonas? — pasakė jis. — Kaip jie susiranda vienas kitą? 

— Ir taip greitai? — pridūrė ji. — Gentai užpulti praėjus tik 
dviem dienoms po Voreno pabėgimo. 

— Jie jau buvo pažįstami. 

— Arba girdėjo vienas apie kitą. 

Neabejotinai Dominatorius galėjo žinoti apie Voreną Hoitą. 
Negalėjai skaityti Bostono laikraščio praėjusį rudenį ir nenutuokti 
apie nusikaltėlio žvėriškumą. Jeigu jie ir nebuvo susidūrę, Hoitas 
vis tiek turėjo sužinoti apie širą veikėją vien iš pranešamų žinių. Ga- 
lėjo girdėti apie Jegerių žūtį, galėjo suvokti, kad egzistuoja labai į jį 
panašus pabaisa. Svarstė, kas gali būti tas kitas plėšrūnas, tas kraujo 
brolis. Susipažinta per žmogžudystę, informaciją, perduotą per tele- 
vizijos žinių laidas ir Boston Globe laikraštį. 

Jis ir mane matė per televiziją. Hoitas žino, kad buvau Jegerio 
nužudymo vietoje. O dabar bando iš naujo susitikti su manimi. 

Ricoli krūptelėjo nuo Dino prisilietimo. Jis buvo susiraukęs, 
dar arčiau palinkęs, ir atrodė, kad nė vienas vyras dar nebuvo taip 
įdėmiai žiūrėjęs į ją. 

Nė vienas, išskyrus Chbirurgą. 

— Ne Dominatorius mane erzina, — pasakė ji. — Hoitas. 
Tas policijos stebėjimo sužlugdymas buvo skirtas sužlugdyti būtent 


mane. Tik šitaip jis gali prisiartinti prie moters. „Pašaudamas“ ją. 

Demoralizuodamas, po gabaliuką plėšydamas jos gyvenimą. Dėl 
to žudyti ir pasirinkdavo išžagintas aukas. Moteris, kurios jau buvo 
simboliškai sunaikintos. Prieš užpuolant jam reikia, kad būtume 
silpnos. Persigandusios. 

— Niekada nepasakyčiau, kad esi silpna. 

Džeinė išraudo nuo tokios pagyros, nes žinojo, kad ji nepelnyta. 

— Aš tik stengiuosi tau paaiškinti, kaip jis veikia, — pasakė 
ji. — Kaip sėlina prie savo grobio. Iš pradžių išveda iš rikiuotės ir 
tik po to prisiartina. Šitaip elgėsi ir su Katerina Kordel. Prieš užpul- 
damas temdė jai protą, norėdamas įvaryti siaubą. Siuntė raštelius 
pranešdamas, kad gali įeiti ir išeiti iš jos gyvenimo jai nežinant. Lyg 
šmėkla, keliaujanti per sienas. Ji nežinojo, kada jis vėl pasirodys ar iš 
kurios pusės užpuls. Tačiau buvo aišku, kad kitaip nebus. Šitaip jis 
palaužia. Pranešdamas, kad kurią nors dieną, kai mažiausiai tikėsiesi, 
jis ateis tavęs. 

Kad ir kokie šiurpinantys buvo jos žodžiai, balsas išliko ramus. 
Nenormaliai ramus. Visą laiką Dinas intensyviai ją stebėjo, tartum 
bandydamas sugauti bent šešėlį tikrojo jausmo, tikrojo silpnumo. Ji 
nesuteikė jam tokio malonumo. 

— Dabar jis turi bendrininką, — pasakė Ricoli, — iš kurio gali 
pasimokyti. Ir atsilygindamas pamokyti jį patį. Medžiotojų komanda. 

— Manai, jie veiks išvien. 

— Vorenas norės partnerio. Kartą jau žudė drauge. Galingi sai- 
tai, užantspauduoti krauju. 

Džeinė gurkštelėjo paskutinį kartą — taurėje nebeliko nė lašo. 
Gal šitai nuramins jos smegenis šiai nakčiai, paskandins košmarus? 
O gal anestezija jos neveikia? 

— Ar prašeisi apsaugos? 

Ji apstulbo. 

— Apsaugos? 

— Bent budinčio policijos automobilio. Kad stebėtų tavo butą. 

— Aš esu policininkė. 

Jis pakreipė galvą, lyg laukdamas išsamesnio atsakymo. 

— Jeigu būčiau vyras, užduotum man tokį klausimą? 

— Tu ne vyras. 

— Vadinasi, man automatiškai reikia apsaugos? 

— Kodėl užsigavai? 

— Vadinasi, jeigu esu moteris, jau nebegaliu apginti savo buto? 
Kodėl? 

Dinas atsiduso. 

— Ar tu visada rungtyniauji su vyrais, detektyve? 

— Man tenka stipriai laikytis, kad su manimi elgtųsi kaip su 
kitais, — pareiškė ji. — Nors ir esu moteris, nesiruošiu prašytis ypa- 
tingų paslaugų. 

— Bet d4/ to, kad esi moteris, ir atsidūrei šioje padėtyje. Chi- 
rurgo erotinės fantazijos sukasi apie moteris. Ir Dominatorius puola 
ne vyrus, bet jų žmonas. Žagina žmonas. Tik nesakyk, kad tavęs, 
moteriškosios lyties atstovės, tai neliečia. 

Ricoli suvirpėjo, paminėjus išžaginimą. Iki šiol kalbos apie sek- 
sualinį smurtą lietė kitas moteris. Tai, kad ji buvo potenciali auka, 
palietė kur kas intymesnę sferą, tokią, kurios ji nesiruošė aptarinėti 
su jokiu vyru. O pats Dinas varžė ją dar labiau negu kalbos apie 
išžaginimą. Tas jo tiriantis žvilgsnis — tartum ji laikė paslaptį, kurią 
jis buvo pasišovęs atskleisti. 

— Aš kalbu ne apie tai, kad esi policininkė arba kad sugebi 
apsiginti, — tęsė jis. — Čia iškyla moters klausimas. Tu — moteris, 
apie kurią Vorenas Hoitas turbūt fantazavo visus šiuos mėnesius. 

— Ne apie mane. Jam reikia Kordel, o ne kitos. 

— Kordel nepasiekiama. Jis negali jos paliesti. O tu čia pat. 
Po ranka. Kaip tik ta moteris, kurią jis beveik įveikė. Kurią buvo 

prismeigęs prie to rūsio grindų. Jis laikė peilį prie tavo gerklės. Jau 
suuodė tavo kraują. 

— Liaukis, Dinai. 

— Tam tikra prasme jis jau pareiškė savo teises į tave. Tu jau 
priklausai jam. Ir kasdien esi po atviru dangumi, užsiimi būtent jo 
padarytais nusikaltimais. Kiekvienas lavonas — tavo akims skirtas 
pranešimas. Tavęs laukiančio renginio anonsas. 

— Sakiau, liaukis. 

— Ir manai, kad tau nereikia apsatigos? Manai, ųžtenka pisto- 
leto bei nusistatymo ir liksi gyva? Tokiu atveju nepaisai savo instink- 
tyvių pojūčių. Žinai, ką jis toliau darys. Žinai, ko jis geidžia, kas jį 
sužadina. O sužadini tu. Tai, ką jis planuoja padaryti :au. 

— Užsičiaupk, po velnių! 

Toks protrūkis apstulbino abu. Ricoli spoksojo į Diną suneri- 
musi dėl nesusivaldymo ir nežinia iš kur trykštelėjusių ašarų. Velniai 
griebtų, velniai griebtų, ji nepratrūks verkti. Ji neleido nė vienam 
vyrui išvysti savęs subliūškusios, ir tegu Dinas nesitiki būti pirmasis. 

Ricoli giliai įkvėpė ir tyliai pasakė: 

— Noriu, kad tuoj pat išeitum. 

— Aš tiktai prašau tavęs klausyti savo instinktų. Priimti tą pa- 
čią apsaugą, kokią siūlytum kitai moteriai. 

Džeinė pakilo ir nuėjo prie durų. 

— Labanaktis, agente Dinai. 

Kokią minutę jis nejudėjo, ir ji pradėjo sukti galvą, ko reikėtų 
griebtis, norint išmesti šitą vyrą iš savo namų. Pagaliau jis pakilo, bet 

— Tu nesi neįveikiama, Džeine, — pasakė jis. — Ir niekas ne- 
sitiki, kad tokia būsi. 

Jis jau seniai išėjo, o ji stovėjo atrėmusi nugarą į užrakintas duris, 


užsimerkusi, stengdamasi numalšinti jo paliktą sąmyšį. Žinojo nesanti 

neįveikiama. Suprato prieš metus, kai pakėlė akis į Chirurgo veidą ir 
laukė, kol brūkštels skalpeliu. Niekas neprašė, kad jai tai primintų, ir 
ji piktinosi, kaip Dinas galėjo taip šlykščiai priminti tą pamoką. 

Nuėjo prie sofos ir pakėlė telefoną nuo šalia esančio staliuko. 
Londone dar nebus prašvitę, tačiau ji negalėjo atidėti šio pokalbio. 

Muras atsiliepė po antro signalo. Nors toks paros metas, balsas 
gargždus, bet gyvas. 

— Čia aš, — prisistatė Ricoli. — Nepyk, kad prikėliau. 

— Palauk, nueisiu į kitą kambarį. 

Ji laukė. Išgirdo, kaip sugirgždėjo spyruoklės jam keliantis iš 
lovos, paskui uždaromų durų garsą. 

— Kas vyksta? — paklausė jis. 

— Chirurgas vėl puola. 

— Jau kas nors nukentėjo? 

— Prieš kelias valandas stebėjau skrodimą. Tai jo darbas. 

— Negaišo nė minutės. 

— Padėtis blogėja, Murai. 

— Kaip dar gali blogėti? 

— Jis turi naują bendrininką. 

Ilga tyla. Po to tylus balsas: 

— Kas jis? 

— Mes manome, kad tas pats nežinomas nusikaltėlis, kuris nu- 
žudė sutuoktinių porą Niutone. Jie abu kažkaip susirado vienas kitą. 
Dabar medžioja drauge. 

— Taip greitai? Kaip jie galėjo taip greitai susivienyti? 

— Jie buvo pažįstami. Turėjo būti pažįstami. 

— Kur jie susitiko? Kada? 

— Tą ir turime išsiaiškinti. Pagal tai gal bus galima nustatyti 
Dominatoriaus tapatybę. 


Staiga ji pagalvojo apie operacinę, iš kurios pabėgo Hoitas. An- 

trankiai. Tik jau ne sargybinis juos atrakino. Kažkas kitas turėjo įeiti 
į operacinę ir išlaisvinti Hoitą — kažkas, užsimaskavęs galbūt sanita- 
ro apranga arba nutvėręs gydytojo chalatą. 

— Aš turėčiau būti ten, — pasakė Muras. — Turėčiau dirbti 
drauge su tavimi... 

— Ne, neturėtum. Tu turi būti ten, kur esi, — su Katerina. 
Nemanau, kad Hoitas galėtų ją surasti. Bet bandys. Pats žinai: jis 
niekada nenuleidžia rankų. O dabar jau dviese, ir mes nenutuokia- 
me, kaip tas jo bendrininkas atrodo. Jeigu jis atsidurtų Londone, 
nepažinsi jo iš veido. Turi būti pasirengęs. 

Tarsi kas nors gali būti pasirengęs sutikti Chirurgo ataką, pa- 
galvojo ji baigusi pokalbį. Prieš metus Katerina Kordel manė esanti 
pasirengusi. Namus pavertė tvirtove, gyveno lyg apsiaustyje. O Hoi- 
tas prasibrovė pro visas apsaugas, užpuolė, kai ji mažiausiai tikėjosi, 
ir tokioje vietoje, kuri, jos galva, buvo saugi. 

Lygiai taip pat, kaip aš laikau savo namus saugiais. 

Ricoli atsistojo ir nuėjo prie lango. Žiūrėdama žemyn į gatvę 
pagalvojo, ar tą sekundę kas nors žiūri į ją, stebi ją, įrėmintą lango 
šviesoje. Ją nebūtų sunku susekti. Chirurgui tereikėtų atsiversti tele- 
fonų knygą ir susirasti RICOLI, Dž. 

Garve važiavęs automobilis pristabdė ir sustojo prie šaligatvio 
krašto. Policijos automobilis. Minutėlę ji stebėjo, tačiau mašina sto- 
vėjo, ir dar švieselės skydelyje užgeso — įsikurta ilgam. Ji neprašė 
apsauginio stebėjimo, bet žinojo, kas taip padarė. 


Gabrielis Dinas. 


Istorija aidi nuo moterų klyksmų. 
Vadovėlių puslapiai mažai kreipia dėmesio į sukrečiančias smulk- 


menas, apie kurias trokštame žinoti. Vietoj to pateikiami sausi duome- 

nys apie karines strategijas ir atakas iš sparno, apie generolų gudrybės 
ir armijų sutelkimą. Regime nupieštus ginkluotus vyrus, sukryžiuotus 
kardus, raumeningus kūnus, persikreipusius grumtynių kančiose. Pa- 
veikslėlius, kuriuose vadai, apžergę puikius žirgus, stebi laukus, kur 
kariai stovi išsirikiavę lyg dalgio laukiančios kviečių eilės. Matome že- 
mėlapius, išraižytus strėlėmis, žyminčiomis užkariaujančių armijų žygį, 
ir skaitome karo baladžių eiles apie karaliaus ir viso krašto šlovę. Vyrų 
triumfas visada aiškiai pažymėtas karžygių krauju. 

Nerasi nė žodžio apie moteris. 

Tačiau visi žinome, kad jos ten buvo su savo minkštais kūnais ir 
švelnutėle oda, jų aromatas plaukiojo istorijos puslapiuose. Nors gal ir 
nenorime apie tai kalbėti, visi žinome, kad karo barbariškumas ne- 
apsiriboja mūšio lauku. Kad kritus paskutiniam priešo kareiviui ir 
pergalingai džiūgaujant nugalėtojų armijai ta armija nukreipia akis į 
užkariautas moteris. 

Taigi, visada taip buvo, nors istorinės knygos retai kada mini žvė- 
rišką tikrovę. Vietoj to aš skaitau apie karus, kurie spindi lyg varis, 
kur trykšta viską apimantis triumfas. Apie graikus, kovojančius akylai 
stebint dievams, ir apie Trojos žlugimą, o poetas Vergilijus pasakoja, kad 
ten buvęs mūšis, kuriame kovoję didvyriai Achilas ir Hektoras, Ajaksas 
ir Odisėjas — vardai, kurie jau kaip relikvija liks per amžius širdyse. 
Jis rašo apie žvangančius kardus ir skrendančias strėles, ir apie krauju 
permirkusią žemę. 

Geriausias detales jis praleidžia. 

Tai dramaturgas Euripidas pasakoja mums apie tai, kas laukė tro- 
jiečių moterų po tų mūšių, bet netgi jis išlieka apdairus. Neapsistoja ties 
dirginančiomis detalėmis. Jis pasakoja, kad vienas graikų karo vadas iš- 
tempė įbaugintą Kasandrą iš Atėnės šventyklos, bet toliau užleidžia vie- 
tą mūsų fantazijoms — apie tai, kas dėjosi po to. Jos rūbų nuplėšimas, 
apnuoginimas. Jo pumpavimas tarp skaistuolės šlaunų. Jos skausmingi 
ir beviltiški klyksmai. 

Tokie klyksmai turėjo aidėti per visą kritusį Trojos miestą iš kitų 
moterų gerklių, kadangi pergalę pasiekę graikai ėmė, kas buvo užsi- 
tarnauta, pažymėdami ją užkariautų moterų kūnuose. Kažin ar buvo 
nemini tokių dalykų. Bet argi yra geresnis būdas džiūgauti dėl pergalės, 
kaip savo priešo mylimosios kūno prievartavimas? Koks gali būti efekty- 
vesnis įrodymas, kad įveikei jį, kad pažeminai, jeigu ne jo privertimas 
žiūrėti, kaip pats vėl ir vėl patiri malonumą? 

Šitiek aš suprantu: triumfas reikalauja žiūrovų. 

Aš mąstau apie trojietes, kai mūsų automobilis plaukia Tautų 
Sandraugos prospektu, įsiliejęs į transporto srautą. Čia didelis eismas, 
ir netgi devintą valandą vakaro mašinos juda lėčiau, duodamos man 
laiko ramiai apžiūrėti tą pastatą. 

Langai tamsūs: namie nėra nei Katerinos Kordel, nei jos naujojo 
vyro. 

Tik tiek ir teleidžiu sau — tiktai vieną žvilgsnį, 0 paskui pastatas 
išslysta iš akiračio. Žinau, kad kvartalas stebimas, tačiau negalėjau at- 
sispirti pagundai užmesti akį į jos tvirtovę — tokią nepalaužiamą kaip 
bet kokios pilies sienos. Dabar pilis tuščia, nebekelia jokio susidomėjimo 
tiems, kurie ją šturmuotų. 

Pažiūriu į savo vairuotoją, kurio veidas pasislėpęs šešėlyje. Matau 
tiktai siluetą ir spindinčias akis — lyg dvi godžias žiežirbas naktyje. 
degančias žalias jų akių liepsnas. Prisimenu tuos liūtus, kaip jie godžiai 
sprogino akis, laukdami momento šuoliui. Dabar matau tą alkį ir savo 
kompaniono akyse. 

Be abejonės, jis mato tą patį alkį mano akyse. 

Aš nuleidžiu langelį ir giliai įkvepiu atsklidusio šilto miesto kvapo. 


Liūtas, uostantis savanos orą. Gaudo grobio kvapą. 


15. 


Jiedu važiavo Dino automobiliu, traukė į vakarus link Šerlio mies- 
telio, kuris buvo už keturiasdešimt penkių mylių nuo Bostono. 
Važiuojant Dinas kalbėjo mažai, tačiau jai atrodė, kad tyla tiktai 
sustiprino jo kvapą, jo ramaus pasitikėjimo pojūtį. Ricoli beveik 
nedirstelėjo į jį, nes bijojo, kad jos akys išduos Dino sukeltą su- 
maištį. 

Ji verčiau apžiūrinėjo tamsiai mėlyną kilimėlį po kojomis. Ir 
svarstė, ar tik čia nebuvo nailonas 6,6, Nr. 802, mėlynas; mąstė, 
kiek yra automobilių, turinčių panašius kilimėlius. Tokia populiari 
spalva. Atrodė, kad ir kur ji žiūrėtų, visur vien mėlyni kilimai, ir 
įsivaizdavo aibę padų, nešiojančių Nr. 802 nailono pluoštelius po 
visas Bostono gatves. 

Oro kondicionierius per daug atšaldė orą. Ricoli uždarė prie 
kelių esančią angą ir nusuko akis į aukštos žolės laukus, trokšdama 
pajusti karštį, kuris alsavo kitapus automobilio lango. Ryto miglelė 
kabėjo kaip marlė viršum žaliuojančių laukų, medžiai stovėjo ramūs, 
lapai nekrutėjo — nebuvo nė menkiausio vėjelio. Ricoli retai įkelda- 
vo koją į Masačusetso kaimo vietoves. Ji buvo miestietė, ten gimusi, 
ten užaugusi, ir nejautė potraukio kaimui su visais tuščiais plotais ir 


skaudžiai kandančiais vabalais. Ne kitaip buvo ir šiandien. 

Praėjusią naktį miegojo prastai. Kelis kartus pabudo krūptelėju- 
si, gulėjo besidaužančia širdimi ir klausėsi, ar tik nepasigirs žingsniai, 
prislopintas įsibrovėlio alsavimas. Penktą ryto pakilo iš lovos apsvai- 
gusi ir nepailsėjusi. Tiktai du puodeliai kavos pakankamai atgaivino, 
kad galėtų paskambinti į ligoninę ir sužinoti apie Korsako būklę. 

Jis vis dar intensyviosios terapijos skyriuje. Dirbtinio kvėpavi- 
mo aparatas vis dar neatjungtas. 

Džeinė šiek tiek pravėrė langą, įleisdama šilto oro srovelę, kve- 
piančią žole ir dirva. Piršosi nesmagios mintys. Ar galėjo taip atsitik- 
ti, kad Korsakas niekada nebesigėrės tokiais kvapais, nebejaus veidą 
glostančio vėjelio? Bandė prisiminti, ar paskutinieji jų žodžiai buvo 
padorūs, draugiški, bet neprisiminė. 

Trisdešimt šeštajame išvažiavime iš pagrindinio kelio Dinas pa- 
suko nurodyta kryptimi — „MCI-Šerlis“. Soza-Baranovskio ypač 
sustiprinto saugumo pataisos centras, kuriame buvo patupdytas Vo- 
renas Hoitas, dunksojo dešinėje kelio pusėje. Jis įsuko į lankytojams 
skirtą aikštelę ir atsigręžė į ją. 

— Jeigu matysi, kad reikia pasišalinti, nieko nelauk ir išeik, — 
pasakė jis. 

— Kodėl tu cikiesi, kad turėčiau dingti? 

— Kadangi žinau, ką jis tau padarė. Bet kuris tavo vietoje turė- 
tų problemų, jei užsiimtų šituo tyrimu. 

Jai nepatiko jo rimtai susirūpinusios akys: grynas įrodymas, ko- 
kia ji gležna. 

— Tik greičiau einam, gerai? — pasakė ir stumtelėjo mašinos 
dureles. 

Išdidumas spyrė ją žingsniuoti į tą pastatą velniškai ryžtingai. Ir 
pravarė pro kontrolės postą, kur jiedu su Dinu parodė ženklelius ir 
įteikė ginklus. Kai laukė palydos, ji paskaitė „Aprangos nuostatus“, 
pakabintus lankytojų parengimo zonoje. 

Visiems lankytojams draudžiama: būti basomis kojomis; 
vilkėti maudymosi kostiumus arba šortus; bet kokius drabu- 
žius, kurie demonstruoja grupuotės narystę; bet kokius drabu- 
žius, panašius į tuos, kurie skirti kaliniams arba uniformas 
dėvintiems darbuotojams; dviejų sluoksnių drabužius; drabu- 
žius su užtraukimo ar užrišimo virvele; lengvai apsivelkamus 
drabužius; pernelyg dukslius, palaidus, storus arba sunkius 


drabužius... 


Sąrašas begalinis, draudžiantis viską nuo kaspinų plaukams iki 
liemenėlių su lankeliais. 

Pagaliau pasirodė pataisos centro policijos tarnautojas, kūnin- 
gas vyras, apsirengęs vasarine mėlyna MC policijos apranga. 

— Detektyvė Ricoli ir agentas Dinas? Aš esu policininkas Kur- 
tis. Eikite Čia. 

Kurtis buvo draugiškas, netgi linksmas, kai įvedė juos pro pir- 
mąsias rakinamas duris į praėjimą. Ricoli pagalvojo, ar jis būtų toks 
malonus, jeigu jie nebūtų teisėsaugos pareigūnai, tos pačios brolijos 
nariai. Jis liepė nusijuosti diržus, atsisveikinti su batais, striukėmis, 
laikrodėliais ir raktais ir sudėti juos ant stalo patikrinti. Ricoli nusiė- 
mė savo „Timex“ ir padėjo šalia Dino spindinčios „Omegos“. Paskui 
nusimetė striukę — Dinas darė tą patį. Kažkoks varžomai artimas 
vyksmas. O kai ji atsisegė diržą ir traukė jį iš kelnių kilpų, jautė Kur- 
čio spoksojimą — lygiai kaip vyras stebėtų nusirengiančią moterį. 
Nusimovė žemakulnius batelius, padėjo juos šalia Dino batų ir šaltai 
sutiko įdėmų policininko Kurčio žvilgsnį. Tiktai tada jis malonėjo 
atitraukti akis. Paskui ji išvertė į viršų kišenes ir nusekė paskui Diną 
pro metalo detektorių. 

— Oho, kaip jums pasisekė, — pareiškė Kurtis, kai ji praėjo 


pro detektorių. — Išvengėte dienos tapšnojimų. 

— Ką? 

— Kiekvieną dieną mūsų pamainos viršininkas nurodo bet 
kokį skaičių, o tai reiškia, kuris lankytojas bus apieškomas tapšno- 
jant. Vos išvengėte. Kitas lankytojas patirs šitą procedūrą. 

Ricoli sausai atsakė: 

— Pačiupinėjimas man būtų buvęs ryškiausias dienos įvykis. 

— Dabar galite viską užsidėti. Ir abu turite galimybę likti su 
laikrodžiais. 

— Taip pasakėte, lyg tai būtų privilegija. : 

— Šioje vietoje tiktai advokatams ir teisėsaugos pareigūnams 
leidžiama būti su laikrodžiais. Kiti turi atiduoti visus savo papuo- 
šalus apsaugai. Dabar man reikia užantspauduoti jūsų kairės rankos 
riešus, ir galėsite eiti į narvelius. 

— Devintą valandą mums paskirtas susitikimas su kalėjimo 
viršininku Okstonu, — pasakė Dinas. 

— Jis vėluoja. Paprašė manęs pirmiausia parodyti jums to kali- 
nio kamerą. O paskui nuvesiu į Okstono kabinetą. 

Soza-Baranovskio pataisos centras buvo naujausia MCI bazė, 
kurioje įdiegta moderniausia beraktė apsaugos sistema, valdoma ke- 
turiasdešimt dviem grafinės sąsajos kompiuterių terminalais, kaip 
paaiškino policininkas Kurtis. Jis atkreipė dėmesį į daugybę stebėji- 
mo kamerų. 

— Jie tiesiogiai stebi ištisą parą. Dauguma lankytojų niekada 
net nemato tiesiogiai veikiančio sargo. Jie paprasčiausiai girdi, ką 
daryti toliau, per vidaus ryšio garsiakalbį. 

Jie ėjo pro plienines duris, paskui ilgu koridoriumi ir vėl pro 
grotuotų durų seriją, ir Ricoli puikiai suprato, kad kiekvienas jos ju- 
desys fiksuojamas. Užtenka bakstelėti kelis kompiuterio klavišus, ir 
sargams atsiveria kiekvienas praėjimas, kiekviena kamera, neišeinant 


iš savo kontrolės punkto. 

Prie įėjimo į kamerų korpusą „C“ balsas per garsiakalbį parei- 
kalavo, kad jie pakeltų savo leidimus prie kontrolės langelio. Jie vėl 
pasisakė pavardes, o policininkas Kurtis informavo: 

— Šiedu lankytojai apžiūrės kalinio Hoito kamerą. 

Plieninės durys slystelėjo, įleisdamos juos į kamerų korpuso 
„C“ patalpą, kurioje kaliniai rinkdavosi dienos metu. Ji buvo išda- 
žyta slegiančia žalsva spalva kaip ligoninėje. Čia buvo ant sienos pri- 
tvirtintas televizorius, sofa ir krėslai, ir teniso stalas, prie kurio du 
vyrai taukšėjo kamuoliuką. Visi baldai pritvirtinti varžtais. Tuzinas 
vyrų, vilkinčių mėlynus džinsinius kalinių rūbus, vienu metu atsi- 
suko ir įbedė akis. 

Ypač į Ricoli, vienintelę moterį toje patalpoje. 

Abu tenisininkai staiga liovėsi žaidę. Dabar girdėjosi tiktai te- 
levizorius, transliuojantis CNN programą. Ji drąsiai spoksojo į kali- 
nius, parodydama, kad nė kiek nesibaimina, nors ir lengvai nuspėjo, 
ką kiekvienas turbūt galvojo. Ką įsivaizdavo. Ji nepastebėjo, kad Di- 
nas prisiartino, kol jis nebrūkštelėjo ranka. Jis stovėjo šalia. 

Garsiakalbis pranešė: 

— Lankytojai, galite eiti į kamerą C-8. 

— (Čia, — pasakė policininkas Kurtis. — Vienu aukštu aukš- 
čiau. 

Jie nukaukšėjo žvangančiais laiptais į viršų. Galerija vedė pro 
vienutes, o iš jos matėsi apačioje esanti bendroji patalpa. Kurtis nu- 
sivedė juos taku iki 8-0jo numerio. 

— Štai čia. Kalinio Hoito kamera. 

Ricoli sustojo ant slenksčio ir apžvelgė tą narvą. Jis niekuo ne- 
siskyrė nuo kitų — jokių fotografijų, jokių asmeninių daiktų, kurie 
patvirtintų, kad anksčiau šiame plotelyje gyveno Vorenas Hoitas, 


tačiau jai plaukai pasišiaušė. Jo paties nebebuvo, tačiau jo šmėkla 

tvyrojo pačiame ore. Jeigu taip gali būti, kad piktavališkumas išlieka, 
tuomet ši vieta buvo tikrai užkrėsta. 

— Jeigu norite, įeikite, — pasakė Kurtis. 

Ji įėjo. Matėsi trys plikos sienos, gultas su čiužiniu, prausyklė 
ir klozetas. Tuščias privatus narvas. Tik taip Vorenui ir būtų tikę. Jis 
buvo švarus, pedantiškas vyras, dirbęs steriliame medicinos labora- 
torijos pasaulyje, tokioje erdvėje, kur spalvą matydavai tiktai mė- 
gintuvėliuose su krauju, kuriuos Vorenas kasdien laikė rankose. Jam 


nereikėjo apsistatyti sukrečiamais vaizdais: tie, kuriuos jis nešiojosi 


galvoje, buvo pakankamai šiurpūs. : 
— Ši kamera dar nebuvo niekam paskirta? — paklausė Dinas. 
— Kol kas ne, sere. 
— Ir nuo to laiko, kai Hoitas dingo, čia nesėdėjo joks kalinys? 
— Tikrai ne. 


Ricoli priėjo prie čiužinio ir kilstelėjo vieną kampą. Dinas pač- 
mė už kito kampo, ir drauge pakėlę pažiūrėjo po čiužiniu. Ten nieko 
nebuvo. Dabar jie apvertė jį ir pradėjo tyrinėti antvalkalą, bene ras 
kokį įplėšimą, kokią slaptavietę, kur jis galėjo įgrūsti kontrabandą. 
Atrado tiktai mažytę, vos colio ilgio įpjovą šone. Ten Ricoli pirštas 
nieko neaptiko. 

Atsitiesusi ji aprėpė žvilgsniu kamerą, įsijausdama į tą pačią 
aplinką, kurią neseniai Hoitas varstė akimis. Įsivaizdavo jį gulintį 
ant to čiužinio, įbedusį akis į plikas lubas, o galvoje audžiantį fan- 
tazijas, kurios pašiurpintų kiekvieną normalų žmogų. Tačiau Hoitą 
tokie dalykai jaudindavo. Jis gulėtų ir prakaituotų iš laimės, girdėda- 
mas galvoje aidinčius moterų spiegimus. 

Ji atsigręžė į Kurtį. 

— Kur jo turtas? Asmeniniai daiktai? Korespondencija? 


— Kalėjimo viršininko kabinete. Vėliau nueisime ten. 

— Kai tik šį rytą paskambinote, liepiau atnešti to kalinio daiktus 
čia, kad galėtumėte apžiūrėti, — pasakė kalėjimo viršininkas Oksto- 
nas, mostelėdamas į didelę kartoninę dėžę ant savo stalo. — Mes jau 
viską patikrinome. Neradome jokios kontrabandos. 

Jis pabrėžė paskutinį sakinį, tartum šis atleido jį nuo bet kokios 
atsakomybės už tai, kas įvyko. Ricoli atrodė, kad Okstonas buvo 
toks žmogus, kuris netoleravo pažeidimų ir kietaširdiškai vertė vyk- 
dyti taisykles ir nuostatus. Jis neabejotinai susektų visą kontrabandą, 
izoliuotų tvarkos drumstėjus ir reikalautų, kad šviesos nakčiai būtų 
minutė minutėn išjungtos. Užteko dirstelėti į jo kabinetą su nuot- 
raukomis, demonstruojančiomis grėsmingai atrodantį jauną Oksto- 
ną kariška uniforma, ir buvo aišku, kad čia valdos tokio žmogaus, 
kuris tvirtai savo rankose laiko vadžias. Ir vis dėlto, nors ir kaip jis 
stengėsi, kalinys pabėgo, tad dabar Okstonas užėmė gynybinę po- 
ziciją. Pasisveikinant rankos paspaudimas kietas, šaltose mėlynose 
akyse tiktai šypsenos šešėlis. 

Jis atidarė dėžę ir išėmė didelį „Ziploc“ maišelį, kurį padavė 
Ricoli. 

— Kalinio tualeto reikmenys, — pasakė jis. — Įprastiniai as- 
meninės priežiūros daiktai. 

Ricoli pamatė dantų šepetėlį, šukas, frotinį rankšluostį ir muilą. 
Vazelininis intensyvios priežiūros losjonas. Ji skubiai padėjo maiše- 
lį: mintis, kad Hoitas kasdien jais naudojosi, sukėlė pasibjaurėjimą. 
Šukose tebebuvo įstrigusių šviesių rudų plaukų. 

Okstonas traukė iš dėžės daiktus. Apatinis trikotažas. National! 
Geographic žurnalų šūsnis ir keli Boston Globe laikraščiai. Du „Snic- 
kers“ šokoladukai, geltonas standartinio dydžio bloknotas, balti vo- 
kai ir trys plastikiniai rašikliai. 

— Ir jo korespondencija, — pridūrė Okstonas, išimdamas kitą 
„Ziploc“ maišelį. Širame buvo pluoštas laiškų. 

— Mes apžiūrėjome kiekvieną laišką, — aiškino Okstonas. — 
Valstijos policija turi visų šių susirašinėtojų pavardes ir adresus. — 
Jis padavė pluoštą Dinui. — Žinoma, čia tėra tie laiškai, kuriuos jis 
laikė. Matyt, būta kažkiek ir tokių, kuriuos išmetė. 

Dinas atvėrė „Ziploc“ maišelį ir viską išėmė. Iš viso apie tuzinas 
laiškų, ir visi vokuose. 

— Ar MCI cenzūruoja kalinių laiškus? — paklausė Dinas. — 
Ar patikrinate prieš atiduodami? | 

— Mes turime įgaliojimą tikrinti. Priklauso nuo koresponden- 
cijos tipo. 

— Tipo? 

— Jeigu nurodyta, kad tai konfidencialu, sargams leidžiama 
žvilgtelėti vidun tiktai patikrinti, ar nėra kontrabandos. Tačiau skai- 
tyti neleidžiama. Susirašinėjimas yra privatus siuntėjo ir kalinio da- 
lykas. 

— Vadinasi, jūs nežinotumėte, ką jam rašė. 

— Jeigu tai konfidencialus laiškas. 

— Kuo skiriasi konfidencialus laiškas nuo nekonfidencia- 
laus? — paklausė Ricoli. 

Okstonas į jos įsiterpimą sureagavo piktai žybtelėdamas akimis. 

— Nekonfidencialūs laiškai yra tie, kurie gaunami iš draugų ir 
artimųjų arba plačiosios visuomenės. Pavyzdžiui, kai kurie mūsų ka- 
liniai įgijo susirašinėjimo draugų, kurie yra už kalėjimo ribų ir kurie 
mano atliekantys labdaringą paslaugą. 

— Susirašinėdami su žmogžudžiais? Gal jie bepročiai? 

— Dauguma jų yra naivios vienišos moterys, lengvai pasiduo- 
dančios atliekančio bausmę nusikaltėlio vaidybai. Tokio tipo laiškai 


yra nekonfidencialūs, ir sargai turi teisę juos perskaityti bei cenzū- 


240 


ruoti. Tačiau ne visada užtenka laiko visus perskaityti. Turime didelį 
kiekį laiškų. Kalinio Hoito atveju, reikėjo tikrinti daugybę. 

— Nuo ko gaudavo? Negirdėjau, kad jis būtų turėjęs daug ar- 
timųjų, — pasakė Dinas. 

— Pernai jis buvo iškilęs viešumon. Patraukė visuomenės dė- 
mesį. Visi norėjo jam parašyti. 

Ricoli buvo priblokšta. 

— Ar norite pasakyti, kad jis gavo gerbėjų laiškų? 

— Taip. 

— Jėzau. Žmonės kraustosi iš proto. 

— Visuomenei sensacija, kai gauna pasikalbėti su žudiku. Kaž- 
kas panašaus į išgarsėjimą. Mensonas ir Dameris, ir Geisis — jie 
visi gaudavo gerbėjų laiškų. Mūsų kaliniams netgi peršasi. Moterys 
siunčia pinigus arba savo nuotraukas, kuriose jos apsirengusios biki- 
niais. Vyrai rašo norėdami sužinoti, kas patiriama žudant. Pasaulyje 
pilna nesveikų asilų, — atleiskite už tokį pasakymą, — kurie paciria 
malonumą pažindami tikrą gyvą žudiką. 

Tačiau vienam iš jų nepakako tik parašyti Hoitui. Vienas iš 
jų įstojo į išskirtinį Hoito klubą. Ji niršo žiūrėdama į laiškų krū- 
vą — apčiuopiamą Chirurgo išgarsėjimo įrodymą. Žudikas lyg roko 
žvaigždė. Negana to, kad jis sužalojo jai delnus, tai dabar kiekvienas 
gerbėjo laiškas buvo tarsi dar vienas jo skalpelio dūris. 

— O kaip privilegijuoti laiškai? — paklausė Dinas. — Jūs sa- 
kėte, kad jie neskaitomi ir necenzūruojami. Kokie laiškai priskiriami 
tai kategorijai? 

— Tai konfidencialūs laiškai, gaunami iš tam tikrų oficialių 
valstijos arba federacijos asmenų. Pavyzdžiui, iš teismo antstolio 
arba generalinio prokuroro. Prezidento, valstijos gubernatoriaus 
arba teisėsaugos institucijų laiškai. 


— Hoitas gaudavo tokių laiškų? 

— Gal ir gaudavo. Mes neregistruojame kiekvieno pristatomo 
laiško. 

— Kaip jūs nustatote, kad laiškas tikrai konfidencialus? 

Okstonas nepatenkintas į ją dirstelėjo. 

— Aš ką tik pasakiau. Jeigu ateina iš federacijos arba valstijos 
oficialių asmenų... 

— Ne. Turiu omenyje, iš kur žinote, kad tai ne falsifikatas arba 
nepavogtas firminis vokas? Aš galėčiau kokiam nors jūsų kaliniui 
aprašyti pabėgimo planą ir įdėti jį, tarkime, į senatoriaus Konvėjaus 
biuro voką. 

Ji ne šiaip sau pateikė tokį pavyzdį: stebėdama Diną pamatė, 
kaip jis kilstelėjo galvą, išgirdęs Konvėjaus pavardę. 

Okstonas užsikirto. 

— Tai nėra neįmanoma. Tačiau būna nuobaudos... 

— Vadinasi, jau buvo taip atsitikę. 

Okstonas nenoriai linktelėjo. 

— Pasitaikė keletas atvejų. Nusikalstama informacija buvo at- 
siųsta prisidengus tarnybiniais reikalais. Mes stengiamės akylai sekti, 
tačiau kartais kas nors praslysta. 

— O kaip išsiunčiamasis paštas? Hoito siųsti laiškai? Ar tikrin- 
davote juos? 

— Ne. 

— Nė vieno? 

— Nebuvo pagrindo. Jis niekada nebuvo laikomas problemiš- 
ku kaliniu. Visada buvo paslaugus. Labai ramus ir mandagus. 

— Pavyzdingas kalinys, — pasišaipė Ricoli. — Labai. 

Okstonas įbedė į ją ledinį žvilgsnį. 

— Čia turime vyrų, kurie plėš tau rankas ir gardžiai juoksis 


plėšdami, detektyve. Vyrų, kurie sulaužys sargui sprandą vien dėl 


242 


to, kad jiems netiko valgis. Toks kalinys kaip Hoitas nekėlė mums 
didelių rūpesčių. 

Dinas ramiai pasuko kalbą atgal prie esamos temos. 

— Vadinasi, nežinote, kam jis galėjo rašyti? 

Atrodė, kad toks dalykiškas klausimas užgesino kalėjimo virši- 
ninko susierzinimą. Dabar Okstonas nukreipė visą dėmesį į Diną. 
Vyriškas pokalbis. 

— Ne, nežinome, — atsakė jis. — Kalinys Hoitas galėjo para- 
šyti bet kam. 

Posėdžių kambaryje, kuris buvo tolėliau nuo Okstono kabine- 
to, Ricoli ir Dinas užsimovė latekso pirštines ir paskleidė ant stalo 
visus vokus, adresuotus Vorenui Hoitui. Čia buvo daugybė firminių 
vokų, keli pastelinių spalvų, keli su gėlytėmis, o ant vieno išspaus- 
dinta — „Jėzus išgelbėja“. Vienas firminis vokas buvo absurdiškiau- 
sias: išgražintas išdykėliškais kačiukais. Taip, kaip tik tokį ir siųsk 
Chirurgui. Matyt, jam buvo labai smagu tokį gavus. 

Ji pasidomėjo katinėliais. Voke rado moters nuotrauką. Besi- 
šypsanti, viltingomis akimis. Ir laiškas, parašytas mergiška ranka, 
raidžių „i taškeliai — linksmi skrituliukai. 


Ponui Vorenui Hoitui, kaliniui 

Masačusetso pataisos įstaiga 

Gerbiamas p. Hoitai, 

šiandien mačiau per televiziją, kaip jus vedė į teismo rū- 
mus. Aš tikiu, kad sugebu puikiai įvertinti žmogaus charak- 
terį, o žiūrėdama į jūsų veidą mačiau tokį liūdesį ir skaus- 
mą. O, nepaprastą skausmą! Jumyse yra gerumo, žinau, kad 
yra. Tik jeigu šalia jūsų būtų kažkas, kas padėtų jums surasti 
Ji savyje... 


243 


Ricoli nė nepajuto, kaip iš pykčio sugniaužė laišką. Taip ir no- 
rėjo pastverti tą moterį ir gerokai pakratyti už tokius žodžius. Norėjo 
kyštelėti jai po nosimi Hoito aukų skrodimo nuotraukas, priversti ją 
paskaityti teismo medicinos eksperto išvadas apie tai, kokias baisias 
kančias jos kentėjo, kol pagaliau mirtis išvadavo. Džeinė pati turėjo 
prisiversti ir perskaityti visą laišką — pernelyg saldų apeliavimą į 
Hoito žmogiškumą ir „gerumą, kurį visi nešiojamės savyje . 

Paskui paėmė kitą voką. Be katinėlių, paprastą baltą voką. Jame 
buvo laiškas, parašytas ant liniuoto lapo. Ir vėl rašė moteris, buvo 
įdėjusi ir savo nuotrauką. Perlaikytą momentinę nuotrauką, iš ku- 
rios žvelgė prisimerkusi dažyta blondinė. ž 

Gerbiamas p. Hoitai, 

ar galiu paprašyti jūsų autografo? Savo kolekcijoje turiu 
daug tokių žmonių kaip jūs parašų. Netgi Džefrio Dame- 
rio. Būtų nuostabu, jeigu norėtumėte susirašinėti su manimi. 


Jūsų draugė Glorija. 


Ricoli nearplėšė akių nuo žodžių, neįstengdama partikėti, kad 
sveiko proto žmogus galėtų šitaip rašyti. Būtų nuostabu. Jūsų draugė. 

— Dieve mano, — ištarė ji. — Šitie žmonės pakvaišę. 

— Vilioja išgarsėjimas, — pasakė Dinas. — Jos pačios neturi 
savo gyvenimo. Jaučiasi niekam tikusios, bevardės, todėl stengiasi 
suartėti su tokiu, kuris tapo garsenybe. Nori, kad tas stebuklas pa- 
liestų ir jas. 

— Stebuklas? — Ji pakėlė akis į Diną. — Tu šitai vadini ste- 
buklu? 

— Supranti, ką aš turiu galvoje. 

— Ne, nieko nesuprantu. Nesuvokiu, kodėl moterys rašo 


monstrams. Tikisi meilės nuotykio? Aistringo epizodo su vyruku, 

kuris apsisukęs jas išmėsinės? Ar šitai turėtų praskaidrinti jų bevil- 
tišką gyvenimą? 

Ji atstūmė kėdę, pakilo ir nužingsniavo prie siaurų langų sie- 
noje. Ten ir stovėjo tvirtai sukryžiavusi rankas, žiūrėdama į siaurą 
saulės šviesos rėželį, mėlyno dangaus juostą. Jau verčiau žiūrėti į tokį 
skurdų vaizdą negu skaityti Voreno Hoito gerbėjų laiškus. Be abejo- 
nės, Hoitas džiaugėsi tokiu dėmesiu. Kiekvienas laiškas jam garan- 
tuotai reiškė naują įrodymą, kad moterys tebebuvo jo galioje, kad 
netgi čia, užrakintas tarp šių sienų, galėjo drumsti joms protelius, 
intriguoti. Paversti jas savo nuosavybe. 

— Tuščias laiko gaišimas, — karčiai pasakė ji, nusekdama aki- 
mis paukštį, skraidžiojantį pro pastatus, kur narvuose tupėjo ne kas 
kitas, o vyrai, kur pro grotas sklido monstrų smarvė, o ne paukščių 
čiulbesys. — Jis ne kvailas. Bus sunaikinęs viską, kas susiję su Do- 
minatoriumi. Jis saugos naująjį bendrininką. Žinoma, kad nepaliko 
nieko, kas užvestų mus ant kelio. 

— Galbūt jie ir nenaudingi, — atsakė Dinas, šlamindamas jai 
už nugaros lapus. — Tačiau neabejotinai informatyvūs. 

— Kurgi ne. Tarsi aš norėčiau skaityti, ką tos pamišėlės jam 
rašė? Man norisi nuo jų vemti. 

— Gal čia ir yra šuo pakastas? 

Ricoli atsigręžė. Šviesos ruoželis, prasibrovęs pro siaurą langą, 
krito ant Dino veido, apšviesdamas vieną ryškiai mėlyną akį. Dar 
niekada jo bruožai nebuvo tokie stulbinantys kaip dabar, stovint 
priešais jį už stalo. 

— Ką nori pasakyti? 

— Jo gerbėjų laiškų skaitymas tave slegia. 

— Siutina! Argi neaišku? 

— Jam taip par aišku. — Dinas linktelėjo galvą laiškų šūsnies 


pusėn. — Jis žinojo, kad tu susierzinsi. 

— Manai, jie čia palikti tam, kad sumaišytų man protą? Šitie 
laiškai? 

— Čia proto žaidimas, Džeine. Jis paliko juos tau. Puiki kolek- 
cija laiškų, gautų nuo jo aistringiausių gerbėjų. Jis žinojo, kad galop 
prisistatysi čia, kur dabar esi, ir skaitysi, ką jos turėjo jam pasakyti. 
Galbūt norėjo tau parodyti, kad jis tikrai turi garbintojų. Kad net 
jeigu tu jo neapkenti, yra moterų, kurios ne tokios, moterų, kurias 
jis traukia. Jis tarsi atstumtas įsimylėjėlis, kuris stengiasi sukelti tau 
pavydą. Išmušti iš pusiausvyros. 

— Liaukis. 

— Taip ir yra, ar ne? Pažiūrėk į save. Jis taip tave įaudrino, 
kad net nebegali ramiai nusėdėti. Jis žino, kaip tave paveikti, kaip 
sujaukti tau protą. 

— Per daug gerai apie jį manai. 

— Tikrai? 

Ji mostelėjo laiškų pusėn. 

— Visi šitie turi būti skirti man? Kas aš — jo pasaulio centras? 

— Ojjis ne tavo pasaulio centras? — tyliai paklausė Dinas. 

Ricoli žiūrėjo į jį nebesugebėdama atsikirsti, nes tai, ką jis pasa- 
kė, tą pačią akimirką kirto kaip nesugriaunama tiesa. Vorenas Hoitas 
buvo jos pasaulio centras. Kaip tamsos valdovas karaliavo jos nakties 
košmaruose ir viešpatavo nemiegant, visada pasiruošęs išnirti aikš- 
tėn, vėl įlįsti jai į smegenis. Tame rūsyje jis paženklino ją kaip savo 
nuosavybę, taip, kaip kiekvienas užpuolikas paženklina savo aukas, 
o ji negalėjo sunaikinti to nuosavybės antspaudo. Jis buvo įrėžtas jai 
į delnus, įdegintas sieloje. 

Ji grįžo prie stalo ir atsisėdo. Susitelkė likusiam darbui. 

Ant kito voko buvo išspausdintas siuntėjo adresas: Dr. Dž. P 
O'Donel, 1634 Bretlio garvė, Kembridžas, MA 02138. Bretlio gatvė 


buvo netoli Harvardo universiteto. Puikių namų ir išsilavinusio elito 

rajonas, kuriame universiteto profesoriai bei į pensiją išėję pramoni- 
ninkai mynė tuos pačius šaligatvius ir mojo vienas kitam virš dailiai 
apkarpytų gyvatvorių. Tokiame rajone nesitikėtum aptikti patarnau- 
tojos išsigimėliui. 


Ji ištraukė laišką. Datuotas prieš šešias savaites. 


Mielas Vorenai, 
ačiū už paskutinį laišką ir už tai, kad pasirašėte tas dvi pa- 
reiškimų formas. Jūsų pateikti faktai be galo padeda man 
suprasti, su kokiais sunkumais jums teko susidurti. Aš tu- 
riu dar daug kitų klausimų ir džiaugiuosi, kad tebenorite 
susitikti su manimi, kaip planavome. Jeigu jūs nieko pries, 
norėčiau įrašyti mūsų pokalbį į vaizdajuostę. Be abejonės, 
jūs suprantate, kad jūsų pagalba absoliučiai būtina mano 
projektui. 

Nuoširdžiai, Dr. O Donel 


— Kas, po galais, yra ta Dž. P O'Donel? — paklausė Ricoli. 

Dinas pažiūrėjo į ją nustebęs. 

— Džoisė O Donel? 

— Ant voko parašyta tiktai Dr. Dž. P O'Donel, Kembridžas, 
Masačusetsas. Ji kalbėjosi su Hoitu. 

Dinas suraukė antakius žiūrėdamas į voką. 

— Aš nežinojau, kad ji persikėlė į Bostoną. 

— Pažįsti ją? 

— Ji yra neuropsichiatrė. Užteks pasakyti, kad susitikome ne 
draugiškomis aplinkybėmis, mus skyrė tarpas tarp eilių teismo salė- 
je. Kaltinamųjų advokatai ją dievina. 

— Žinau. Įžymioji liudytoja. Užstoja nevykėlius. 

Jis linktelėjo. 


247 


— Kad ir ką tavo klientas būtų padaręs, kad ir kiek žmonių 
nužudęs, O'Donel mielai pateikia švelninančius parodymus. 

— Kažin kodėl ji rašo Hoitui? 

Ji dar kartą perskaitė laišką. Parašytas su didžiausia pagarba, 
liaupsina jį dėl bendradarbiavimo. Dr. O'Donel Džeinei jau nebe- 
patiko. 

Kitas vokas šūsnyje taip pat buvo nuo O'Donel, tačiau be laiš- 
ko. Ji ištraukė iš jo tris „Polaroid“ — grynai mėgėjiškas momentines 
nuotraukas. Dvi padarytos dienos metu lauke, viena — patalpoje. 
Kurį laiką tiktai stebeilijo, ir visi plaukai ant pakaušio atsistojo, akys 
regėjo tai, ką smegenys atsisakė pripažinti. Ji mėšlungiškai trūktelėjo 
atgal, nuotraukos pabiro iš rankų lyg karštos žarijos. 

— Džeine? Kas yra? 

— Čia aš, — sušnabždėjo ji. 

— Ką? 


— Ji mane sekė. Fotografavo. Nusiuntė jam. 


a 


Dinas pakilo nuo kėdės ir apėjęs stalą pažiūrėjo pro jos petį. 

— Čia tavęs nematau... 

— Žiūrėk. Pažiūrėk. — Ji rodė nuotrauką, kurioje buvo užfik- 
suota gatvėje stovinti tamsiai žalia „Honda“. — Ji mano. 

— Juk nesimato numerio. 

— Aš puikiausiai atpažįstu savo automobilį! 

Dinas atvertė kitą nuotraukos pusę. Ten buvo nupieštas ab- 
surdiškai išsišiepęs veidas, o apačioje mėlynu Alomasteriu parašyta: 
„Mano mašina“. 

Baimė tiesiog daužėsi jos krūtinėje. 

— Pažiūrėk į kitą, — pasakė ji. 

Jis paėmė antrą nuotrauką. Ir čia buvo fotografuota dienos 


metu, matyti namo fasadas. Jam nereikėjo paaiškinimų: praėjusią 

naktį pats buvo jame. Apvertęs nuotrauką, perskaitė žodžius: „Mano 
namai . Po jais buvo kitas išsišiepęs veidas. 

Dinas pakėlė trečią nuotrauką, kurioje matėsi restoranas. 

Iš pirmo žvilgsnio atrodė, kad fotografuota nekokybiškai: ir 
prie stalų sėdintys lankytojai migloti, ir padavėja, nešanti per salę ka- 
vinuką, neryški. Ricoli prireikė kelių sekundžių, kad įžiūrėtų vieną 
fhgūrą, sėdinčią šiek tiek kairiau nuo centro: tamsiaplaukė moteris, 
matėsi tiktai veido profilis, bruožai neryškūs spindinčio lango fone. 
Ji laukė, kol Dinas atpažins moterį. 

Jis tyliai paklausė: 

— Ar žinai, kur fotografuota? 

— „Starfish“ kavinėje. 

— Kada? 

— Aš nežinau... 

— Tu ten dažnai lankaisi? 

— Sekmadieniais. Pusryčiauju. Vienintelė savaitės diena, kai 

Balsas nutilo. Ji žiūrėjo į savo profilį, atsipalaidavusius pečius, 
veidą, palenktą į atverstą laikraštį. Turėjo būti sskmadieninis laikraš- 
tis. Sekmadienį ji vaišindavosi pusryčiais „Starfhish“ kavinėje. Rytas 
su prancūzišku skrebučiu ir kiaušiniene su kumpiu, ir komiksais. 

Ir su persekiotoja. Džeinė nežinojo, kad kažkas ją stebėjo. Fo- 
tografavo. Siuntė nuotraukas tam pačiam vyrui, kuris vaikėsi ją koš- 
maruose. 

Dinas atvertė kitą pusę. 

Dar vienas išsišiepęs veidas. O po juo — širdis, kurioje įrašytas 


vienintelis žodis: „Aš“. 


16. 


Mano mašina. Mano namai. Aš. 

Grįžtant į Bostoną pyktis gniaužte gniaužė skrandį. Čia pat, ša- 
lia, sėdėjo Dinas, tačiau Ricoli net nedirstelėjo į jį: reikėjo dėti visas 
pastangas, kad užgniaužtų įniršį, kuris liepsnojo ir rijo ją. * 

Įniršis tik dar labiau sustiprėjo, kai Dinas sustojo priešais 
O'Donel adrese nurodytą namą Bretlio gatvėje. Didžiulis koloniji- 
nio stiliaus pastatas, sienų apkalos baltutėlės, dar labiau paryškintos 
pilkai melsvomis langinėmis. Kaltinio plieno tvora supo priekinį 
kiemą su išpuoselėta veja ir granito plytomis išklotu taku. Netgi 
pagal Bretlio gatvės aukšto lygio standartus šis namas buvo per daug 
dailus, kad koks nors valstybės tarnautojas galėtų svajoti tokį įsigyti. 
Vis dėlto ne kas kitas, o tokie valstybės tarnautojai kaip aš duoda 
atkirtį pasaulio vorenams hoitams ir po tokių kautynių kenčia nuo 
įtampos sukeltų neurozių, pagalvojo ji. Ne kas kitas, bet ji užšau- 
na visas duris ir langus naktį, pašoka iš miego nuo pasivaidenusių 
žingsnių, artėjančių prie jos lovos, aido. Ji kaunasi su monstrais ir 
kenčia nuo padarinių, o tuo metu čia, šitame prašmatniame name, 
gyvenanti moteris užjaučiamai atkiša ausį tiems patiems monstrams 
ir teismuose gina nepateisinamuosius. Šitas namas suręstas ant aukų 


kaulų. 

Pilkšvai gelsva blondinė, kuri atidarė duris, buvo lygiai taip 
pat skrupulingai išpuoselėta kaip ir jos rezidencija, plaukai lyg spin- 
dintis šalmas, „Brooks Brothers" palaidinukė ir kelnės išlyginti iki 
gurgždėjimo. Jai galėjai duoti maždaug keturiasdešimt metų. Veidas 
rausvo alebastro spalvos. Kaip ir tikras alebastras jis neskleidė šilu- 
mos. Akys žėrė tiktai šalto intelekto blyksnius. 

— Daktarė O'Donel? Aš esu derektyvė Džeinė Ricoli. O čia 
agentas Gabrielis Dinas. 

Moters ir Dino akys susikirto. 

— Mudu su agentu Dinu jau buvome susitikę. 

Ir garantuotai palikote vienas kitam nepalankų įspūdį, pagal- 
vojo Ricoli. 

Aiškiai nepatenkinta vizitu O'Donel mechaniškai, be šypsenos 
nusivedė juos didžiuliu prieškambariu į oficialų svečių kambarį. So- 
fos baltą šilką gaubė palisandro medienos rėmas, tikmedžio grindis 
paryškino sodrių spalvų rytietiškas kilimas. Ricoli menkai nusima- 
nė apie dailę, tačiau net ji atpažino, jog ant sienos kabo originalūs 
tapybos kūriniai — ir turbūt gana brangūs. Čia dar daugiau aukų 
kaulų, sumetė ji. Jiedu su Dinu susėdo ant sofos priešais O'Donel. 
Nebuvo pasiūlyta nei kavos, nei arbatos, netgi vandens — nelabai 
švelni užuomina, kad šeimininkė pageidauja trumpo pokalbio. 

O 'Donel ėjo tiesiai prie reikalo ir kreipėsi į Ricoli: 

— Sakėte, kad bus kalbama apie Voreną Hoitą. 

— Jūs susirašinėjote su juo. 

— Taip. Ar tai blogai? 

— Kokia buvo jūsų susirašinėjimo esmė? 

— Jeigu jau žinote apie jį, manau, kad skaitėte. 

— Kokia buvo jūsų susirašinėjimo esmė? — pakartojo Ricoli. 


Tonas nepalenkiamas. 

O'Donel į ją minutėlę žiūrėjo, tyliai įvertindama opoziciją. Ji 
jau suprato, kad Ricoli — priešininkė, ir atitinkamai tam pasiruošė. 

— Pirmiausia turėčiau užduoti jums klausimą, detektyve, — 
atrėmė O'Donel. — Kodėl policijai rūpi mano susirašinėjimas su 
ponu Hoitu? 

— Jūs žinote, kad jis pabėgo iš kalėjimo? 

— Taip. Be abejo, mačiau žiniose. Ir valstijos policija skam- 
bino, norėdama sužinoti, ar jis nebandė su manimi susisiekti. Jie 
skambino visiems, su kuo Vorenas susirašinėjo. 

Vorenas. Jie vadino vienas kitą vardais. 

Ricoli praskleidė atsineštą didelį rudą voką ir išėmė tris „Pola- 
roid“ nuotraukas, sudėtas į „Ziploc“ maišelius. Juos padavė daktarei 
O'Donel. 

— Ar jūs siuntėte šias nuotraukas ponui Hoitui? 

O'Donel vos dirstelėjo į jas. 

— Ne. Kodėl? 

— Jūs beveik nepažiūrėjote į jas. 

— Man nereikia žiūrėti. Niekada nesiunčiau ponui Hoitui jo- 
kių nuotraukų. 

— Jos rastos jo vienutėje. Sudėtos į voką, ant kurio užrašytas 
jūsų adresas. 

— Tokiu atveju jis turbūt jas sudėjo į mano siųstą voką. — Ji 
grąžino jas Ricoli. 

— Ką jūs konkrečiai jam siuntėte? 

— Laiškus. Pareiškimų formas, kad jis pasirašytų ir grąžintų. 

— Pareiškimų formas — dėl ko? 

— Dėl jo mokyklinių duomenų. Dėl medicinos kortelės iš pe- 
diatrijos skyriaus. Dėl bet kokios informacijos, kuri galėtų padėti 
man įvertinti jo praeitį. 


— Kiek kartų jam rašėte? 

— Manau, keturis ar penkis kartus. 

— Ir jis atsakė? 

— Taip. Turiu jo laiškus byloje. Galėsite gauti kopijas. 

— Ar pabėgęs jis bandė su jumis susisiekti? 

— Nejaugi manote, kad nepraneščiau atsakingiems darbuoto- 
jams, jeigu taip būtų buvę? 

— Nežinau, daktare O'Donel. Nežinau, kokio pobūdžio yra 
jūsų santykiai su ponu Hoitu. 

— Tai buvo susirašinėjimas. Ne santykiai. 

— Vis dėlto jam rašėte. Keturis ar penkis kartus. 

— Ir aplankiau. Interviu įrašytas į vaizdajuostę, jeigu norėtu- 
mėte jį turėti. 

— Kodėl su juo kalbėjotės? 

— Jis turi ką papasakoti. Pamokyti mus. 

— Kaip skersti moteris? 

Šie žodžiai patys išsprūdo iš Ricoli lūpų — rūstumo strėlė, 
kuriai nepavyko persmeigti tos moters šarvų. 

O'Donel atsakė nė kiek nesijaudindama: 

— Kaip teisėsaugininkė, tematote galutinį rezultatą. Brutalu- 
mą, smurtą. Šiurpius nusikaltimus, kurie natūraliai kyla iš to, ką šie 
vyrai buvo patyrę. 

— O kąjūs matote? 

— Kas nutiko prieš tai jų gyvenime. 

— Dabar ketinate pasakyti, kad dėl visko kalta jų nelaiminga 
vaikystė. 

— Ar ką nors žinote apie Voreno Hoito vaikystę? 

Ricoli jautė, kaip pakilo kraujospūdis. Ji neturėjo noro kalbėti 
apie Hoito apsėdimų šaknis. 

— Jo aukoms nusispjauti į jo vaikystę. Man taip pat. 


— Bet ar žinote apie ją? 

— Man sakė, kad ji buvo visiškai normali. Jo vaikystė buvo 
geresnė negu daugelio vyrų, kurie nepjausto moterų. 

— Normali. 

Atrodė, kad tas žodis O'Donel prajuokino. Nuo to laiko, kai jie 
susėdo, dabar ji pirmą kartą pažiūrėjo į Diną. 

— Agente Dinai, ar galėtumėte nusakyti žodžio „normalus“ 
reikšmę? 

Trumpam susikirtusiuose žvilgsniuose nubangavo senų, bet dar 
neužbaigtų kautynių aidai. Tačiau Dino balse nesijautė nė kruopelės 
emocijų. Jis ramiai atsakė: 

— Klausimus užduoda detektyvė Ricoli. Patariu jums isalo 
į juos, daktare. 

Ricoli nelaukė, kad jis staiga perimtų vadžias į savo rankas. Jai 
buvo susidaręs įspūdis, kad Dinas yra iš tų, kurie įpratę valdyti si- 
tuaciją, ir vis dėlto čia jis užleido teritoriją jai, pats pasirinkdamas 
stebėtojo vaidmenį. 

Tame pokalbyje ji buvo paleidusi į darbą pyktį. Dabar atėjo 
laikas grįžti į vadovaujamas pozicijas, o tai reiškė, kad pyktį teks 
kontroliuoti. Toliau kalbėti ramiai ir metodiškai. 

Ji paklausė: 

— Kada pradėjote susirašinėti? 

O Donel atsiliepė lygiai taip pat dalykiškai: 

— Maždaug prieš tris mėnesius. 

— O kodėl jūs nutarėte jam parašyti? 

— Minutėlę. — O Donel susijuokė apstulbusi. — Jūs klystate. 
Ne aš pradėjau šitą susirašinėjimą. 

— Norite pasakyti, pradėjo Hoitas? 

— Taip. Jis pirmas man parašė. Sakė girdėjęs apie mano darbą 
neurologinių smurto tyrimų tema. Žinojo, kad nagrinėjant kitas by- 


las buvau gynybos liudytoja. 


254 


— Jis norėjo pasisamdyti jus? 

— Ne. Jis žinojo, kad nėra jokios galimybės pakeisti jam skirtą 
bausmę. Bent jau ne šitaip vėlai. Tačiau manė, kad mane domins jo 
atvejis. Ir sudomino. 

— Kodėl? 

— Ar klausiate, kodėl susidomėjau? 

— Kodėl gaištumėte laiką rašydama tokiam žmogui kaip Hoi- 
tas? 

— Jis yra kaip tik toks žmogus, apie kurį noriu sužinoti dau- 
giau. 

— Jį tyrė pustuzinis psichiatrų. Nerado nieko blogo. Hoitas 
yra visiškai normalus, išskyrus tai, kad mėgsta žudyti moteris. Surišti 
jas ir perskrosti pilvus. Šitaip vaidina chirurgą. Tik skirtumas tas, 
kad jos neanestezuojamos. Mato ir jaučia viską, ką jis daro. 

— Vis dėlto pavadinote jį normaliu. 

— Jis nėra psichiškai nesveikas. Žinojo, ką darė, ir tuo mėga- 
vosi. 

— Vadinasi, jūs įsitikinusi, kad jis paprasčiausiai apsigimęs 
piktadarys. 

— Būtent taip ir pavadinčiau, — pasakė Ricoli. 

Atrodė, O 'Donel gręžė ją akimis, kad kiaurai petmarytų. Ką ji 
galėjo regėti? Ar jos psichiatrinis išsilavinimas leidžia prasiskverbti 
pro žmogaus išorinę kaukę ir pamatyti po ja esantį traumuotą kūną? 

O Donel staigiai atsistojo. 

— Kodėl jums neužėjus į mano kabinetą? — paklausė ji. — 
Reikėtų kai ką pamatyti. 

Ricoli ir Dinas nusekė ją koridoriumi, brisdami išklotu raudo- 
nojo vyno spalvos kilimu. Šitas kambarys buvo visiška puošnios sve- 
tainės priešingybė. O'Donel kabinetas skirtas grynai darbui: sienos 
baltos, knygų lentynose išrikiuoti žinynai, standartinės kartotekos 

dėžutės. Ricoli manymu, įėjusi į tokį kabinetą iš karto griebtumeisi 
darbo. Regis, tokia nuotaika ir apėmė O Donel. Ji nuėjo tiesiai prie 
savo stalo, paėmė voką su rentgeno nuotrauka ir nusinešė prie per- 
žiūros langelio ant sienos. Įkišo nuotrauką ir spustelėjo jungiklį. 

Langelyje blykstelėjusi šviesa apšvietė žmogaus kaukolės at- 
vaizdą. 

— Vaizdas iš priekio, — tarė O'Donel. — Dvidešimt aštuone- 
rių metų amžiaus baltosios rasės statybininkas. Gerbiantis įstatymus 
pilietis, apibūdinamas kaip malonus žmogus, geras sutuoktinis. Še- 
šerių metų dukrelės mylintis tėvas. Paskui jį sužeidė statybos aikš- 
telėje: į galvą trenkė sija. — Ji nužvelgė abu lankytojus. — Agentas 
Dinas turbūt jau mato. O jūs, detektyve? 

Ricoli priėjo arčiau prie peržiūros langelio. Ji retai tyrinėdavo 
rentgenogramas, todėl ir dabar matė tiktai bendrą vaizdą: kaukolės 
kupolą, dvi tuščias akiduobes, dantų eilę. 

— Įdėsiu vaizdą iš šono, — pasakė O'Donel ir įkišo antrą rent- 
geno nuotrauką. — Dabar matote? 

Kaukolės profilis. Dabar Ricoli pamatė plonyčių lūžio ruoželių 
tinklą, prasidedantį kaukolės priekyje ir nusitęsiantį tolyn į pakaušį. 
Ji parodė į juos. 

O'Donel linktelėjo. 

— Jį atvežė be sąmonės į ligoninės priimamąjį. Kompiuteri- 
nė tomografija parodė kraujavimą ir didžiulę subduralinę* hemato- 
mą, — išsiliejusio kraujo susitelkimą vienoje vietoje, — kuri spau- 
dė frontalines smegenų skiltis. Kraujas buvo pašalintas chirurginiu 
būdu, ir žmogus pradėjo sveikti. Arba bent atrodė, kad sveiksta. Jis 
grįžo namo, o po kiek laiko ir į darbą. Tačiau buvo jau nebe tas 


žmogus. Darbe vis nesusivaldydavo ir dėl to buvo atleistas. Pradėjo 


*  Esanti po kietuoju smegenų dangalu. 

tvirkinti savo dukrą. Paskui susibarė su žmona ir taip ją sumušė, kad 
lavonas buvo neatpažįstamas. Pradėjęs daužyti, nebegalėjo liautis. 
Netgi tada, kai sutrupino beveik visus jos dantis. Netgi tada, kai iš 
veido teliko minkšta masė ir kaulų nuolaužos. 

— Norite pasakyti, kad dėl visko kaltas šitas? — paklausė Rico- 
li, rodydama į kaukolės lūžį. 

— Taip. 

— Negali būti. 

— Pažiūrėkite į nuotrauką, detektyve. Matote, kur kaukolė įlū- 
žusi? Pagalvokite, kuri smegenų dalis yra kaip tik po tuo lūžiu. — Ji 
atsisuko į Diną. 

Jo žvilgsnis buvo neišraiškus. 

— Frontalinės skiltys, — pasakė jis. 

O'Donel lūpos vos pastebimai šyptelėjo. Aišku, ji džiaugėsi tu- 
rėdama progą mesti iššūkį senam varžovui. 

Ricoli pasakė: 

— Kokia šios rentgenogramos prasmė? 

— To vyro advokatas iškvietė mane atlikti neuropsichiatrinių 
simptomų įvertinimą. Aš panaudojau vadinamąjį Viskonsino kor- 
telių rūšiavimo testą ir kategorijos testą — vieną iš „Halstead-Rei- 
tan“ neuropsichologinių testų komplekto. Taip pat užsisakiau MRI, 
magnetinio rezonanso tyrimą, jo smegenims skenuoti. Visi nurodė 
tą pačią išvadą. Šis vyras patyrė sunkų abiejų frontalinių skilčių pa- 
žeidimą. 

— Tačiau sakėte, kad po traumos jis visiškai atsigavo. 

— Jis atrodė atsigavęs. 

— Ar smegenys buvo pažeistos? 

— Žmogus gali vaikščioti, kalbėti ir atlikti kasdieninę veiklą 
netgi tada, kai frontalinės skiltys yra stipriai pažeistos. Šnekantis su 


žmogumi, kuriam buvo atlikta frontalinė lobotomija, galima nepa- 

stebėti nieko blogo. Tačiau pažeidimas yra. — Ji parodė į rentge- 
nogramą. — Šio vyro yda vadinama frontalinių skilčių sindromu. 
Frontalinės smegenų skiltys veikia mūsų įžvalgumą ir protavimą. 
Mūsų gebėjimą valdyti nederamus impulsus. Jeigu jos pažeistos, pa- 
sireiškia sociali disinhibicija. Netinkamas elgesys be kaltės jausmo 
ar emocinio skausmo. Nebesugebama kontroliuoti įnirtingų smurto 
impulsų. Mes visi patiriame tas pykčio akimirkas, kai norime kirsti 
atgal. Trenktis į ką nors automobiliu, kai sutrukdo važiuoti mašinų 
sraute. Esu tikra, kad žinote, kaip jaučiamasi, detektyve. Kai taip 
įpyksti, jog norisi ką nors primušti. 

Ricoli tylėjo: užčiaupė teisingi O'Donel žodžiai. Ė 

— Visuomenė smurtinius aktus vertina kaip blogio ir amora- 
lumo apraišką. Mums sakoma, kad maksimaliai valdome savo elgesį, 
kad kiekvienas iš mūsų turi laisvą valią apsispręsti nesužaloti kito 
žmogaus. Tačiau mus valdo ne vien moralumas. Valdo ir biologija. 
Mūsų frontalinės smegenų skiltys padeda integruoti mintis ir veiks- 
mus. Padeda pasverti tų veiksmų pasekmes. Be tokio valdymosi pa- 
siduotume kiekvienam beprotiškam impulsui. Taip atsitiko ir šiam 
žmogui. Jis nebesugebėjo valdyti savo elgesio. Sukilo seksualiniai 
jausmai dukrai — tvirkino ją. Žmona supykdė — mirtinai ją sumu- 
šė. Retkarčiais visus persmelkia trikdančios arba nederamos mintys, 
bet paskui jos greitai nuslopinamos. Pamatome dailų nepažįstamą 
žmogų, ir blyksteli galvoje fantazijos apie seksą. Vien atklydusi min- 
tis — tik tiek. O kas, jeigu pasiduotume tam impulsui? Jeigu nega- 
lėtume suvaldyti savęs? Tas seksualinis impulsas baigtųsi išprievarta- 
vimu. Arba dar blogiau. 

— Ir šitaip jis gynėsi? „Mano smegenys privertė taip padaryti?“ 

O Donel akyse žybtelėjo susierzinimas. 

— Frontalinių skilčių sindromas, disinhibicija, yra neurologų 


patvirtinta diagnozė. 

— Taip, bet ar ji padėjo teisme? 

Šalta pauzė. 

— Mūsų teisinė sistema tebesilaiko devynioliktame amžiuje 
nustatyto psichinės ligos apibrėžimo. Ar galima stebėtis, kad teismas 
nieko neišmano ir apie neurologiją? Dabar šitas žmogus laukia savo 
eilės mirtininkų kameroje Oklahomoje. 

O Donel šiurkščiai ištraukė rentgenogramas iš peržiūros lange- 
lio ir sukišo į voką. 

— Ką tai turi bendra su Vorenu Hoitu? 

O'Donel nužingsniavo prie savo stalo, paėmė kitą voką su rent- 
genogramomis ir ištraukė dar dvi nuotraukas, kurias prikabino prie 
apšviesto langelio. Čia buvo irgi kaukolės, tik mažesnės, nuotraukos, 
padarytos iš priekio ir iš šono. Vaiko kaukolė. 

— Šis berniukas nukrito lipdamas per tvorą, — pasakė O'Do- 
nel. — Nukrito kniūbsčias ir susitrenkė į šaligarvį galvą. Pažiūrėkite 
į vaizdą iš priekio. Matosi mažytis įtrūkimas, nueinantis aukštyn be- 
veik iki kairiojo antakio. Lūžis. 

— Matau, — pasakė Ricoli. 

— Pažiūrėkite į paciento pavardę. 

Ricoli žvilgtelėjo į mažą kvadratėlį nuotraukos pakraštyje, kur 
buvo parašyti asmens duomenys. Ir apmirė. 

— Jam buvo dešimt metų, kai susižeidė, — tęsė O'Donel. — 
Normalus energingas berniukas, augantis turtingame Hiustono 
priemiestyje. Bent taip nurodo pediatrijos skyriuje esanti ligos isto- 
rija ir tokią ataskaitą pateikė pradžios mokykla. Sveikas vaikas, inte- 
lektas aukštesnis nei vidutinio lygio. Gražiai žaidė su kitais. 

— O paskui užaugo ir pradėjo juos žudyti. 

— Taip, bet 4odė/ Vorenas Hoitas pradėjo žudyti? — O 'Donel 
parodė į rentgeno nuotraukas. — Šis sužeidimas galėjo būti prie- 


žastis. 

— Žinote, būdama septynerių nukritau nuo vaikiškos laipy- 
nės, taukštelėjau galvą į vieną strypą, bet žmonių nepjaustau. 

— Bet juos gaudote. Lygiai kaip ir jis. Faktiškai jūs esate pro- 
fesionali medžiotoja. 

Iš įniršio Ricoli išmušė karštis. 

— Kaip jūs galite lyginti mane su juo?! 

— Aš nelyginu, detektyve. Bet pasvarstykite, kaip šiuo metu 
jaučiatės. Turbūt norėtumėte skelti man antausį, ar ne? Ir kas gi kliu- 
do? Kas sulaiko? Moralė? Geros manieros? Ar vien šalta logika, sulai- 
kanti nuo pasekmių? Neabejotinas faktas, kad būsite areštuota? Visi 
šie faktoriai ir apsaugo nuo puolimo ant manęs. O šis protinis apdo- 
rojimas vyksta jūsų frontalinėse smegenų skiltyse. Šie neuronai ne- 
pažeisti, todėl galite valdyti savo destruktyvius impulsus. — O'Do- 
nel parylėjo. Paskui išmanančiai pažiūrėjusi pridūrė: — Dažniausiai. 

Tie paskutiniai žodžiai lyg gerai nusitaikyta ietis neprašovė pro 
šalį. Smeigė tiesiai į skaudamą vietą. Vos prieš metus, tirdama Chi- 
rurgo nusikaltimus, Ricoli padarė siaubingą klaidą, kuri amžiams 
užtraukė jai gėdą. Per patį nusikaltėlio gaudymo įkarštį ji nušovė 
beginklį žmogų. O šitos moters akyse kaip tik žioravo pasitenki- 
nimas. 

Dinas nutraukė tylą: 

— Jūs sakėte, kad Hoitas pirmas jums parašė. Ko jis tikėjosi? 
Dėmesio? Užuojautos? 

— O kaip dėl paprasto žmogiško supratimo? — klausimu at- 
sakė O'Donel. 

— Tik tiek jūsų teprašė? 

— Vorenas stengiasi rasti atsakymus. Jis nesupranta, kas jį ska- 
tina žudyti. Bet tikrai supranta, kad jis yra kitoks. Ir nori sužinoti 
kodėl. 

— Jis iš tikrųjų taip sakė? 


260 


O Donel nuėjo prie savo stalo ir paėmė segtuvą. 

— Čia jo laiškai. Ir mūsų pokalbio vaizdo įrašas. 

— Jūs nuvažiavote į Soza-Baranovskį? 

— Taip. 

— Kieno pasiūlymu? 

O'Donel neskubėjo atsakyti. 

— Abu manėme, kad bus naudinga. 

— Tačiau kuris iškėlė susitikimo idėją? 

Ricoli atsakė už O'Donel: 

— Jis. Argi ne? Hoitas prašėsi susitikimo. 

— Gal tai ir buvo jo pasiūlymas. Tačiau mes abu to norėjome. 

— Jūs visiškai nenumanote, kodėl jis paprašė jūsų atvykti, — 
pasakė Ricoli. — Tiesa? 

— Mums reikėjo susitikti. Aš negaliu įvertinti paciento, nesu- 
sitikusi su juo akis į akį. 

— Ir kaip jums atrodo, ką jis mąstė, kai sėdėjote ten akis į akį? 

O'Donel nesiruošė atsakyti. 

— Jūs žinote? 

— O, taip. Tiksliai žinau, kas dėjosi Chirurgo galvoje. — Ri- 
coli vėl atgavo balsą, veržėsi šalti ir negailestingi žodžiai. — Jis pa- 
prašė jus atvykti, nes norėjo pamatyti, kas jūs tokia. Jis paprastai 
taip elgiasi su moterimis. Šypsosi, gražiai kalba. Juk taip ir parašyta 
jo mokyklinėje charakteristikoje, ar ne? „Mandagus jaunuolis“, — 
apibūdina mokytojai. Galiu lažintis, kad jis buvo mandagus, kai su- 
sitikote, ar ne taip? 

— Taip, jis buvo... 

— Tiesiog paprastas paslaugus vyrukas. 

— Detekryve, aš nesu tokia naivi, kad manyčiau, jog jis yra 
normalus žmogus. Tačiau jis buvo paslaugus. Ir susirūpinęs dėl savo 


poelgių. Jis nori suprasti, kodėl taip elgėsi. 

— Vadinasi, pasakėte, kad kaltas tas galvos sutrenkimas. 

— Pasakiau, kad galvos trauma prie to prisidėjo. 

— Maryt, buvo laimingas tai girdėdamas. Sulaukęs savo žygių 
pateisinimo. 

— Aš pasakiau jam savo nuoširdžią nuomonę. 

— Žinote, dėl ko dar jis jautėsi laimingas? 

— Dėl ko? 

— Kad buvo drauge su jumis tame pačiame kambaryje. Juk 
sėdėjote tame pačiame kambaryje, tiesa? 

— Mes susitikome pokalbiams skirtoje patalpoje. Visą laiką 
stebėjo vaizdo kamera. 

— Tačiau neskyrė jokia pertvara. Joks apsauginis langelis. Joks 
stiklas. 

— Jis niekada man negrasino. 

— Jis galėjo palinkti prie jūsų. Apžiūrėti jūsų plaukus, užuosti 
odos kvapą. Jis be galo mėgsta moters kvapą. Jį uždega moters kva- 
pas. Ir ypač jį sužadina baimės kvapas. Šunys užuodžia baimę — ži- 
nojote? Kai išsigąstame, skleidžiame hormonus, kuriuos žvėrys už- 
uodžia. Ir Vorenas Hoitas užuodžia. Kaip bet koks padaras, ieškantis 
grobio. Jis pajunta baimės, silpnumo kvapą. Tai jo fantazijų penas. 
Galiu įsivaizduoti, apie ką jis svajojo sėdėdamas su jumis tame kam- 
baryje. Aš mačiau, kur tos fantazijos nuveda. 

O Donel bandė nusijuokti, bet jai nepavyko. 

— Jeigu stengiatės mane įbauginti... 

— Jūsų ilgas kaklas, daktare O'Donel. Spėju, kai kas pavadintų 
tokį gulbės kaklu. Jis turėjo pastebėti. Argi nė karto nesugavote jo 
žvilgsnio, įbesto į jūsų gerklę? 

— O, prašau. 

— Argi jo akys nenuslysdavo žemyn — ir gana dažnai? Galbūt 
manėte, kad jis dirsčioja į jūsų krūtis kaip kiti vyrai. Tik ne Vorenas. 

Neatrodo, kad jam labai rūpėtų krūtys. Jį traukia gerklės. Moters 
gerklė — jam kaip desertas. Vieta, kurią netveria su nekantrumu 
perrėžti. Po to, kai baigia tvarkytis su kita moters anatomijos dalimi. 

Nuraudusi O'Donel atsisuko į Diną. 

— Jūsų partnerės elgesys toli gražu nepriimtinas. 

— Nemanau, — tyliai ištarė Dinas. — Detektyvė Ricoli sako 
taip, kaip yra. 

— Tai grynas gąsdinimas. 

Ricoli nusijuokė. 

— Jūs buvote kambaryje su Vorenu Hoitu. O tada nesijautėte 
gąsdinama? 

O'Donel įbedė į ją šaltą žvilgsnį. 

— Tai buvo klinikinis pokalbis. 

— Jūs taip manėte. O jam atrodė kitaip. 

Ricoli žengtelėjo prie jos — slaptas agresyvumas nepraslydo 
pro O'Donel akis. Nors O'Donel buvo aukštesnė ir pranašesnė tiek 
stotu, tiek padėtimi, ji neprilygo Ricoli negailestingu nuožmumu ir 
dar labiau paraudo, bombarduojama Ricoli žodžių. 

— Sakėte, kad jis buvo mandagus. Paslaugus. Iš tikrųjų. Jis 
turėjo kaip tik tai, ko norėjo: moterį šalia savęs. Moterį, kuri sėdėjo 
pakankamai arti, kad jį uždegtų. Jis puikiai sugeba maskuotis. Su- 
geba palaikyti visiškai normalų pokalbį, nors mintyse jau rėžia jums 
gerklę. 

— Jūs nesivaldote, — tarė O Donel. 

— Manote, kad paprasčiausiai bandau jus įbauginti? 

— Argi ne taip? 

— O dabar pasakysiu tai, kas tikrai iš baimės paleis jums vidu- 
rius. Vorenas Hoitas gerai įkvėpė jūsų kvapo. Sužadinote jį. Dabar 
jis laisvėje ir vėl medžioja. Ir žinote ką? Jis niekada nepamiršta mo- 


ters kvapo. 

O'Donel akyse pagaliau pasirodė baimė. Ricoli nebegalėjo su- 
silaikyti nepajutusi džiaugsmo dėl tos baimės. Tegul O'Donel para- 
gauja to, ką ji pati iškentėjo praėjusius metus. 

— Įpraskite bijoti, — pasakė Ricoli. — Nes taip reikia. 

— Aš esu turėjusi reikalų su tokiais kaip jis, — pareiškė O'Do- 
nel. — Žinau, kada bijoti. 

— Tokio kaip Hoitas dar nebuvote sutikusi. 

O'Donel nusijuokė. Demonstratyvi drąsa sugrįžo kartu su iš- 
didumu. 

— Jie visi skirtingi. Visi unikalūs. Ir aš niekada nenusigręšiu 


nė nuo vieno. 


17. 


Mano mieloji Dr. O'Donel! 

Jūs klausėte mangs apie ankstyviausius vaikystės prisiminimus. 
Girdėjau, kad nedaug kas prisimena anksčiau negu nuo trejų metų 
amžiaus, nes nesubrendęs protas dar nesugeba suprasti kalbos, 0 norint 
suprasti kūdikystėje matomus vaizdus ir girdimus garsus, reikalinga 
kalba. Kad ir kaip vaikystės dienų amnezija būtų aiškinama, man tai 
netinka, nes kai kurias detales prisimenu gana gerai. Atmintyje išliko 
ryškūs vaizdai iš tų laikų, kai, tikiuosi, buvau maždaug vienuolikos 
mėnesių amžiaus. Be abejonės, jūs nepasitikite šiais žodžiais, palaikysi- 
te prisiminimus išgalvotais, sukurtais prisiklausius savo tėvų kalbų. Aš 
garantuoju, kad šie atsiminimai yra visai tikri, ir jeigu mano tėvai būtų 
gyvi, jie pasakytų jums, kad atsimenu tiksliai ir nesiremiu jokiais nu- 
girstais pasakojimais. Turint galvoje tų vaizdinių esmę, mano šeimyna 
nebūtų šnekėjusi apie tokius dalykus. 

Aš atsimenu savo lovelę, baltai nudažytus medinius skersinukus, 
turėklą, apgraužtą besikalant dantims. Mėlyną antklodėlę su kažko- 
kiais mažyčiais padarėliais. Paukšteliais ar bitėmis, 0 gal meškiukais. 
O virš lovelės — keistas sklandantis įtaisas, kuris, dabar žinau, buvo 
„karuselė“, bet anuo metu atrodė kažkoks stebuklingas daiktas. Blizgė- 


jo, amžinai judėjo. Kaip vėliau tėvas sakė, ten buvo žvaigždės, mėnuliai 

ir planetos — būtent toks žaisliukas turėjo kabėti virš jo sūnaus lovelės. 
Tėvas buvo kosminės aviacijos inžinierius ir tikėjo, kad galima paversti 
bet kokį vaiką genijumi, tereikia stimuliuoti besivystantį protą „karuse- 
lėmis“, kortelėmis su paveikslėliais bei žodžiais ar įrašais, kuriuose tėvo 
balsas deklamuoja daugybos lentelę. 

Matematika man visada sekėsi. 

Bet vargu ar šie atsiminimai jus domina. Ne, jūs ieškote tamsesnių 
pusių, 0 ne atsiminimų apie baltas lovelės ir gražias „karuselės“. Jūs 
norite sužinoti, kodėl esu toks, koks esu. 

Todėl manau, kad turėčiau papasakoti jums apie Meiredą Do- 
nobju. 

Aš sužinojau jos vardą daug vėliau, kai papasakojau tetai savo 
ankstyvuosius atsiminimus, ir ji pasakė: „O, Dieve mano. Tu tikrai prisi- 
meni Meiredą?“ Taip, iš tikrųjų ją prisimenu. Kai atmintin sugrįžta vai- 
kų kambario vaizdai, matau ne motinos, bet Meiredos veidą, žiūrintį į 
mane virš lovelės turėklų. Balta oda, sudarkyta vienu apgamu, kuris tupi 
ant skruosto kaip juoda musė. Žalios akys ir gražios, ir šaltos. Ir šypsena. 
Netgi toks mažas vaikas kaip aš mačiau, ko suaugę nesugebėjo paslėpti: 
toje šybsenoje buvo neapykanta. Ji neapkenčia namų, kuriuose dirba. Ne- 
apkenčia vystyklų smarvės. Neapkenčia mano alkanų verksmų, kurie nu- 
traukia jos miegą. Neapkenčia aplinkybių, kurios privertė ją atvažiuoti į 
šitą karštą Teksaso miestą, visiškai nepanašų į jos gimtąją Airiją. 

Labiausiai ji nekenčia mangs. 

Aš žinau, nes ji tai demonstruoja šimtais tylių ir klastingų būdų. 
Ji nepalieka jokių savo užgauliojimų pėdsakų, o ne, ji pernelyg protin- 
ga. Jos neapykanta išreiškiama piktais šnibždesiais, tokiais tyliais kaip 
gyvatės šnypštimas, kai ji pasilenkia prie lovelės. Aš nesuprantu tų žo- 
džių, bet girdžiu jų nuodus ir matau įniršį primerktose akyse. Ji padaro 
viską, ko man fiziškai reikia: mano vystyklas visada švarus, pieno bu- 


teliukas sušildytas. Bet visuomet slapčia gnybteli, timpteli odą, spiritas 

nudilgina šlaplę. Žinoma, kad spiegiu, bet niekada nelieka nei randų, 
nei mėlynių. Šitas vaikas kenčia nuo dieglių, ji aiškina mano tėvams, 
gimęs nervingo būdo. O Meireda — vargšelė darbštuolė! Tai jai tenka 
tvarkytis su klykiančiu vaikigaliu, kai mano motina linkusi užsiimti 
visuomeniniais įsipareigojimais. Mano motina, kvepianti kvepalais ir 
audinių kailiniais. 

Tai štai ką aš prisimenu. Staigius perveriančius skausmus. Savo 
paties klyksmus. O virš savęs baltą Meiredos kaklo odą, kai ji persisveria 
per lovelės kraštą, kad įgnybtų arba įdurtų į mano švelnią odelę. 

Aš nežinau, ar įmanoma tokiam mažam vaikui kaip aš nekęsti. 
Ko gero, esame paprasčiausiai išmušami iš vėžių, kai patiriame tokią 
skriaudą. Kadangi nesugebame samprotauti, susiejame priežastį ir po- 
veikį — tai yra geriausia, kas pavyksta. Ir, matyt, netgi tada supratau, 
kad mano kančių šaltinis buvo moteris šaltomis akimis ir pieno baltu- 


mo kaklu. 


Ricoli sėdėjo prie savo stalo su Voreno Hoito laišku rankose. Neprie- 
kaištinga rašysena, abi paraštės idealiai vienodos, smulkūs, suspausti 
žodžiai rikiuojasi tiesiomis eilėmis. Nors laiškas rašytas tušinuku, 
nėra jokių taisymų ar perbrauktų žodžių. Kiekvienas sakinys jau 
buvo gerai apgalvotas, nespėjus tušinukui prisiliesti prie popieriaus. 
Ji įsivaizdavo jį, palinkusį prie šio lapo, laibais pirštais spaudžiantį 
rašiklį, regėjo popieriumi slystančią odą ir beveik mirtinai įsigeidė 
nusiplauti rankas. 

Nuėjusi į moterų tualetą, šveitė rankas su muilu ir vandeniu, 
stengdamasi panaikinti bet kokį jo pėdsaką, tačiau netgi nusiplovusi 
ir nusišluosčiusi rankas tebesijautė užteršta, tartum tie žodžiai lyg, 
nuodas būtų prasismelkę pro odą. O dar laukė daugiau laiškų, dau- 


giau įsigeriančių nuodų. 

Ji sustingo, kai kažkas pabeldė į tualeto duris. 

— Džeine? Ar tu čia? — Dino balsas. 

— Taip, — atsiliepė ji. 

— Posėdžių kambaryje jau paruošiau vaizdo magnetofoną. 

— Tuoj ateinu. 

Dirstelėjusi į veidrodį ji liko nepatenkinta reginiu. Akys pavar- 
gusios, žvilgsnyje pasitikėjimas savimi praskydęs. Nepasirodyk jam 
tokia, nurodė ji sau. 

Ricoli atsuko šalto vandens čiaupą, apsitaškė veidą ir nusausino 
popieriniu rankšluosčiu. Paskui atsitiesė ir giliai įkvėpė. Jau geriau, 
pagalvojo žiūrėdama į savo atvaizdą. Niekada neparodyk jiems, kad 
esi išmušta prakaito. 

Ji įėjo į posėdžių kambarį ir trumpai linktelėjo Dinui. 

— Gerai. Pasirengę? 

Dinas jau buvo įjungęs televizorių, ir VCR lemputė degė. Pač- 
męs O'Donel rudą voką, ištraukė vaizdajuostę. 

— Ji datuota rugpjūčio septintąja, — pasakė jis. 

Vos prieš tris savaites, pagalvojo Ricoli, šiurpdama dėl laukian- 
čių šviežių vaizdų ir žodžių. 

Atsisėdo prie posėdžių stalo, pasiruošusi tušinuką ir bloknorą. 

— Paleisk. 

Dinas įdėjo juostą ir paspaudė mygtuką. 

Pats pirmas vaizdas — O'Donel, stovinti priešais baltą šlak- 
betonio sieną, dailiai susišukavusi, apsirengusi mėlynu trikotažiniu 
kostiumėliu ir be reikalo atrodanti elegantiškai. 

— Šiandien yra rugpjūčio septintoji diena. Aš esu prie Soza- 
Baranovskio pastato, kuris yra Masačusetso valstijoje Širlio mieste. 
Šis žmogus yra Vorenas Hoitas. 

Televizoriaus ekranas užtemo ir iš karto blykstelėjo naujas 


vaizdas: toks šlykštus veidas, kad Ricoli staigiai atsilošė kėdėje. Bet 

kuriam kitam žmogui Hoitas atrodytų normalus, netgi neįsiminti- 
nas. Šviesiai rudi plaukai tvarkingai pakirpti, veidas sėdint kalėjime 
pabalęs. Džinsiniai marškiniai kalinių aprangos spalvos — mėlyni, 
vienu dydžiu per dideli, kabo ant laibo kūno. Tie, kurie pažinojo jį 
kasdieniniame gyvenime, apibūdino kaip malonų ir pagarbų žmo- 
gų, ir tokį sukurtą įvaizdį dabar matei juostoje. Mielas, negrėsmin- 
gas jaunas vyras. 

Jo žvilgsnis nukrypo nuo kameros į kažką, ko nesimatė kadre. 
Pasigirdo kėdės brūkštelėjimas, o paskui O'Donel balsas. 

— Ar patogiai jaučiatės, Vorenai? 

— Taip. 

— Tuomet pradėsime? 

— Bet kada, daktare O'Donel. — Jis nusišypsojo. — Aš niekur 
neskubu. 

— Gerai.— Girdisi O'Donel kėdės girgždėjimas, atsikrenkš- 
timas. — Savo laiškuose jau gana daug pasakojote man apie savo 
šeimą ir vaikystę. 

— Stengiausi viską papasakoti. Manau, svarbu, kad jūs sužino- 
tumėte, koks esu visais atžvilgiais. 

— Taip, esu už tai dėkinga. Man nedažnai pasitaiko proga imti 
interviu iš tokio komunikabilaus žmogaus kaip jūs, kuris stengtųsi 
analitiškai įvertinti savo elgesį. 

Hoitas gūžtelėjo pečiais. 

— Na, jūs žinote posakį apie neištyrinėtą gyvenimą. Kad tokio 
neverta gyventi. 

— Tačiau kartais autoanalizė gali nuvesti mus per toli. Tai ap- 
sauginis mechanizmas. Intelektualizmas kaip priemonė atitraukti 
save nuo neapdorotų emocijų. 

Hoitas patylėjo. Paskui šiek tiek pašaipiai pasakė: 


— Jūs norite, kad kalbėčiau apie jausmus. 

— Taip. 

— Kokius nors konkrečiai? 

— Aš noriu sužinoti, kas verčia žmones žudyti. Kodėl juos 
traukia smurtas. Noriu žinoti, kas vyksta jūsų galvoje. Ką jaučiate 
žudydamas kitą žmogų. 

Kurį laiką jis tylėjo apmąstydamas klausimą. 

— Nelengva apibūdinti. 

— Pabandykite. 

— Mokslo vardan? — Jo balse vėl pašaipa. 

— Taip. Mokslo labui. Ką jūs jaučiate? 

Ilga pauzė. 

— Malonumą. 

— Vadinasi, būna gera. 

— Taip. 

— Apibūdinkite. 

— Tikrai norite žinoti? 

— Tai mano mokslinio tyrimo esmė, Vorenai. Man reikia žino- 
ti, ką jūs patiriate žudydamas. Tai nėra liguistas smalsumas. Aš pri- 
valau žinoti, ar jūs patiriate kokius nors simptomus, kurie gali rodyti 
neurologines anomalijas. Gal jaučiate, pavyzdžiui, galvos skausmus. 
Keistus skonius arba kvapus. 

— Kraujo kvapas gana malonus. — Jis parylėjo. — O. Atrodo, 
sukrėčiau jus. 

— Tęskite. Papasakokite apie kraują. 

— Aš dirbau su juo. 

— Taip, žinau. Buvote laborantas. 

— Žmonėms kraujas tėra raudonas skystis, cirkuliuojantis 
mūsų venose. Kaip mašininė alyva. Tačiau jis gana sudėtingas ir in- 
dividualus. Kiekvieno žmogaus kraujas yra unikalus. Lygiai kaip ir 


kiekvienas nužudymas yra unikalus. Nėra nė vieno tipiško. 

— Ber jie visi suteikė jums malonumą? 

— Kai kurie labiau negu kiti. 

— Pasakykite, kuris jums labiausiai įsiminė. Tas, kurį ypatingai 
prisimenate. Ar yra toks? 

Jis linktelėjo. 

— Yra vienas, apie kurį visada galvoju. 

— Labiau už kitus? 

— Taip. Jis visą laiką mintyse. 

— Kodėl? 

— Kadangi jo neužbaigiau. Kadangi niekada neturėjau progos 
juo pasidžiaugti. Tai lyg niežulys, kai negali pasikasyri. 

— Skamba vulgariai. 

— Tikrai? Ber ilgainiui netgi bjaurus niežulys sutelkia visą dė- 
mesį. Nepraeina, visą laiką dirgina odą. Žinokite, pėdų kutenimas 
yra viena iš kankinimo formų. Iš pradžių atrodo lyg ir nieko. Tačiau 
paskui nenutrūkstamai tęsiasi dienų dienas. Tampa žiauriausia kan- 
kinimo forma. Man atrodo, minėjau savo laiškuose, kad žinau vieną 
kitą dalyką apie žmonių tarpusavio nehumaniškumą. Mokėjimą su- 
kelti skausmą. 

— Taip. Rašėte man apie savo, ee, domėjimąsi ta tema. 

— Kankintojai šimtmečiais žinojo, kad laikui bėgant pats švel- 
niausias diskomfortas tampa nepakeliamas. 

— O tas jūsų minėtas niežulys tampa nepakeliamas? 

— Neleidžia užmigti naktimis. Kankina mintys apie tai, kas 
galėjo būti. Kokį malonumą iš manęs atėmė. Aš visą gyvenimą skru- 
pulingai užbaigdavau, ką pradėjęs. Todėl dabar ir graužia mane. Visą 
laiką apie tai mąstau. Galvoje sukasi ir sukasi vaizdai. 

— Apibūdinkite juos. Ką matote, ką jaučiate. 

— Aš matau ją. Ji visiškai kitokia negu kitos. 

— Kodėl? 

— Ji nekenčia manęs. 

— Kitos to nejausdavo? 

— Kitos buvo nuogos ir išsigandusios. Nugalėtos. Bet šita vis 
dar grumiasi su manimi. Jaučiu, kai paliečiu ją. Jos oda įsielektrina 
nuo įniršio, nors ir žino, kad ją įveikiau. — Jis palinko į priekį, 
tartum norėdamas pasidalyti intymiausiomis mintimis. Dabar akys 
buvo įbestos ne į O'Donel, bet į kamerą, tarsi jis galėjo matyti kiau- 
rai pro objektyvą ir žiūrėjo tiesiai į Ricoli. — Aš jaučiu jos pyktį, — 
kalbėjo jis. — Sugeriu jos įniršį, vien paliesdamas jos odą. Tarsi būtų 
įkaitinimas iki baltumo. Kažkas skysta ir pavojinga. Gryna energija. 
Niekada nesijaučiau toks galingas. Vėl noriu pajausti tą patį. 

— Ar tai jus sužadina? 

— Taip. Aš galvoju apie jos kaklą. Labai liaunas. Jos kaklas 
gražus, baltas. 

— Apie ką dar galvojate? 

— Galvoju apie jos nurengimą. Apie tai, kokios standžios jos 
krūtys. Ir pilvas. Gražus plokščias pilvas... 

— Vadinasi, jūsų fantazijos apie daktarę Kordel — seksualios? 

Jis patylėjo. Sumirksėjo, lyg būtų papurtytas ir prižadintas iš 
transo. 

— Daktarė Kordel? Juk apie ją kalbate, tiesa? Apie auką, kurios 
taip ir nenužudėte, — apie Kateriną Kordel. 

— O. Galvoju ir apie šitą. Bet kalbu ne apie ją. 

— Apie ką kalbate? 

— Apie kitą. — Jis taip įsisiurbė akimis į kamerą, kad Ricoli 
tiesiog jautė jų kaitrumą. — Apie policininkę. 

— Turite omenyje tą, kuri jus surado? Tai apie šitą moterį jūsų 
fantazijos? 


— Taip. Ji vardu Džeinė Ricoli. 


16. 


Dinas atsistojo ir išjungė vaizdo magnetofoną. Ekranas užtemo. Pas- 
kutiniai Voreno Hoito žodžiai skambėjo tyloje kaip amžinas aidas. 
Jo fantazijose buvo nuplėšti jos drabužiai ir orumas, paliktos tiktai 
nuogos kūno dalys. Kaklas ir krūtys, ir pilvas. Ar tik Dinas dabar 
neregėjo jos tokios, ar tik Hoito sukelti erotiniai vaizdai neįsirėžė ir 
Dinui į galvą. 

Jis atsisuko į ją. Šiaip jo veido negalėjai lengvai įskaityti, bet šią 
akimirką pyktis aiškiai veržėsi iš jo akių. 

— Juk supranti, taip? — pasakė jis. — Buvo numatyta, kad tu 
išvysi šitą juostą. Jis nusėjo taką duonos trupiniais, kad prieitum iki 
to. Vokas su siuntėjos O'Donel adresu atvedė iki pačios O' Donel. 
Iki jo laiškų, iki šios vaizdajuostės. Jis žinojo, kad galų gale visa tai 
pamatysi. 

Ji nearplėšė akių nuo tuščio televizoriaus ekrano. 

— Jis kalbasi su manimi. 

— Būtent. Jis pasinaudoja O'Donel kaip tarpininke. Šio po- 
kalbio meru Hoitas kalba ne su ja, bet su tavimi. Dėsto tau savo 
fantazijas. Naudoja jas tam, kad tave įbaugintų, pažemintų. Pasi- 
klausyk, ką jis sako. 


Dinas atsuko juostą atgal. Ekrane vėl pasirodė Hoito veidas. 


273 


— Neleidžia užmigti naktimis. Kankina mintys apie tai, kas 
galėjo būti. Kokį malonumą iš manęs atėmė. Aš visą gyvenimą skru- 
pulingai užbaigdavau, ką pradėjęs. Todėl dabar ir graužia mane. Visą 
laiką apie tai mąstau... 

— Kaip tu jautiesi? Žinodama, kad visą laiką esi jo mintyse? 

— Velniškai gerai žinai, kaip jaučiuosi. 

— Ir jis žino. Dėl to ir norėjo, kad išgirstum. 

Dinas paspaudė „PERSUKTI Į PRIEKĮ" ir po to „RODYTI. 
Hoito akys klaikiai spoksojo į nematomą auditoriją. 

— Galvoju apie jos nurengimą. Apie tai, kokios standžios jos 
krūtys. Ir pilvas. Gražus plokščias pilvas... 

Dinas vėl sustabdė juostą. Džeinė paraudo nuo jo žvilgsnio. 

— Viskas aišku, — tarė ji. — Norėtum sužinoti, kaip dabar 
jaučiuosi. 

— Išstatyta? 

— Taip. 

— Pažeidžiama? 

— Taip. 

— Apdaužyra. 

Ji nurijo seilę, nusuko akis į šalį. Tyliai ištarė: 

— Taip. 

— Jis ir nori, kad šitaip jaustumeisi. Sakei man, kad jį traukia 
pažeistos moterys. Tos, kurios buvo apdaužytos. Štai šitaip jis ir ver- 
čia tave jaustis dabar. Paprasčiausiai tardamas žodžius, užfiksuotus 
juostoje. Kad jaustumeisi kaip auka. 

Jos akys vėl šovė į jį. 

— Ne, — pasakė Ricoli. — Ne auka. Nori žinoti, ką iš tikrųjų 
jaučiu šiuo metu? 


— Ką? 

— Esu pasiruošusi tą kalės vaiką sudraskyti į skutus. 

Atsakymas, paremtas grynai išpūsta drąsa, į orą švystelėti Žo- 
džiai. Tai jį nustebino. Minutėlę suraukė antakius. Gal jis pamatė, 
kaip ji iš paskutiniųjų nepasiduoda? Gal išgirdo apgaulingą gaidelę 
jos balse? 

Džeinė pradėjo puolimą, kol jis nespėjo perprasti jos blefo. 

— Sakei, net tada jis žinojo, kad galop pamatysiu šitai? Kad ta 
juosta buvo skirta man. 

— O tau ne taip skambėjo? 

— Skambėjo kaip ir bet kurio iškrypėlio fantazija. 

— Ne bet kurio iškrypėlio. Ir ne bet kuriai aukai. Jis kalba apie 
tave, Džeine. Sako, ką jis norėtų padaryti tau. 

Pavojaus varpai sudzingsėjo visose jos nervų galūnėlėse. Dinas 
vėl pasuko į asmeniškumą, paleido tą strėlę tiesiai į ją. Gal džiaugėsi 
matydamas ją susigūžiančią? Argi dar buvo koks kitas tikslas, ne vien 
sustiprinti jos baimes? 

— Kai įrašinėjo šį pokalbį, jis jau buvo susiplanavęs pabėgi- 
mą, — pasakė Dinas. — Nepamiršk, kad jis pirmas parašė O Do- 
nel. Žinojo, kad ji šnekėsis su juo. Ji negalėjo atsispirti tokiam pasiū- 
lymui. Ji buvo lengvai prieinamas mikrofonas, užfiksuojantis kiek- 
vieną jo žodį, viską, ką jis norėjo, kad išgirstų žmonės. Ypač tu. O 
paskui jis davė laisvę įvykiams nuosekliai rutuliotis ir atvesti prie šio 
momento, kai tu sėdėsi ir žiūrėsi vaizdo įrašą. 

— Būna tokių talentų? 

— Argi Vorenas Hoitas ne toks? — paklausė jis. Dar viena strė- 
lė, perverianti jos gynybą. Iškelianti skaudžią tiesą į paviršių. 

— Jis praleido metus už grotų. Ir tuos metus puoselėjo savo 
fantazijas, — tęsė Dinas. — Ir jos visos sukosi apie tave. 

— Ne, jis troško Katerinos Kordel. Tik ji visada buvo... 

— Jis ne taip sakė O'Donel. 

— Tuomet jis melavo. 

— Kodėl? 

— Kad pagrasintų man. Išgąsdintų... 

— Vadinasi, tu sutinki. Ši juosta turėjo atsidurti tavo rankose. 
Jos turinys skirtas tau. 

Ricoli žiūrėjo į aptemusį ekraną. Atrodė, kad Hoito veido še- 
šėlis tebespokso į ją. Viskas, ką jis darė, buvo skirta jos pasauliui 
sukrėsti, dvasios ramybei suardyti. Jis darė tą patį ir Kordel, kol pa- 
galiau įsibrovė, nusiteikęs žudyti. Jam reikėjo, kad aukos būtų per- 
sigandusios, išsekusios ir palūžusios, o sudorodavo grobį tiktai tada, 
kai jų baimė kaip reikiant prinokdavo. Ji nebeturėjo ko paneigti ir 
kaip apsiginti — viskas buvo pernelyg aišku. 

Dinas atsisėdo prie stalo tiesiai priešais ją. 

— Aš manau, kad tu turėtum pasitraukti iš šio tyrimo, — tyliai 
pasakė jis. 

Apstulbusi ji žiūrėjo į jį. 

— Pasitraukti? 

— "Tai jau virto asmeniškumu. 

— Tarp manęs ir nusikaltėlio visada atsiranda asmeniškumas. 

— Ne iki tokio lygio. Jis nori, kad tu atliktum šį tyrimą, 
nes tada galės vykdyti savo užmačias. Įsiskverbti į kiekvieną tavo 
gyvenimo akimirką. Tu vadovauji tyrimui, esi visada matoma ir 
pasiekiama. Visiškai pasinėrusi į paieškas. O dabar jis pradeda or- 
ganizuoti nusikaltimus specialiai dėl tavęs. Pradeda bendrauti su 
tavimi. 

— Tuo labiau turiu pasilikti. 

— Ne. Tuo labiau turi pasitraukti. Laikytis nuo jo kuo atokiau. 

— Aš niekada nepasitraukiu nuo nieko, agente Dinai! — at- 
šovė ji. 


Parylėjęs jis sausai tarė: 

— Ne. Neįsivaizduoju, kad kada nors pasitrauki. 

Dabar ji palinko į priekį, pasiryžusi kaip reikiant susiremti. 

— Beje, kuo aš tau neįtinku? Viskas matėsi nuo pat pradžios. 
Kalbėjaisi su Markečiu man už nugaros. Pareiškei abejones dėl ma- 
nęs... 

— Aš niekada neabejojau tavo sugebėjimais. 

— Tuomet kuo aš tau neįtinku? 

Dinas į jos pyktį atsiliepė ramiai ir motyvuotai: 

— Pagalvok, su kuo mes turime reikalų. Su vyru, kuris jau 
kartą buvo tave nutvėręs. Kuris kaltina tave už sugavimą. Jis tebe- 
svarsto, ką norėtų tau padaryti. O tu praleidai tuos pačius metus, 
stengdamasi pamiršti, ką jis padarė. Jis ištroškęs antro žygio, Džeine. 
Dabar deda pamatus, traukia tave tiksliai ten, kur jis nori. Ta vieta 
nesaugi. 

— Ar tau tikrai rūpi mano saugumas? 

— Ar tau atrodo, kad turiu svarbesnių reikalų? — paklausė jis. 

— Iš kur man žinoti. Dar neperpratau tavęs. 

Dinas atsistojo ir nuėjo prie vaizdo magnetofono. Ištraukė ka- 
setę ir įkišo atgal į voką. Stengėsi laimėti laiko, ieškodamas įtikina- 
mo atsakymo. 

Paskui vėl atsisėdo ir pažiūrėjo jai į akis. 

— Tiesą sakant, ir aš neperpratau tavęs, — pareiškė jis. 

Ji nusijuokė. 

— Manęs? Ką matai, tą ir turi. 

— Parodai tik tiek, kad esi policininkė. O kaip Džeinė Ricoli, 
moteris? 

— Jos abi priklauso tai pačiai klasei. 

— Pati žinai, kad tai netiesa. Tu tiesiog niekam neleidi pama- 
tyti, kas slypi už to ženklelio. 


— O ką aš turėčiau jiems parodyti? Kad neturiu tos neįkaino- 

jamos Y chromosomos? Mano ženklelis yra vienintelis dalykas, kurį 
noriu, kad jie matytų. 

Jis pasilenkė į priekį, veidas atsidūrė taip arti, tiesiog įsiveržė į 
jos asmeninę erdvę. 

— Turiu galvoje tavo pažeidžiamumą, kuris tapo taikiniu. Nu- 
sikaltėlį, kuris jau žino, kaip paimti tave į nagą. Asmenį, kuris su- 
gebėjo priartėti visai čia pat. O tu taip niekada ir nežinojai, kad jis 
tūnojo netoliese. 

— Kitą kartą žinosiu. 

— Argi? 

Jie sėdėjo lyg du įsimylėjėliai: veidai labai arti, žvilgsniai susi- 
pynę. Ją pervėrė geismo strėlė: tokia staigi ir netikėta, kad sukėlė ir 
skausmą, ir malonumą. Džeinė skubiai atsitraukė, veidas degė, ir 
nors akys atsidūrė saugiame nuotolyje, vis tiek jautėsi neapsaugota, 
demaskuota. Jai nesisekdavo paslėpti emocijų ir visada jautėsi bevil- 
tiška, nevisavertė, kai tekdavo flirtuoti arba užsiimti visomis kitomis 
nedoromis smulkmenomis, kurios atsirasdavo tarp vyrų ir moterų. 
Stengėsi išlaikyti tą pačią veido išraišką, bet suprato, kad žiūrėdama 
į jį pasidarė tiesiog perregima. 

— Vis dėlto supranti, kad bus kitas kartas, — pasakė jis. — Da- 
bar bus ne vien Hoitas. Jų yra du. Jeigu dar velniškai nebaisu, šitai 
turėtų išgąsdinti. 

Džeinė pažiūrėjo į voką su kasete, kurią Hoitas buvo numatęs 
jai. Lošimas prasidėjo, persvara Hoito naudai, ir, taip, ji bijojo. 

Ricoli tylėdama rinkosi savo popierius. 

— Džeine? 

— Girdėjau, ką sakei. 

— Tau visai nesvarbu. Tiesa? 

Ji pakėlė akis. 


— Žinai ką? Mane gali partrenkti autobusas, kai eisiu per 

gatvę. Arba galiu sukniubti ant savo stalo ištikus insultui. Bet aš 
negalvoju apie tokius dalykus. Negaliu leisti, kad jie užvaldytų. 
Žinok, jau vos nepasidaviau tam. Užteko naktinių košmarų, ku- 
rie beveik palaužė. Bet dabar pajutau naujų jėgų antplūdį. O gal 
tiesiog sugrubau ir daugiau nieko nebejaučiu. Todėl geriausia, ko 
galiu imtis, — dėlioti kojas vieną priešais kitą ir žygiuoti pirmyn. 
Šitaip ir reikia elgtis: tiesiog žygiuoti pirmyn. Tik tiek galime pa- 
daryti. 

Džeinė beveik lengviau atsikvėpė, kai suskambo jos praneši- 
mų gaviklis. Atsirado priežastis išsiskirti tiems susipynusiems žvilgs- 
niams. Jautė jį stebint eidama prie posėdžių kambario telefono, 
rinkdama numerį. 

— „Plaukai ir pluoštai“. Volėko, — atsiliepė balsas. 

— Ricoli. Ieškojai manęs. 

— Dėl tų žalių nailono plaušelių. Tų, kuriuos surinkome nuo 
Geilos Jeger odos. Radome tokius pat ir ant Karenos Gent odos. 

— Vadinasi, jis visas savo aukas įvynioja į tokį patį audinį. Nie- 
ko nuostabaus. 

— O, turiu tau vieną mažytę staigmenėlę. 

— Kas yra? 


— Žinau, kokį audinį jis naudoja. 


Erina mostelėjo mikroskopo pusėn: 

— Visi objektiniai stikleliai laukia jūsų. Pažiūrėkite. 

Ricoli ir Dinas susėdo vienas priešais kitą, prispaudė akis prie 
mikroskopo dviejų okuliaro vamzdžių. Abu matė tą patį: du plauše- 
lius, gulinčius šalia palyginimui. 

— Kairėje — rastas ant Geilės Jeger odos. Dešinėje — ant Ka- 


renos Gent, — paaiškino Erina. — Ką manote? 

— Atrodo tokie pat. 

— Jie yra vienodi. Abu — „Dupont“ nailonas 6,6, purvinos ža- 
lios spalvos. Siūleliai trisdešimties denjė, nepaprastai ploni. — Erina 
išėmė iš aplanko du grafikus ir padėjo ant stalo. — O čia vėl ATR 
spektrai. Nr. 1 — nuo Jeger, Nr. 2 — nuo Gent. — Ji žvilgtelėjo į 
Diną. — Jūs susipažinęs su išsklaidyto atspindžio tyrimo metodais, 
agente Dinai? 

— Infraraudonųjų spindulių skaidos spektroskopija, taip? 

— Teisingai. Mes naudojome ją paviršiaus ir paties pluošto 
apdirbimo skirtumui nustatyti. Išsiaiškinti, kokie chemikalai buvo 
naudojami jau išaustam audiniui. 

— Ir nustatėte? 

— Taip, impregnuota silikonu. Praėjusią savaitę detektyvė Ri- 
coli ir aš apsvarstėme visas įmanomas priežastis, dėl ko buvo pa- 
sirinktas toks paviršiaus apdirbimas. Nežinojome, kam šis audinys 
skirtas. Buvo aišku tik tiek, kad šie pluoštai yra atsparūs karščiui ir 
šviesai. O siūlai tokie ploni, jog audžiant supynus juos tarpusavyje 
jie nepraleis vandens. 

— Mes galvojome, kad tai galėjo būti tentas arba brezentas, — 
pasakė Ricoli. 

— O ką duoda silikonas? — paklausė Dinas. 

— Antistatines savybes, — pasakė Erina. — Atsparumą plyši- 
mui ir vandeniui. Be to, pasirodo, kad audinio akytumą sumažina 
beveik iki nulio. Kitaip tariant, pro jį nepraeina netgi oras. — Erina 
atsigręžė į Ricoli. — Numanai, koks čia audinys? 

— Sakei, kad jau turi atsakymą. 

— Na, mažumėlę prireikė pagalbos. Iš Konektikuto valstijos 
policijos laboratorijos. — Erina padėjo trečią grafiką. — Jie atsiuntė 
jį šiandien po pietų. Čia pluoštų ATR spektrografija: buvo tiriama 


žmogžudystė Konektikuto provincijoje. Tie pluošteliai paimti nuo 

įtariamojo pirštinių ir sintetinės vilnos striukės. Palyginkite su Kare- 
nos Gent pluošteliais. 

Ricoli žvilgčiojo į vieną, į kitą grafiką. 

— Spektrai atitinka. Pluošteliai identiški. 

— Taip. Skiriasi tiktai spalva. Mūsų abiem atvejais pluošteliai 
yra purvinos žalios spalvos. Konektikuto atsiųsti pluošteliai dviejų 
skirtingų spalvų. Vieni skaisčiai oranžiniai, kiti ryškiai salotiniai. 

— Juokauji. 

— Atrodo labai neskoningas derinys, tiesa? Tačiau nepaisant 
spalvos Konektikuto pluošteliai atitinka mūsiškius. „Dupont“ nai- 
lonas 6,6. Plaušeliai trisdešimties denjė, gatavas audinys apdorotas 
silikonu. 

— Papasakokite apie Konektikuto žmogžudystę, — paprašė 
Dinas. 

— Nelaimingas atsitikimas atliekant šuolį: parašiutas tinkamai 
neišsiskleidė. Tik tada, kai ant įtariamojo drabužių buvo aptikti šie 
oranžiniai ir salotiniai pluošteliai, viskas perduota žmogžudysčių ty- 
rimo skyriui. 

Ricoli spoksojo į ATR spektrus. 

— Tai parašiutas. 

— Kaip tik taip. Konektikuto įtariamasis iš vakaro buvo pri- 
kišęs nagus prie nukentėjusiojo parašiuto. Šis ATR charakteringas 
parašiutų audiniui. Neplyšta, nepraleidžia vandens. Lengvai sude- 
damas atgal ir laikomas iki kito karto. Štai į ką jūsų nenustatytas 
kaltininkas vynioja savo aukas. 


vo- eo 


— Parašiutas, — ištarė ji. — Tiesiog idealios įkapės. 

Popieriai buvo paskleisti visur, posėdžių stalas nuklotas atverstais 
segtuvais, nusikaltimų vietų nuotraukos sudėliotos sluoksniais kaip 
blizgančios malksnos. Tušinukai krebždėjo ant liniuotų bloknotų. 
Nors ir kompiuterių amžius, o keli nešiojamieji įjungti, ekranai švy- 
ti, tačiau kai informacija liejasi pasiutusiu greičiu, farai vis tiek grie- 
biasi popieriaus. Ricoli paliko nešiojamąjį kompiuterį ant savo rašo- 
mojo stalo, nes šitaip galėjai greičiau brūkštelėti viską, neaiškiai, bet 
tvirtai keverzodama. Lapas buvo priraizgytas žodžių ir riestų strėlių, 
o itin svarbios detalės išryškintos, apvedžiotos mažais langeliais. Ta- 
čiau ta raizgalynė buvo deramai surikiuota, ir galėjai būti rami, kad 
rašiklio paliktos žymės niekur nepradings. Ji greitai atsivertė naują 
lapą, stengdamasi sutelkti dėmesį į šnabždantį Zukerio balsą. Ne- 
sileisti, kad išblaškytų čia pat sėdintis Gabrielis Dinas, kuris rašėsi 
viską, bet daug labiau nušlifuotu braižu. Jos žvilgsnis nuklydo į jo 
ranką: stambios venos iššokusios, suspaudus rašiklį, pro pilko švarko 
rankovę dirsčiojo baltutėlis ir standus marškinių rankogalis. Jis atėjo 
į susirinkimą visai iš paskos ir pasišovė nutūpti šalia. Ar tai ką nors 
reiškia? Ne, Ricoli. Tai reiškia tik tiek, kad šalia tavęs buvo laisva kėdė. 
(Grynas laiko švaistymas, dėmesio atitraukimas, jeigu pasiduodi to- 


kioms mintims. Ji jautėsi išsiblaškiusi, dėmesys pabiręs į visas puses, 

netgi rašiklis nebepataikė ant eilutės ir traukė įstrižai. Kambaryje 
sėdėjo dar penki vyrai, tačiau tik Dinas laikė prikaustęs jos dėmesį. 
Dabar Ricoli pažino jo kvapą ir laisvai atskyrė tą vėsų ir gryną aro- 
matą iš visos uoslę pasiekiančios vyriškų kvapų simfonijos kambary- 
je. Ricoli, niekada nenaudojanti jokių kvepalų, buvo apsupta vyrų, 
kurie naudojo juos po skutimosi. 


Ji pažiūrėjo į ką tik užsirašytą sakinį: 


Mutualizmas: simbiozė, kai abi ar visos sąveikaujančios 
pusės iš to turi naudos. 


Žodis, apibrėžiantis Voreno Hoito paktą su savo naujuoju ben- 
drininku. Chirurgas ir Dominatorius veikė kaip komanda. Drauge 
medžiojo ir drauge tvarkė atliekas. 

— Vorenas Hoitas visada sėkmingiausiai veikė su partneriu, — 
kalbėjo daktaras Zukeris. — Šitaip jis ir mėgsta medžioti. Taip, kaip 
medžiojo kartu su Endriumi Kapra, kol tas buvo gyvas. Iš tikrųjų 
Hoitui reikia, kad dalyvautų kitas vyras, — tai įeina į jo ritualą. 

— Tačiau pernai jis darbavosi vienas, — įsiterpė Baris Fros- 
tas. — Tada jis neturėjo jokio partnerio. 

— Tam tikra prasme turėjo, — pareiškė Zukeris. — Pagalvoki- 
me, kokias aukas pasirinkdavo čia, Bostone. Visos moterys buvo pa- 
tyrusios seksualinį smurtą — ne iš Hoito, bet iš kitų vyrų. Jį traukia 
apgadintos moterys, moterys, kurioms palikti išžaginimo randai. Jo 
akimis žiūrint, jos tapo suterštos, užkrėstos. Ir todėl pasiekiamos. Iš 
tikrųjų Hoitas bijo normalių moterų, ir ta baimė daro jį impotentiš- 
ką. Jis patiria galią tiktai galvodamas apie jas kaip apie nevisavertes. 
Simboliškai sunaikintas. Kai jis darbavosi su Kapra, pastarasis su- 
teršdavo moteris, tik po to Hoitas išsitraukdavo skalpelį. Tik tada jis 


galėjo patirti visišką pasitenkinimą, atlikdamas savo ritualą. 

Zukeris visus apžvelgė, pamatė linkčiojančias galvas. Čia sė- 
dintys policininkai jau žinojo šias detales. Visi, išskyrus Diną, tyrė 
Chirurgo nusikaltimus, visi buvo susipažinę su Voreno Hoito nusi- 
kaltimais. 

Zukeris atvertė ant stalo gulintį segtuvą. 

— Dabar pereiname prie mūsų antrojo žudiko. Dominatoriaus. 
Jo ritualas — beveik veidrodinis Voreno Hoito ritualo atspindys. Jis 
nebijo moterų. Nebijo nė vyrų. Faktiškai jis pasirenka moteris, ku- 
rios gyvena su savo vyriškos lyties partneriais. Visiškai nesvarbu, ar 
tuo metu pasipainioja sutuoktinis, ar draugužis. Vis dėlto atrodo, 
kad Dominatorius 2077, jog ten būtų vyras, ir ateina pasiruošęs su 
juo susitvarkyti. Elektrošoką sukeliantis ginklas ir lipni pakavimo 
juosta sutuoktinį padaro neveiksnų. Vyriškis pasodinamas taip, kad 
matytų, kas vyks toliau. Dominatorius nenužudo vyro iš karto, nors 
taip būtų praktiška. Jis patiria malonumą turėdamas žiūrovą. Žino- 
damas, kad kitas vyras mato, kaip jis įtvirtina savo teises į trofėjų. 

— (O Vorenas Hoitas patiria malonumą stebėdamas, — pasakė 
Ricoli. 

Zukeris linktelėjo. 

— Būtent. Vienas žudikas mėgsta veikti, o kitas — stebėti. 
Tai idealus mutualizmo pavyzdys. Šiedu vyrai yra tikri partneriai. 
Jų troškimai papildo vienas kitą. Būdami drauge jie veikia dar efek- 
tyviau. Gali geriau tvarkyti savo grobį. Gali suvienyti savo meistriš- 
kumą. Net tada, kai Hoitas sėdėjo kalėjime, Dominatorius kopijavo 
Hoito techniką. Jau perėmė Chirurgo „parašo“ detales. 

Ricoli pirmoji ir nustatė tai, tačiau nė vienas iš čia esančiųjų 
nepripažino. Gal jie ir pamiršo, bet tik ne ji. 

— Mes žinome, kad Hoitas gavo nemažai laiškų iš plačiosios 
visuomenės. Sugebėjo užverbuoti gerbėją netgi būdamas kalėjime. 


Lavino jį, galbūt net instruktavo. 


284 


— Pameistrys, — tyliai ištarė Ricoli. 

— Geras žodis. Pameistrys. Tas, kuris būdamas po meistro 
sparnu įgyja įgūdžių arba meistriškumo pagrindus. Šiuo atveju me- 
džiojimo meną. 

— Tačiau kuris iš jų yra pameistrys? — paklausė Dinas. — Ir 
kuris — meistras? 

Dino klausimas pakirto Ricoli. Ištisus praėjusius metus Vo- 
renas Hoitas reprezentavo pačią didžiausią blogybę, kokią ji galė- 
jo įsivaizduoti. Niekas iš užpuolikų ir žmogžudžių jam neprilygo. 
O dabar Dinas iškėlė klausimą, kurio ji visiškai nenorėjo svarstyti: 
girdi, Chirurgas tebuvo patarnautojas, vadovaujamas kažkokio dar 
siaubingesnio monstro. 

— Kad ir kokie būtų jų santykiai, — kalbėjo Zukeris, — jie 
veikia kur kas efektyviau kaip komanda, o ne po vieną. Ir jeigu taip, 
gali būti, kad jų užpuolimų metodika keisis. 

— Kaip tai? — nesuprato Sliperis. 

— Iki šiol Dominatorius rinkdavosi poras. Vyras atremiamas į 
sieną — žiūrovas yra. Jis nori, kad kitas vyras matytų, kaip jis užsi- 
tikrina trofėjų. 

— Tačiau dabar jis turi partnerį, — pasakė Ricoli. — Vyrą, 
kuris stebės. Vyrą, kuris nori stebėti. 

Zukeris linktelėjo. 

— Hoitas kaip tik gali atlikti pagrindinį vaidmenį Dominato- 
riaus fantazijose. Stebėtojo. Žiūrovo. 

— Vadinasi, kitą kartą jis gali rinktis ne porą, — pasakė ji. — 
Jis pasirinktų... — Ji nutilo, nebenorėdama užbaigti minties. 

Tačiau Zukeris laukė jos išvados — tos, kurią jis jau pats pada- 
rė. Jis sėdėjo pakreipęs galvą, klaikiai įsmeigęs į ją akis. 

Dinas atsakė už ją: 

— Jie išsirinks moterį, kuri gyvena viena. 
Zukeris linktelėjo. 
— Lengva sutramdyti, lengva valdyti. Nereikia rūpintis dėl jo- 


kio sutuoktinio ir visą dėmesį gali sutelkti į moterį. 


Mano automobilis. Mano namai. Aš. 

Ricoli įsuko į aikštelę prie Piligrimų ligoninės ir išjungė variklį. 
Kurį laiką sėdėjo automobilyje neatrakinusi durelių ir apžiūrinėda- 
ma garažą. Būdama policininke ji laikė save kovotoja, medžiotoja. 
Niekada nemanė, kad gali tapti auka. O dabar jau elgėsi kaip auka, 
baikšti kaip zuikis, besiruošiantis išlėkti iš savo saugaus guolio. Ji, 
niekada nejautusi baimės, buvo priversta nervingai žvilgčioti pro 
savo automobilio langus. Ji, kuri kojos spyriu išlauždavo duris, kuri 
visada įsiverždavo į įtariamojo namus su pirmąja policininkų banga. 
Džeinė sugavo savo atvaizdą salono veidrodėlyje: bekraujis veidas, 
sunerimusios akys — beveik neatpažįstama moteris. Ne nugalėtoja, 
o nukentėjėlė. Ji nekentė tokios moters. 

Ricoli energingai pastūmė dureles ir išlipo. Stovėjo pasitem- 
pusi, atgavusi pasitikėjimą: sunkus ginklas ne šiaip sau glaudėsi prie 
klubo. Tegu tie išperos pasirodo — ji pasiruošusi juos sutikti. 

Žmonių aplinkui nebuvo, kai ji patraukė į garažo liftą. Žengė 
atlošusi pečius — išdidumas paėmęs viršų, įveikęs baimę. Išlipusi 
pamatė žmones, ir dabar ginklas buvo nebereikalingas. Įeidama į li- 
goninę timptelėjo striukę žemyn, kad geriau užmaskuotų ginklo dėk- 
lą, ir įlipusi į liftą jame rado skaistaveidžių studentų medikų trijulę 
su stetoskopais kišenėse. Jie čiauškėjo sunkiai suprantamu medicini- 
niu žargonu, demonstruodami šviežiai nukaltą žodyną, nekreipdami 
dėmesio į šalia stovinčią nuvargusios išvaizdos moterį. Taip, į tą su 


užmaskuotu ginklu pašonėje. 

Intensyviosios terapijos skyriuje patraukė tiesiai pro bendros 
palatos raštininkę prie atitveriamos lovos Nr. 5. Ir suraukė kaktą, 
sustojusi prie stiklinės pertvaros. 

Korsako lovoje gulėjo moteris. 

— Atsiprašau. Ponia? — kreipėsi seselė. — Lankytojai turi už- 
siregistruoti. 

Ricoli atsisuko. 

— Kur jis? 

— Kas? 

— Vinsas Korsakas. Jis turėtų būti toje lovoje. 

— Atleiskite, mano pamaina prasidėjo trečią... 

— Jūs turėjote man pranešti, jeigu kas nors atsitiko! 

Jos garsiau ištarti žodžiai jau patraukė kitos seselės dėmesį, ir ji 
kaipmat įsikišo, nutaisiusi raminamą toną, kurio dažnai prireikdavo 
kalbant su prislėgrais artimaisiais. 

— Ponas Korsakas šį rytą buvo ekstubuotas. 

— Ką norite pasakyti? 

— Vamzdelis jo gerklėje, tas, kuris padeda kvėpuoti, — mes jį 
ištraukėme. Dabar jis puikiai laikosi, ir mes jį perkėlėme į reabilita- 
cijos skyrių, ten, toliau koridoriuje. — Ir teisindamasi pridūrė: — 
Žinokite, mes tikrai paskambinome pono Korsako žmonai. 

Ricoli pagalvojo apie Dianą Korsak, jos tuščias akis ir suabejo- 
jo, ar telefono skambutis iš viso pasiekė jos smegenis, o gal ta žinia 
paprasčiausiai nugarmėjo kaip vieno cento moneta į prarają. 

Kai ji pagaliau atsidūrė prie Korsako palatos, jau buvo aprimusi 
ir suėmusi save į rankas. Paryliukais įkišo pro duris galvą. 

Jis nemiegojo ir spoksojo į lubas. Pilvas pūpsojo po užklotais. 
Rankos kuo ramiausiai gulėjo prie šonų, tartum jis bijojo jas paju- 
dinti, kad nesupainiotų visų laidų ir vamzdelių. 

— Labas, — tyliai ištarė ji. 

Jis pažiūrėjo į ją. 

— Labas, — kranktelėjo. 

— Priimsi lankytoją? 

Jis patapšnojo į lovą, kviesdamas įsitaisyti. Pabūti. 

Ricoli atsitempė kėdę prie lovos ir atsisėdo. Jo žvilgsnis vėl pa- 
kilo aukštyn, tik ne į lubas, kaip ji manė anksčiau, bet į EKG moni- 
torių, kuris buvo įtaisytas palatos kampe. Ekrane bėgo EKG. 

— Ten mano širdis, — pasakė jis. 

Tas vamzdelis trukdė jam kalbėti, todėl dabar girdėjosi tik 
šnabždesys. 

— Atrodo, tuksena gerai, — pastebėjo ji. 

— Taigi. 

Paskui parylėjo, o žvilgsnis tebebuvo prilipęs prie monitoriaus. 

Ant šalia lovos esančio stalelio stovėjo gėlių puokštė, kurią ji at- 
siuntė tą rytą. Vienintelė vaza palatoje. Daugiau niekas nesusiprato 
atsiųsti gėlių? Netgi žmona? 

— Vakar buvau sutikusi Dianą, — pasakė Džeinė. 

Korsakas dirstelėjo į ją, o paskui greitai nusuko akis, tačiau ji 
spėjo sugriebti nusivylimą jose. 

— Spėju, kad tau nepasakė. 

Jis gūžtelėjo pečiais. 

— Šiandien ji nebuvo užėjusi. 

— O. Tuomet tikriausiai pasirodys vėliau. 

— Velniai žino. 

Atsakymas ją nustebino. Ko gero, ir pats nustebo: veidas iš kar- 
to nuraudo. 

— Man nereikėjo taip sakyti, — ištarė jis. 

— Gali man sakyti, ką tik nori. 

Jis vėl pakėlė akis į monitorių ir atsiduso. 


— Tuomet gerai. Šūdas. 

— Kas — šūdas? 

— Viskas. Žmogus, kaip aš, eina per gyvenimą darydamas viską, 
ką turi daryti. Parneša algą. Duoda vaikui viską, ko jis nori. Niekada 
neima kyšio — nė kartelio. Tau penkiasdešimt ketveri ir staiga — 
žybt! — viskas atsigręžia prieš tave. Guliu patiestas ant menčių, gal- 
voju: „Ir kam, po velnių, viso šito reikėjo?“ Laikaisi taisyklių, o viskas 
baigiasi tuo, kad lieki su nevykėle dukra, kuri vis dar šaukiasi tėtušio, 
kai prireikia pinigų. Ir su žmona, apdujusia nuo visokio šlamšto, kurį 
tik pavyksta gauti vaistinėje. Negaliu varžytis su princu Valiumu. Esu 
tik žmogelis, laikantis stogą virš jos galvos ir sumokantis už tuos jos 
prakeiktus receptus. — Jis susitaikėliškai, karčiai nusijuokė. 

— Kodėl vis dar susituokęs? 

— Koks skirtumas? 

— Būtum vienas. 

— Nori pasakyti, kad būčiau vienišas. 

Jis taip ištarė žodį „vienišas“, tartum blogesnės alternatyvos ir 
nebegalėjo būti. Kai kurie žmonės ieško išeities paprasčiausiai ti- 
kėdami, kad viskas bus gerai, o Korsakas pasirinko kelią, kad tik 
išvengtų paties blogiausio. Jis įdėmiai žiūrėjo į širdies veiklos įrašą, 
trukčiojantį žalią jo mirtingumo simbolį. Ar blogai pasirinkta, ar 
gerai — bet kuris kelias vedė į tokią padėtį, į ligoninės palatą, kur 
baimė pynėsi su atgaila. 

O kur aš būsiu tokio amžiaus? — pagalvojo ji. Paguldyta ant 
menčių ligoninėje gailėsiuosi dėl pasirinkto kelio ir trokšiu to, ku- 
riuo niekada nepasukau? Mintyse iškilo jos tylus butas tuščiomis 
sienomis, vieniša lova. Kuo jos gyvenimas geresnis už Korsako? 

— Aš vis nerimauju, kad ji sustos, — pasakė jis. — Supranti, 
liks tiktai tiesi linija. Prakeiktai gąsdina. 

— Nebežiūrėk į jį. 


— Jeigu nežiūrėsiu, kas, po galais, jį seks? 

— Seselės stebi prie savo stalo. Žinok, jos tenai taip pat turi 
monitorius. 

— Ber ar jos tikrai seka? O gal tiesiog dykinėja, plepasi apie 
vaikščiojimą po krautuves, apie bernus ir visokį šūdą? Noriu pasaky- 
ti — ten, viršuje, juk mano prakeikta širdis. 

— Jos turi ir signalizacijos sistemas. Kas nors bent kiek ne 
taip — jų aparatas iškart pradeda spiegti. 

Jis pažiūrėjo į ją. 

— Nemuilini man akių? 

— Ką, nepasitiki manimi? 

— Nežinau. 

Kurį laiką jie akimis gręžė vienas kitą. Džeinę apėmė gėda. Ji 
neturėjo teisės laukti iš jo pasitikėjimo, tik jau ne po to, kas atsitiko 
kapinėse. Tas vaizdas ištisai ją persekiojo: nelaimės ištiktas Korsakas 
guli vienas, paliktas tamsoje. O ji — tematanti vieną tikslą, nerūpi 
niekas kitas, tiktai vytis. Ji nebedrįso pažiūrėti jam į akis, nukreipė 
žvilgsnį žemyn, į jo stambią ranką su pleistro juostele ir lašelinės 
vamzdeliu. 

— Aš atsiprašau, — ištarė ji. — Viešpatie, labai atsiprašau. 

— Už ką? 

— Kad neatsigręžiau pažiūrėti, kur tu. 

— Ką čia dabar šneki? 

— Argi neprisimeni? 

Jis papurtė galvą. 

Ji nutilo staiga supratusi, kad jis iš tiesų neprisimena. Kad jai 
dera patylėti ir jis niekada nesužinos, jog ji apvylė jį. Galbūt rylėji- 
mas būtų lengva išeitis, tačiau puikiai suprato, kad negalės gyventi 
slegiama tokios naštos. 

— Ką tu prisimeni iš tos nakties kapinėse? — paklausė. — Patį 


paskutinį momentą? 


290 


— Paskutinį momentą? Aš bėgau. Manau, mes bėgome, ar ne? 
Vijomės tą nusikaltėlį. 

— Ką dar? 

— Prisimenu, kad buvau velniškai užsiutęs. 

— Kodėl? 

Korsakas sušnarpštė. 

— Ogi todėl, kad negalėjau spėti kartu su prakeikta mergužėle. 

— O paskui? 

Jis gūžtelėjo pečiais. 

— Viskas. Daugiau nieko neprisimenu. Iki tol, kol šitos seselės 
pradėjo kišti man tą sumautą vamzdį... — Jis stabtelėjo. — Gali būti 
tikra, kad ir joms pasakiau tą patį. 

Korsakas parylėjo sukandęs dantis, atkakliai neatitraukdamas 
akių nuo EKG monitoriaus. Paskui pridūrė: 

— Jaučiu, kad sušikau paieškas. — Balse girdėjosi neryški pa- 
nieka. 

Ji apstulbo. 

— Korsakai... 

— Pažiūrėk. — Jis mostelėjo į savo atsikišusį pilvą. — Atrodo, 
lyg būčiau prarijęs prakeiktą krepšinio kamuolį. Kitaip ir nepasaky- 
tum. Arba užsitaisiau vaiką prieš penkiolika mėnesių. Negaliu net 
palėkti su panele. O, žinok, buvau greitas. Buvau tokio tvirto sudė- 
jimo kaip lenktyninis arklys. Ne toks kaip dabar. Būtum pamačiusi 
mane tada, Ricoli. Neatpažintum. Garantuoju, kad netiki tuo, ar 
ne? Nes matai tokį, koks esu dabar. Išskydęs šūdo gabalas. Rūkau 
per daug, valgau per daug. 

Geri per daug, pridūrė ji mintyse. 

— ... grynas taukų kubilas. — Jis piktai tekštelėjo sau per pilvą. 

— Korsakai, paklausyk. Ne tu, o aš sušikau paieškas. 


Jis žiūrėjo į ją aiškiai sutrikęs. 

— Kapinėse. Abu lėkėme. Vijomės, kaip manėme, nusikaltėlį. 
Tu bėgai beveik lipdamas man ant kulnų. Girdėjau, kaip alsuoji, 
kaip stengiesi neatsilikti. 

— Lyg norėtum užvažiuoti per galvą. 

— Ir staiga tavęs nebeliko. Bet aš bėgau toliau, o faktiškai viskas 
tebuvo tuščias laiko gaišimas. Ten buvo ne nusikaltėlis. Ten vaikšti- 
nėjo agentas Dinas. Nusikaltėlio seniai neliko nė kvapo. Gaudėme 
vėją laukuose, Korsakai. Kelias šmėklas. Ir tiek. 

Jis tylėjo laukdamas, ką ji pasakys toliau. 

Ricoli prisivertė tęsti. 

— Tada ir turėjau ieškoti tavęs. Turėjau pastebėti, kad pradin- 
gai. Bet viskas susijaukė. Aš tiesiog negalvojau. Nesustojau pasižval- 
gyti, kur tu... — Ji atsiduso. — Nežinau, po kiek laiko prisiminiau. 
Gal tiktai po kelių minučių. Bet manau... bijau, kad užtruko ilgiau. 
O visą tą laiką tu gulėjai už vieno antkapio. Taip ilgai nepradėjau 
tavęs ieškoti. Neprisiminiau. 

Tyla. Džeinė abejojo, ar jis iš viso suprato, ką ji pasakė, nes pra- 
dėjo čiupinėti lašelinės lataką, stumdyti vamzdelių kilpas. Atrodė, 
nenorėjo į ją žiūrėti ir vietoj to užsiėmė kažkuo kitu. 

— Korsakai? 

— Taip. 

— Nejaugi neturi ką pasakyti? 

— Taip. Tai nesvarbu. Štai ką turiu pasakyti. 

— Aš jaučiuosi tokia bukagalvė. 

— Kodėl? Dėl to, kad dirbai savo darbą? 

— Dėl to, kad nepasirūpinau savo partneriu. 

— Tarsi būčiau tavo partneris. 

— Tą naktį buvai. 

Jis nusijuokė. 


— Tą naktį buvau prakeiktas kliuvinys. Dviejų tonų svorio ru- 

tulys su grandine tau prie kojos. Tu nervinaisi, kad nesidairei manęs. 
O aš — aš gulėjau čia, siusdamas, kad neįvykdžiau pavesto darbo, 
sudirbau. Tiesiogine prasme. Keberiokšt. Galvojau apie visus asiliškus 
pliurpalus, kuriuos vis kemšu sau į galvą. Matai šitą būgną? — Jis 
vėl tekštelėjo per pilvą. — Jis turėjo išnykti. Taip, ir tuo tikėjau. Kad 
vieną gražią dieną griebsiuosi dietos ir atsikratysiu tos atsarginės pa- 
dangos. Bet kuo toliau, tuo gražiau: perku vis platesnes ir platesnes 
kelnes. Aiškinu sau, kad tie drabužių gamintojai amžinai sumaišo 
dydžius. Žiūrėk, po kokių poros metų viskas baigsis tuo, kad nešio- 
siu klouno kelnes. Kvailelio kelnes. Nei tona „Ex-Lax“*, nei vandens 
tabletės** nepadės pereiti medicininės apžiūros. 

— Taip ir darei? Gėrei tabletes, kad pereitum apžiūrą? 

— Nesakau taip ar anaip. Tik noriu pasakyti, kad mano šir- 
dies reikalai jau seniai buvo ne kokie. Taip nebuvo, kad nežinočiau, 
jog, šito sulauksiu. Bet kai dabar sulaukiau — tiesiog siutina. — Jis 
piktai sušnarpštė. Vėl pakėlė akis į monitorių, kur širdies ritmas jau 
greičiau lėkė per ekraną. — Dabar mano laikrodėlis visas sujudęs. 

Kurį laiką jie sėdėjo stebėdami EKG, laukdami, kol jo širdis ap- 
rims. Ricoli niekada per daug nekreipė dėmesio į širdies pulsavimą 
savo krūtinėje. Dabar, sskdama Korsako dūžius, pajautė ir savo pul- 
są. Visuomet buvo geros nuomonės apie savo širdies veiklą, ir staiga 
kilo mintis, kas būtų, jeigu tektų laukti kiekvieno dūžio, baiminan- 
tis, kad gali jo nebeišgirsti. Kad gyvybės tvinksėjimas jos krūtinėje 
gali staiga nutilti. 

Pažvelgusi į Korsaką, kurio žvilgsnis tebebuvo prilipęs prie mo- 
nitoriaus, pagalvojo: „Jis ne tik piktas — jis labai bijo.“ 

Staiga jis atsisėdo tiesiai, ranka šovė prie krūtinės, akys plačiai 
atsivėrė. 


*  Vidurių laisvinamieji vaistai. 


**  Diuretikai. 

— Kviesk seselę! Kviesk seselę! 

— Ką? Kas yra? 

— Negirdi pavojaus signalo? Čia mano širdis... 

— Korsakai, tai tik mano pranešimų gaviklis. 

— Ką? 

Džeinė atsegė nuo diržo aparatėlį ir išjungė pypsėjimą. Pakėlė jį 
arčiau prie jo akių, kad pamatytų skaitmenis ekranėlyje. 

— Matai? Tai visai ne tavo širdis. 

Jis susmuko ant pagalvių. 

— Jėzau. Greičiau nešk tą daiktą lauk. Vos neįvarė infarkto. 

— Ar galiu pasinaudoti šituo telefonu? 

Korsakas gulėjo neatitraukdamas nuo krūtinės rankos, visas su- 
glebęs nuo palengvėjimo. 

— Taip, taip, daryk, ką tik nori. 

Ji pakėlė ragelį ir surinko numerį. 

Atsiliepė pažįstamas kimus balsas: 

— Teismo medicinos ekspertų tarnyba. Daktarė Ailz. 

— Ricoli. 

— Mudu su detektyvu Frostu sėdime čia, prie mano kom- 
piuterio, priešais dantų rentgenogramų seriją. Peržiūrime tą NCIC 
atsiųstą sąrašą — moterys, dingusios be žinios Naujosios Anglijos 
regione. Jis gautas elektroniniu paštu iš Meino valstijos policijos. 

— Kas ten buvo atsitikę? 

— Šių metų birželio antrąją įvyko žmogžudystė ir pagrobimas. 
Nužudytas trisdešimt šešerių metų amžiaus Kenetas Veitas. Pagrob- 
ta jo žmona Marla Džina. Ji — trisdešimt ketverių. Dabar žiūriu į 
Marlos Džinos rentgeno nuotraukas. 

— Suradome rachito palaužtą ponią? 

— Atitinka, — patvirtino Ailz. — Dabar jūsų moteriškė jau 


turi vardą: Marla Džina Veit. Jie jau siunčia mums duomenis faksu. 

— Palaukite. Sakėte, kad ši žmogžudystė su pagrobimu įvyko 
Meine? 

— Miestelio pavadinimas — Blu Hilis. Frostas sako ten buvęs. 
Maždaug penkių valandų kelias. 

— Mūsų veikėjas medžioja didesniuose plotuose negu manėme. 

— Dabar su jumis nori pasikalbėti Frostas. 

— Sveika, ar esi kada nors ragavusi omarų vyniotinio? — sus- 
kambo gyvas Frosto balsas. 

— Ką? 

— Pakeliui galime nutverti bandelių su omarų įdaru. Linkoln- 
vilio paplūdimyje yra tokia šauni būdelė užkąsti. Iš čia išvykstame 
rytoj aštuntą ir ten atsirasime kaip tik per pietus. Mano automobilis 
ar tavo? 

— Galime važiuoti manuoju. — Ji stabtelėjo. Ir nesusilaikė 


nepridūrusi: — Turbūt Dinas norės važiuoti kartu. 


Pauzė. 

— Gerai, — galų gale ištarė Frostas be jokio entuziazmo. — 
Jeigu taip sakai. 

— Paskambinsiu jam. 


Baigusi pokalbį ji pajuto Korsako žvilgsnį. 

— Vadinasi, ponas FTB jau komandos narys, — suburbėjo jis. 

Ji nieko neatsakė ir surinko Dino mobiliojo telefono numerį. 

— Kada šitai įvyko? 

— Jis tėra dar vienas pagalbinis šaltinis. 

— Anksčiau galvojai kitaip. 

— Nuo to laiko teko pasidarbuoti kartu. 

— Tik neaiškink. Matei kitą jo pusę. 

Ricoli mostelėjo nutildydama Korsaką, nes pasigirdo signalas. 
Tačiau Dinas neatsiliepė. Pasigirdo įrašytas pranešimas: „Šiuo metu 


abonentas nepasiekiamas.“ 

Ricoli padėjo ragelį ir atsigręžė į Korsaką. 

— Kas nors ne taip? 

— Regis, ne kam kitam, bet tau kažkas ne taip. Gauni žinią ir 
nebetveri nepaskambinusi savo naujajam draugužiui fedui. Kas čia 
darosi? 

— Niekas nesidaro. 

— Man taip neatrodo. 

Karštis išpylė jos veidą. Ji nebuvo atvira, ir abu tai suprato. 
Rinkdama Dino telefono numerį jautė, kaip pulsas įsibėgėjo, ir pui- 
kiai žinojo, ką tai reiškia. Puolė skambinti jam į viešbutį lyg kokia 
narkomanė, ištroškusi geros dozės. Ji nusisuko nuo grėsmingo Kor- 
sako žvilgsnio ir žiūrėjo pro langą laukdama, kol kas nors atsilieps. 

— „Kolonada“. 

— Gal galėtumėte sujungti su savo vienu svečiu? Jis vardu 
Gabrielis Dinas. 

— Minutėlę. 

Laukdama Džeinė rausėsi mintyse, ieškodama tinkamų žodžių, 
tinkamo balso tono. Pasvertų. Dalykiškų. Policininkė. Esi polici- 
ninkė. 

Vėl pasigirdo operatorės balsas: 

— Atleiskite, bet ponas Dinas čia nebesisvečiuoja. 

Ricoli suraukė kaktą ir tvirčiau suspaudė ragelį. 

— Ar jis paliko numerį, kuriuo būtų galima jį pasiekti? 

— Nieko neparašyta. 

Ricoli žvelgė pro langą, akys staiga nuo saulėlydžio apžlibo. 

— Kada jis išsiregistravo? — paklausė ji. 


— Prieš valandą. 


20. 


Ricoli užvertė segtuvą, kuriame buvo Meino valstijos policijos fak- 
su atsiųsta informacija, ir nukreipė žvilgsnį į už lango prabėgančius 
miškus, kartkartėmis tarp jų šmėkštelintį baltą fermerio namą. Va- 
žiuojant automobiliu skairymas visada ją pykindavo, o duomenys 
apie Marlos Džinos Veit dingimą tik sustiprino negerumą. Pakeliui 
suvalgyti pietūs nė kiek nepagelbėjo. Frostas be galo troško paragau- 
ti to patiekalo su omarais, buvo sustojęs prie senos būdelės pakelėje, 
ir nors tuo metu maistas jai patiko, dabar majonezas plakėsi skran- 
dyje. Ji spoksojo į priekyje tysantį kelią, laukdama, kol liausis pykin- 
ti. Dar gerai, kad Frostas vairavo ramiai ir atsargiai, nebuvo jokių 
staigių kryptelėjimų, koja vienodai spaudė greičio pedalą. Džeinei 
visada patiko jo neįveikiamas stabilumas, tačiau dar niekada never- 
tino taip, kaip dabar, kai pati jautėsi išmušta iš vėžių. 

Savijauta pagerėjo, ir dabar buvo galima pasidžiaugti gamtos 
grožiu už lango. Džeinei dar nebuvo tekę taip giliai nuklysti į Mei- 
ną. Tolimiausias šiaurinis taškas — Old Orčad Bičas, kurį ji buvo 
pasiekusi būdama dešimties metų, kai vasarą su šeima nukeliavo į tą 
paplūdimio miestelį. Prisiminė lentomis nuklotus takus ir atrakcio- 


nų parką, mėlyną cukraus vatą ir kukurūzo burbuolę ant pagaliukų. 

Prisiminė, kaip brido į jūrą, o vanduo buvo toks šaltas, jog per- 
smelkė iki kaulų lyg ledo varvekliai. Ir vis tiek braidžiojo — ogi dėl 
to, kad motina buvo perspėjusi nelįsti į vandenį. „Jis tau per šaltas, 
Džeine, — šaukė Andžela. — Būk ant gražaus šilto smėliuko. “ Ir 
Džeinės broliai neatsiliko: „Aha, nebrisk, Džeine, nušalsi savo bjau- 
rias viščiuko kojeles!“ Ir, žinoma, ji paniurusi nupėdino per smėlį 
prie tyškančios ir putojančios jūros ir įbrido į vandenį, kuris iš karto 
užgniaužė kvapą. Bet visus tuos metus prisiminė ne geliantį vandenį: 
ją lydėjo pašaipūs brolių, stebinčių nuo paplūdimio, žvilgsniai, ska- 
tinantys bristi į kūną stingdantį šaltį. Ir ji nužygiavo nė kiek nedve- 
jodama, net nestabtelėdama prisipratinti. Vanduo gėlė šlaunis, juos- 
menį, pečius. Jai nebebuvo svarbu skausmas, kurio visada labiausiai 
baiminosi, — kentėti vertė pažeminimas. 

Dabar Old Orčad Bičas liko už šimto mylių, o tai, kas matėsi 
pro langą, neprilygo Meino vaizdams, kuriuos prisiminė iš vaikys- 
tės. Kranto nesimatė, nebuvo jokių medinių takų, jokių atrakcionų. 
Matėsi vien medžiai ir žali laukai, ir retkarčiais koks kaimelis, būti- 
nai sugulęs aplink baltą bažnyčios smailę. 

— Kiekvieną liepą šiuo keliu važiuoju su Alisa, — tarė Frostas. 

— Aš nesu čia buvusi. 

— Niekada? 

Nustebęs jis dirstelėjo į ją, o tas žvilgsnis tiesiog suerzino. Aiš- 
kiausiai klausė: „O kur esi buvusi?“ 

— Nemačiau reikalo, — atsakė ji. 

— Alisos namiškiai turi stovyklavietę Mažojo Elnio saloje. Mes 
ten paviešime. 

— Keista. Niekada nepagalvojau, kad Alisa priklauso stovyk- 
lautojų tipui. 


— O, jie tiktai vadina tą vietą stovyklaviete. Iš tikrųjų ten nor- 

malus vasarnamis. Geri tualetai, yra karštas vanduo. — Frostas nusi- 
juokė. — Alisa pakvaištų, jeigu tektų šlapintis miške. 

— Miške turėtų šlapintis vien žvėrys. 

— Man patinka miškai. Gyvenčiau čia, jeigu galėčiau. 

— Ir pasigestum visų didmiesčio įdomybių? 

Frostas papurtė galvą. 

— Pasakysiu tau, ko nepasigesčiau. Viso šlamšto. Tokių da- 
lykų, kurie priverčia pagalvoti — ir kas, velniai griebtų, pasidarė 
žmonėms. 

— Manai, kad čia bent kiek geriau? 

Jis tylėjo įsmeigęs akis į kelią. Už langų pynėsi nesibaigiančios 
medžių gijos. 

— Ne, — pagaliau ištarė. — Nes būtent dėl to ir atsidūrėme čia. 

Dairydamasi į medžius Džeinė galvojo: „Ir tas nusikaltėlis trau- 
kė ton pačion pusėn. Dominatorius, ieškantis grobio. Galbūt važia- 
vo kaip tik šiuo keliu, gal dairėsi į tuos pačius medžius arba sustojo 
prie tos pačios būdelės šalia greitkelio užkąsti omarų. Ne visi gro- 
buonys šlaistosi miestuose. Kai kurie bastosi atkampiuose keliuose 
arba važinėja po miestelius, kur susiglaudę patiklūs kaimynai, kur 
niekas nerakina durų. O gal atostogavo čia ir paprasčiausiai atsirado 
gera proga, kurios negalėjo praleisti. Grobuonys taip pat atostogau- 
ja. Kaip ir visi — keliauja į užmiestį ir mėgaujasi jūros kvapu. Jie 
visiškai žmogiški.“ 

Pro medžius pradėjo šmėkščioti jūra, granito kyšuliai, atšiaurus 
vaizdas, kurį ji būtų vertinusi labiau, jeigu nežinotų, kad čia būta ir 
to nenustatyto žudiko. 

— Ar tik nepravažiavome posūkio? 

— Kokio posūkio? 

— Turėjome pasukti į dešinę, į Krenberi Ridžo kelią. 

— Nemačiau jo. 

— Labai ilgai važiuojame. Turėjome jau pasiekti. 

— Vėluojame. 

— Žinau, žinau. 

— Verčiau pasiųskime Gormanui signalą. Pasakysime, kad 
žiopli miesčionys pasiklydo miškuose. — Ji atvėrė mobilųjį telefoną 
ir susiraukė išgirdusi silpną signalą. — Manai, jo pranešimų gaviklis 
pasiekiamas iš tokios tolumos? 

— Palauk, — sustabdė Frostas. — Ar tik nenusišypsojo laimė. 

Priekyje, kelkraštyje, matėsi automobilis su Meino valstijos nu- 
meriais. Frostas sustojo šalia jo, ir Ricoli nuleido langą, ruošdamasi 
pasikalbėti su vairuotoju. Nespėjus jai nė prisistatyti, vyriškis jau 
šūktelėjo: 

— Jūs — iš Bostono policijos? 

— Kaip atspėjote? 

— Masačusetso numeriai. Pagalvojau, kad galite pasiklysti. 
Aš — detektyvas Gormanas. 

— Ricoli ir Frostas. Jau ruošėmės jums skambinti ir klausti 
kelio. 

— Čia, pakalnėje, mobilusis neveiktų. Ne ryšio zona. Dabar 
sekite paskui mane, kilsime į kalną. — Jis užvedė automobilį. 

Jeigu ne Gormanas, jie tikrai būtų prašovę pro Krenberi Ridžą. 
Paprasčiausias žvyrkelis, o ant stulpo prikalta tiktai nuoroda: UGNIA- 
GESIŲ KELIAS 24. Jie kratėsi provėžomis per tankiai sužėlusių medžių 
tunelį, užstojantį bet kokį vaizdą, kilo įkalnėn, rangydamiesi stačiais 
posūkiais. Paskui staiga pliūptelėjo saulės šviesa, pasirodė apželdinti 
šlaitai ir žalias laukas, kylantis iki pat namo, stūksančio kalvos vir- 
šūnėje. Abu išsprogino akis, o Frostas taip apstulbo matydamas tokį 
vaizdą, jog staigiai pristabdė. 

— Niekada nepagalvotum, — nusistebėjo jis. — Matydamas 

tokį prastą gruntkelį, įsivaizduotum, kad jis veda į kokią lūšną arba 
vagonėlį. Tik ne į tokią vietą. 

— Gal specialiai ir paliktas prastas kelias. 

— Kad atsigintų nuo padugnių? 

— Taip. Bet nepavyko, ar ne? 

Kol jie prisiartino prie Gormano automobilio, vyriškis jau sto- 
vėjo įvažoje laukdamas, kada galės paspausti jiems rankas. Kaip ir 
Frostas, jis buvo apsirengęs kostiumu, tik tiek, kad tas kabėjo ant jo 
fhgūros, tartum nuo pirkimo dienos žmogus būtų praradęs nemažai 
svorio. O ir veidas metė įsisenėjusios ligos šešėlį: oda pageltusi, su- 
dribusi. 

Jis padavė Ricoli segtuvą ir vaizdajuostę. 

— Nusikaltimo vietos vaizdo įrašas, — paaiškino. — Ruošia- 
me jums kitų dokumentų kopijas. Kai kurias turiu bagažinėje — iš- 
važiuodami galėsite pasiimti. 

— Daktarė Ailz jums atsiųs galutines išvadas apie palaikus, — 
pasakė Ricoli. 

— Mirties priežastis? 

Ji papurtė galvą. 

— Likę tik griaučiai. Neįmanoma nustatyti. 

Gormanas atsiduso ir pažvelgė į namą. 

— Na, bent jau žinome, kur dabar yra Marla Džina. Tai labiau- 
siai ir varė mane iš proto. — Jis mostelėjo namo link. — Nelabai ką 
pamatysite viduje. Išvalytas. Bet prašėte. 

— Kas čia dabar gyvena? — paklausė Frostas. 

— Niekas. Po tos žmogžudystės. 

— Nuostabiai gražus namas, nejaugi jis tuščias. 

— Testamento patvirtinimas įstrigęs. Jeigu ir pasiūlys parduoti, 
bus sunku iškišti. 


Jie užlipo laipteliais į verandą, pilną vėjo suneštų lapų, o pas- 

togėje kabančiuose vazonuose sviro nuvytusios pelargonijos. Matyti, 
kad niekas nešlavė ir nelaistė ištisas savaites, ir aplaidumas lyg vora- 
tinkliai jau apvijęs namą. 

— Nebuvau čia nuo liepos mėnesio, — kalbėjo Gormanas, iš- 
siimdamas raktų ryšulėlį ir ieškodamas tinkamo rakto. — Grįžau į 
darbą tiktai praėjusią savaitę ir stengiuosi kuo greičiau įsivažiuoti. 
Štai ką pasakysiu: hepatitas kaip reikiant supurto ir išmuša pagrindą 
iš po kojų. O man tebuvo švelnus atvejis — hepatitas A. Bent jau 
nepakirs manęs... — Jis žvilgtelėjo į savo svečius. — Patarimas: ne- 
valgykite kiautuotųjų vėžiagyvių Meksikoje. 

Pagaliau jis surado reikiamą raktą ir atrakino duris. Ricoli iš 
karto įkvėpė šviežių dažų ir grindų vaško kvapų, kurie rodė, kad 
namas iššveistas, sanitarinė būklė užtikrinta. Bet vėliau apleistas, 
pagalvojo ji, dairydamasi į paklodėmis uždengtus vaiduokliškus 
svetainės baldus. Baltojo ąžuolo grindys spindėjo kaip nublizgintas 
stiklas. Saulė srūte sruvo pro vitrininius langus. Čia, kalno viršū- 
nėje, jie buvo įrengti virš klaustrofobiško miško ir atvėrė vaizdą iki 
pat Blu Hilio įlankos. Mėlyname danguje reaktyvinis lėktuvas rėžė 
baltą liniją, o apačioje valtis skrodė vandenis. Ji pastovėjo prie lango, 
aprėpdama tą patį vaizdą, kuriuo tikrai gėrėdavosi Marla Džina Veit. 

— Papasakokite apie šituos žmones, — paprašė ji. 

— Skaitėte, ką nusiunčiau jums faksu? 

— Taip. Tačiau nesuvokiau, kas jie tokie buvo. Kuo jie gyveno? 

— Argi iš viso įmanoma žinoti? 

Ji atsisuko į jį ir susigūžė išvydusi gelsvą jo akių atspalvį. Atro- 
dė, kad popietės saulė tiesiog išryškino liguistą spalvą. 

— Pradėkime nuo Keneto. Juk čia vien jo pinigai, tiesa? 

Gormanas linktelėjo. 

— Jis buvo subingalvis. 


— Šito ataskaitoje neradau. 

— Kai kurių dalykų paprasčiausiai negali į ataskaitas rašyti. Bet 
tokia jau bendra miestelio nuomonė. Suprantate, čia yra daug tokių 
pernokusių atskalūnų. Dabar į Blu Hilį suplaukia turtingi bėgliai iš 
Bostono. Dauguma elgiasi kaip žmonės. Ber kartais tenka susidurti 
ir su kenais veitais, kurių snukeliai iš tolo rėkia: „Ar žinai, kas aš 
esu?“ Taigi, visi žinojo, kas jis toks buvo. Pinigų maišas. 

— Iš kur jie atsirado? 

— Senelių turtai. Man regis, laivybos pramonė. Aišku, kad 
pats Kenas jų neužsidirbo. Bet mėgo švaistyti. Uoste turėjo puikią 
„Hinckley“ modelio jachtą. Ir vis lakstė į Bostoną raudonu „Ferra- 
ri“. Kol prarado pažymėjimą, o pats automobilis buvo konfiskuotas. 
Daugybė OUI“ atvejų. — Gormanas suurzgė. — Manau, visa tai 
puikiai apibūdina Kenerą Veitą Trečiąjį. Pinigų daug, smegenų ne 
kažin kiek. 

— Šitoks švaistymasis, — stebėjosi Frostas. 

— Jūs turite vaikučių? 

Frostas papurtė galvą. 

— Dar ne. 

— Jeigu norite užsiauginti būrį niekam tikusių vaikučių, — 
pareiškė Gormanas, — tereikia palikti jiems pinigų. 

— O kaip Marla Džina? — paklausė Ricoli. Prieš akis jai iš- 
kilo rachitiškos ponios palaikai, gulintys ant skrodimo stalo. Išlinkę 
blauzdikauliai ir deformuotas krūtinkaulis — skurdžios vaikystės 
įrodymas, užfiksuotas skelete. — Ji nebuvo piniginga pradėdama 
vedybinį gyvenimą, tiesa? 

Gormanas papurtė galvą. 

— Ji užaugo Vakarų Virdžinijoje, angliakasių miestelyje. Arva- 


žiavo čia padirbėti padavėja vasaros metu. Šitaip ir susitiko su Kenu. 


* Angl. Operating Under the Influence — vairavimas neblaiviam. 

Manau, jis vedė ją dėl to, kad ji buvo vienintelis žmogus, pakenčian- 
tis jo nepakenčiamą charakterį. Bet neatrodė, kad ta santuoka buvo 
laiminga. Ypač po tos avarijos. 

— Po avarijos? 

— Prieš kelerius metus Kenas vairavo kaip visada prisigėręs. 
Įlėkė į medį. Apsiėjo be menkiausio įbrėžimo — tiesiog pasisekė, ar 
ne? Bet Marla Džina išgulėjo ligoninėje tris mėnesius. 

— Turbūt tada ir susilaužė šlaunikaulį. 

— Ką? 

— Šlaunikaulio lūžis fiksuotas intrameduline vinimi. Ir du stu- 
buro slanksteliai sujungti. 

Gormanas palinkčiojo galvą. 

— Girdėjau, kad ji šlubavo. Irgi tikra bėda, nes ji buvo graži 
moteris. 

O bjaurios moterys dėl šlubavimo nė kiek nesikremta, pagal- 
vojo Ricoli, bet prikando liežuvį. Ji nuėjo prie sienoje įmontuotų 
lentynų ir įsižiūrėjo į vieną nuotrauką. Maudymosi kostiumėlius vil- 
kinti pora stovėjo jūros pakraštyje, žalsvai melsvas vanduo pliuškeno 
jų kulkšnis. Moteris miniatiūrinė, kone vaikas, tamsiai rudi plaukai 
užkritę ant pečių. Dabartinio lavono plaukai, atklydo Džeinei min- 
tis. Vyras šviesiaplaukis, liemuo jau pilnėjantis, raumenys beveik su- 
glebę. Jeigu anksčiau ir būta patrauklaus veido, dabar jis sudarkytas 
neryškios paniekos. 

— Santuoka nebuvo laiminga? — spėjo Ricoli. 

— Bent taip sakė namų ūkio ekonomė. Po tos avarijos Marla 
Džina nebenorėjo daug keliauti. Kenui pavykdavo ištempti ją tiktai 
į Bostoną. Bet Kenas buvo įpratęs kiekvieną sausį traukti į Sen Barto 
salą, tad palikdavo ją čia. 

— Vieną? 


Gormanas linktelėjo. 

— Gražu ar ne? Ji turėjo namų ekonomę, kuri buvo ir jos pa- 
tarnautoja. Valydavo namus. Veždavo ją apsipirkti, kadangi pati 
Marla Džina nebenorėjo vairuoti. Ši vieta ganėtinai nuošali, tačiau 
ekonomė manė, kad Marla Džina atrodė net daug linksmesnė, kai 
nebūdavo Keno. — Gormanas parylėjo. — Turiu prisipažinti, po to, 
kai radome Keną, galvon lyg ir šovė mintis... 

— Kad Marla Džina pasidarbavo, — užbaigė Ricoli. 

— Taip visada pirmiausia manoma. — Jis išsitraukė iš striukės 
nosinę ir nusišluostė veidą. — Ar jums neatrodo čia karšta? 

— Šilta. 

— Šiuo metu nelabai pakeliu karštį. Organizmas vis dar sutri- 


kęs. Štai ko sulaukiau, užvalgęs jūrų moliuskų Meksikoje. 


Jie ėjo per svetainę pro uždangstytus šmėkliškus baldus, pro didžiulį 
akmeninį židinį, tvarkingai šalia sukrautą suskaldytų malkų krūvą. 
Kuras, neleidžiantis liepsnoms nusilpti šaltais Meino vakarais. Gor- 
manas nuvedė juos į tą kambario vietą, kur tebuvo plikos grindys, 
o siena visiškai balta, tuščia. Ricoli plaukai taip ir pasišiaušė ant 
pakaušio, bežiūrint į šviežią dažų sluoksnį. Žvilgtelėjo į grindis — 
ir čia ąžuolas blyškesnis, nušlifuotas švitriniu popieriumi ir naujai 
nulakuotas. Tačiau ne taip lengva ištrinti kraują: jeigu jie užtem- 
dytų kambarį ir papurkštų luminoliu, grindys vis tiek atrodytų lyg 
trykštančios krauju — jo cheminiai pėdsakai pernelyg giliai įsgėrę į 
medžio įtrūkimus ir plaušelius, kad pasiduotų šepečiams. 

— Kenas buvo atremtas čia. — Gormanas parodė į perdažytą 
sieną. — Kojos ištiestos į priekį, rankos už nugaros. Riešai ir kulkš- 
nys apvynioti plačia lipnia juosta. Kakle vienintelis pjūvis. Rembo 
tipo peiliu. 

— Kitų žaizdų nebuvo? — paklausė Ricoli. 

— Tik kakle. Lyg egzekucija. 

— Elektrošoko pistoleto žymių? 

Gormanas pamąstė. 

— Suprantate, jis išbuvo čia maždaug dvi dienas, kol ekonomė 
jį rado. Dvi šiltas dienas. Oda atrodė prastai. Jau nekalbu apie kva- 
pą. Galėjau laisvai nepastebėti elektrošoko pistoleto žymių. 

— Ar nebandėte tirti grindų kitu šviesos šaltiniu? 

— Čia buvo velniška jovalynė. Kažin ar būtume ką nors matę 
su „Lumalite“. Tačiau viskas užfiksuota įvykio vietos vaizdo įraše. — 
Jis apsidairė ir pamatė televizorių bei vaizdo magnetofoną. — Kodėl 
mums nepažiūrėjus dabar iš karto? Rastumėte atsakymus į daugelį 
klausimų. 

Ricoli nuėjo prie televizoriaus, paspaudė mygtuką „Leisti“ ir 
įkišo juostą. Ekrane nušvito „Home Shopping Network“, reklamuo- 
jantis vėrinį su cirkono pakabučiu, įkainotą tiktai $ 99,95, o paties 
pakabučio briaunelės žaižaravo ant pozuotojos gulbės kaklo. 

— Šitos nesąmonės varo mane iš proto, — pareiškė Ricoli, 
spaudinėdama du nuotolinio valdymo pultelius. — Niekada neži- 
nojau, kaip užprogramuoti savąjį. — Ji žvilgterėjo į Frostą. 

— Eli, tik nežiūrėk į mane. 

Gormanas atsiduso ir paėmė pultelį. Cirkonu pasipuošęs mo- 
delis staiga pranyko ir užleido vietą įvažos prie Veitų namo vaizdui. 
Vėjas šnypštė mikrofone, iškreipdamas operatoriaus balsą, kai šis 
prisistatė esąs detektyvas Pardis, nurodė laiką, datą ir vietą. Buvo 
penkta valanda po pietų, audringa birželio antrosios diena, medžiai 
siūbavo. Pardis atsuko kamerą į namą ir pradėjo lipti laipteliais — 
televizoriuje vaizdas šokinėjo. Matėsi vazonuose žydinčios pelargo- 
nijos, kurios dabar jau buvo nuvytusios, nes niekas jomis nesirūpi- 
no. Kažkas kreipėsi į Pardį, ir vaizdas ekrane trumpam išnyko. 


— Paradines duris rado atrakintas, — tarė Gormanas. — Eko- 

nomė sakė, kad tai nieko nuostabaus. Aplinkiniai žmonės dažnai 
palieka neužrakintas duris. Ji manė, kad kas nors iš šeimininkų buvo 
namie, nes Marla Džina niekur neidavo. Pirmiausia ji pabeldė, ta- 
čiau niekas neatsiliepė. 

Ekranas staiga nušvito. Dabar kamera buvo nukreipta pro tarp- 
durį tiesiai į svetainę. Ir, matyt, parodė tai, ką ekonomė išvydo atida- 
riusi duris. Plūstelėjus dvokui ir siaubui. 

— Ji vis tiek įėjo į namą, — kalbėjo Gormanas. — Pamatė 
Keną, atremtą į galinę sieną. Ir kraujo klanus. Neprisimena, kad 
būtų mačiusi dar ką nors. Norėjo kuo greičiau išsinešdinti iš namo. 
Šoko į savo automobilį ir taip užgulė greičio pedalą, jog padangos 
žvyre išrėžė vėžes. 

Kamera jau atsidūrė kambaryje, prabėgo baldais ir sustojo ties 
Kenetu Veitu Trečiuoju, apsirengusiu tik trumpikėmis, nusvirusia 
ant krūtinės galva. Veidas išipampęs — pirmoji irimo stadija. Pilvas 
prisikaupęs dujų, išsipūtęs, veidas taip išbrinkęs, kad nepasakytum, 
jog čia žmogus. Tačiau ne veidas patraukė jos dėmesį, o keistai atro- 
dantis daiktas, padėtas ant jo šlaunų. 

— Mes nežinojome, kaip suprasti /4 dalyką, — pasakė Gor- 
manas. — Mano galva, ten buvo kažkoks simboliškas daiktas. Bent 
aš priskyriau jį tai kategorijai. Norėta pajuokti auką. „Žiūrėkite, esu 
visas suraišiotas, o ant kelių stovi šitas kvailas puodelis.“ Tik žmona 
šitaip galėtų padaryti savo vyrui, parodydama, kaip jo nekenčia. — 
Jis atsiduso. — Bet tik tada maniau, kad čia Marlos Džinos darbas. 

Dabar kamera atsitraukė nuo lavono ir judėjo prieškamba- 
riu. Traukė žudiko pėdomis miegamojo link, kur miegojo Kenas 
su Marla Džina. Vaizdas suposi, tartum žiūrėtum pro įsisiūbavusio 
laivo iliuminatorių ir jaustum kylantį pykinimą. Kamera stabtelėjo 
prie kiekvieno tarpdurio, užgriebdama ten esantį vaizdą. Pirma pa- 


rodė vonios kambarį, paskui svečių miegamąjį. Kamerai slenkant 

tolyn, Ricoli pulsas padažnėjo. Ji net nepastebėjo, kaip prisiartino 
prie televizoriaus, ir tartum ne Pardis, o ji ėjo ilgu koridoriumi. 

Staiga ekrane atsivėrė šeimininkų miegamasis. Langai su žalio- 
mis damasto užuolaidomis. Tualetinis staliukas ir spinta, abu nuda- 
žyti baltai, ir sieninės spintos durys. Lova su baldakimu, apklotai 
atitraukti ir apjaukti. 

— Jie buvo staiga užpulti miegantys, — tęsė Gormanas. — 
Keno skrandis beveik tuščias. Jis buvo nevalgęs mažiausiai aštuonias 
valandas iki nužudymo. 

Ricoli prislinko dar arčiau prie televizoriaus, akys lakstė po 
ekraną. Dabar Pardis pasuko atgal į prieškambarį. 

— Atsukite atgal, — paprašė ji Gormano. 

— Kodėl? 

— Tiesiog atsukite. Iki tos vietos, kur pasirodo miegamasis. 

Gormanas atkišo jai pultelį. 

— Jūs pati. 

Ji paspaudė mygtuką „ATSUKTI ATGAL“, juosta suzvimbė. Pardis 
vėl žingsniavo koridoriumi, artėdamas prie šeimininkų miegamojo. 
Kamera vėl pasuko dešinėn, lėtai pračiuožė per tualetinį staliuką, 
spintą, sieninės spintos duris ir sustojo ties lova. Frostas jau buvo 
šalia ir ieškojo akimis to paties. 

Ricoli sustabdė juostą. 

— Nėra. 

— Ko nėra? — paklausė Gormanas. 

— Sulankstytų naktinių marškinių. — Ji atsisuko. — Gal jūs 
radote? 

— Nežinojau, kad turėjau rasti. 

— Tai vienas iš Dominatoriaus paliekamų ženklų. Jis sulanksto 
moters naktinius drabužius. Palieka juos miegamajame, demons- 


truodamas savo valdžią. 

— Jeigu čia buvo jis, šito nepadarė. 

— Visa kita atitinka jį. Plati lipni juosta, puodelis ant kelių. 
Vyras pasodintas. 

— Mes radome tai, ką matote. 

— Jūs tikras, kad niekas nebuvo pajudinta iki filmavimo pra- 
džios? 

Klausimas netaktiškas, Gormanas įsitempė. 

— Na, manau, visada ga// pasitaikyti, kad tas policininkas, ku- 
ris pirmas čia pasirodė, nutarė ką nors pastumdyti vien tam, jog 
mums būtų įdomiau. 

Įsiterpė amžinasis diplomatas Frostas, užglostydamas Ricoli 
kirtį, kurių ji dažnai nepagailėdavo. 

— Nepasakytum, kad šitas nusikaltėlis turi kažkokį kontrolinį 
sąrašą. Atrodo, šį kartą jis mažumėlę pakeitė savo prisistatymą. 

— Jeigu čia tas pats žudikas, — paabejojo Gormanas. 

Ricoli jau nusigręžė nuo televizoriaus ir vėl žiūrėjo į sieną, prie 
kurios Kenas mirė ir iš lėto brinko karštyje. Ji galvojo apie Jegerius 
ir Gentus, apie plačią lipnią juostą ir miegančias aukas, apie įvairių 
detalių raizginį, kuris taip tvirtai jungė šiuos nusikaltimus. 

Bet čia, šiame name, Dominatorius praleido vieną punktą. Jis ne- 
sulankstė naktinių drabužių. Kadangi jis su Hoitu tuo metu dar nebu- 
vo komanda. 

Ji prisiminė tą popietę Jegerių name, kai akys įsmigo į Geilės 
Jeger naktinius marškinius, ir prisiminė kaulus stingdantį panašumą. 

Chirurgo ir Dominatoriaus aljanso pradžia — susidorojimas su 
Jegeriais. Tą dieną jie ir įtraukė mane į žaidimą — sulankstė naktinius 
marškinius. Vorenas Hoitas sugebėjo pasiųsti man savo pakvietimo kor- 
telę netgi iš kalėjimo. 


Ricoli pažiūrėjo į Gormaną, įsitaisiusį ant vieno apdengto krės- 

lo ir vėl besišluostantį nuo veido prakaitą. Šis susitikimas jau išseki- 
no jį, jis silpo tiesiog akyse. 

— Jūs taip ir nenustatėte jokių įtariamųjų? — paklausė ji. 

— Nebuvo nė vieno, prie kurio galėtume prikibti. Toks rezul- 
tatas po keturių ar penkių šimtų interviu. 

— O Veitai, kaip jums žinoma, nebuvo pažįstami nei su Jege- 
riais, nei su Gentais? 

— Tos pavardės niekur neiškilo. Klausykite, po vienos ar dviejų 
dienų gausite visų mūsų popierių kopijas. Galėsite pasitikrinti viską, 
ką turime. — Gormanas sulankstė nosinę ir įsikišo atgal į striukės 
kišenę. — Būtų ne pro šalį pasiaiškinti ir su FTB, — pridūrė jis. — 
Pažiūrėtumėte, gal jie turi ką papildyti. 

Parylėjusi Ricoli paklausė: 

— FTB? 

— Mes jiems seniai nusiuntėme VICAP ataskaitą. Buvo pasi- 
rodęs vienas agentas iš jų Elgesio analizės skyriaus. Pasėdėjo kelias 
savaites, pakontroliavo mūsų tyrimą ir grįžo į Vašingtoną. Nuo to 
laiko negirdėjome iš jo nė žodžio. 

Ricoli ir Frostas susižvalgė. Jo akyse atsispindėjo jos pačios nu- 
stebimas. 

Gormanas lėtai pakilo nuo krėslo ir išsiėmė raktus: užuomina, 
kad norėtų baigti susitikimą. Tik tada, kai jis jau ėjo durų link, Ri- 
coli pagaliau atgavo žadą ir uždavė visai suprantamą klausimą. Nors 
ir nenorėjo išgirsti atsakymo. 

— Tas FTB agentas, kuris buvo atvykęs čionai, — prakalbo 
ji. — Gal prisimenate jo pavardę? 

Gormanas stabtelėjo tarpduryje, drabužiai tiesiog kabėjo ant jo 
sulysusio kūno. 


— Taip. Gabrielis Dinas. 

Ji vairavo visą popietę ir dar siekė nakties. Akys buvo įsmeigtos į 
tamsią automagistralę, tačiau galvoje sukosi Gabrielis Dinas. Fros- 
tas snaudė šalia, tad Džeinė liko viena su savo mintimis, su įsiūčiu. 
Svarstė, ką dar Dinas nuo jos nuslėpė. Ką dar nutylėjo, sekdamas, 
kaip ji kapstosi ieškodama atsakymų? Nuo pat pradžių jis šiek tiek 
ją lenkė. Pirmas surado negyvą apsaugos darbuotoją kapinėse. Pir- 
mas aptiko Karenos Gent lavoną. Pirmas pasiūlė sudrėkinti makšries 
tepinėlį, atliekant Geilės Jeger skrodimą. Jis jau žinojo anksčiau už 
juos visus, kad aptiks gyvą spermą. Kadangi jau buvo susidūręs su 
Dominatoriumi anksčiau. 

Tačiau Dinas nenumatė, kad Dominatorius įsitaisys partnerį. 
Šrai tada Dinas pasirodė mano bute. Pirmą kartą susidomėjo manimi. 
Nes aš žinojau tai, ko jis norėjo, ko jam reikėjo. Aš buvau raktas į Vo- 
reno Hoito psichiką. 

Frostas baisiausiai suknarkė per miegus. Dirstelėjusi ji pamatė 
nukarusį smakrą — nepridengtas tyrumas. Per visus bendro darbo 
metus Ricoli nė karto nematė tamsiosios Bario Frosto pusės. Tačiau 
Dino apgavystės ją taip sukrėtė, kad dabar, žiūrėdama į Frostą, ji 
mąstė, ką šis galėjo nuo jos slėpti. Gal net kokią klastą. 

Buvo beveik devinta valanda, kai ji pagaliau įžengė į savo butą. 


311 


Kaip visuomet puolė prie durų užraktų, tačiau šį kartą ją valdė ne 
baimė, o pyktis, kai grūdo grandinėlę, užstūmė įleistines spynas. 
Užšovusi su trenksmu paskutinę spyną, patraukė tiesiai į miegamą- 
jį — neberūpėjo nei tikrinti sieninių spintų, nei dirsčioti į kiekvieną 
kambarį, kaip buvo įpratusi. Dino išdavystė laikinai išblaškė visas 
mintis apie Voreną Hoitą. Ji atsisegė dėklą, įkišo ginklą į naktinio 
stalelio stalčių ir jį užtrenkė. Po to atsisuko į tualetinio staliuko veid- 
rodį ir sušnypštė pasipiktinusi šlykščiu vaizdu. Ne plaukai, o me- 
dūzos ropalijos. Žvilgsnis lyg sužeisto žvėrelio. Veidas moters, kuri 
leidosi, kad vyro kerai apakintų, sujauktų protą. 

Krūprelėjo prapliupus telefonui. Ekranėlyje matėsi skambinto- 
jo duomenys: VAŠINGTONAS. 

Telefonui teko suskambėti du tris kartus, kol Džeinė rikiavo 
mintis ir tramdė emocijas. Galiausiai atsiliepė, šaltai sutikdama skam- 
bintoją: 

— Ricoli. 

— Kaip suprantu, bandei su manimi susisiekti. 

Ji užsimerkė. 

— Tu Vašingtone. 

Kad ir kaip stengėsi nuslėpti priešiškumą, žodžiai krito lyg kal- 
tinimas. 

— Vakar vakare mane iškvietė atgal. Labai gaila, kad mums 
neteko prieš tai pasikalbėti. 

— Ir ką gi būtum man pasakęs? Teisybę dėl įvairumo? 

— Tu turi suprasti, kad tai labai slaptas klausimas. 

— Dėl to niekada ir nepasakojai apie Marlą Džiną Veit? 

— Tai nebuvo gyvybiškai svarbu tavo tyrimui. 

— Ir kas, po velnių, toks esi, kad nusprendi, ką man daryti? O, 


luktelk! Pamiršau. Juk esi sumautas FTB. 

— Džeine, — tyliai ištarė jis. — Man reikia, kad atvyktum į 
Vašingtoną. 

Ji parylėjo, apstulbinta tokio staigaus posūkio jų šnekoje. 

— Kodėl? 

— Kadangi negalime kalbėti apie tai telefonu. 

— Manai, šoksiu į lėktuvą nežinodama kokiu tikslu? 

— Nekviesčiau, jeigu nežinočiau, kaip tai svarbu. Per OPC jau 
viskas suderinta su leitenantu Markečiu. Tau paskambins, ir smul- 
kiau aptarsite kelionę. 

— Palauk. Nesuprantu... 

— Suprasi. Kai atskrisi. — Ir baigė pokalbį. 

Ji lėtai padėjo ragelį. Spoksojo į telefoną nepatikėdama tuo, ką 
išgirdo. Kai vėl suskambėjo, iš karto atsiliepė. 

— Detektryvė Džeinė Ricoli? — prašneko moteriškas balsas. 

— Taip. 

— Skambinu norėdama suderinti klausimą dėl jūsų rytojaus 
kelionės į Vašingtoną. Aš galiu užsakyti bilietą, „US Airways“ reisu 
6521, iš Bostono pakylate dvyliktą valandą dienos, Vašingtone lei- 
džiatės tryliktą valandą trisdešimt šešios minutės. Ar gerai? 

— Sekundėlę. — Ricoli pastvėrė tušinuką ir bloknotą ir užsira- 
šė skrydžio duomenis. — Viskas gerai. 

— Į Bostoną grįžrate ketvirtadienį, „US Airways“ reisu 6406, iš 
Vašingtono išskrendate devintą valandą trisdešimt minučių, Bosto- 
ne leidžiatės dešimtą valandą penkiasdešimt trys minutės. 

— Aš ten nakvoju? 

— Toks buvo agento Dino pageidavimas. Mes užsakėme jums 
vietą „Watergate“ viešbutyje, nebent norėtumėte kito. 

— Ne. „Watergate“ tinka. 


— Limuzinas atvažiuos paimti jūsų iš namų rytoj dešimtą va- 

landą ir nuveš į oro uostą. Vašingtone jus pasitiks kitas limuzinas. Ar 
galite pasakyti savo fakso numerį? 

Netrukus Ricoli fakso aparatas pradėjo čežėti. Ji sėdėjo ant 
lovos, spoksodama į dailiai išspausdintus kelionės duomenis ir su- 
glumusi dėl tokio spartaus įvykių rutuliojimosi. Labiausiai troško 
pasikalbėti su Tomu Muru, paprašyti jo patarimo. Pakėlė ragelį ir 
tuoj pat padėjo į vietą. Dino perspėjimas kaip reikiant išgąsdino, ir 
ji nebepasitikėjo savo telefono linijos saugumu. 

Staiga jai šovė į galvą, kad neatliko vakarinio ritualo — nepa- 
tikrino buto. Dabar velniškai užsigeidė įsitikinti, kad jos tvirtovė 
absoliučiai saugi. Atidarė staliuko stalčių ir pasiėmė ginklą. Ir vėl 
pakartojo vakarinį patikrinimą — ėjo iš kambario į kambarį ieško- 


dama monstrų. 


Gerbiama daktare O'Donel! 

Paskutiniame laiške jūs klausėte, kada aš supratau, kad 
esu kitoks negu visi kiti. Atvirai kalbant, aš nesu tikras, kad 
esu kitoks. Manau, paprasčiausiai esu nuoširdesnis, dau- 
giau suprantantis. Labiau jaučiu tuos pačius primityvius 
stimulus, kurie kužda mums visiems. Neabejoju, ir jūs gir- 
dite šiuos kuždesius, o kartais neleistini vaizdiniai blyksteli 
lyg žaibas jūsų galvoje, akimirksnį apšviesdami kraugeriš- 
ką jūsų tamsiosios pasąmonės vaizdą. Arba einate mišku ir 
pastebite gražų retą paukštį, ir, nespėjus įsmigti aukštesnės 
moralės strėlei, pagauna pats pirmasis impulsas — pagauti 
Jį. Sunaikinti. 

Šitą instinktą iš anksto nustato mūsų DNR. Visi esame 
medžiotojai, amžių tėkmėje užsigrūdinę per kraugeriškus 


gamtos išbandymus. Tuo aš nesiskiriu nei nuo jūsų, nei nuo 

kitų, ir man net smagu, kai matau, kiek psichologų ir psichi- 
atrų per pastaruosius dvylika mėnesių pražygiavo per mano 
gyvenimą, norėdami suprasti mane, gilindamiesi į mano 
vaikystę, tartum kažkur mano praeityje buvo momentas, 
įvykis, pavertęs mane tuo, kuo šiandien esu. Manau, kad ap- 
vyliau juos visus, kadangi tokio ypatingo momento nebuvo. 
Tiksliau, aš apsukau tuos klausimus šimtu aštuoniasdešim- 
čia laipsnių. Tai aš paklausiau, kodėl jie galvoja esą kitokie? 
Nereikia nė abejoti, kad jų galvose būta smagių vaizdinių, 
kurių jie gėdijasi, kurie juos gąsdina, kurių jie negali sustab- 
dyti. 

Man smagu žiūrėti, kaip jie tai neigia. Meluoja man 
kaip ir sau, tačiau jų akyse matau netikrumą. Man patinka 
stumti juos prie bedugnės krašto, versti, kad pažiūrėtų į juo- 
dą savo fantazijų šulinį. 

Tėra vienintelis skirtumas tarp jų ir manęs: aš nei gėdi- 
juosi savo fantazijų, nei esu pašiurpęs iš siaubo. 

Tačiau mane priskiria prie nesveikų. Tai mane reikia ty- 
rinėti. Todėl pasakoju jiems tokius dalykus, kuriuos jie slap- 
čia nori išgirsti, kurie, žinau, užkerės juos. Tą valandą, kai 
jie sėdi su manimi, aš nuolaidžiauju jų smalsumui, kadangi 
vien dėl to jie aplanko mane. Daugiau niekas taip nepa- 
kursto jų fantazijų kaip aš. Niekas kitas nenuves jų į tokią 
uždraustą teritoriją. Jie stengiasi susikurti mano psichologinį 
portretą, 0 faktiškai aš tapau jų portretus, nustatydamas, kiek 
jie trokšta kraujo. Kalbėdamas stebiu jų veidus, kurie išduo- 
da jų susijaudinimą. Išsiplėtusius vyzdžius. Ištiestus kaklus. 
Įraudusius skruostus, sulaikytą kvapą. 

Aš pasakoju jiems apie savo apsilankymą San Džiminja- 


ne — miestelyje, kuris įsikūręs banguotose Toskanos kalvose. 

Vaikštinėdamas tarp suvenyrais prekiaujančių parduotuvėlių 
ir lauko kavinių, užtikau muziejų, skirtą vien kankinimo 
istorijai, 0 tai, kaip žinote, kaip tik mano sritis. Viduje tam- 
soka, specialiai prastai apšviesta, kad atkurtų viduramžių 
požeminio kalėjimo atmosferą. Be to, tamsa paskandina tu- 
ristų veidus, paslepia jų gėdą, kad taip domisi eksponatais ir 
visa išstatyta medžiaga. 

Vienas eksponatas itin traukia visų dėmesį: venecijiečių 
įrankis, sukurtas septynioliktame amžiuje ir skirtas nubausti 
moterims, kurios buvo pripažintos kaltomis už lytinį suėjimą 
su Šėtonu. Tas geležinis kriaušės formos įnagis įkišamas nelai- 
mingajai kaltinamajai į makštį. Kaskart pasukus, kriaušė 
plečiasi, kol visa ertmė pražūtingai plyšta ir moteris miršta. 
Makščiai skirta kriaušė — tik vienas iš daugybės senovės ins- 
trumentų, kurie numatyti krūtims bei genitalijoms sudar- 
kyti vardan „šventosios Bažnyčios“, kuri nekentė seksualinės 
moterų galios. Aš labai sausai apibūdinu tas priemones savo 
gydytojams, kurių dauguma niekada nesilankė tokiame mu- 
ziejuje ir kurie neabejotinai nedrįstų pripažinti, kad trokš- 
ta išvysti bent vieną. Tačiau pasakodamas apie keturnagius 
krūtų plėšymo įrankius ir žalojančius skaistybės diržus vi- 
sada stebiu jų akis. Bandau pro paviršinį pasibjaurėjimą ir 
siaubą įžiūrėti užslėptą susižavėjimą. Susižadinimą. 

O, taip, jie visi trokšta išgirsti tokių detalių. 


Kai lėktuvas nusileido, Ricoli užvertė segtuvą, kuriame buvo 


Voreno Hoito laiškas, ir pažiūrėjo pro langą. Pilka, lietaus prirvin- 
kusi padangė, gudronuotos dangos aikštelėje stovinčių darbininkų 


veidai blizga nuo prakaito. Lauke bus pirtis, tačiau ji mielai panirs į 


karštį, nes Hoito žodžiai sukėlė velnišką šiurpulį. 

Važiuodama į viešbutį, pro tamsintus limuzino langus ji žiū- 
rėjo į miestą, kuriame teko lankytis tik du kartus — pastarąjį kartą 
FTB Huverio rūmuose, kur vyko tarpagentūrinė konferencija. Tą 
kartą ji atvyko naktį ir dabar prisiminė, kaip pagarbiai žiūrėjo į 
įspūdingus, prožektorių šviesų nutviekstus memorialus. Prisimi- 
nė visą savaitę vykusius pobūvius ir kaip ji stengėsi neatsilikti nuo 
vyrų, bokalas po bokalo traukdama alų, vieną po kito svaidydama 
didmiestis, susidėję krūvon, paguldė ją į lovą pašėlusiam seksui su 
vienu konferencijos dalyviu, policininku iš Providenso — aišku, 
vedusiu. Štai ką jai reiškė Vašingtonas: miestą, pilną apgailestavimų 
ir dėmėtų paklodžių, miestą, kuris pamokė, kad ji neapsaugota nuo 
šlykščių šabloniškų pagundų. Nors ir manė galinti lygiuotis su bet 
kokiu vyru, išaušus rytui ne kas nors kitas, o ji jautėsi pažeidžiama. 

Stovėdama eilėje prie registracijos stalo „Watergate“ viešbutyje, 
varstė akimis madingą blondinę, stovinčią priešais ją. Idealūs plau- 
kai, raudoni bateliai su be galo aukštais kulniukais. Atrodė, tik tokiai 
ir skirtas „Watergate“. O jai pačiai sugniaužė širdį žinant, koks jos 
mėlynas apavas nusitrynęs ir negražus. Policininkės bateliai, skirti 
daug vaikščioti — ir kartais kaip reikiant palakstyti. Nėra reikalo tei- 
sintis, pagalvojo. Čia esu aš — tokia, kokia esu. Mergina iš Revyro, 
kuri užsidirba pragyvenimui gaudydama išsigimėlius. Aukštakulniai 
ne medžiotojoms. 

— Kuo galiu padėti, ponia? — kreipėsi į ją administratorius. 

Ricoli privežė ratuotą lagaminėlį prie stalo. 

— Turėtų būti rezervuota vieta. Ricoli. 

— Taip, jūsų pavardė kaip tik priešais mane. Ir gautas praneši- 
mas iš kažkokio pono Dino. Jūsų susirinkimas įvyks pusę ketvirtos. 

— Susirinkimas? 


Jis pakėlė akis nuo kompiuterio ekrano. 

— Nežinojote? 

— Manau, dabar jau žinau. Ar nurodytas koks nors adresas? 

— Ne, ponia, tačiau trečią valandą automobilis paims jus iš 
viešbučio. — Jis padavė jai magnetinę kortelę durims atrakinti ir 


nusišypsojo. — Regis, jumis pasirūpinta. 


Dangus užgultas juodais debesimis, o artėjanti perkūnija pašiaušė 
visus plaukelius ant jos rankų. Džeinė stovėjo lauke prie viešbučio 
durų, prakaitavo lietumi persunktame ore ir laukė atvažiuojančio li- 
muzino. Bet į porte cochberė“ įsuko tamsiai mėlynas „Volvo“ ir sustojo 
prie jos. | 

Kyštelėjusi nosį prie keleivio langelio, prie vairo ji išvydo Gab- 
rielį Diną. 

Užraktas spragtelėjo, ir ji įsitaisė šalia jo. Nesitikėjo jo taip grei- 
tai išvysti ir jautėsi nepasirengusi. Pasipiktino, kad jis atrodė toks 
ramus ir šaltakraujiškas, o ji vis dar tebebuvo praradusi orientaciją 
po rytinio skrydžio. 

— Sveika atvykusi į Vašingtoną, Džeine, — tarė jis. — Kaip 
kelionė? 

— Pakankamai sklandi. Galėčiau pamėgti pasivažinėjimus li- 
muzinais. 

— O kambarys? 

— Kur kas geresnis už tuos, prie kurių esu įpratusi. 

Jis nusuko žvilgsnį į kelią, bet lūpose lyg ir šmėstelėjo šypsenėlė. 

— Vadinasi, nėra vien kankynė. 

— Ar aš taip sakiau? 

— Nearrodai labai patenkinta, kad teko čia atkakti. 


* Dengra aikštelė priešais paradines duris (pranc.). 

— Būčiau labiau patenkinta, jeigu žinočiau, kodėl turėjau čia 
atsidurti. 

— Paaiškės, kai nuvažiuosime. 

Ji užmetė akį į garvių pavadinimus ir susivokė, kad jie traukia 
šiaurės vakarų pusėn, tolyn nuo FTB centro. 

— Važiuojame ne į Huverio rūmus? 

— Ne. Į Džordžtauną. Jis nori susitikti su tavimi savo na- 
muose. 

— Kas nori? 

— Senatorius Konvėjus. — Dinas dirstelėjo į ją. — Neturi su 
savimi? 

— Mano ginklas lagamine. 

— Gerai. Senatorius Konvėjus neįsileidžia į namus šaunamųjų 
ginklų. 

— Užsitikrina saugumą? 

— Dėl dvasios ramybės. Jis tarnavo Vietname. Daugiau nenori 
matyti nė vieno šaunamojo ginklo. 

Ant priekinio stiklo tekštelėjo pirmieji lietaus lašai. 

Ji atsiduso. 


— O, kad aš galėčiau tą patį pasakyti. 


Senatoriaus Konvėjaus darbo kambaryje baldai vien iš tamsaus me- 
džio ir odos — vyro kabinetas, vyro surinkta istorinių dirbinių ko- 
lekcija, mąstė Ricoli, atkreipusi dėmesį į japoniškų kalavijų kom- 
plektą ant sienos. Žilaplaukis kolekcijos savininkas pasitiko ją šiltu 
rankos paspaudimu ir tyliu balsu, bet anglies juodumo akys rėžė 
kaip lazeriai, ir ji matė, kad jis atvirai ją apžiūrinėjo. Ricoli ištvėrė 
tiriamą žvilgsnį vien dėl to, kad suprato, jog jis nieko jai nepadarys, 


jeigu ir liks nepatenkintas tuo, ką matė. O matė moterį, kuri žiūrėjo 

tiesiai jam į akis. Kuriai nerūpėjo politikos subtilybės, tačiau labai 
rūpėjo tiesa. 

— Prašau sėstis, detektyve, — pakvietė jis. — Žinau, kad ką tik 
atskridote iš Bostono. Turbūt reikia laiko atsigauti. 

Sekretorė įnešė padėklą su kava ir porceliano puodukais. Ricoli 
tramdėsi nesulaukdama, kada baigsis kavos pilstymas, grietinėlės ir 
cukraus skraidinimas per rankas. Pagaliau sekretorė pasišalino, užda- 
rydama paskui save duris. | 

Konvėjus padėjo savo puodelį net nepriglaudęs lūpų. Iš tikrųjų 
ir nenorėjo kavos, o kai visa ceremonija baigėsi, jis vėl nukreipė visą 
dėmesį į ją. 

— Labai malonu, kad atvažiavote. 

— Vargu ar buvo kita išeitis. 

Stačiokiškumas pelnė šypseną. Nors Konvėjus laikėsi visų eti- 
keto subtilybių — rankų paspaudimo ir svetingumo, ji įtarė, kad jis, 
kaip ir daugelis vietinių Naujosios Anglijos gyventojų, vertino atvirą 
pokalbį tiek pat, kiek ir ji. 

— Gal tuomet iš karto eikime prie reikalo? 

Ji taip pat padėjo puoduką. 

— Labai norėčiau. 

Dinas iš karto pakilo ir nuėjo prie rašomojo stalo. Iš ten atsine- 
šė išsipūtusį aplanką su daugybe akordeono tipo skyrelių ir ištraukęs 
vieną nuotrauką padėjo priešais ją ant mažojo staliuko. 

— 1999-ieji, birželio 25 diena, — tarė jis. 

Nuotraukoje sėdėjo susmukęs barzdotas vyras, už jo galvos, ant 
kalkėmis baltintos sienos — kraujo purslai. Apsirengęs tamsiomis 
kelnėmis ir perplėštais baltais marškiniais. Basas. Ant kelių padėtas 
porcelianinis puodukas su lėkštute. 

Ji neatitraukė akių, stengdamasi mintyse apdoroti matomą 


vaizdą, o Dinas jau paguldė antrą nuotrauką šalia. 

— 1999-ieji, liepos 15 diena. 

Auka — vėl vyras, tik šitas švariai nusiskutęs. Ir jis mirė sėdėda- 
mas, atremtas į krauju aptaškyta sieną. 

Dinas padėjo dar vieno vyro nuotrauką. Tačiau šis buvo išpam- 
pęs, pilvas išpūstas nuo irimo metu besiplečiančių dujų. 

— Rugsėjo 12 diena, — pasakė jis. — Tais pačiais metais. 

Ricoli sėdėjo apstulbusi nuo šitos mirusiųjų galerijos, tvarkin- 
gai išdėliotos ant vyšnios medžio staliuko. Įamžintas siaubas košma- 
riškai išdriektas tarp civilizuoto kavos puodukų ir šaukštelių chaoso. 
Dinas su Konvėjumi tylėdami laukė, kol ji pakėlė kiekvieną nuot- 
rauką ir prisivertė tirti, kuo jos skyrėsi. Tačiau viskas, ką regėjo Je- 
gerių ir Gentų namuose, pasikartojo. Nebylus liudininkas. Įveiktas, 
priverstas stebėti neapsakomas scenas. 

— O kaip moterys? — paklausė ji. — Turėjo būti moterys. 

Dinas linktelėjo. 

— Tiktai viena buvo tikrai atrpažinta. Trečiojo žmona. Ją rado 
maždaug po savaitės nuo to laiko, kai jis buvo nufotografuotas. Pu- 
siau užkastą miške. 

— Mirties priežastis? 

— Pasmaugta. 

— Seksualinis smurtas po mirties? 

— Jos palaikuose buvo rasta gyvos spermos. Paimtas mėginys. 

Ricoli giliai įkvėpė. Tyliai paklausė: 

— O kitos dvi? 

— Kadangi jų kūnai buvo labiau suirę, jų tapatybė nepatvir- 
tinta. 

— Tačiau palaikus radote? 

— Taip. 

— Kodėl negalėjote jų atpažinti? 

— Nes teko užsiimti daugiau nei su dviem lavonais. Jų buvo 
daug daugiau. 

Ji pakėlė galvą ir susidūrė su jo akimis. Nejaugi jis visą laiką 
stebėjo ją, tikėdamasis sulaukti išgąstingos reakcijos? Atsakydamas į 
jos nebylų klausimą, jis padavė tris bylas. 

Pirmame segtuve Ricoli rado vieno nužudytojo skrodimo iš- 
vadas. Automatiškai atsivertė paskutinį lapą, kur buvo galutinė iš- 


vada: 


Mirties priežastis: masyvus kraujavimas dėl vienintelės 


pjautinės žaizdos, kairioji miego arterija ir kairioji jungo 


vena visiškai perpjautos skersai. 


Dominatorius, pagalvojo ji. Čia jo darbas. 

Ji užvertė bylą. Ir staiga akys įsmigo į pirmą ataskaitos puslapį. 
vadas. 

Ji buvo antroje pastraipoje: Skrodimas atliktas 1999 metų liepos 
I6 dieną 22 val. 15 min. neįprastomis sąlygomis Džakove, Kosove. 

Ricoli iš karto pažiūrėjo į kitus du segtuvus, kur nurodyta skro- 
dimo atlikimo vieta. 

Pečas, Kosovas. 

Džiakovica, Kosovas. 

— Skrodimai buvo atlikti vietoje, — pasakė Dinas. — Kartais 
primityviomis sąlygomis. Palapinėse, pasišviečiant žibintais. Be van- 
dentiekio. Buvome sukrėsti, kai reikėjo apdoroti tiek daug palaikų. 

— Tai buvo karinių nusikaltimų tyrimai, — spėjo ji. 

Jis linktelėjo. 

— Aš atvykau 1999-ųjų birželio mėnesį su pirmąja FTB grupe. 


Atsiliepėme į Tarptautinio kriminalinio tribunolo buvusioje Jugos- 

lavijoje — sutrumpintai ICTY* — prašymą. Toje pirmoje misijo- 
je dalyvavome šešiasdešimt penki žmonės. Turėjome lokalizuoti ir 
išsaugoti įkalčius vienoje iš didžiausių nusikaltimo vietų pasaulyje. 
Žudynių vietose rinkome balistinius įkalčius. Atkasėme ir išskro- 
dėme per šimtą nužudytų albanų ir turbūt nesuradome dar kelių 
šimtų. Ir visą laiką, kai buvome ten, žudynės tebesitgsė. 

— Kerštu pagrįsti žudymai, — įsiterpė Konvėjus. — Viskas 
nuspėjama, žinant to karo sąlygas. Tiesą sakant, bet kurio karo atve- 
ju. Ir agentas Dinas, ir aš — buvę jūrų pėstininkai. Aš tarnavau Viet- 
name, agentas Dinas — operacijoje „Dykumų audra“. Regėjome to- 
kių dalykų, apie kuriuos negalime prisiversti šnekėti, tokius dalykus, 
kurie verčia galvoti, kodėl mes, žmonės, laikome save geresniais už 
žvėris. Karo metu serbai žudė albanus, o po karo albanų Kosovo iš- 
laisvinimo armija žudė serbų civilius. Abiejų pusių kovotojų rankos 
permirkusios krauju. 

— Iš pradžių tą patį galvojome ir apie šias žmogžudystes, — 
tęsė Dinas, rodydamas į gulinčias nuotraukas. — Karo aidas, keršy- 
tojų įvykdytos skerdynės. Mūsų misijai nepriklausė imtis tebevyks- 
tančių nežabotų įvykių. Buvome ten tiksliai Tribunolo prašymu — 
apdoroti karinių nusikaltimų įrodymus. Ne dėl kitko. 

— Tačiau teko imtis ir šitų, — pasakė Ricoli, žiūrėdama į FTB 
adresą, išspausdintą ant skrodimo išvadų. — Kodėl? 

— Kadangi supratau, kad jie ne tokie, — pasakė Dinas. — 
Šios žmogžudystės nesusijusios su tautiniais klausimais. Du vyrai 
buvo albanai, vienas — serbas. Tačiau visi trys turėjo kai ką bendra. 
Visų žmonos jaunos. Patrauklios žmonos, kurios buvo pagrobtos iš 
namų. Aš supratau žudiko braižą, matydamas trečiąją auką. Žino- 
jau, su kuo turime reikalų. Tačiau šios žmogžudystės buvo vietinių 


* 


Angl. International Criminal Tribunal for the former Yugoslavia. 

teisėsaugos institucijų kompetencijoje, ne ICTY, kuri mus ten nu- 
siuntė. 

— Kas buvo daroma? — paklausė ji. 

— Trumpai? Nieko. Niekas neareštuotas, kadangi taip ir nera- 
do įtariamojo. 

— Be abejo, vyko apklausa, — tarė Konvėjus. — Tačiau at- 
sižvelkite į padėtį, detektyve. Tūkstančiai žuvusiųjų kare užkasti 
daugiau kaip šimte penkiasdešimt masinių kapų. Užsienio taikos 
palaikymo pajėgos iš visų jėgų stengiasi palaikyti tvarką. Ginkluoti 
nusikaltėliai bastosi po subombarduotus kaimus, tik ir ieškodami 
priežasties žudyti. Tas pat ir su civiliais gyventojais, kurių širdyse 
verda senas įniršis. Ten buvo Laukiniai Vakarai, žmonės griebėsi šau- 
tuvų dėl narkotikų arba šeimyninių nesantaikų, arba vedami asme- 
ninių vendetų. Ir dėl žudymų beveik visada liko kalti etninių grupių 
santykiai. Kaip galėjai atskirti vieną žmogžudystę nuo kitos? Kai jų 
buvo šitokia daugybė. 


— Serijiniam žudikui — rojus žemėje, — pasakė Dinas. 


2: 


Ji pakėlė akis į Diną. Nė kiek nenustebo, išgirdusi apie jo karinę tar- 
nybą. Tai matėsi iš jo laikysenos, bendravimo. Jis turėjo žinoti apie 
karo zonas ir būti susipažinęs su veiksmų planu, kurį karo nugalėto- 
jai visada įvykdydavo. Priešo pažeminimas. Karo trofėjai. 

— Mūsų veikėjas buvo Kosove, — pasakė ji. 

— Tokioje vietoje, kur jis galėjo klestėti, — pridūrė Konvė- 
jus. — Kur smurtinė mirtis yra kasdienybės dalis. Žudikas keliauja 
į tokią vietą, imasi skerdynių, paskui pasitraukia, ir niekas nema- 
to nieko ypatingo. Nėra informacijos, kiek žmogžudysčių nurašyta 
kaip paprasčiausi kariniai veiksmai. 

— Vadinasi, gali būti, kad susiduriame su neseniai arvykusiu 
emigrantu, — spėjo Ricoli. — Pabėgėliu iš Kosovo. 

— Tai viena galimybė, — atsakė Dinas. 

— Kurią tu visą laiką žinojai. 

— Taip. — Atsakyta nė kiek nesvyruojant. 

— Tu nuslėpei gyvybiškai svarbią informaciją. Sėdėjai ir stebė- 
jai, kaip kvaili farai blaškosi. 

— Aš leidau jums patiems padaryti išvadas. 

— Taip, bet nežinant visų faktų. — Ji mostelėjo į nuotrau- 


kas. — Būtų užtekę šitų. 

Dinas ir Konvėjus susižvalgė, paskui Konvėjus tarė: 

— Tačiau mes dar ne viską pasakėme. | 

— Ne viską? 

Dinas ištraukė iš aplanko dar vieną nusikaltimo vietos nuot- 
rauką. Ricoli jau buvo pasiruošusi išvysti ir ketvirtą vaizdą, tačiau 
tokio smūgio nesitikėjo. Čia buvo jaunas šviesiaplaukis vyras su vos 
pastebimais ūseliais. Labiau gyslotas negu raumeningas, krūtinė — 
tiesiog kaulėtas šonkaulių skliautas, liesi pečiai pasidavę į priekį 
tartum balti gumbai. Aiškiai matėsi mirštančio vyro išraiška: veido 
raumenyse sustingęs siaubas. 

— Jis buvo rastas pernai spalio dvidešimt devintą dieną, — pa- 
aiškino Dinas. — Žmonos kūnas nesurastas. 

Ji sunkiai nurijo seilę ir atitraukė žvilgsnį nuo aukos veido. 

— Vėl Kosovas? 

— Ne. Eajervilis, Šiaurės Karolina. 

Išsigandusi ji pakėlė akis. Atlaikė jo žvilgsnį, bet veidu ritosi 
įsiūčio bangos. 

— Kiek dar man nepasakyta? Kiek iš viso yra tų prakeiktų 
žmogžudysčių? 

— Čia jau viskas, ką žinome. 

— Tai reiškia, kad gali būti daugiau? 

— Gali. Tačiau tokios informacijos nepasiekiame. 

Ji nepatikliai dirstelėjo į jį. 

— FTB nepasiekia? 

Konvėjus įsiterpė: 

— Agentas Dinas nori pasakyti, kad gali būti nusikaltimų, ku- 
rie ne mūsų kompetencijoje. Tai yra šalys, kurioms visi duomenys 
apie nusikalstamumą neprieinami. Nepamirškite, kad kalbame apie 


karo zonas. Teritorijas, kur vyksta politiniai poslinkiai. Kaip tik to- 

kios vietos ir trauktų mūsų nenustatytą nusikaltėlį. Ten jis jaustųsi 
kaip namie. 

Žudikas, kuris laisvai keliauja per vandenynus. Kurio medžioklės 
plotai beribiai. Ji mąstė apie viską, ką tik žinojo apie Dominatorių. 
Kaip jis pribaigdavo aukas. Troškimą santykiauti su mirusiąja. Rem- 
bo tipo peilį. Ir apie parašiuto pluoštus — purvinos žalios spalvos. 
Apmąstydama Konvėjaus žodžius ji jautė abiejų vyrų žvilgsnius. Jie 
bandė ją, laukė, ar ji pateisins jų viltis. 

— Sakėte, šitas užpuolimas įvykdytas Fajervilyje. 

— Taip, — atsakė Dinas. 

— Ten yra karinė bazė. Tiesa? 

— Fort Bragas. Maždaug dešimt mylių į šiaurės vakarus nuo 
Fajervilio. 

— Kiek dislokuota toje bazėje? 

— Tikrąją karinę tarnybą atlieka maždaug keturiasdešimt vie- 
nas tūkstantis. Ten įsikūrę aštuonioliktasis desantinis korpusas, aš- 
tuoniasdešimt antroji desantinė divizija ir JAV kariuomenės specia- 
liosios paskirties būrio būstinė. 

Pats faktas, kad Dinas atsakė nė nemirktelėjęs, jai rodė, kad jis 
laikė šią informaciją tiesiogiai susijusia su svarstomu dalyku. Infor- 
maciją, kuri kabėjo ant jo liežuvio galo. 

— Štai kodėl viską slėpei nuo manęs, ar ne? Turime reikalų 
su tokiu asmeniu, kuris patyręs kautynėse. Kuriam mokama už 
žudymą. 

— Viskas buvo lygiai taip pat slepiama ir nuo mūsų. — Di- 
nas taip prisiartino prie Ricoli, kad ji tematė tiktai jį. Konvėjus ir 
visas kambarys dingo iš akiračio. — Skaitydamas VICAP atsiųstą 
Fajetvilio policijos protokolą pagalvojau, kad vėl prasidėjo Kosovo 


nusikaltimai. Ko gero, žudikas padėjo savo parašą: nusikaltimo vie- 

ta tokia charakteringa. Vyro kūno padėtis. Peilis, panaudotas lemia- 
mam pjūviui. Ant nužudytojo kelių padėtas stiklinis arba porcelia- 
no indelis. Žmonos pagrobimas. Aš iš karto nuskridau į Fajervilį 
ir ten praleidau dvi savaites, padėdamas vietos pareigūnams atlikti 
tyrimą. 

— Kodėl negalėjai pasakyti anksčiau? — paklausė ji. 

— Dėl to, kas toks gali būti mūsų nusikaltėlis. 

— Man nesvarbu, net jei jis ir pats generolas su keturiomis 
žvaigždutėmis. Aš turėjau teisę žinoti apie Fajervilio įvykį. 

— Būčiau pasakęs, jeigu jis būtų buvęs tau svarbus nustatant 
Bostone esantį įtariamąjį. 

— Sakei, kad Fort Brage dislokuota keturiasdešimt vienas 
tūkstantis karinę tarnybą atliekančių kareivių. 

— Taip. 

— Kiek iš jų tarnavo Kosove? Manau, klausei to. 

Dinas linktelėjo. 

— Pareikalavau, kad Pentagonas pateiktų sąrašą visų kareivių, 
kurių tarnyba atitiko datas ir vietoves, kur vyko tos žudynės. Domi- 
natoriaus tame sąraše nėra. Tik keli vyrai iš to sąrašo dabar gyvena 
Naujojoje Anglijoje, ir nė vienas nepasirodė esąs mūsų ieškomas 
asmuo. 

— Ir turiu patikėti tavo žodžiais? 

— Taip. 

Ji nusijuokė. 

— Tuomet turiu padaryti velniškai didelį šuolį tikėjime. 

— Mes abu turime padaryti tokį šuolį, Džeine. Esu tikras, kad 
galiu tavimi pasitikėti. 

— Pasitikėti dėl ko? Kol kas nepasakei nieko, kas patvirtintų 
slaptumą. 


Stojo tyla, jos metu Dinas žvilgrelėjo į Konvėjų, o tas vos pas- 

tebimai linktelėjo. Jiedu be žodžių sutarė atskleisti jai tą gyvybiškai 
svarbią galvosūkio detalę. 

Konvėjus tarė: 

— Ar kada nors teko girdėti apie „avių pamerkimą“*, detek- 
tyve? 

— Kaip suprantu, šitas terminas neturi nieko bendra su avimis. 

Jis nusišypsojo. 

— Ne, neturi. Tai karinis žargonas. Šitaip sakoma, kai CŽV 
kartais sugalvoja pasiskolinti kareivių iš kariuomenės specialiosios 
paskirties būrio tam tikroms misijoms atlikti. Šitaip atsitiko Nika- 
ragvoje ir Afganistane, kai pačios CŽV specialiosios paskirties bū- 
riui prireikė papildomos kovinės jėgos. Šitaip Nikaragvoje buvo „pa- 
merktos“ karinio jūrų laivyno SEAL** pajėgos, kad užminuotų uos- 
tus. Afganistane „pamerktos“ „Žaliosios beretės“ — mudžachedams 
apmokyti. Dirbdami CŽV pavedimu, šitie kareiviai iš tikrųjų tampa 
oficialiais CŽV agentais. Jie išnyksta iš Pentagono sąrašų. Nelieka 
jokių duomenų apie šių kariškių veiklą. 

Ricoli pažiūrėjo į Diną. 

— Tuomet tas sąrašas, kurį tau pateikė Pentagonas. Fajervilio 
kareivių, tarnavusių Kosove, pavardės... 

— Tas sąrašas buvo ne visas, — pasakė jis. 

— Kiek trūksta? Kiek pavardžių neįtraukta? 

— Aš nežinau. 

— Ar klausei CŽV? 

— Čia ir atsitrenkiau į sieną. 

— Jie nevardija pavardžių? 

— Jie neprivalo, — įsiterpė Konvėjus. — Jeigu jūsų nenustaty- 


*  Apsaugodami avis nuo apsikrėtimo zooparazitais, piemenys ir fermeriai apdoroja jas 


insekticido ir fungicido tirpalu. 


** Jūros, oro ir sausumos pajėgos. 

tas nusikaltėlis buvo įtrauktas į slaptas operacijas užsienyje, tai nie- 
kada niekas nepasakys. 

— Net jeigu jų bernužėliai dabar skerdžia savo pačių krašte? 

— Ypač jeigu jis skerdžia savo krašte, — atsakė Dinas. — Įvyk- 
tų katastrofa, jei tokios žinios pasklistų į viešumą. O dar, jeigu jis 
sugalvos pats oficialiai paliudyti? Kokią slaptą informaciją atskleistų 
žiniasklaidai? Manai, Valdyba nori, kad sužinotume, jog j4 bernužė- 
lis laužiasi į namus ir skerdžia įstatymus gerbiančius piliečius? Žagi- 
na moterų lavonus? Šitokių dalykų nuo pirmųjų puslapių nenupūsi. 

— Tai ką Valdyba tau pasakė? 

— Kad jie neturi duomenų, kurie tiesiogiai susiję su Fajetvilyje 
įvykusia žmogžudyste. 

— Standartinis atmetimas, kitaip nepasakysi. 

— Tai dar ne viskas, — tęsė Konvėjus. — Po to, kai agentas 
Dinas pateikė CŽV paklausimą, kitą dieną jis buvo nušalintas nuo 
Fajetvilio tyrimo ir jam buvo liepta grįžti į Vašingtoną. Tas nurody- 
mas atėjo tiesiai iš FTB direktoriaus pavaduotojo kabineto. 

Ji sėdėjo nustėrusi: Dominatoriaus tapatybė taip giliai įslap- 
tinta? 

— Tada agentas Dinas ir atėjo pas mane, — pasakė Konvėjus. 

— Kadangi jūs priklausote Ginkluotųjų pajėgų komitetui? 

— Kadangi mudu daugybę metų pažįstami. Jūrų pėstininkai 
žino, kaip susirasti vienas kitą. Ir pasitikėti vienas kitu. Jis paprašė 
pasiteirauti jo vardu. Tačiau gaila, kad nepavyko pasistūmėti į priekį. 

— Netgi senatoriui nepavyksta? 

Konvėjus ironiškai šyptelėjo: 

— Turėčiau pridurti — demokratiškam senatoriui iš liberalios 
valstijos. Nors ir tarnavau šaliai kaip kareivis, tačiau kai kurie žmo- 
nės Gynybos departamente niekada iki galo manęs nepripažins. Ir 


nepasitikės. 

Ji nuleido akis į ant staliuko gulinčias nuotraukas, į nužudytų 
vyrų galeriją. Juos žudikas išsirinko ne dėl politinių ar etninių sume- 
timų, ne dėl įsitikinimų, bet dėl to, kad turėjo gražias žmonas. 

— Galėjote pasakyti man prieš kelias savaites, — ir toliau ne- 
nusileido Ricoli. 

— Policijos atliekami tyrimai — kaip rėtis, pro kurį sunkiasi 
informacija, — pasakė Dinas. 

— Tik ne manieji. 

— Bet kurie policijos tyrimai. Jeigu šitomis žiniomis pasida- 
lytum su savo komanda, galiausiai jos nutekėtų žiniasklaidai į ran- 
kas. Ir tavo darbas kaipmat patrauktų netinkamų žmonių dėmesį. 
Tokių žmonių, kurie stengtųsi tave sulaikyti, kad neareštuotum ko 
nereikia. 

— Tikrai manai, kad jį pridengtų? Po to, ką padarė? 

— Ne, aš manau, kad jie nori pasodinti jį lygiai taip pat, kaip 
ir mes. Tačiau jie turi tai padaryti tyliai, neiškeldami į viešumą. Jie 
patys neaptinka jo pėdsakų. Dingęs iš jų akiračio, žudo civilius gy- 
ventojus. Tapo vaikščiojančia uždelsto veikimo bomba, ir jie nebe- 
gali šios problemos ignoruoti. 

— O jeigu jie sučiups jį anksčiau už mus? 

— Tada niekada ir nesužinosime, tiesa? Žudymai paprasčiau- 
siai liausis. Ir mes nesuprasime, kas atsitiko. 

— Nepavadinčiau to padoriu reikalo sutvarkymu, — pasakė ji. 

— Nes tau rūpi teisingumas. Areštas, teismas, kaltinamasis 
nuosprendis. Viskas nuo pradžios iki galo. 

— Iš tavo kalbos galima suprasti, kad noriu nepasiekiamo da- 
lyko. 

— Šiuo atveju gal ir taip. 

— Ar dėl to mane čia atitempei? Pasakyti, kad niekada jo ne- 


sučiupsiu? 

Dinas palinko prie jos, žvilgsnis staiga įsitempė. 

— Mes norime tiksliai to paties kaip ir tu, Džeine. Visko nuo 
pradžios iki galo. Aš sekiau to žmogaus pėdsakais nuo pat Kosovo 
laikų. Manai, pasitenkinčiau trupiniais? 

Konvėjus tyliai prakalbo: 

— Dabar suprantate, detektyve, kodėl jus čia atsivežėme? Kad 
tai būtina laikyti paslaptyje? 

— Man atrodo, jau pernelyg visko daug laikoma paslapryje. 

— Tačiau kol kas tai tėra vienintelis kelias, norint viską at- 
skleisti visiškai ir galutinai. Manau, visi to norime. 

Kurį laiką Ricoli nenuleido akių nuo senatoriaus Konvėjaus. 

— Jūs sumokėjote už mano kelionę, taip? Už lėktuvo bilietus, 
limuzinus, puikų viešbutį. Ne iš FTB kišenės. 

Konvėjus linktelėjo. Kreivai šyptelėjo. 

— Kai iškyla itin svarbūs klausimai, — tarė jis, — geriausia jų 


neįtraukti į protokolą. 


25. 


Dangus praplyšo ir lietus kalė tūkstančiais plaktukų į Dino „Vol- 
vo“ stogą. Valytuvai švytavo, migloje paskandindami pavandenijusį 
įstrigusio eismo ir patvinusių gatvių vaizdą. 

— Labai gerai, kad šiandien neišskrendi, — pasakė jis. — Oro 
uoste turbūt velniava. 

— Dėkui, esant tokiam orui, neatsiplėšiu nuo žemės. 

Jis linksmai į ją dirstelėjo. 

— O maniau, kad esi bebaimė. 

— Ir iš kur toks įspūdis? 

— Pati parodei. Ir labai su tuo kovoji. Visada apsišarvavusi. 

— Tiesiog toks įproris. Šitaip dariau Golfo kare. Psichologinės 
operacijos. 

— Na, aš juk ne priešas, tiesa? 

— Niekada nelaikiau tavęs priešu, Džeine. 

Ji atsigręžė į jį ir kaip visada nesusivaldė, žavėjosi dailiu, aštriu 
jo profiliu. 

— Ber nepasitikėjai. 

— Tada dar nepažinojau tavęs. 


— Dabar jau pakeitei nuomonę? 


333 


— Kažin, kodėl paprašiau atskristi į Vašingtoną? 

— O, nežinau, — atsakė ji ir nerūpestingai nusijuokė. — Nes 
pasiilgai ir nebegalėjai sulaukti, kada vėl mane pamatysi? 

Dinas tylėjo, ir Džeinė nuraudo. Staiga pasijuto kvaila ir pa- 
siryžusi viskam — kaip tik tokie bruožai, kuriuos ji niekino kitose 
moteryse. Spoksojo pro langą, vengdama jo akių, o pačios balsas ir 
neapgalvoti žodžiai tebeskambėjo ausyse. 

Priekyje automobiliai pagaliau vėl pajudėjo irdamiesi per van- 
dens klanus. 

— Tiesą sakant, — prabilo Dinas, — aš tikrai norėjau tave 
pamatyti. 

— O? — šūktelėjo ji. Kartą susikirtusi nesiruošė pakartoti šios 
klaidos. 

— Norėjau atsiprašyti. Už tai, kad pasakiau Markečiui, jog ne- 
įveiksi to darbo. Klydau. 

— Kada taip nusprendei? 

— Nebuvo kokio nors konkretaus momento. Tiesiog... stebė- 
jau, kaip dirbi diena po dienos. Mačiau, kaip susitelki. Kaip stengiesi 
viską padaryti tinkamai. — Ir tyliai pridūrė: — O paskui sužinojau, 
ką patyrei nuo praėjusios vasaros. Apie tai nežinojau. 

— Oho. „Ir ji vis tiek sugeba atlikti savo darbą.“ 

— Manai, kad gailiuosi tavęs, — pasakė jis. 

— Nelabai glosto, kai išgirsti: „Pažiūrėk, kiek ji nuveikė, 2e- 
paisant to, su kuo jai teko susidurti.“ Tuomet duok man medalį už 
dalyvavimą olimpinėse žaidynėse, skirtose protiškai neįgaliems žmo- 
nėms. Tokį, kuris skirtas emociškai aplamdytiems farams. 

Dinas pyktelėjęs atsiduso. 

— Ar tu visada ieškai užslėpto motyvo, kai išgirsti komplimen- 
tą ar žodį? Kartais žmonės tikrai sako tai, ką galvoja, Džeine. 


— Gali suprasti, kodėl skeptiškai vertinu viską, ką man pasakai. 

— Manai, vis dar turiu kokį slaptą planą užantyje. 

— Jau nebežinau. 

— Bet, maryr, turiu, tiesa? Kadangi tu žžkrai nenusipelnai iš 
manęs tikro komplimento. 

— Suprantu, kur lenki. 

— Gal ir supranti. Bet tikrai tuo netiki. — Jis sustojo priešais 
raudoną šviesoforą ir pažiūrėjo į ją. — Iš kur tas visas skepticizmas? 
Nejaugi tau taip sunku būti Džeine Ricoli? 

Ji nelinksmai nusijuokė. 

— Nelieskime tos temos, Dinai. 

— Ar viskas dėl to, kad esi moteris policininkė? 

— Turbūt pats gali rasti atsakymus. 

— Atrodo, kad bendradarbiai tave gerbia. 

— Yra išimčių. 

— Jų visada būna. 

Užsidegė žalia šviesa, ir jis vėl nukreipė akis į kelią. 

— Tai natūralu dirbant policijoje, — pasakė ji. — Visas tas 
testosteronas. 

— Tai kodėl pasirinkai tokį darbą? 

— Kadangi susikirtau per namų ūkio egzaminą. 

Ir jie abu gardžiai nusijuokė. Pirmą kartą nuoširdžiai kvatojo 
drauge. 

— O iš tikrųjų, — prisipažino Ricoli, — nuo pat dvylikos 
metų norėjau būti policininke. 

— Kodėl? 

— Visi juos gerbia. Bent taip atrodo vaikui. Norėjau ženkle- 
lio, pistoleto. Tik tada žmonės atsistotų ir atkreiptų į mane dėmesį. 
Nenorėjau įlįsti į kokią nors kontorą, kur tiesiog dingčiau iš akių. 
Virsčiau nematoma moterimi. Tas pat, lyg būtum palaidota gyva. 


Kur niekas nesiklauso, ką sakai. Niekas nepastebi. — Ji įbedė al- 

kūnę į dureles, pasirėmė ranka galvą. — Tačiau šiuo metu anoni- 
miškumas labai praverstų. — Bent jau Chirurgas nežinotų mano 
pavardės. 

— Lyg ir gailiesi pasirinkusi policininko darbą. 

Ji pagalvojo apie visas tas ilgas naktis, praleistas ant kojų, kai 
jėgų suteikdavo tik kofeinas ir adrenalinas. Apie siaubą, regint blo- 
giausia, ką žmonės gali vienas kitam padaryti. Prisiminė ir Skraidū- 
ną. Jo byla tebegulėjo ant stalo. Amžinas beprasmiškumo simbolis. 
Ir jam, ir jai. Kuriame, svajojame, galvojo ji, o kartais tos svajonės 
nuneša ten, kur visiškai nesitikėjome. Į fermerio namo rūsį, pri- 
dvisusį kraujo kvapo. Arba krenti stačia galva per mėlyną padangę, 
maskatuodamas rankomis ir kojomis, kad atsilaikytum prieš Žemės 
trauką. Bet taip jau yra: turi svajonę ir eini, kur ji veda. 

Pagaliau ji prakalbo: 

— Ne, nesigailiu. Būtent toks mano darbas. Būtent tuo rūpi- 
nuosi. Dėl to pykstu. Turiu pripažinti, kad šis darbas kupinas pyk- 
čio. Negaliu paprasčiausiai stovėti kampe ir nesiusti, žiūrėdama į 
nužudytojo lavoną. Tada ir tampu jų gynėja — kai leidžiuosi, kad 
jų mirtys paveiktų mane. Galbūt nebejausiu pykčio, kai žinosiu, kad 
laikas mesti šį darbą. 

— Ne kiekvienas gali pasigirti tokiu užsidegimu. — Jis žvilgte- 
lėjo į ją. — Manau, man dar neteko sutikti tokio smarkaus žmogaus 
kaip tu. 

— Nepasakyčiau, kad tai labai geras dalykas. 

— Ne, smarkumas — geras dalykas. 

— Jeigu tai reiškia, kad visada esi ties užsiliepsnojimo riba? 

— Ir esi? 

— Kartais taip jaučiuosi. — Ji žiūrėjo į lietų, čaižantį priekinį 
stiklą. — Turėčiau bandyti labiau sekti tavo pavyzdžiu. 


Dinas nieko neatsakė, ir Ricoli suabejojo, ar tik nebus įžeidusi 

jo tokiais žodžiais, netiesiogiai įvertindama jį kaip šaltą ir bejausmį. 
Tačiau visada susidarydavo toks įspūdis apie šį vyrą pilku kostiumu. 
Šitiek savaičių jis trikdė ir glumino, o dabar, apimta susierzinimo, 
norėjo išprovokuoti jį, sulaukti bet kokio jausmo, tegul ir nemalo- 
naus, prasiveržimo — vien patvirtinimui, kad ji sugeba tai padaryti. 
Nepalaužiamumo išbandymas. 

Tačiau kaip tik per tokius išbandymus ir apsikvailina moterys. 

Kai Dinas pagaliau sustojo prie viešbučio „Watergate“, Džeinė 
buvo pasiruošusi atsisveikinti trumpai ir šaltai. 


— Ačiū už pavėžinimą, — pasakė ji. — Ir už paslapčių atsklei- 


dimą. — Ir atidarė dureles, įleisdama šilto drėgno oro gūsį. — Iki 
pasimatymo Bostone. 

— Džeinę? 

— Taip? 


— Daugiau jokių užslėptų planų tarp mūsų, gerai? Ką sa- 
kau — sakau rimtai. 

— Jeigu taip liepi. 

— Netiki manimi, tiesa? 

— Argi tai svarbu? 

— Taip, — tyliai atsakė jis. — Man labai svarbu. 

Ji tylėjo, pulsas staiga įsibėgėjo. Atsigręžė į jį. Šitiek laiko abu 
slapukavę, dabar jiedu nežinojo, kaip pamaryti tiesą kito akyse. To- 
kią akimirką galėjai bet ką pasakyti, galėjo bet kas nutikti. Nė vienas 
nedrįso žengti pirmo žingsnio. Padaryti pirmos klaidos. 

Ant jos atvertų durelių šmėstelėjo šešėlis. 

— Sveika atvykusi į „Watergate“, ponia! Gal reikia padėti nu- 
nešti lagaminus? 

Apstulbusi Ricoli atsigręžė: jai šypsojosi viešbučio šveicorius. 
Pamatęs, kad ji atvėrė automobilio dureles, jis pagalvojo, jog ją rei- 
kia sutikti. | 

— Ačiū, aš jau čia apsigyvenusi, — pasakė ir vėl žvilgrelėjo į 
Diną. 

Tačiau ta ypatinga akimirka jau buvo dingusi. Šveicorius tebe- 
stovėjo laukdamas, kol ji išlips. Ji ir išlipo. 

Žvilgsnis pro langą, mostelėjimas — šitaip atsisveikinta. Džei- 
nė įėjo į vestibiulį ir stabtelėjo tik pažiūrėti, kaip jis išsuka iš porte 
cochere ir išnyksta lietuje. 

Lifte atsirėmė į sieną, užsimerkė ir tyliai keikė save už kiekvie- 
ną nuogą jausmą, kurį galėjo jam atskleisti, už kiekvieną kvailystę, 
kurią galėjo leptelėti automobilyje. Grįžusi į savo kambarį ji norėjo 
vienintelio dalyko: nieko nelaukiant išsiregistruoti ir grįžti į Bosto- 
ną. Be abejo, turėjo būti koks nors reisas, į kurį būtų suspėjusi tą patį 
vakarą. Arba traukinys. Ji visada mėgdavo kelionę traukiniu. 

Ricoli arvožė lagaminą ir pradėjo krautis daiktus — reikėjo 
kuo skubiau dingti, užtrenkti duris Vašingtonui ir visiems su juo 
susijusiems keblumams. Ji buvo atsivežusi nedaug daiktų, todėl ilgai 
netruko ištraukti spintoje pakabintą atsarginę palaidinukę ir kelnes, 
užmesti juos ant savo pistoleto dėkle, į kosmetinį krepšelį įbrukti 
dantų šepetėlį ir šukas. Užsegusi lagamino užtrauktuką jau rideno jį 
durų link, kai pasigirdo beldimas. 

Už durų stovėjo Dinas, pilkas kostiumas aptaškytas lietaus, 
plaukai šlapi, žvilgantys. 

— Nemanau, kad baigėme pokalbį, — pareiškė jis. 

— Turi dar ką nors pasakyti? 

— Tiesą sakant, taip. 

Jis įžengė į kambarį ir uždarė duris. Susiraukė, žiūrėdamas į 
lagaminą, jau paruoštą išvykti. 

Jėzau, pagalvojo ji. Kas nors turi išdrįsti. Kas nors turi griebti 
jautį už ragų. 


Nelaukdama, kol Dinas ką nors pasakys, Džeinė prisitraukė jį 

artyn. Tuo pat metu pajuto jo rankas ant savo liemens. Dar nespėjus 
susitikti lūpoms, nė vienas iš jų neabejojo abipusiu postūmiu į glė- 
bį, ir jeigu tai buvo klaida — abiejų kaltė. Ji beveik nieko nežinojo 
apie jį, tebuvo aišku, kad norėjo jo, o su pasekmėmis susitvarkys 
vėliau. 

Jo veidas buvo drėgnas nuo lietaus, apnuoginta oda kvepėjo 
šlapia vilna, ji godžiai gėrė tą kvapą, lūpomis tyrinėdama jo kūną, 
jausdama niekuo nenusileidžiančius jo reikalavimus. Jai trūko kan- 
trybės švelniai mylėtis, troško, kad jis būtų beprotiškas ir nutrūkt- 
galviškas. Jautė, kaip jis laikėsi, bandė sulėtinti tempą, valdytis. Ji 
grūmėsi, provokavo savo kūnu. Ir šitame pirmame susitikime ji nu- 


galėjo. Tai jis kapituliavo. 


Už lango pamažu temo. Jiedu snūstelėjo. Kai Džeinė prabudo, tik- 
tai prieblandos skraistė nušvietė šalia gulintį vyrą. Vyrą, kuris net 
dabar liko jai neįminta mįslė. Jie pasinaudojo vienas kito kūnu, ir 
nors ji suprato, kad turėtų jaustis bent kiek kalta dėl abiejų patirto 
malonumo, faktiškai tejautė nuovargiu peraustą pasitenkinimą. Ir 
nuostabų jausmą. 

— Buvai susiruošusi kelionei, — pasakė jis. 

— Planavau šį vakarą išsiregistruoti ir skristi namo. 

— Kodėl? 

— Nemačiau prasmės pasilikti. — Ji ištiesė ranką, paglostė 
šiurkščius jo barzdos šeriukus. — Bet štai pasirodei tu. 

— Galėjau ir nepasiekti tavo durų. Teko kelis kartus apvažiuoti 
kvartalą. Kaupiant drąsą. 

Ji nusikvatojo. 

— Šneki, lyg manęs bijorum. 


— Nori teisybės? Tu esi labai sunkiai įveikiama moteris. 

— Tikrai sudarau tokį įspūdį? 

— Nuožmi. Ugninga. Tas iš tavęs plūstantis karštis stebina 
mane. — Jis paglostė jai šlaunį, pirštų prisilietimas nuplukdė naują 
virpulį per jos kūną. — Kai važiavome, sakei, kad norėtum būti 
panašesnė į mane. Įdomiausia, kad aš noriu būti panašesnis į tave. 
Norėčiau to smarkumo. 

Ji uždėjo jam ant krūtinės ranką. 

— Kalbi, lyg ten neplaktų širdis. 

— Argi ne taip galvojai? 

Džeinė tylėjo. Vyras pilku kostiumu. 

— Juk taip, ar ne? 

— Nežinojau, kaip tave suprasti, — prisipažino ji. — Visada 
atrodai toks nutolęs. Nevisiškai žmogiškas. 

— Sugrubęs. 

Jis taip tyliai ištarė tą žodį, jog jai kilo mintis, kad jis nenorėjo 
būti išgirstas. Tiesiog sušnabždėjo sau. 

— Mes įvairiai reaguojame, — pasakė Dinas, — į tai, su kuo 
susiduriame. Tu sakei, kad tau sukelia pyktį. 

— Dažniausiai — taip. 

— Todėl tampi karinga. Puoli į ataką, skeldama kibirkštis. Ly- 
giai taip pat kimbi ir į gyvenimą. — Ir susijuokęs pridūrė: — Karš- 
tai, nesitvardydama ir taip toliau. 

— Kaip tu gali nepykti? 

— Neleidžiu sau. Štai kaip susitvarkau. Atsitraukiu, įkvepiu. 
Žiūriu į kiekvieną arvejį kaip į sudedamąją paveikslo dalį. — Jis 
pažvelgė į ją. — Štai kodėl tu intriguoji mane. Tu į savo darbą neri 
stačia galva, nė kiek netausodama savo nervų. Atrodo kažkaip... pa- 
vojingai. 

— Kodėl? 

— Neatitinka to, koks aš esu. Kokiu stengiuosi būti. 


34() 


— Bijai, kad nepersiduotų iš manęs tau. 

— Atrodo, lyg lendame per daug arti ugnies. Ji traukia mus, 
nors velniškai gerai žinome, kad nudegsime. 

Džeinė pabučiavo Diną ir sušnabždėjo: 

— Menkutis pavojus gali labai sujaudinti. 

Vakaras ištirpo naktyje. Jie nuplovė vienas kito prakaitą po 
dušu ir staipėsi prieš veidrodį, įsisupę į vienodus viešbučio chala- 
tus. Lovoje valgė į kambarį pristatytą vakarienę, gėrė vyną, įsijungę 
televizijos komedijų kanalą. Šiąnakt nebus jokio CNN, jokių blogų 
naujienų, apkartinančių nuotaiką. Šią naktį ji norėjo būti už milijo- 
no mylių nuo Voreno Hoito. 

Tačiau nei atstumas, nei jaukus vyriškio glėbys neužrvėrė Hoi- 
tui kelio į jos sapnus. Džeinė prabudo krūprelėjusi tamsoje, mirk- 
dama baimės, o ne aistros prakaite. Širdies daužymąsi nustelbė jos 
mobiliojo telefono skambesys. Prireikė kelių sekundžių išsivaduoti 
iš Dino rankų, persisverti per jį į kitą pusę lovos, kur stovėjo naktinis 
staliukas, ir atidengti savo mobilųjį telefoną. 

— Ricoli. 

Pasigirdo Frosto balsas: 

— Spėju, kad pažadinau. 

Ji užmetė akį į radiją su laikrodžiu. 

— Penktą ryto? Aha, neabejotina prielaida. 

— Tau viskas gerai? 

— Gerai. Kodėl klausi? 

— Žinau, kad šiandien grįžti. Bet pagalvojau, bus geriau, jeigu 
sužinosi prieš atsirasdama čia. 

— Ką? 

Frostas atsakė ne iš karto. Fone girdėjosi kažkieno balsas, klau- 
siantis jį apie įkalčio įdėjimą į maišelį, ir Džeinė suprato, kad šiuo 


metu jis yra įvykio vietoje. 

Dinas sujudėjo pajutęs, kaip ji staiga įsicempė. Jis atsisėdo ir 
įjungė šviesą. 

— Kas yra? 

Frostas vėl prakalbo: 

— Ricoli? 

— Kur tu? — paklausė ji. 

— Mane iškvietė „dešimt — šešiasdešimt keturi signalas. Kaip 
tik čia dabar ir esu... 

— Kodėl tau rūpi iškvietimai į vagių įsilaužimo vietą? 

— Nes čia tavo butas. 

Džeinė sustingo, prispaudė prie ausies telefoną, išgirdo savo 
pačios pulso tvinkčiojimą. 

— Kadangi buvai išvykusi, mes laikinai sustabdėme tavo namo 
sekimą, — aiškino Frostas. — Tavo kaimynė iš du šimtai trečio iš- 
kvietė. Ponia ar panelė, mm... 

— Špygel, — tyliai ištarė ji. — Raudonplaukė. 

— Taip. Atrodo, tikrai nepėsčia panelė. Sakosi dirbanti barme- 
ne „McGinry“ kavinėje. Ėjo po darbo namo ir pastebėjo stiklus po 
atsarginio išėjimo kopėčiomis. Pakėlusi akis pamatė, kad išdaužtas 
tavo langas. Iš karto surinko devyni šimtai vienuolika. Pirmasis pri- 
sistatęs policininkas suprato, kad ten gyveni tu. Ir paskambino man. 

Dinas palietė jos ranką be garso teiraudamasis. Ji nekreipė dė- 
mesio. Atsikrenkštusi sugebėjo nutaisyti ramų balsą ir paklausti: 

— Ar jis ką nors paėmė? 

Ji jau pasakė — „jis“. Nereikėjo ištarti pavardės, nes abu žinojo, 
kieno tai darbas. 

— Šitą tu turėsi pati patvirtinti, kai grįši, — pasakė Frostas. 

— Tu dabar ten? 

— Stoviu tavo svetainėje. 


Ji užsimerkė, jausdama kylantį įsiūčio šleikštulį, įsivaizduoda- 

ma, kaip svetimi žmonės trypia jos namus. Atidarinėja spintas, liečia 
drabužius. Žiopso į pačius intymiausius daiktelius. 

— Man atrodo, kad niekas neliesta, — pasakė Frostas. — Te- 
levizorius ir kompaktinių diskų grotuvas tebėra vietoje. Ant virtuvės 
stalviršio tebestovi didelis stiklainis su monetomis. Ar dar yra kas 
nors, ką jie norėtų pavogti? 

Mano dvasios ramybė. Sveikas protas. 

— Ricoli? 

— Nieko nesugalvoju. 

Tyla. Paskui jis švelniai prabilo: 

— Mudu viską kuo smulkiausiai patikrinsime. Kai grįši, dirb- 
sime kartu. Namo savininkas jau užkalė langą lentomis, lietus nebe- 
pateks vidun. Jeigu kuriam laikui norėtum apsistoti mano namuose, 
žinau, kad Alisa mielai sutiks. Turime laisvą kambarį, kurio visiškai 
nenaudojame... 

— Man viskas gerai, — pasakė ji. 

— Jokių problemų... 

— Man viskas gerai. 

Jos balse pyktis ir išdidumas. Daugiausia išdidumas. 

Frostas puikiai žinojo, kad reikia būti pakančiam ir neįsižeisti. 
Jis kuo ramiausiai pasakė: 

— Iš karto paskambink, kai grįši. 

Dinas nenuleido akių, kai Ricoli baigė pokalbį. Staiga ji nebeiš- 
tvėrė, kad į ją, nuogą ir persigandusią, žiūrima. Kad jos silpnumas kaip 
ant delno. Išsiropštė iš lovos, nuėjo į vonios kambarį ir užsirakino. 

Po sekundės pasigirdo beldimas. 

— Džeine? 

— Aš dar kartą lendu po dušu. 

— Neužsirakink. — Jis vėl pabeldė. — Išeik ir pasikalbėk su 


manimi. 

— Kai baigsiu. 

Ji paleido vandenį. Atsistojo po juo. Ne tam, kad reikėtų nusi- 
prausti, bet norėdama nors trumpam atitolinti pokalbį. Šniokščianti 
privatumo uždanga, už kurios gali pasislėpti. Ji stovėjo palenkusi 
galvą, atsirėmusi į plytelėmis išklotą sieną, grumdamasi su baime. 
Įsivaizdavo, kaip plakantis vanduo čaižo tą baimę, nunerdamas ją 
nuo odos lyg purvą, ir nuplukdo kanalizacijos vamzdžiais tolyn. 
Nuplaka sluoksnį po sluoksnio. Kai pagaliau užsuko vandenį, jau- 
tėsi rami. Apsivaliusi. Šluostydamasi užgriebė savo atvaizdą apraso- 
jusiame veidrodyje: veidas nebe išblyškęs, bet paraudęs nuo kaitros. 
Vėl pasiruošęs vaidinti Džeinės Ricoli vaidmenį. 

Ji išėjo iš vonios kambario. Dinas sėdėjo fotelyje prie lango. 
grindų drabužius, apeidama lovą, kurioje sujauktas paralas bylojo 
apie jų aistrą. Vienas telefono skambutis nupūtė ją, ir dabar teko 
ryžtingai, šiurkščiai suktis po kambarį — užsisegioti palaidinukę, 
truktelėti kelnių užtrauktuką. Už lango vis dar tamsu, tačiau jai nak- 
tis jau buvo praėjusi. 

— Ar ketini pasakyti? — paklausė jis. 

— Mano bute buvo Hoitas. 

— Jie žino, kad ten buvo jis? 

Ricoli atsigręžė į jį. 

— Kas kitas galėjo būti? 

Ištrūko rėksmingesni žodžiai, negu ji norėjo. Išraudusi iš po 
lovos išsitraukė batelius. 

— Turiu keliauti namo. 

— Penkta valanda ryto. Tavo lėktuvas išskrenda devintą tris- 
dešimt. 

— Nejaugi tikiesi, kad vėl užmigsiu? Po šitos žinios? 


— Nuskrisi į Bostoną išsekusi. 

— Aš nepavargusi. 

— Nes tave palaiko adrenalinas. 

Ji sukišo kojas į batelius. 

— Baik, Dinai. 

— K baigti? 

— Bandyti manimi rūpintis. 

Minutė tylos. O paskui jis sarkastiškai pareiškė: 

— Atsiprašau. Vis užmirštu, kad tu kuo puikiausiai sugebi pati 
pasirūpinti savimi. 

Ji tylėjo nusigręžusi nuo jo ir jau gailėjosi savo žodžių. Pirmą 
kartą troško, kad jis iš Hies4 rūpintųsi ja. Kad apglėbtų ir įkalbėtų 
grįžti į lovą. Kad pagulėtų apsikabinę, kol ateis laikas važiuoti į oro 
uostą. 

Tačiau atsisukusi pamatė, kad jis jau pakilęs iš fotelio ir ren- 


giasi. 


24. 


Lėktuve ji užmigo. Pabudo artėdama prie Bostono, jautėsi apsvaigu- 
si ir be galo ištroškusi. Iš Vašingtono išlydėjęs prastas oras neacsiliko, 
iriantis pro debesis žemyn, sūkurių duobės barškino prie sėdynių 
prikabintas lentynėles ir keleivių nervus. Sparnų galai už lango buvo 
pradingę tirštame pilkame rūke, tačiau Džeinė buvo per daug pavar- 
gusi, kad bent dilgrelėtų nerimas dėl skrydžio. Ir Dinas tebesisuko 
mintyse, užgoždamas viską. Žvilgsnis skendo migloje, kūnas tebe- 
jautė jo rankų lytėjimą, alsavimo šilumą. 

Ji prisiminė ir jų paskutinius žodžius, kai sustojo oro uoste 
prie šaligatvio krašto, šaltą, skubų atsisveikinimą teškenant lietui. 
Išsiskyrė ne kaip įsimylėjėliai, bet kaip darbo partneriai, trokštantys 
kuo greičiau užsiimti savais reikalais. Ji kaltino save dėl atšalimo, bet 
kaltino ir jį, kad leido jai pasitraukti. Vašingtonas vėl pavirto apgai- 
lestavimų ir suteptų paklodžių miestu. 

Lėktuvas nutūpė į pliaupiantį lietų. Užteko pamaryti aikštelėje 
pabirusius bagažo krovėjus neperšlampamais apsiaustais, su gobtu- 
vais ant galvų, ir Ricoli iš karto apėmė baimė dėl to, kas bus toliau. 
Grįši namo į butą, kuriame niekada nebesijausi saugi, kadangi jis 
buvo įkėlęs koją. 


Ji išsirideno lagaminą iš bagažo atsiėmimo salės. Vos spėjo išeiti 

į lauką, kai kirto lietaus banga, nešama vėjo šuorų po stogo užlaida. 
Priekyje tįso ilga žmonių eilė: visi susigūžę laukė taksi. Džeinė nu- 
žvelgė limuzinus kitoje gatvės pusėje ir lengviau atsikvėpė, išvydusi 
RICOLI viename limuzino lange. 

Ji pabarškino į vairuotojo pusę, langelis nuslinko žemyn. Da- 
bar sėdėjo kitas vairuotojas, nebe tas pagyvenęs juodaodis, kuris 
prieš dieną atvežė ją į oro uostą. 

— Taip, ponia? 

— Aš esu Džeinė Ricoli. 

— Važiuojanti į Klermonto gatvę, taip? 

— Tai aš. 

Vairuotojas išlipo ir atidarė užpakalines dureles. 

— Prašom lipti. Aš įdėsiu jūsų lagaminą į bagažinę. 

— Ačiū. 

Ji įsėdo ir sunkiai atsiduso, atsilošdama į prabangią odinę sėdy- 
nę. Lauke pylė lietus, šaižiai signalizavo mašinos, slysčiojo padangos, 
tačiau limuzine pasaulis buvo palaimingai tylus. Užsimerkė automo- 
biliui pajudėjus tolyn nuo Logano oro uosto Bostono autostrados 
link. 

Suskambo jos mobilusis. Nusipurtydama nuovargį atsitiesė ir 
apsvaigusi rausėsi rankinėje, išversdama ant grindų tušinukus ir pa- 
laidas monetas, kol sugraibė telefoną. Pavyko atsiliepti suskambus 
ketvirtą kartą. 

— Ricoli. 

— (Čia Margarita iš senatoriaus Konvėjaus kabineto. Aš orga- 
nizavau jūsų kelionę. Tiktai norėjau įsitikinti, kad jūs jau tikrai pa- 
keliui į namus iš oro uosto. 

— Taip. Dabar važiuoju limuzinu. 


— O. — Pauzė. — Na, džiaugiuosi, kad viskas buvo sutvar- 


kyta. 

— Kas sutvarkyta? 

— Limuzinų tarnyba paskambino ir patvirtino, kad jūs atšau- 
kėte paėmimą iš oro uosto. 

— Ne, jis manęs laukė. Ačiū. 

Ricoli išjungė ryšį ir pasilenkė susirinkti iškritusių daiktų. Tu- 
šinukas nuriedėjo po vairuotojo sėdyne. Grabinėdama grindis staiga 
užfiksavo kilimėlio spalvą. Tamsiai mėlynas. 

Ji lėtai atsitiesė. 

Jie ką tik įnėrė į Kalahano tunelį po Čarlzo upe. Eismas sulėtė- 
jo, dabar jie šliaužė begaliniu betoniniu vamzdžiu, apšviestu blankia 
gintaro spalvos šviesa. 

Tamsiai mėlynas nailonas 6,6, „DuPont Antron“. Standartiniai 
kilimai kadilakams ir linkolnams. 

Džeinė tebesėdėjo kuo ramiausiai, žvilgsnis nukrypo į tunelio 
sieną. Mintys nuklydo apie Geilę Jeger ir laidotuvių procesiją, į li- 
muzinų eilę, lėtai sukančią kapinių vartų link. 

Pagalvojo apie Aleksandrą ir Kareną Gentus, kurie atvyko į Lo- 
gano oro uostą, likus vos savaitei iki jų mirties. 

Ir apie Kenetą Veitą bei jo OUI. Nors jam nebuvo leidžiama 
vairuoti, jis vis tiek vežė žmoną į Bostoną. 

Ar jis šitaip jas suranda? 

Pora įsėda į jo automobilį. Dailus moters veidas atsispindi už- 
pakalinio vaizdo veidrodėlyje. Ji įsitaiso ant glotnios odinės sėdynės, 
pasiruošusi vykti namo, nenutuokdama, kad ją stebi. Vyras, į kurio 
veidą ji vos dirstelėjo, kaip tik tą sekundę nusprendžia, kad čia ir yra 
tinkamas objektas. 

Gintarinę šviesą skleidžiančioms lemputėms plaukiant pro 
šalį, Ricoli iš gabaliukų lipdė teoriją. Šitoks ištaigingas automo- 
bilis, ramuma, odinė sėdynė švelniai glaudžiasi prie kūno. Prie 


vairo bevardis vyras. Viskas apgalvota, kad keleivė jaustųsi saugi 

ir globojama. Keleivė nieko nežino apie tą vyrą prie vairo. Tačiau 
vairuotojas žino keleivės pavardę ir vardą. Reiso numerį. Garvę, 
kurioje ji gyvena. 

Dabar eismas užstrigo. Tolumoje matėsi mažytis pilkas plyše- 
lis — tunelio galas. Ricoli visą laiką buvo nusisukusi į langą: neturė- 
jo drąsos net dirstelėti į vairuotoją. Nenorėjo, kad jis išvystų jos išsi- 
gandusias akis. Rankos sulipo nuo prakaito. Ji įkišo pirštus į rankinę 
ir apčiuopė mobilųjį telefoną. Neištraukė jo, bet laikė sugniaužusi, 
mąstydama, ko griebtis, jeigu prireiktų. Kol kas vairuotojas nepa- 
rodė nė mažiausio ženklo, kuris skelbtų pavojų, nieko, kas verstų 
manyti, kad jis yra ne tas, kuo prisistatė. 

Ji pamažu iš rankinės ištraukė mobilųjį. Atvertė jį. Tunelio 
prietemoje teko įtempti akis, kad matytų skaičiukus rinkdama nu- 
merį. Apsimesk, kad šiaip sau skambini, įsakė sau. Tartum papras- 
čiausiai prisistatytum Frostui, o ne klyktum — „gelbėkit“. Tačiau 
ką pasakyti? „Manau, kad patekau į bėdą, nors negaliu garantuoti?“ 
Ji paspaudė įvestą Frosto numerį. Pasigirdo signalas, paskui silpnas 
„klausau“ ir — traškesys. 

Tunelis. Esu prakeiktame tunelyje. 

Ricoli išjungė ryšį. Pažiūrėjo į priekį, ar dar toli tunelio galas, ir 
žvilgsniu netyčia užkabino vairuotojo veidrodėlį. Ji velniškai sukly- 
do — susidūrė su jo akimis ir pamatė, kad jis ją stebi. Būtent tada 
abu viską suprato. 

Šok. Šok iš mašinos! 

Ji griebė už durelių rankenėlės, tačiau šios jau buvo užrakintos. 
Paniškai įsikibo į rankinio atrakinimo kaištuką. 

Tik to ir tereikėjo, kad jis ištiestų ranką atgal, nutaikytų „Taser“ 
ir iššautų. 

Elektra trenkė jai į petį. Penkiasdešimties tūkstančių voltų 


srovė pasklido po kūną, elektrošokas lyg žaibas nurvilkė nervų 

sistemą. Akyse apremo. Džeinė atsitrenkė į sėdynės atlošą, rankų 
nebevaldė, visi raumenys konvulsiškai susitraukė, bejėgis kūnas 


tirtėjo pasiduodamas. 


Kažkoks barbenimas viršuje išplėšė ją iš tamsos. Tinklaines užgulęs 
pilkas rūkas pamažu sklaidėsi. Burnoje jautė metalinį šilto kraujo 
skonį, liežuvį tvinkčiojo ten, kur buvo įsikandusi. Rūkas išnyko, at- 
sivėrė dienos šviesa. Jie jau buvo išvažiavę iš tunelio, traukė... kur? Ji 
dar prastai matė, tačiau už lango, pilko dangaus fone, sugebėjo įžiū- 
rėti aukštų pastatų kontūrus. Bandė pajudinti ranką, bet ta buvo ap- 
sunkusi, nerangi, raumenys pavargę nuo konvulsijos. Ir tie pro langą 
slenkantys pastatai bei medžiai taip svaigino, kad teko užsimerkti. 
Sukaupė visas jėgas, priversdama galūnes paklusti savo valiai. Jau- 
tė, kaip sutrūkčiojo raumenys, kaip pirštai susigniaužė. Standžiau. 
Stipriau. 

Atsidaryk dureles. Atrakink dureles. 

Ricoli atsimerkė, tramdė svaigulį, o pilvas nerimo, tarsi jame 
kas vartytųsi. Už lango pasaulis lėkė pro šalį. Ji stengėsi ištiesti ran- 
ką — vis bent po colį artėti prie išsilaisvinimo. Plaštaka prislinko 
prie durų, prie rankinio užrakto. Suspaudė jį, pasigirdo garsus sprag- 
telėjimas — atsirakino. 

Ir čia pat kažkoks spaudimas į šlaunį. Virš sėdynės pasimatė jo 
veidas: tai jo ranka kyštelėjo „Taser“ pistoletą prie kojos. Ir vėl srovė 
pasklido per kūną. 


Galūnės suspazmavo. Tamsa užkrito lyg gobtuvas. 


Ant skruosto nutiško šalto vandens lašas. Sučirškė lipnioji juosta, 


atlupama nuo ritinėlio. Ricoli atsipeikėjo, kai jis vyniojo juostą 

aplink jos riešus, užlaužęs už nugaros rankas. Apvyniojo kelis kartus 
ir nuplėšė nuo ritinio. Paskui numovė batelius ir tie bumbtelėjo ant 
grindų. Nunėrė puskojines, kad geriau priliprų juosta. Vaizdas pa- 
mažu ryškėjo: matė jo viršugalvį, matė, kaip jis susikaupęs vynioja 
lipnią juostą aplink jos kulkšnis. Už atvirų durų — žalumos platybė. 
Pelkė ir medžiai. Jokio pastato. Pelkės? Ar jis atgabeno ją į Bek Bė- 
jaus pelkynus? 

Vėl čirkštelėjo lipni juosta, ir Ricoli užuodė klijų kvapą: jai už- 
lipdė burną. 

Jis spoksojo į ją. Dabar aiškiai matė kiekvieną detalę, kurios jai 
nerūpėjo, kai oro uoste prieš ją atsidarė automobilio langas. Tada tos 
detalės buvo nesvarbios. Akys tamsios, veidas kampuotas, išraiška 
kraupi, budri. Ir aiškus jaudulys numatant, kas bus toliau. Net neat- 
kreiptum dėmesio į tą veidą, sėdėdamas ant užpakalinės sėdynės. Tai 
tiesiog beveidė armija, aprengta uniformomis, pagalvojo ji. Žmonės, 
valantys mūsų kambarius viešbučiuose, tempiantys lagaminus, vai- 
ruojantys limuzinus, kuriuose sėdime. Jie juda lygiagrečiame pasau- 
lyje, matomi retai — tada, kai jų prireikia. 

Tada, kai įsibrauna į mūsų pasaulį. 

Jis pakėlė jos mobilųjį telefoną, kuris buvo nukritęs ant grin- 
dų. Numetė ant žemės ir sutraiškė kulnu, o visą plastiko ir laidelių 
gniutulą nuspyrė į krūmus. Joks kiečiausias 911 pas ją nebeatves 
policijos. 

Dabar jis pasikeitė. Užgrūdintas profesionalas užsiėmė tuo, 
kas jam geriausiai sekasi. Įlindo į automobilį, atitempė ją prie du- 
relių, paskui kuo lengviausiai pakėlė. Specialiosios paskirties būrio 
kareiviui, galinčiam nužygiuoti mylių mylias su šimto svarų kupri- 
ne ant pečių, vienas juokas panešti šimto penkiolikos svarų moterį. 
Lietus tėškė į veidą, kai ją nešė prie mašinos galo. Džeinė spėjo 


pamatyti migla pasidabruotus medžius, tankų krūmokšnių raizgy- 

ną. Tačiau nė vieno automobilio, nors kažkur už medžių girdėjosi 
transporto šlamesys lyg vandenyno ošimas, kai laikai kriauklę prie 
ausies. Taip ir norėjosi užkaukti iš nevilties, nors ir užklijuota bur- 
na, nors ir dusliai. 

Bagažinė jau buvo atidaryta, purvinos žalios spalvos parašiutas 
ištiestas, laukė jos kūno. Jis įvertė ją vidun, nuėjo paimti batelių ir 
grįžęs švystelėjo juos ten pat, kur ir ją. Paskui trinktelėjo bagažinės 
dangrį, ir pasigirdo sukamas raktelis. Net jeigu pavyktų išlaisvinti 
rankas, ji negalėtų ištrūkti iš šito juodo karsto. 

Durelės trinktelėjo, automobilis vėl pajudėjo. Vežė į susitikimą 
su vyru, kuris neabejotinai jos laukia. 

Ricoli galvojo apie Voreną Hoitą. Apie jo negyvą šypseną, ilgus 
pirštus latekso pirštinėse. Kai dingtelėjo, ką jis laikys tose pirštinėto- 
se rankose, apėmė siaubas. Alsavimas pagreitėjo, atrodė, tuoj uždus, 
užtrokš, nebegalėdama pakankamai giliai ir greitai įkvėpti oro. Ji 
paniškai blaškėsi, daužėsi lyg apdujęs žvėrelis, beprotiškai trokštantis 
gyventi. Veidas trinktelėjo į lagaminą, smūgis iš karto pribloškė. Ji 
gulėjo išsekusi, skruostas tvinkčiojo. 

Automobilis sumažino greitį ir sustojo. Ji pastėro iš baimės, 
širdis nebetilpo krūtinėje laukiant, kas bus toliau. 

Pasigirdo vyro balsas: 

— Geros dienos. 

Paskui automobilis vėl pajudėjo ir padidino greitį. 

Rinkliavos postas. Jie būna greitkelyje. 

Ji stengėsi prisiminti visus miestelius į vakarus nuo Bostono, 
visus tuščius laukus ir miško plotus, vietas, kur niekas daugiau ne- 
sugalvotų sustoti. Vietas, kur niekada nerastum lavono. Prisiminė 
išpampusį, juodomis gyslomis išvagotą Geilės Jeger lavoną ir Marlos 
Džinos Veit kaulus, išbarstytus gūdžiame miške. Visų kūnų vienoda 


dalia. 


352 


Užsimerkė ir klausėsi ratų gaudesio. Važiavo labai greitai. Aiš- 
ku, kad jau už Bostono ribų. Ką Frostas galvoja, laukdamas jos 
skambučio? Kada jis supras, kad kažkas atsitiko? 

Jokio skirtumo. Jis nežinos, kur ieškoti. Niekas nežinos. 

Užgulta kairė ranka nutirpo, beprotiškai dilgčiojo. Džeinė pasi- 
vertė ant pilvo, veidas prisispaudė prie šilkinės parašiuto medžiagos. 
Tas pats audinys, į kurį buvo įvynioti Geilės Jeger ir Karenos Gent 
lavonai. Atrodė, kad tos klostės prisigėrusios mirties kvapo. Puvimo 
kvapo. Pasibjaurėjusi bandė atsiklaupti ir trenkė galvą į bagažinės 
dangtį. Kaukolę pervėrė skausmas. Nors lagaminas buvo nedidelis, 
jis vis tiek užėmė daug vietos, negalėjai laisvai manevruoti, o klaus- 
trofobija vėl sukėlė paniką. 

Valdykis. Po velniais, Ricoli. Suimk save į nagus. 

Tačiau atsikratyti Chirurgo vaizdo nepavyko. Prisiminė grės- 
mingai artėjantį jo veidą, kai ji surišta tysojo ant rūsio grindų. Prisi- 
minė, kaip laukė, kada rėš jo skalpelis, žinodama, kad išsigelbėjimo 
nebus. Kad geriausia, ko galėjo viltis, — greita mirtis. 

Ir kad alternatyva buvo gerokai baisesnė. 

Ji prisivertė kvėpuoti lėčiau, giliau. Per skruostą nuslydo šil- 
tas lašelis, o pakaušis degė. Aišku, prasiskėlė galvą, ir dabar kraujas 
ištisai varvėjo ir tiško ant parašiuto. Įrodymas, pagalvojo ji. Mano 
atvejis pažymėtas krauju. 

Kraujuoju. Į ką aš susitrenkiau galvą? 

Ji kilstelėjo surištas rankas, graibydama bagažinės dangtį, ban- 
dydama nustatyti, į ką prasiskėlė galvą. Apčiuopė plastiką, lygų me- 
talo paviršių. Ir staiga įdūrė kažkoks išsikišęs varžtas. 

Ricoli nebejudėjo, leido geliantiems rankos raumenims bent 
kiek atsipalaiduoti, reikėjo pamirksėti, kad iš akių išnyktų kraujas. 
Ir klausėsi burzgimo, ratų čežėjimo kelio danga. 


Vis dar greitai lekia, Bostonas likęs kažin kur toli. 

Gražu čia, miške. Stoviu apsuptas medžių, viršūnės remiasi į dangų lyg 
katedros bokštų smailės. Visą rytą lijo, bet dabar pro debesis jau brau- 
nasi saulė, lieja spindulius į žemę, kur įkaliau keturis geležinius kuolus, 
ant kurių užnėriau keturis virvių galus. Tylu, tik nuo lapų pastoviai 
kapsi lašai. 

Paskui išgirstu sparnų šlamesį, pakėlęs galvą matau tris varnas, 
nutūpusias aukštai ant šakų. Jos taip keistai, nekantriai stebi, lyg nu- 
jaustų, kas bus toliau. Jos jau žino šitą vietą ir dabar laukia, vis plaste- 
lėdamos juodais sparnais: vėl bus kažkas įdomaus. 

Saulė šildo žemę, nuo šlapių lapų rangosi garas. Pasikabinau ku- 
prinę ant šakos, kad nesudrėktų, ji dabar kabo kaip didžiulis vaisius — 
nusveria į ją sudėti instrumentai. Visiškai nėra reikalo tikrinti, kas ten 
yra: rūpestingai viską surinkęs sudėjau juos į kuprinę, paglamonėjau 
šaltą metalą. Tie vieneri įkalinimo metai neatbukino mano įgūdžių, o 
skalpelį sugniaužti lygiai taip pat malonu kaip senam draugui paspaus- 
ti ranką. 

Dabar rengiuosi pasisveikinti su kita sena drauge. 

Nueinu į keliuką palaukti. 

Debesys išsiskirstę, likusios tik sruogelės, popietė tvanki ir šilta. Čia 
greičiau dvi provėžos, o ne keliukas, ir dar kelios piktžolės kyšo, trapios 
sėklinės pūpso ramiai, nes nepravažiavo nė vienas automobilis, nesudar- 
kė jų. Išgirstu kranksėjimą: ogi tos trys varnos atsekė iš paskos ir laukia 
reginio. 

Visi mėgsta stebėti. 

Už medžių pakyla skystas dulkių sūkurėlis. Atvažiuoja automobi- 
lis. Laukiu, širdis įsibėgėja, delnai iš jaudulio suprakaituoja. Pagaliau 
jis išnyra — švytintis juodas begemotas vos juda šunkeliu, slenka oriai. 


Atveža mano draugę į pasimatymą. 


354 


Manau, kad vizitas užtruks ilgai. Dirsteliu aukštyn — saulė dar 
aukštai, suteiks mums dienos šviesą kelias valandas. Kelias vasaros ma- 
lonumo valandas. 

Išeinu į keliuko vidurį, ir pririedėjęs limuzinas sustoja priešais. 
Vairuotojas išlipa. Mums nėra reikalo persimesti žodžiais, paprasčiau- 
siai žiūrime vienas į kitą ir šypsomės. Dviejų brolių šypsena. Šituos bro- 
lius jungia ne šeimyniniai ryšiai, bet bendri troškimai, bendri geismai. 
Mus suvedė popieriuje parašyti žodžiai. Būtent ilguose laiškuose audėme 
savo fantazijas ir sudarėme sąjungą, žodžiai liejosi iš po mūsų rašiklių 
kaip šilkinės voratinklio gijos, sujungdami mus. Atvesdami į šituos miš- 
kus, kur varnos nekantriai laukia įrėmusios akis. 

Abu nužingsniuojame prie automobilio galo. Jis visas atgijęs, žino, 
kad gaus pakrušti ją. Matau išsipūtusias kelnes, girdžiu, kaip rankos 
traškina automobilio raktelius. Vyzdžiai išsiplėtę, viršutinė lūpa nusėta 
prakaito lašeliais. Stovime prie bagažinės, trokšdami kuo greičiau išvysti 
savo viešnią. Pajausti pirmą nuostabų jos siaubo giūsį. 

Jis įkiša raktą į spynelę ir pasuka jį. Bagažinės dangtis pakyla. 

Ji guli susirangiusi ant šono, markstosi žiūrėdama į mus, apakinta 
staigios šviesos. Mano žvilgsnis taip prikaustytas prie jos, jog ne iš karto 
sumoju, ką reiškia balta liemenėlė, kyšanti iš mažo lagamino kampo. 
Tik tada, kai mano partneris pasilenkia traukti jos iš bagažinės, aš 
atsitokiu. 

Ir vrikteliu: 

— Ne! 

Bet jos rankos jau atkištos į priekį. Jau atlaužia gaiduką. 

Iš jo galvos telieka kraujo ūkana. 

Keistai gracingas baletas, kitaip nepavadinsi, matau, kaip jo kū- 
nas išsiriečia krisdamas atgal. Kaip jos rankos kuo tiksliausiai švysteli į 
mane. Pakanka laiko tik pasisukti šonu, ir tada iš jos pistoleto plyksteli 
antra kulka. 

Nejaučiu, kaip ji perveria man sprandą. 

Tas keistas baletas tęsiasi, tiktai dabar mano kūnas atlieka šokį, 
rankos skėsteli ratu, 0 aš pats kaip gulbė neriu į orą. Nukrentu ant šono, 
bet jokio skausmo nejaučiu, tik išgirstu, kaip mano kūnas trenkiasi į 
purvą. Gulėdamas laukiu skausmo, tvinkčiojimo, bet ne, nieko nėra. 
Vien nustebimas. 

Girdžiu, kaip ji braunasi iš bagažinės. Susirietusi išgulėjo daugiau 
kaip valandą, tad dabar prireikia kelių minučių, kol kojos paklūsta. 

Ji eina artyn prie mangs. Stukteli koja man į petį ir apverčia mane 
ant nugaros. Aš turiu visą sąmonę ir žiūriu į ją kuo puikiausiai supras- 
damas, kas nutiks. Ji nutaiko ginklą man į veidą, rankos dreba, ji ne 
alsuoja, bet šaižiai gaudo orą. Ant kairiojo skruosto išdžiūvusi kraujo 
dėmė — tikros indėnų karo spalvos. Kiekvienas jos kūno raumuo pa- 
sirengęs šūviui. Visi instinktai jai klykia paspausti gaiduką. Aš žiūriu 
tiesiai į ją, nė kiek nebijau, stebiu, kokia kova verda jos akyse. Įdomu, 
kokią nugalėjimo formą ji pasirinks. Rankose ji laiko savęs pačios su- 
naikinimo ginklą. Aš esu tiktai katalizatorius. 

Nužudai mane — ir pasekmės sunaikins tave. 

Leidi man gyventi — ir aš amžiams įsitaisysiu tavo košmaruose. 

Ji giliai sukūkčioja. Lėtai nuleidžia ginklą. 

— Ne, — sušnabžda. Ir garsiau. Niekinamai: — Ne! 

Paskui atsitiesia ir giliai įkvepta. 


Ir grįžta prie automobilio. 

Ricoli stovėjo proskynoje ir žiūrėjo į keturis geležinius kuolus, įkal- 
tus į žemę. Du rankoms, du kojoms. Čia pat buvo rastos suraišio- 
tos virvės, jau su kilpomis, laukiančios, kada jas užverš ant riešų ir 
kulkšnių. Ji nenorėjo stoviniuoti prie kuolų, kurių paskirtis aiški. 
Verčiau vaikščiojo po plotą kaip bet kuris policininkas, apžiūrinė- 
damas nusikaltimo vietą. O mintį, kad jos galūnės būtų buvusios 
pritvirtintos prie tų kuolų, kūnas sudarkytas instrumentais, kurie 
gulėjo Hoito kuprinėje, reikėjo nuginti kuo toliau nuo savęs. Jautė 
kolegų žvilgsnius, girdėjo, kaip jų balsai pritildavo, jai artinantis. 
Tvarstis ant susiūto skalpo aiškiai žymėjo ją kaip vaikščiojančią nu- 
kentėjusiąją, ir jie elgėsi su ja, tartum ji būtų stiklo gabalas, kuris 
gali bematant sudužti. Ricoli nesitaikstė su tokiu požiūriu, tik jau 
ne dabar, kai jai verkiant reikėjo tikėti, kad ji netapo auka. Kad kuo 
puikiausiai valdė emocijas. 

Dėl to ir vaikščiojo taip, kaip vaikščiorų po bet kurią kitą 
nusikaltimo vietą. Viskas nufotografuota, viskas kruopščiai išrink- 
ta — praėjusį vakarą darbavosi valstijos policija, ir vieta oficialiai 
perduota naudoti, tačiau šį rytą Ricoli ir jos komanda taip pat jau- 
tė pareigą ją ištirti. Ji su Frostu nulindo į mišką, tampė matavi- 


mo juostą, matavo atstumą nuo keliuko iki mažosios proskynos, 

kurioje valstijos policija aptiko Voreno Hoito kuprinę. Nors šitas 
tarp medžių pasislėpęs ratas daug ką reiškė asmeniškai, ji apžiūrėjo 
proskyną nešališkai. Jos bloknote buvo kuprinėje rastų daiktų sąra- 
šas: skalpeliai ir veržtuvai, žaizdų plėstuvas ir pirštinės. Ji ištyrinėjo 
Hoito avalynės atspaudus, dabar jau išlietus iš gipso, ir stebeilijo į 
įkalčių maišelius, kuriuose buvo sudėtos suraišiotos virvės, negalvo- 
dama apie tai, kieno riešams jos buvo skirtos. Apmesdama žvilgsniu 
besikeičiantį orą, grūste išgrūdo iš galvos mintį, kad šitos medžių 
viršūnės ir dangus būtų buvęs paskutinis gyvenime matytas vaizdas. 
Šiandien čia nebuvo nukentėjusiosios Džeinės Ricoli. Tegul kolegos 
stebi, tikėdamiesi išvysti tokią, — jiems neišdegs. Nė vienas neišvys 
šio vaizdo. 

Ricoli užvertė bloknotą ir pakėlusi akis pamatė Gabrielį Diną, 
pro medžius einantį jos link. Širdis suplakė stipriau, tačiau ji pasi- 
sveikino tiktai linktelėdama, o žvilgsnis įspėjo jį — „laikysimės da- 
lykiškai“. 

Jis suprato. Jiedu stovėjo vienas priešais kitą kaip du profesio- 
nalai, stengdamiesi jokiu būdu neišduoti vos prieš dvi dienas patirtų 
intymumų. 

— „VIP limuzinai“ tą vairuotoją nusisamdė prieš pusmetį, — 
pasakė ji. — Jis vežiojo visus — ir Jegerius, ir Gentus, ir Veitus. Ir jis 
galėjo matyti VIP'ų vežimo grafikus. Turbūt pamatė ir mano pavar- 
dę. Atšaukė man užsakytą automobilį, kad pats galėtų mane paimti 
vietoj paskirto vairuotojo. 

— O „VIP“ patikrino jo darbo charakteristikas? 

— Jos buvo kelerių metų senumo, bet labai geros. — Ji parylė- 
jo. — O autobiografijoje nė žodžio apie jokią karinę tarnybą. 

— Dėl to, kad jo tikroji pavardė ne Džonas Starkas. 

Ji suraukė kaktą. 

— Tapatybės vagystė? 


358 


Dinas mostelėjo medžių pusėn. Jie įėjo iš proskynos į mišką, 
kur galėjo pasikalbėti prie keturių akių. 

— Tikrasis Džonas Starkas mirė tūkstantis devyni šimtai 
devyniasdešimt devintųjų metų rugsėjį Kosove, — pasakojo Di- 
nas. — Jungtinių Tautų humanitarinės pagalbos darbuotojas, žuvo 
savo džipu užvažiavęs ant minos. Palaidotas Korpus Kristi, Teksaso 
valstijoje. 

— Taigi nežinome net jo tikrosios pavardės. 

Dinas papurtė galvą. 

— Pirštų atspaudai, dantų rentgeno nuotraukos ir audinių pa- 
vyzdžiai bus išsiųsti ir į Pentagoną, ir į Centrinę žvalgybos valdybą. 

— Ir iš jų nesulauksime atsakymų. Tiesa? 

— Jeigu Dominatorius buvo vienas iš saviškių — nesulauksi- 
me. Jiems atrodo, kad tu išsprendei jų klausimą. Nėra reikalo dau- 
giau ką sakyti ar daryti. 

— Gal ir išsprendžiau jų klausimą, tačiau mano klausimas te- 
bėra atviras, — karčiai pastebėjo ji. 

— Hoitas? Jis niekada nebekels tau rūpesčių. 

— Dieve, reikėjo paleisti dar vieną šūvį... 

— Jam turbūt kvadriplegija*, Džeine. Neįsivaizduoju didesnės 
bausmės. 

Jie išėjo į šunkelį. Limuziną nutempė praėjusią naktį, tačiau 
visi pėdsakai liko. Ji žiūrėjo į išdžiūvusį kraują toje vietoje, kur žuvo 
žmogus, pasivadinęs Džonu Starku. Už kelių jardų buvo mažesnė 
dėmė. Ten gulėjo Hoitas. Galūnės buvo bejausmės, stuburo smege- 
nys virtusios koše. 

Galėjau pribaigti jį, tačiau leidau gyventi. Ir vis tiek nežinau, ar 
gerai padariau. 


* Visų galūnių paralyžius. 

— Kaip tu, Džeine? 

Jo balse jautėsi intymumas, neištartas pripažinimas, kad jiedu 
buvo ne vien kolegos. Ji pažiūrėjo į jį ir čia pat susidrovėjo dėl savo 
sukiužusio veido ir tvarsčio ant galvos. Tik ne šitokiai reikėjo pasi- 
rodyti jam, tačiau jeigu jau atsidūrė priešais, nebuvo prasmės slėpti 
visų mėlynių, reikėjo stovėti pasitempusiai ir žiūrėti tiesiai jam į 
akis. 

— Viskas gerai, — atsakė Ricoli. — Galvoje keletas siūlių, vie- 
nas kitas raumuo maudžia. Tik velniškai bjaurus vaizdas. — Ji ne- 
aiškiai mostelėjo į savo mėlynėmis nusėtą veidą. — Bet tau reikėtų 
pamatyti tą kitą žmogelį. 

— Nemanau, kad tau reikėjo čia eiti, — pasakė jis. 

— Ką nori pasakyti? 

— Per greitai. 

— Kaip tik aš ir turiu būti čia. 

— Tu niekada neatleidi vadžių, ar ne? 

— Kodėl turėčiau? 

— Kadangi nesi mašina. Viskas atsilieps. Negali vaikščioti ap- 
simetusi, kad čia tėra kažkokia kita nusikaltimo vieta. 

— O aš ir negalvoju kitaip. 

— Netgi po to, kas vos neatsitiko? 

Kas vos neatsitiko. 

Džeinė pažiūrėjo į kraujo dėmes ant žemės ir akimirką pasiro- 
dė, kad keliukas susiūbavo, tartum požeminis smūgis būtų sujudinęs 
taip rūpestingai suręstas sienas, kuriomis ji buvo apsitvėrusi, sukel- 
damas grėsmę pagrindui, ant kurio stovėjo. 

Dinas paėmė ją už rankos. Tvirtas rankos paspaudimas paleido 
ašaras. Šis paspaudimas reiškė: „Bent šį kartą leisk sau būti žmogu- 
mi. Nebijok silpnumo.“ 


Ji tyliai ištarė: 

— Gailiuosi dėl Vašingtono. 

O pamačiusi jo akyse šmėstelėjusį skausmą pajuto, kad jis ne- 
teisingai suprato jos žodžius. 

— Vadinasi, manai, kad būtų buvę geriau, jeigu nieko tarp 
mūsų nebūtų įvykę, — pasakė jis. 

— Ne. Visiškai ne tai... 

— Tai dėl ko gailiesi? 

Ji atsiduso. 

— Gailiuosi, kad išvažiavau nepasakiusi, ką ta naktis man reiš- 
kė. Gailiuosi, kad normaliai neatsisveikinau. Ir kad... — Ji parylė- 
jo. — Kad neleidau tau pasirūpinti manimi — tik tą vieną kartą. 
Nes iš tiesų man taip to reikėjo. Aš nesu tokia stipri, kaip linkusi 
manyti. 

Jis nusišypsojo. Spūstelėjo jai ranką. 

— Nė vienas nesame, Džeine. 

— Ei, Ricoli? — iš miško pakraščio šūktelėjo Baris Frostas. 

Ji sumirksėjo nuvydama ašaras ir atsisuko. 

— Taip? 

— Ką tik gavome dvigubą „dešimt-penkiasdešimt keturi“ sig- 
nalą. „Ouik-Stop“ gastronomijos parduotuvė Jamaika Pleine. Parda- 
vėjas ir pirkėjas nebegyvi. Vieta jau apsupta. 

— Jėzau. Iš pat ryto. 

— Keliaujame tiesiai ten. Tu galėsi važiuoti? 

Ricoli giliai įkvėpė ir atsisuko į Diną. Jis jau buvo paleidęs jos 
ranką, ir nors jai trūko to prisilietimo, jautėsi stipresnė, požeminis 
drebėjimas nuslopo, žemė nebeslydo iš po kojų. Tačiau ši akimirka 
neturi pražūti. Paskutinis atsisveikinimas Vašingtone buvo skubotas, 
to ji nebekartos. Neleis, kad jos gyvenimas pasuktų Korsako keliu, 
kad teliktų liūdnas apgailestavimų metraštis. 


— Frostai? — šūktelėjo nenuleisdama nuo Dino akių. 

— Taip? 

— Aš nevažiuoju. 

— Ką?! 

— Tegul kitas būrys užsiima. Aš kol kas nepajėgi. 

Tyla. Atsisukusi ji išvydo apstulbusį Frosto veidą. 

— Nori pasakyti... kad pasiimi išeiginę? — pasitikslino Frostas. 

— Taip. Čia mano pirmos nedarbingumo atostogos. 

Frostas pakraipė galvą ir nusijuokė: 

— Pats laikas — kitaip nepasakysi. 

Ji žiūrėjo į nueinantį Frostą. Girdėjo, kaip jis tebesijuokė šaste- 
lėdamas į mišką. Palaukė, kol Frostas išnyko tarp medžių, ir atsisuko 
į Diną. 

Jis išskėtė rankas, ir ji krito į svetingą glėbi. 


26. 


Jos ateina kas dvi valandas patikrinti, ar nėra pragulų. Amžinai sukasi 
trys veidai: Armina — dieninėje pamainoje, Bela — vakarais, o nak- 
timis — tyli ir nedrąsi Korazonė. Mano ABK mergaitės — taip vadinu 
jas. Nepastabiam žmogui jos niekuo nesiskiria viena nuo kitos — visos 
lygiais rudais veidais ir melodingais balsais. Linksmos kordebaleto šo- 
kėjos flipinietės baltomis uniformomis. Bet aš matau skirtumus. Kaip 
jos prisiartina prie mano lovos, kaip nevienodai sugriebia mane ir pa- 
verčia kūną ant vieno ar ant kito šono, kai pakeičia mano padėtį ant 
avikailio pakloto. Šitaip privalu daryti dieną naktį, kadangi pats ne- 
galiu pasijudinti, o kūnas, visu svoriu įsispraudęs į Čiužinį, toje vietoje 
pratrina odą. Suslegia kapiliarus ir nebepraleidžia maitinančio kraujo 
srovės, marina badu audinius, kurie pasidaro blyškūs, silpni ir lengvai 
nubrūžinami. Užtenka įgyti mažytę opelę, ir toji kaipmat supūliuoja ir 
didėja, grauždama mėsą kaip žiurkė. 

Dėl savo ABK mergaičių pastangų neturiu jokių pragulų — bent 
jos man taip sako. Negaliu patikrinti, nes nepajėgiu pamatyti savo 
nugaros nei sėdmenų, o žemiau pečių nieko nejaučiu. Mano sveikata 
absoliučiai priklauso nuo Arminos, Belos ir Korazonės, todėl kaip bet 
kuris kūdikis sutelkiu dėmesį į tas, kurios rūpinasi manimi. Iyrinėju jų 


veidus, įkvėpiu jų kvapus, įsimenu balsus. Žinau, kad Arminos nosies 

viršus nevisiškai tiesus, kad kvapas iš Belos burnos dažnai atsiduoda 
česnaku ir kad Korazonė vos vos mikčioja. 

Taip pat žinau, kad jos bijo mangs. 

Aišku, kad jos žino, kodėl esu čia. Visos, kurios dirba stuburo sme- 
genų traumų skyriuje, supranta, kas aš esu, ir nors elgiasi su manimi 
taip pat pagarbiai, kaip ir su visais savo pacientais, pastebiu, kad jos 
beveik nežiūri man į akis, kad dvejoja prieš paliesdamos mano kūną, 
tartum reikėtų patikrinti karštą geležį. Kartais matau pagalbinio per- 
sonalo darbuotojas, kurios eina koridoriumi, dirsčioja į mane ir šnabž- 
dasi. Su kitais ligoniais plepasi, teiraujasi apie jų draugus ir šeimas, 
bet man niekada neužduoda tokių klausimų. O, jos paklausia, kaip 
jaučiuosi, ar gerai miegojau, bet tuo ir baigiasi mūsų pokalbis. 

Vis tiek žinau, kad joms smalsu. Kiekviena yra smalsi, kiekvienai 
rūpi užmesti akį į Chirurgą, bet bijo prieiti per arti, tartum staiga 
stryktelėčiau ir jas užpulčiau. Todėl dirsčioja pro tarpdurį, tačiau ne- 
įeina, kol nėra reikalo. ABK mergaitės pasirūpina mano oda, pūsle ir 
viduriais, o paskui neria tolyn, palikdamos pabaisą savajame guolyje, 
prirakintą lovoje, o prirakino jo paties suniokotas kūnas. 

Nenuostabu, kad taip trokštu sulaukti daktarės O Donel. 

Ji ateina kartą į savaitę. Atsineša kasetinį magnetofoną, liniuotą 
bloknotą ir rankinę, pilną mėlynų tušinukų, kad turėtų kuo užsirašy- 
ti. Ir atsineša smalsumą, drąsiai ir nė kiek nesigėdydama apsigaubia 
juo lyg raudona mantija. Jos smalsumas grynai profesinis, bent ji taip 
įsitikinusi. Ji prisitraukia kėdę prie pat mano lovos, o mikrofoną pade- 
da ant sukiojamo staliuko, kad sugautų kiekvieną mano žodį. Paskui 
palinksta į priekį, išlenkia kaklą artyn, lyg siūlytų jį. Dailus kaklas. Ji 
natūrali blondinė ir gana blanki, o po baltute oda vingiuoja melsvos 
venų linijos. Ji žiūri į mane be jokios baimės ir klausinėja. 

— Ar ilgitės Džono Starko? 

— Juk žinote, kad ilgiuosi. Netekau brolio. 

— Brolio? Bet jūs net nežinote jo tikrosios pavardės. 

— Jr policija ištisai klausinėja to paties. Niekuo negaliu jiems 
padėti, kadangi jis niekada man nepasisakė. 

— Jr vis tiek susirašinėjote su juo visą tą laiką kalėjime. 

— Pavardės ir vardai mums buvo nesvarbu. 

— Labai gerai pažinote vienas kitą, jeigu galėjote drauge žudyti. 

— Tik tą vieną kartą — ant Biken Hilo. Sakyčiau, tai panašu į 
mylėjimąsi. Pirmą kartą dar tik mokaisi pasitikėti vienas kitu. 

— Vadinasi, žudymas drauge buvo būdas pažinti jį? 

— Argi rasi geresnį būdą? 

Ji išriečia antakį, lyg abejotų, ar aš kalbu rimtai. Kalbu rimtai. 

— Jūs vadinate jį broliu, — sako ji. — Ką tai turėtų reikšti? 

— Mus abu siejo ryšys. Šventas ryšys. Taip sunku rasti žmonių, 
kurie visiškai mane suprastų. 

— Įsivaizduoju. 

Tikiuosi apčiuopti bent lašelį sarkazmo, tačiau negirdžiu jo balse, 
nematau akyse. 

— Žinau, kad kažkur turi būti daugiau tokių kaip mes, — sakau 
aš. — Svarbu surasti juos. Susisiekti. Mes visi norime, kad šalia būtų 
tos pačios prigimties žmonės. 

— Kalbate taip, tarsi būtumėte skirtingos rūšies. 

— Homo sapiens reptilis, — šmaikščiai pastebiu aš. 

— Atsiprašau? 

— Skaičiau, kad dalis mūsų smegenų yra išlikusi roplių prigim- 
ties. Ji valdo mūsų primityviausias funkcijas. Kovą ir pabėgimą. Pora- 
vimąsi. Agresiją. 

— O. Jūs turite omenyje archipallium“. 


— Taip. Smegenis, kurias turėjome pries tapdami žmonėmis, prieš 
* Gyvūnų anatomijoje „archipalium“ yra seniausia smegenų apsiausto dalis. 

tapdami civilizuoti. Jos nepripažįsta jokių emocijų, jokios sąžinės. Jo- 
kios moralės. Užtenka pažiūrėti į kobros akis, kad įsitikintum. Ta pati 
mūsų smegenų dalis, kuri tiesiogiai reaguoja į uoslės jaudrinimą. Štai 
kodėl ropliai taip gerai užuodžia. 

— Tai tiesa. Neurologiniu požiūriu mūsų uoslės sistema glaudžiai 
susijusi su archipallium. 

— Ar žinojote, kad aš visada turėjau nepaprastą uoslę? 

Kurį laiką ji paprasčiausiai spokso į mane. Ir vėl nesupranta, ar aš 
kalbu rimtai, ar rezgu šitą teoriją, nes ji yra neuropsichbiatrė ir žinau, 
kad ji tai įvertins. 

Jos klausimas parodo, kad ji nutarė, jog kalbu rimtai: 

— Ar Džonas Starkas taip pat turėjo nepaprastą uoslę? 

— Nežinau. — Mano žvilgsnis įdėmus. — Dabar, kai jis miręs, 
ir nesužinosime. 

Ji stebi mane lyg katė, pasiruošusi staigiam šuoliui. 

— Jūs atrodote piktas, Vorenai. 

— Argi tam nėra pagrindo? 

Mano žvilgsnis nusileidžia ant niekam tikusio kūno, gulinčio be 
gyvybės ženklo ant avikailio pakloto. Aš net nebegalvoju, kad čia mano 
kūnas. Kodėl turėčiau? Nebejaučiu jo. Čia tik svetimos mėsos gabalas. 

— Jūs pykstate ant tos policininkės,, — sako ji. 

Toks akivaizdus pareiškimas net nenusipelno atsakymo, todėl ir 
neatsakau. 

Tačiau daktarė O Donel yra išmokyta nusitaikyti į jausmus, nu- 
lupti užsitraukusį audinį ir atverti krauju plūstančią žaizdą. Ji suuodė 
dirginančių emocijų aromatą ir dabar gnaibo, gremžia ir dreskia. 

— Ar vis dar galvojate apie detektyvę Ricoli? — klausia ji. 

— Kasdien. 

— Ką galvojate? 


— Ar tikrai norite žinoti? 

— Aš stengiuosi suprasti jus, Vorenai. Ką mąstote, ką jaučiate. Kas 
verčia jus žudyti. 

— Vadinasi, tebesu jūsų laboratorijos žiurkė. Ne jūsų draugas. 

Pauzė. 

— Taip, galiu būti jūsų draugė... 

— Bet ne dėl to čia ateinate. 

— Atvirai kalbant, ateinu dėl to, kad galėčiau suprasti, kad 
mums visiems išaiškintumėte, kodėl vyrai žudo. — Ji net arčiau pasi- 
lenkia. Sako tyliai: — Todėl pasakykite man. Visas savo mintis, kad ir 
kokios jos būtų. 

Ilga tyla. Paskui švelniai pasakau: 

— Aš turiu fantazijų... 

— Kokių fantazijų? 

— Apie Džeinę Ricoli. Apie tai, ką norėčiau jai padaryti. 

— Pasakykite man. 

— Jos nėra gražios. Žinau, kad jums atrodys šlykščios. 

— Vis tiek norėčiau išgirsti. 

Jos akys keistai spindi, tartum būtų apšviestos iš vidaus. Veido rau- 
menys net įsitempė laukiant. Sėdi sulaikiusi kvapą. 

Žiūriu į ją ir galvoju: „O, taip, ji norėtų išgirsti kiekvieną juodą 
detalę. Ji tvirtina, kad tai tėra akademinis susidomėjimas, kad tai, ką 
pasakysiu, tebus skirta jos moksliniam tyrinėjimui. Tačiau akyse matau 
užsidegimo kibirkštį. Užuodžiu jos feromoninį susijaudinimo kvapą. 

Matau roplį, krustelintį narve. 

Ji nori žinoti, ką aš žinau. Nori įžengti į mano pasaulį. Pagaliau 
pasiruošusi kelionėn. 


Laikas pakviesti ją traukti pirmyn. 

Žinau, kad nesu vienintelis toks žmogus šioje žemėje. Kažkur | 
yra kitas. Ir jis laukia manęs... 


Jau metus laiko Chirurgas uždarytas kalėjime, tačiau jo šiur- | 
pus šešėlis ir toliau persekioja miestą, o ypač Bostono polici- 
jos Žmogžudysčių tyrimo skyriaus detektyvę Džeinę Ricoli: 
netikėtai atsiranda dar vienas žiaurus nusikaltėlis, kurio žudy- 
mo būdas toks panašus į Chifurgo. Nejaugi vienas šaltakraujis 
žudikas mėgdžioja kitą? 

Tarsi to būtų negana, iš kalėjimo pabėga Chirurgas, ir, žinoma, 
du talentingi iškrypėliai žudikai, meistras ir pameistrys, suvie- 
niję jėgas pradeda medžioti sunkiausiai pasiekiamą grobį — 
moterį, kuri medžioja juos. 

